
PREFAŢĂ 


Filosofia istoriei este o temă complexă, impresionant de vastă şi 
de dificilă. Tratarea ei exhaustivă nu este posibilă, căci istoria însăşi 
este un domeniu imens, a cărui cercetare pe verticală şi orizontală 
depăşeşte cu mult şi incomparabil viaţa şi capacitățile limitate ale unui 
singur om. Este greu de crezut, cu alte cuvinte, că cineva ar avea timpul 
şi forța intelectuală necesare pentru a putea cunoaşte în detalii întreaga 
istorie a omenirii, în toate componentele şi ramificaţiile sale fireşti, ca 
apoi să se oprească asupra diverselor interpretări sau chiar să ofere o 
interpretare proprie, originală, adică să elaboreze o teorie generală şi 
atotcuprinzătoare asupra istoriei. 

În ciuda acestei situaţii, practic insurmontabilă, istoria nu poate 
fi totuşi nici abandonată, nici scoasă din sfera de preocupări a 
filosofiei. In caz contrar, fiecare generaţie, împreună cu creaţiile şi 
faptele ei, bune ori rele, s-ar pierde în noianul uitării, iar filosofia nu ar 
mai avea pentru cine sau de ce să fie o călăuză, o făclie în timp şi 
Spațiu. „Să ne închipuim pentru o clipă că lumea, aşa cum o 
cunoaştem, există abia de 5 minute, deci că nu există istorie şi nici 
istorici care ar putea spune ceva despre trecut”. Ar fi lesne de constatat 
atunci, remarcă reputatul istoric Jerzy Topolski, că „în mintea 
oamenilor se va face vid. Toate conceptele formate de-a lungul 
secolelor îşi vor pierde sensul ... Încercând în continuare să ne 
imaginăm ce s-ar întâmpla, s-ar ridica în faţa ochilor noştri o viziune 
apocaliptică a lumii, aflată în marasm şi stagnare”, ceea ce ar fi o 
absurditate, o contestare ilogică atât a trecutului, cât şi a viitorului 
ființei umane. Din fericire, realitatea este alta, am putea spune că exact 
opusă. Prin urmare, nu încape nici o îndoială că, atât cât este posibil, 
istoria trebuie să fie cunoscută şi explicată, în primul rând în interesul 
celor ce o fac, al oamenilor. 

În acest proces al cercetării istoriei, din păcate, intervin însă 
nenumărate obstacole, de ordin politic şi ideologic, psihologic, 
profesional, de informare şi documentare, de conservare şi alegere a 
izvoarelor, de stabilire a autenticităţii şi a autorităţii lor, ca să nu mai 
vorbim de posibilităţile restrânse şi nu rareori tardive de a avea acces 
la ele. În acest fel se explică, probabil, de ce părerile şi judecăţile 


"Jerzy Topolski, Metodologia istoriei, Editura Ştiinţifică şi 
Enciclopedică, Bucureşti, 1987, p. 239. 

formulate în istorie şi la adresa istoriei surprind destul de des prin 
caracterul lor diferit şi mai ales contradictoriu, stârnind astfel 
suspiciuni şi diminuând considerabil credibilitatea a ceea ce numim 
îndeobşte „adevăr istoric” 

Lecturile şi îndeosebi cercetările pe care le-am întreprins pe 
parcursul unui număr însemnat de ani, în anumite spaţii spirituale, fie 
în domeniul istoriei filosofiei, fie în acela al istoriei propriu-zise şi al 
filosofiei istoriei, ne-au dus de altfel la concluzia că adeseori ipotezele 
de lucru, tezele susținute, argumentările şi dovezile invocate, sugestiile 
şi soluţiile propuse nu sunt nici pe departe convergente, nici măcar în 
cazul uneia şi aceleiaşi probleme, cum ar fi, spre exemplu, 
semnificaţiile termenului de istorie, critica şi selecția izvoarelor, 
conceptul de valoare etc. 

Desigur, adevărul în istorie sau adevărul istoric nu este totuna cu 
adevărul din matematică ori din logica matematică, să zicem, deşi 
adevărul ar trebui să fie „unul”, indiferent de căile sau de mijloacele 
prin care el este identificat. Cu toate acestea, adevărul în istorie, dacă 
există literalmente un atare adevăr, este extrem de anevoios de 
descoperit, de apărat şi mai cu seamă de demonstrat. 

Nu ținem cu orice preț să apărăm necesitatea rigurozităţii în 
câmpul istoriei, a unei rigurozităţi de tip matematic, dar nici nu ne 
putem împăca cu gândul că în istorie există atâtea adevăruri câți 
istorici au fost, sunt şi vor mai fi. Este drept, pentru unii teoreticieni 
„faptul că istoria unei anumite epoci este scrisă şi rescrisă de 
nenumărate ori, fără ca nici o sursă nouă să fi fost descoperită, arată 
clar că nu este vorba decât de noi teorii, ce caută să dea interpretări 
mai satisfăcătoare aceloraşi surse”. Or, tocmai această apariţie de 
„noi teorii” ne contrariază, ne pune în fața multor semne de întrebare, 
datorită mai cu seamă controverselor dintre ele, care nu fac decât să 
întrețină şi să sporească confuziile în domeniul istoriei şi al filosofiei 
istoriei, întrucâtva poate şi în acela al axiologiei. 

Având în vedere o atare situaţie, absolut reală, ne propunem în 
paginile acestei lucrări” să urmărim comparativ şi să analizăm critic, în 
consecinţă, câteva dintre aceste teorii sau , interpretări mai 
satisfăcătoare”, atât în ceea ce priveşte ansamblul istoriei, cât şi în 
legătură cu aparatul conceptual invocat, un loc aparte ocupându-l, 
premeditat, rolul valorii şi al proiectelor umane în istorie. 


? Alfred Stern, La philosophie de l’histoire et le probleme des valeurs, 
C.D.U,, Paris, 1957, p. 59. 
Menţionăm că la baza elaborării acestui volum a stat cursul ținut de 
noi — timp de mai mulţi ani — la Facultatea de Filosofie şi Jurnalism a 
Universităţii Spiru Haret. 
8 


Universitatea Spiru Haret 


I. INTRODUCERE 


Lucrările solide de filosofie a istoriei continuă să se lase 
aşteptate. Una dintre explicaţii, probabil, este aceea că preocupările în 
domeniu au un trecut relativ recent. Desigur, există unele opere de 
referință, care nu pot fi contestate. Rezultatele cercetărilor întreprinse 
până în prezent nu sunt însă în măsură să ofere o imagine suficient de 
cuprinzătoare asupra tuturor particularităţilor istoriei şi filosofiei 
istoriei. 

Continuă să fie controversate diferite probleme, cum ar fi, 
bunăoară, obiectul istoriei ca ştiinţă, legitate şi cauzalitate în istorie, 
sens şi valoare, explicație şi predicţie, eveniment şi fapt istoric, 
adevărul în istorie, periodizarea şi criteriile ei, distincţiile dintre 
ştiinţele naturii şi istorie sau dintre filosofia istoriei şi istoria ca 
ştiinţă, dacă aceasta este, într-adevăr, ştiinţă etc. 

În orice caz, nu putem să nu consemnăm şi să nu apreciem 
eforturile din ce în ce mai vizibile, mai intens şi mai laborios făcute — 
îndeosebi în epoca noastră — cu scopul de a înțelege şi de a explica 
filosofia istoriei pornind de la achiziţiile valoroase de până acum, 
pornind deci, înainte de toate, de la experiența secolului al XX-lea, 
căci în acest secol, mai mult decât în oricare altul, cel puțin după 
părerea lui Alfred Stern, „filosofia istoriei a devenit preocuparea 
întregii lumi”. 

Am fi tentaţi să admitem aici o exagerare, fiindcă este greu de 
crezut că „la ora actuală” toți oamenii ar fi preocupaţi de acest 
domeniu, că ar avea aşadar capacitatea şi disponibilitatea să facă toţi 
filosofia istoriei, care presupune, între altele, şi o anume pregătire şi 
specializare. Stăruind asupra textului, analizând cu atenţie şi contextul, 
vom observa însă că sensul termenului /'affaire, folosit de autor, este 
mai degrabă acela de îngrijorare, şi nu de preocupare, ceea ce, 
evident, pune într-o cu totul altă lumină valoarea ideii la care ne 
referim. De altminteri, Stern ţine să adauge imediat precizarea destul 
de lămuritoare că „destinele noastre personale, într-o largă măsură, 
depind de felul colectivități în care trăim”. Este de înţeles atunci, dacă 

ne gândim mai ales la colectivitatea contemporană, de ce istoria şi 
filosofia istoriei au ajuns să îngrijoreze întreaga lume. 

Un prim aspect important, ce se impune să fie reținut de cel ce 
se ocupă de filosofia istoriei, este prin urmare acela al naturii 
raporturilor dintre individ şi societate, precum şi al dependenţei 
relative a destinului omului de posibilitățile concrete ce i le pune la 
dispoziţie colectivitatea în care el se naşte, trăieşte şi aspiră la 
realizarea propriului său ideal. Ca un corolar, trebuie consemnat 
totodată faptul că evocarea destinului, cum vom vedea mai departe, nu 
poate face abstracţie nici de viitor, spre care în mod firesc se îndreaptă 
gândurile omului, dar nici de prezent, fără de care viitorul ar rămâne o 
vorbă goală, un nonsens, deoarece chipul viitorului se prefigurează în 
prezent, în limitele mai largi ori mai restrânse ale unei anumite 
colectivităţi sau chiar ale omenirii în întregul ei. 

Aşa încât, încercând o sumară recapitulare, am putea spune 
acum că, potrivit unor gânditori, teoria asupra istoriei ori filosofia 
istoriei reclamă cu necesitate omul şi colectivitatea drept obiectul său 
predilect de cercetare, fiindcă omul este singura ființă care are trecut, 
prezent şi viitor. 


1. Filosofia istoriei şi posibilele ei confluenţe cu filosofia vieţii, 
filosofia valorilor şi ideologia 


Preocuparea omului față de viitor demonstrează deci implicit 
preocuparea sa conştientă față de viaţă. A pune în discuţie viaţa, fie a 
omului, fie a omenirii, viaţa în ipostaza ei prezentă sau viitoare, a 
ambiţiona, pe scurt, să conceptualizezi viața — aceasta pare să situeze 
filosofia istoriei în vecinătatea imediată a filosofiei vieţii, ba chiar face 
să se creadă că filosofia istoriei ar fi „o parte integrantă a filosofiei 
noastre despre viață”. 

Or, a filosofa asupra vieţii, nu încape îndoială, este totuna cu a 
filosofa asupra sensului şi valorilor ei, ceea ce ar vrea să însemne, în 
acelaşi timp, că „filosofia istoriei este intim legată de domeniul 
valorilor” , de axiologie, căci o privire rapidă „asupra problemelor 
istoriei prezente arată că o alegere între ideologiile diferite, ce luptă 
pentru supremație, este o alegere între diversele sisteme de valori”, 
este de fapt o opţiune între diferite idealuri. 

Nu ne interesează deocamdată epoca contemporană, situaţia şi 
problemele specifice ei, nu pentru că ar fi lipsite de interes, ci datorită 
cadrului mai larg în care intenționăm să situăm tema abordată. Ne 
interesează, în schimb, aici şi acum, sugestia unor posibile legături, a 
unor ascunse — dar benefice — confluenţe între filosofia istoriei şi 

filosofia vieţii, între acestea şi problematica valorilor, nu în ultimul 
rând între ideologie şi axiologie. In orice caz, indiferent de cât de reale 
sunt şansele înfăptuirii unei cercetări interdisciplinare, indiferent de 
zona de cunoaştere şi de scopurile urmărite, rămâne incontestabilă 
pentru teoretician necesitatea de „a face să coboare filosofia istoriei 
din înălțimile sale metafizice şi de a o reaşeza pe terenul experienţei 
cotidiene”! 

Este un n punct de vedere realist, în bună parte seducător, susținut 
de altfel şi de alţi renumiți cunoscători ai istoriei, ca Henri See, de 
pildă, care apreciază că, de fapt, „caracterul cu mult prea academic al 
dezbaterilor provocate de o filosofie a istoriei pur abstracte şi 
metafizice,  exagerările idealiste ale Şcolii hegeliene, sterilitatea 
eclectismului francez au discreditat mult timp în mintea istoricilor 
această ramură a filosofiei. Aceştia, în a doua jumătate a secolului al 
XIX-lea, neîncrezători pe bună dreptate în  generalizări prea 
ambițioase, s-au consacrat mai cu seamă unor fructuoase cercetări de 
erudiție”? 

lată, se pare, unul dintre motivele ce stă la baza judecății de 
constatare că rareori „filosofia istoriei este obiect de preocupare a 
istoricilor”, în înţelesul explicativ că, „în timp ce istoricii discută mai 
ales asupra tehnicilor specializate ale meseriei lor sau unele chestiuni 
ce se pun în legătură cu critica interioară şi exterioară a documentelor 
şi a altor mărturii ale trecutului, problemele de natură filosofică, 
precum natura faptului istoric, timpul şi sensul în istorie, structura 
cunoaşterii şi explicației în istorie, adevărul şi obiectivitatea 
cunoștinței istorice, judecățile de valoare, sunt dezbătute mai ales de 
filosofi, care nu dispun însă, întotdeauna, de o bună cultură istorică”. 

Se deplânge dar, şi nu fără temei, lipsa de colaborare, de 
necesară colaborare dintre filosofi şi istorici, în fond dintre filosofia 
istoriei şi istorie. Totuşi, deşi insuficientă, această colaborare există. 
Ea îşi are izvorul, destul de vizibil, în chiar rezultatele la care au dus 
cercetările de erudiție, în apariţia de lucrări de istorie ce „a făcut din 
nou necesară elaborarea de sinteze mai mult sau mai puţin largi”. 
Oricum, cert rămâne faptul că „istoricii au simţit din ce în ce mai 


! Cf. Alfred Stern, Avant-propos, în La philosophie de l’histoire et le 
probleme des valeurs, C.D.U., Paris, 1957. 
? Henri See, Science et philosophie de l’histoire, Félix Alcan, Paris, 
1928, p. 9. 
UIA nani Tănase, Victor Isac, Realitate şi cunoaştere în istorie, 
Editura Politică, Bucureşti, 1980, p. 9. 

puternic nevoia de a fixa regulile metodei istorice”, ajungându-se 
astfel, treptat, la editarea „de bune lucrări, ca aceea a lui Bernheim în 
Germania şi mai cu seamă a lui Ch. V. Langlois şi Ch. Seignobos în 
Franţa”. 

Dată fiind realitatea acestor împrejurări, observă Henri Se, 
denotă că „nu se mai privesc ca ocupaţii inutile tentativele făcute 
pentru a considera de o manieră filosofică opera istoriei. Se poate 
spune, în această privință, că marele gânditor francez Cournot a 
deschis o cale fecundă tratând aceste probleme de o manieră critică, şi 
tot aşa se poate spune despre un alt spirit original, Paul Lacombe”. 

Încurajat probabil de această nouă perspectivă, animat însă şi de 
dorința de a pătrunde mai adânc în miezul problematicii, ca un 
veritabil teoretician, Henri See, în mod firesc, îşi pune acum 
următoarele întrebări, cu scopul de a le găsi un răspuns, şi anume: 
„Poate istoria să fie considerată cu adevărat o ştiinţă? Şi în ce măsură? 
Se poate concepe o filosofie a istoriei care să fie ... continuarea 
istoriei, cum filosofia ştiinţelor este continuarea ştiinţelor naturii?” 


2. Marile direcţii de gândire asupra istoriei: metafizică, 
pozitivistă şi critică 

Fireşte, recunoaşte autorul, este dificil, este aproape imposibil 
„de a scrie o istorie a filosofiei istoriei, cum şi-a propus altădată 
Flint”, dar nici nu se poate face abstracţie de cel puţin trei dintre 
„cele mai semnificative” concepții despre istorie, respectiv concepţia 
metafizică (Hegel), pozitivistă (Auguste Comte) şi critică (Cournot), 
căci, conchide el, numai atunci, adică numai după ce le vom fi 
cunoscut şi confruntat „cu istoria-ştiinţă, noi ne vom da seama de 
orientarea pe care s-ar cuveni să o dăm filosofiei istoriei”. 

Există însă şi alte opinii, în virtutea cărora ceea ce s-ar putea 
numi filosofia critică a istoriei ar fi „fost dezvoltată în Germania 
sfârşitului secolului trecut şi începutul secolului XX, sub semnul 
criticismului kantian”, în sensul că „gânditori ca Dilthey, Windelband, 
Rickert au încercat să ducă mai departe, în sfera cunoaşterii istorice, 
programul kantian””. Filosofia analitică, evocată şi ea, de asemenea, 
ca o concepţie de referință asupra istoriei, se pretinde că şi-ar avea 


* Henri Sée, op. cit., p. 9. 

` Ibidem, p. 10. 

“Ibidem, p. 11. 

7 Cătălin Zamfir, Filosofia istoriei, Editura Ştiinţifică şi Enciclopedică, 
Bucureşti, 1981, p. 5. 

„originea în orientarea analitică (cunoscută adesea şi sub titulatura de 
pozitivism) anglo-saxonă”*. În sfârşit, o altă mare direcţie de gândire, 
care ar încheia seria principalelor concepţii distincte asupra istoriei, 
„ar putea fi desemnată prin termenul de viziune evoluționistă asupra 
istoriei ”, ceea ce, în esenţă, s-ar reduce la ideea că nu evenimentul, ci 
evoluţia structurilor sociale constituie aspectul principal în înţelegerea 
şi explicarea istoriei . 

De altminteri, referindu-se mai pe larg la această orientare, 
caracteristică epocii contemporane, autorul susține că „întreaga 
dispută generată de structuralism în jurul problemei «structură sau 
eveniment», «sincronic sau diacronic» reprezintă un reflex al trecerii 
de la un punct de vedere evenimențialist la unul evoluționist, 
structural, în considerarea istoriei”, indiferent dacă este vorba de 
istorie în general sau doar de istoria umanităţii. Prin urmare, 
cercetările de această natură „nu au în vedere numai istoria umană, ci 
istoria în genere, istoria ca perspectivă asupra tuturor fenomenelor”, 
bineînțeles fără ca istoria propriu-zisă a omenirii să fie câtuşi de puţin 
abandonată ori sacrificată; ba, dimpotrivă, „istoria umanităţii 
reprezintă preocuparea cea mai proeminentă, sursă masivă de 
experienţă ştiinţifică”. 

În lumina unor atare consideraţii, filosofia istoriei se vrea a fi 
oarecum definită ca o reflexie epistemologică, a cărei tendință, de fapt, 
este să cuprindă în aria sa de cunoaştere „ansamblul mai larg al 
disciplinelor naturale, sociale sau umane, care se ocupă în mod 
prioritar de dinamica în timp a fenomenelor”, ea situându-se astfel, se 
pare, undeva deasupra acestor discipline, ca un fel de sinteză ori poate 
de îndreptar metodologic sau teoretic, ori poate că există tocmai 
datorită rezultatelor lor, de vreme ce tinde să le ia pe toate în 
considerare. 

În tot cazul, pe lângă această calitate, de a fi o reflexie 
epistemologică, filosofia istoriei — în aceeaşi interpretare — are şi o altă 
dimensiune, un alt „mare component”, respectiv capacitatea de a fi 
„fi losofia teoretică a istoriei”, adică acea filosofie ce încearcă să dea 
răspuns la „probleme de genul: care este sensul istoriei, atât al celei 
trecute, cât şi al celei viitoare, care sunt stadiile mari prin care istoria a 


8 Ibidem, p. 6; în legătură cu această orientare, vezi şi Jerzy Topolski, 
Metodologia istoriei, Editura Ştiinţifică şi Enciclopedică, 1987, p. 123-128. 
o CË Cătălin Zamfir, op. cit., p. 7. 
° Ibidem, p. 8. 

trecut şi, de asemenea, care este logica internă a procesului istoric; 
prezintă istoria umană un progres sau, dimpotrivă, un regres?” 

Să facem însă acum un scurt popas, necesar, cu scopul declarat 
de a consemna diferenţierile şi eventualele note comune ale gândirii 
celor trei autori, ale modului în care ei văd şi definesc filosofia 
istoriei, la distanţe de timp aproximativ egale, şi anume în deceniile 3, 
6 şi 9 ale secolului nostru. 

Henri See, a cărui lucrare a fost publicată în anul 1928, 
apreciază, spre exemplu, că filosofia istoriei ar fi o „ramură a 
filosofiei”, pe când Alfred Stern, în 1957, într-un curs de largă 
audienţă ţinut la Facultatea de Litere a Universităţii din Paris, nu ezită 
să afirme că filosofia istoriei ar fi „o parte integrantă” a filosofiei vieții 
şi ca atare ar fi strâns „legată de domeniul valorilor”, indirect chiar şi 
de ideologie. Ceva mai laborios, nu ştim dacă şi mai perspicace, 
Cătălin Zamfir, în 1981, într-o carte al cărei titlu îi atestă dintr-un 
început ambițiile şi intenţiile, consideră că filosofia istoriei ar fi atât o 
reflexie epistemologică, cât şi o viziune teoretică asupra istoriei, o 
adevărată tentativă ce urmăreşte să-i surprindă esenţa acesteia, s-o 
definească. 

Deosebirile semnalate nu ne interesează, în sine; ne interesează 
faptul că ele confirmă, împreună, că însăşi definirea filosofiei istoriei 
continuă să comporte discuţii contradictorii, şi aceasta în ciuda 
originilor ei — se crede — extrem de îndepărtate în timp. Chiar şi 
această ultimă observație, cu privire la originile filosofiei istoriei, ar 
putea să stârnească unele nedumeriri, cu condiţia să ne reamintim că, 
ceva mai înainte, am socotit necesar să subliniem că preocupările în 
domeniul filosofiei istoriei nu au totuşi un trecut prea îndelungat. In 
cazul de față, atare posibile suspiciuni nu pot avea însă un suport real, 
întru totul; măcar parţial, ele se vor risipi de îndată ce vom reactualiza 
ideea că lipsesc încă investigaţiile sistematice, de amploare, în măsură 
să permită elaborarea unor lucrări solide, care să completeze sau să 
întregească imaginea noastră — şubrezită — atât asupra istoriei, cât şi 
asupra filosofiei istoriei. 

Este adevărat, Henri See, de pildă, nu contestă reuşita unor 
sinteze asupra istoriei (Bernheim, Langlois, Seignobos etc.), a căror 
realizare este destul de apropiată de zilele noastre, sinteze de care, de 
altfel, nici o documentare serioasă nu poate să facă abstracţie. De 
asemenea, el nu se îndoieşte că, începând cu cea de a doua jumătate a 


1 jbidem, p. 8-9. 

veacului trecut, dar mai cu seamă la graniţa dintre cele două secole — 
convenţional —, unii istorici au înțeles tot mai mult şi mai bine 
necesitatea stabilirii regulilor cercetării şi ale metodologiei istoriei, 
intuind, în bună parte, nevoia istoriei de filosofie. 

La rândul său, Alfred Stern merge atât de departe, încât lasă 
parcă impresia unui avertisment, căci el ţine să atragă atenţia că 
„astăzi” nu se mai poate trăi fără istorie, şi nu atât pentru că noi ne 
interesăm de istorie, ci pentru că „istoria este aceea care se interesează 
de noi, de fiecare dintre noi”, autorul gândind cu toată convingerea că 
„Jumătatea de secol scursă (este vorba de prima jumătate a secolului 
nostru — n. ns.) ne-a arătat că înţelegerea istoriei este de o importanță 
egală pentru acei care o fac şi pentru acei care o suportă. Unii şi alţii 
au nevoie de a şti pentru a prevedea, pentru a putea”!!. 

Situându-se oarecum la polul opus, mai ales în comparaţie cu 
Henri See, Cătălin Zamfir este de părere că, din variate motive, „s-a 
constituit o atitudine extrem de prudentă față de orice tentativă de 
construcție teoretică de anvergură. Marile sinteze filosofice asupra 
istoriei, privite cu tot mai multă suspiciune, au devenit, din cea de a 
doua jumătate a secolului trecut, din ce în ce mai rare, mai timide şi, în 
fapt, mai marginale. În momentul de faţă, încercări de anvergura celor 
clasice nu mai există. Din când în când, de pe diferite poziţii, mai 
apare câte o tentativă de a limpezi, cu mijloace speculative, sensurile 
mari ale istoriei, dar stingându-se rapid înainte de a fi putut să prindă 
contururi suficient de închegate, cu o influență cât de cât 
semnificativă”? 

In fine, în limitele parantezei pe care ne-am propus-o, să 
consemnăm şi observaţia că deosebirile dintre aceşti autori devin şi 
mai puternice de îndată ce ne raportăm la marile direcţii de gândire 
asupra istoriei, evocate de ei înşişi, cum ar fi, pe de o parte, concepţia 
metafizică, pozitivistă şi critică (Henri See), iar pe de altă parte — 
filosofia critică, filosofia analitică  (pozitivism) şi viziunea 
evoluționistă (Cătălin Zamfir). Pe scurt, vrem să spunem că nici una 
dintre aceste orientări nu este văzută sau apreciată în chip identic, ori 
măcar similar, fie că ne gândim la particularităţi, fie la originile 
fiecăreia. Deşi se întâlnesc, întrucâtva, în ideea că filosofia istoriei sau 
cel ce face filosofia istoriei „tinde să-şi reia funcţia sa tradițională, «de 
conştiinţă critică» şi constructivă a umanităţii”"5, ei stabilesc în mod 


1! Alfred Stern, op. cit., p. 1. 
12 Cătălin Zamfir, op. cit., p. 10. 
5 Ibidem, p. 11. 

diferit originea filosofiei critice a istoriei, unul (Zamfir) legând-o de 
numele lui Kant, Dilthey, Windelband şi Rickert, celălalt (See) — 
îndeosebi — de numele lui Cournot şi Lacombe. Apoi, abstracţie 
făcând de filosofia analitică, asupra căreia nu ne pronunțăm acum, 
constatăm că, în timp ce Henri See şi Alfred Stern păstrează o 
atitudine distantă față de concepţia metafizică a istoriei (Hegel), 
Cătălin Zamfir ține să sublinieze apăsat că „«metafizica istoriei» nu 
este, în ciuda respingerii ei categorice, de pe poziţiile criticismului 
neokantian sau ale pozitivismului, nici pe departe abandonată. 
Asemenea preocupări pot fi ilustrate de mari gânditori, începând cu 
Condorcet, Saint-Simon, Comte, continuând cu Herder şi, în mod 
special, Hegel, şi terminând cu filosofi ai secolului nostru ca Spengler, 
Toynbee sau Teilhard de Chardin”!*. 

In acest context, autorul român dezvoltă totuşi unele idei 
interesante, deşi concluziile desprinse nu ni se par a fi pe măsura 
importanţei problemelor puse. Ca şi Alfred Stern, el recunoaşte, 
bunăoară, că filosofia contemporană a istoriei trebuie să acorde o 
atenţie sporită viitorului, nu numai prezentului şi trecutului. Viitorul, 
scrie Cătălin Zamfir, „s-a dovedit a fi cea mai redutabilă provocare la 
adresa pozitivismului. Prin definiție, el nu poate aştepta. El vine 
implacabil şi trebuie întâmpinat. Omul de ştiinţă poate refuza să-i vină 
în întâmpinare. OMUL însă nu. El trebuie să încerce, cu mijloacele 
sale, oricât de rudimentare ar fi ele, să-l înțeleagă şi să-l modeleze. Şi 
pentru aceasta, el face apel, dacă ştiinţa nu răspunde, la filosofie”!?. 

De ce la filosofie şi nu în primul rând la ştiinţă? De ce asaltul 
implacabil al viitorului face filosofia indispensabilă omului? Pentru că 
filosofia oferă posibilitatea speculației. Răspunsul pare şocant, cel 
puţin la prima vedere, întrucât este greu de acceptat că viitorul ar 
putea fi înțeles şi modelat pe baza speculaţiei, alături de care există 
oricum riscul imprevizibilului. De altfel, autorul însuşi admite că 
„metoda speculativă, tipică filosofiei, a suferit transformări prin 
dezvoltarea abordării ştiinţifice”, adică, cu alte cuvinte, chiar „această 
ridicare a exigenţelor, datorate exemplarităţii ştiinţifice, a erodat şi 
mai mult încrederea în metodele speculative ale filosofiei. 
Caracterizată prin tentativa de a construi modele teoretice explicative 
de amploare, pe baze mai mult intuitive, cu ajutorul raţiunii 
speculative, filosofia era, într-un fel, complementara necesară a 
istoriei evenimenţiale” . 


4 Ibidem, p. 9. 
'5 Ibidem, p. 10. 

Obiecţia principală, ce decurge logic din toate aceste 
consideraţii, ar fi deci aceea că „filosofia istoriei se ridica pe 
incapacitatea istoriei tradiţionale de a depăşi evenimentul singular”. Şi 
atunci, nu este de mirare de ce filosofia istoriei, când „încerca să 
desprindă planurile mari ale evoluţiei în timp a umanității, sensul 
ascuns al istoriei”, stârnea numeroase suspiciuni, dezaprobări, „critici 
extrem de severe, de pe poziţiile unor înalte standarde de rigurozitate, 
promovate de practica ştiinţifică”, cum s-au petrecut lucrurile, de 
altminteri, şi cu marxismul — ca filosofie asupra istoriei —, care „a fost 
învinuit nu o dată de speculație, de construcție filosofică | prea grăbită, 
pe baze teoretice insuficient verificate”! 

Dincolo de această situaţie reală, pe care vedem că nu o 
contestă, Cătălin Zamfir surprinde oarecum prin modul în care pune 
problema viitorului şi în strânsă legătură pe aceea a speculaţiei, de 
unde rezultă, indirect, o tăcută intenție de reabilitare a „metafizicii 
istoriei”, ceea ce înseamnă, în cele din urmă, anularea sau 
compromiterea opiniei sale cu privire la imposibilitatea realizării unor 
mari sinteze filosofice asupra istoriei, de genul celor clasice. 

Este adevărat, „în condiţiile actuale, omul nu mai poate merge 
înainte nici «cu spatele» şi nici măcar «cu privirea ațintită la doi 
paşi». El trebuie să forțeze, să scruteze depărtările, să îndrăznească să- 
şi elaboreze strategii pe termen lung”, să-şi pregătească, pe scurt, 
viitorul, să-l cunoască şi să-l înțeleagă. Este însă mai greu de priceput, 
şi cu atât mai greu de admis, cum „preocupările de viitorologie, au 
reabilitat nu numai speculaţia, dar, o dată cu aceasta, şi pe filosof” 

Reabilitarea filosofiei şi a filosofului — dacă cuvântul este 
suficient de inspirat ales — e demult o necesitate, poate că o perpetuă 
necesitate. În 1922, Mircea Florian, de pildă, scria că „o nemulţumire 
lăuntrică ne şopteşte că astăzi nu mai putem trăi fără filosofie. Şi nici 
nu se poate să fie altfel, căci am devenit prea rafinaţi pentru a nu căuta 
să evadăm, cel puţin spiritual, din cercul de fier al necesităților 
materiale ale vieții. Putem uita o clipă vocația omenească (vocaţia de 
a filosofa — nota şi subl. ns.), însă n-o putem înăbuşi cu totul”'*. Patru 
decenii mai târziu, cu aproximaţie, Gaston Berger constata şi el că 
„lumea are astăzi nevoie de filosofi mai mult decât de fizicieni, pentru 


16 Ibidem, p. 9. 
i „g Ibidem, p. 11. 
'5 Mircea Florian, Îndrumare în filosofie, Editura Ştiinţifică, Bucureşti, 
1992, p. 12. 

că ei îi lipseşte înțelepciunea mai mult decât puterea”? 


perfect valabilă şi în zilele noastre. 

Nevoia de filosofie — dacă e cazul nevoia de reabilitare a 
filosofiei — este deci indiscutabilă, dar nu credem că datorită neapărat 
preocupărilor de viitorologie, fie şi pentru simplul fapt că filosofia nu 
este numai speculație. Filosofia, cu atât mai mult filosofia istoriei, nu 
cuprinde în sfera sa de interes doar viitorul. Dacă aşa ar sta lucrurile, 
nici n-ar mai avea rost atunci această disciplină numită viitorologie, 
sau, din contra, n-ar mai avea nici un rost filosofia, evident că nici 
filosofia istoriei. 

Apreciind corect importanța pe care o are în epoca 
contemporană descifrarea viitorului, ca dimensiune indispensabilă 
vieţii omului, Cătălin Zamfir a apelat, aşadar, la filosofie, se pare că la 
un anumit gen de filosofie, anume la filosofia speculativă. Nu însă la 
filosofia speculativă de tip clasic, pe care el o contestă inconsecvent, 
ci la filosofia speculativă contemporană, identificată sau redusă eronat 
la viitorologie. 

Care ar fi, prin urmare, raționamentul ce ni se impune acum? Acela 
că explorarea viitorului este o necesitate deosebită pentru epoca noastră, 
pentru omul contemporan, pe de o parte; pe de altă parte, că tendinţa de 
satisfacere a acestei necesități nu poate ocoli speculația, mai ales dacă 
ținem cont că „viitorul este imprevizibil, întrucât el depinde în totalitate 
de noi, pentru că viitorul nu este decât al omului”? 

Rezultă de aici că speculaţia e inevitabilă în n abordarea viitorului, 
şi de aceea — conchide Cătălin Zamfir — ea „este reabilitată tocmai în 
legătură cu această nouă provocare a viitorului”? 

Se prea poate să fie astfel, cu condiția luminării nu atât a 
raporturilor dintre filosofie şi viitorologie, care pentru noi rămân 
oricum obscure, cât a tipului de filosofie speculativă revendicată de 
autor în scrutarea viitorului, chiar dacă el, subtil, încearcă să ne 
asigure că, „pentru a gândi tendințele pe termen lung ale umanității, 
speculația s-a dovedit, în condițiile actuale, a fi un instrument mai 
adecvat decât tehnicile riguroase de analiză. Intuiție, ca sursă a 
speculației (subl. ns.), a fost şi ea reabilitată, pe lângă gândirea 
analitică şi sistematică a ştiinţelor clasice”? 


, constatare 


' Gaston Berger, Deontologie du philosophe, în Armand Cuvillier, 
St des philosophes françaises contemporains, P.U.F., Paris, 1962, p. 20. 
„Armand Cuvilllier, Avant-propos, în op. cit., p. 16. 
! Cătălin Zamfir, op. cit., p. 10-11. 
? Ibidem, p. 11. 

Şi atunci, una din două: sau este vorba, la Cătălin Zamfir, de o 
nemărturisită dorință de reconsiderare a „metafizicii istoriei”, pur 
speculativă, sau, dimpotrivă, ar trebui să ne gândim la o posibilă 
insuficientă apropriere a sensurilor reale ale conceptelor cu care 
operează. 

In orice caz, în chip firesc se ridică acum următoarea întrebare: 
ce învățăminte s-ar putea desprinde în lumina celor trei puncte de 
vedere neîndoielnic diferenţiate, formulate de Henri See, Alfred Stern 
şi Cătălin Zamfir, în perioade de timp diferite, respectiv în deceniile 3, 
6 şi 9 ale secolului nostru? 

Iese în evidenţă, înainte de toate, ideea că domeniul filosofiei 
istoriei este imens, ca şi istoria însăşi, în fond, care acoperă o largă 
paletă de culori, de nuanţe extrem de diverse, de interpretări nu rareori 
înşelătoare, alteori enigmatice, când făcute, când contrafăcute, 
alcătuind de cele mai multe ori, pentru o generaţie sau alta, un 
adevărat şir de „taine”, mereu în aşteptarea descifrării lor obiective. 

Inclinăm să credem, de aceea, că diversitatea situaţiilor, a 
problemelor puse ori descoperite, precum şi a soluțiilor sau sugestiilor 
avansate în sfera cunoaşterii istoriei se regăseşte, fie numai şi parțial, 
şi în domeniul filosofiei istoriei, care prinde contur în funcţie de 
capacitatea de conceptualizare şi sistematizare, de onestitatea şi 
discernământul fiecăruia, dar şi de posibilităţile sale de documentare, 
determinate printre altele şi de limitele vieţii omului. 

Toate acestea, coroborate cu analizele anterioare, ne îndreptăţesc 
totodată constatarea că nu puţine sunt conceptele sau problemele 
specifice filosofiei istoriei care continuă să fie controversate, 
împrejurare ce zdruncină serios eventuala convingere că s-ar putea 
vorbi despre consolidarea unei atare discipline şi mai cu seamă despre 
un progres strălucitor în direcția cercetărilor întreprinse până în 
prezent de diverşi filosofi ori teoreticieni ai istoriei. 

In sfârşit, ca un corolar, am putea concede că istoria în sine este 
susceptibilă de ample discuţii, de la definițiile care i s-au dat de-a 
lungul timpului şi până la consecinţele — uneori dezastruoase — ce au 
decurs din ele. 

Desigur, nu avem acum posibilitatea să trecem în revistă toate 
aceste definiţii. Ținând însă cont de particularităţile temei abordate, nu 
putem totuşi să nu consemnăm câteva dintre definițiile cele mai des 
întâlnite în literatura de specialitate modernă şi contemporană, în 
principal ele reducându-se la două mari categorii: unele care se 
raportează exclusiv la trecut, iar altele doar la prezent. 

Din prima categorie fac parte definițiile — alese aparent la 
întâmplare — formulate de Aron, Ballve, Galbraith, Huizinga, Jaspers, 
Lalande, Marrou etc. Informativ, reținem că pentru Andre Lalande, 
spre exemplu, istoria este „cunoaşterea diferitelor stări realizate în 
mod succesiv în trecut de un obiect oarecum al cunoaşterii: un popor, 
o instituţie, o specie vie, o ştiinţă, o limbă etc.””, punct de vedere 
exprimat aproape întocmai şi de Marrou, în volumul Despre 
cunoaşterea istorică (De la connaissance historique, 1956). 

In esență, o astfel de opinie este îmbrăţişată şi de ceilalți 
teoreticieni, amintiți mai sus, cu excepția poate a lui Raymond Aron, 
care conferă istoriei un sens larg şi unul restrâns, apreciind că numai 
în acest din urmă caz istoria „este ştiinţa trecutului uman” 

A doua categorie, la fel de exclusivistă ca şi cea dintâi, cuprinde 
definițiile date istoriei din perspectiva prezentului, şi ele strâns legate 
de numele unor cunoscuţi filosofi ai lumii, precum Hegel şi Croce. Nu 
sunt singurii, căci nu avem cum să omitem în acest context, bunăoară, 
numele americanului Carl L. Becker, al spaniolului Jose Ortega y 
Gasset, al francezului Léon Brunschvicg etc., dar parcă nici unul nu 
s-a pronunțat atât de tranşant în favoarea definirii istoriei în lumina 
prezentului ca Hegel şi Croce. 

Este îndeobşte cunoscută sau se presupune că este cunoscută 
poziţia filosofică a lui Hegel, speculativ şi paradoxal „metafizician” 
prin excelență. In viziunea sa, scrie Mircea Florian, realitatea este 
redusă la „Spiritul divin sau cosmic”, iar „acest Spirit devine, se 
transformă, are o Istorie, al cărei final este perfecta cunoaştere de sine 
în istoria omului”. Cu alte cuvinte, „în istoria omului se oglindeşte, în 
linii mari sau macroscopice, Istoria universului divin. Istoria omului 
este Istoria divinului”? 

Divinul sau Spiritul universal este însă etern, nu are început şi 
nici sfârşit, el este mereu prezent, cel puțin până în epoca în care a 
trăit filosoful, întrucât Hegel gândea că la acest nivel Spiritul universal 
ar fi atins treapta absolută, punctul final până la care ar fi putut să 
devină şi ca atare să se cunoască în chip absolut pe sine. 


3 Andre Lalande, Vocabulaire technique et critique de la philosophie, 
vol. I, Paris, 1928, p. 303. 
Raymond Aron, Introduction à la philosophie de l’histoire, Paris, 
1956, 
D aa Florian, Introducere în filosofia istoriei, Editura Garamond, 
Bucureşti, 1997, p. 38. 

Istoria omului se opreşte deci la prezent şi se face în prezent, 
prezentul epocii gânditorului german, cu condiţia să fim de acord că în 
istoria omului se reflectă istoria Spiritului universal. Şi se reflectă, dar 
numai în lumina filosofiei sale, pentru că, potrivit acestei filosofii, 
„toate evenimentele istoriei universale nu sunt decât manifestări ale 
Spiritului sau ale Ideii ... «în mod etern prezentă», de unde rezultă că 
toate evenimentele, chiar acelea trecute, sunt prezente. Spiritul 
universal este nemuritor, spune Hegel, şi în virtutea acestei afirmaţii 
nu există trecut, nu există viitor, ci un «acum esenţial»”. De aceea, 
pentru Hegel, poate surprinzător, dacă ne gândim la preocupările sale 
multilaterale şi la profunzimea demersului său filosofic, istoria 
prezentului nu este doar legitimă, ci, mai mult, ea e „superioară 
aceleia care este fundată pe tradiţii”. De altfel, el definea această 
istorie a prezentului drept „«urspriigliche Geschichte»”, adică „istoria 
originară”. 

Format sub puternica influență a lui Hegel, Croce se pronunţa şi 
el în termeni asemănători, dacă nu cumva identici, căci şi acest 
gânditor socotea că „orice veritabilă istorie este istoria 
contemporană” 

Aşadar, în timp ce unii autori definesc istoria numai prin prisma 
trecutului, pentru alţii, şi nu sunt puţini nici aceştia, „ideea unei istorii 
prezente (subl. ns.) exercită o ciudată fascinație””” . Nici într-un caz, 
nici în altul, istoria nu poate fi însă redusă doar la una dintre 
dimensiunile timpului, fie trecut, fie prezent, ca să nu mai vorbim de 
omiterea viitorului, indiferent dacă este premeditată ori nu. 

Desigur, fiecare definiție conține şi un element valoros, care nu 
poate fi contestat decât în grabă, în mod superficial, fiindcă nu există, 
într-adevăr, istorie în afara timpului, ar fi neîndoielnic paradoxală o 
eventuală admitere a unei istorii atemporale. Dar timpul nu este numai 
trecut, numai prezent sau numai viitor. Timpul este o scurgere 
succesivă de momente, el este ireversibil, e o curgere neîncetată într-o 
singură direcție — trecut, prezent, viitor. Nu se poate susţine, prin 
urmare, că ar exista o istorie doar a trecutului, ori una numai a 
prezentului sau una doar a viitorului. De aceea, istoria, în înţelesul ei 
veritabil, trebuie să ţină seama deopotrivă de toate cele trei ipostaze 
ale timpului — trecut, prezent, viitor. 


% Alfred Stern, op. cit., p. 9; în această ordine de idei, în completare, vezi şi 
G.W.F. Hegel, Sämtliche Werke, vol. XI, Stuttgart, ed. Glockner, 1928, p. 28; 
Benedetto Croce, Theoria e storia della storiografi îa, Bari, 1927, p. 4. 

?1 Alfred Stern, op. cit., p. 10. 

3. „Semnificaţia originară” şi diverse alte semnificaţii şi 
subdiviziuni ale cuvântului istorie 


Suntem de acord cu Alfred Stern, de pildă, şi cu toţi care 
gândesc ca el, că reducerea istoriei numai la trecut este un risc, o 
limită indiscutabilă a celor ce o definesc astfel. Asemenea definiţii, 
după părerea sa, păcătuiesc prin faptul că au socotit ca fiind deosebit 
de importantă doar „semnificația originară a cuvântului istorie”, care 
ar desemna sau ar vrea să însemne „anchetă, cercetare, investigaţie. 
Or, o anchetă nu este posibilă decât asupra a ceea ce s-a realizat, şi 
acesta este tocmai trecutul”. Aşa încât, în această situaţie, nu încape 
îndoială că o istorie a prezentului ar avea puţini sorţi de izbândă, după 
cum o istorie a viitorului nu ar mai fi posibilă, întrucât „ea nu ar putea 
să fie decât produsul imaginaţiei — o fabulă, un roman”%, oricum 
altceva decât gândea bunăoară Voltaire, apreciat de Troeltsch drept 
întemeietorul filosofiei moderne a istoriei. 

Şi totuşi, lucrurile sunt ceva mai complicate decât le prezintă 
Stern, care rămâne şi el, se pare, unul dintre adepţii importanței 
covârşitoare a prezentului în istorie, şi aceasta în ciuda unor critici pe 
care le aduce la adresa celor ce susţin o atare idee. 

Într-adevăr, ţinând cont de conotaţia originară a termenului, este 
posibil ca istoria să fie un fel de „anchetă”, mai curând o investigaţie 
perpetuă asupra a ceea ce s-a petrecut, adică asupra trecutului, mai 
mult sau mai puţin apropiat ori îndepărtat, bineînţeles de pe poziţiile 
unui anumit prezent, care va deveni şi el trecut, în mod inexorabil. În 
acest cadru limitat, am putea deci spune că istoria este o continuă 
reactualizare şi o necesară revalorificare a trecutului prin prisma 
prezentului. 

Nu este însă mai puțin adevărat că, strict etimologic, cum o 
întâlnim la origine, în limba greacă, istoria sau historia vrea să 
însemne şi „cercetare, chestionare, investigare a unui martor ocular şi, 
totodată, relatarea rezultatelor acestor acţiuni“ . Este accepţia pe care 
i-o conferă termenului Herodot şi Eforos. Mai mult, o dată cu Homer, 
cuvântul istorie circulă în textele greceşti având trei semnificații 
deosebite, potrivit analizelor realizate de F. Müller, citat de Jerzy 
Topolski, şi anume: „în primul rând — de cercetare şi relatare a 
cercetării, apoi de povestire poetică şi, în sfârşit, de descriere exactă a 
faptelor. Alături de termenul historia (...), în greacă mai există şi 
cuvintele histoa (...), care înseamnă martor, judecător, cineva care 


?8 Ibidem, p. 9. 

ştie, historeo (...), care se traduce cu: a căuta, a (se) întreba, a cerceta. 
Tuturor acestor cuvinte li se atribuie o legătură cu rădăcina 
indoeuropeană «vid», de la care provine latinescul video, franțuzescul 
voire şi savoire, germanul wissen, polonezul widzieć şi ‘wiedza, 
cehescul videzi, precum şi o serie de alte cuvinte în alte limbi”? 

În consens cu Topolski, autorul uneia dintre cele mai elaborate 
monografii privind metodologia istoriei, se poate dar constata că 
termenul grecesc historia a avut o evoluţie proprie, lesne de sesizat şi 
prin răspândirea sa în vaste spaţii culturale (lingvistice) şi în diverse 
arii geografice, datorită îndeosebi forței de penetraţie a limbii latine, 
care l-a asimilat din limba greacă. Aşa se face că, intrând într-un 
circuit larg, cuvântul historia a dobândit „treptat un sens tot mai 
precis”, mai riguros, ajungându- se astfel la cunoscutele — deşi încă 
mereu controversatele — Versiuni contemporane „History, Histoire, 
histoire, storia, istoria, historia” 

Interesant de reţinut este că, cel puţin în forma sa clasică, latina 
desemna şi ea prin termenul historia, „în general, acelaşi lucru ca în 
limba greacă — observaţie directă, cercetare şi relatare a cercetării”. 
Este vizibil acest fapt mai ales la Tacit, „care nu întâmplător numeşte 
istoria (Historiae) relatarea despre timpurile observate de el direct — 
anii 69-96 e. n. —, pe când pentru relatarea despre anii precedenţi (14- 
68 e. n.) foloseşte termenul anale (4Annales)”. 

Drept urmare, nu este deloc inexact să susţinem, împreună cu 
savantul citat, că „în antichitate şi chiar în evul mediu nu se folosea 
încă termenul historia ca un echivalent al realității trecute, adică în 
sensul de evenimente istorice. De altfel, acest termen avea pe atunci 
un caracter prin excelenţă static şi puţin extins în timp şi, în plus, nu 
era absolut necesar să se refere la activitatea umană (de exemplu, 
Historia naturalis de Pliniu). El marca faptul că cercetarea timpurilor 
vechi nu poate avea acelaşi grad de precizie pe care-l are cercetarea 
bazată pe dovezi, care vorbesc de fapte cunoscute; referitor la 
perioadele trecute nu se întrevedea posibilitatea acestui din urmă tip 
de cercetări, iar dacă ele se întreprindeau totuşi, atunci se făceau cu 
conştiinţa unei investigații diferite, care-şi găsea corespondentul într-o 
altă denumire”. 

In lumina acestor considerații, concluzia ce se desprinde acum 
este una singură, anume că în antichitatea greco-romană istoria se 
raporta cu precădere la prezent şi se făcea în prezent. De altminteri, 


se 30 Cf. Jerzy Topolski, op. cit., p. 38. 
* Ibidem, p. 38-39. 

tocmai aceasta este poziția pe care s-au situat mulți dintre marii 
istorici ai lumii, precum Herodot (nu rareori apreciat drept părintele 
istoriei), Tucidide, Xenofon, Cezar, în epoca antică, iar mai recent, 
cum am văzut, Hegel şi Croce, care, la urma urmei, mai mult sau mai 
puţin original, toți au făcut istoria prezentului lor. 

In orice caz, cert este că ideea istoriei prezentului, ca istorie 
veritabilă, se continuă şi în epoca medievală, deşi acum situaţia se 
prezintă întrucâtva diferit, căci în această perioadă apare termenul de 
cronici”, care se alătură aceluia antic de „anale”. Amândouă, „anale” 
şi „cronici”, potrivit aprecierii lui Topolski, „rămân principalii termeni 
ai evului mediu pentru a desemna atât notarea curentă a faptelor 
demne de atenţie, cât şi scrierile istorice narative”. Mai mult chiar, „în 
conținutul unor termeni ca anale sau cronici este cuprins un element 
de timp, care lipsea în cuvântul grecesc historia (...) şi care era puţin 
prezent în relatările sau povestirile (historiae) lui Tacit”. 

Se poate dar spune că, spre deosebire de antichitate, luarea în 
considerare în epoca medievală a ideii de timp în istorie a constituit un 
factor nou, care a contribuit, într-o oarecare măsură, la naşterea unei 
viziuni inedite asupra istoriei. „Sub influența noii viziuni asupra 
trecutului şi viitorului — scrie Topolski — noţiunea de istorie a avut şi 
ea posibilitatea să capete un conţinut nou”, sub rezerva însă a fuziunii 
„într-un singur curent a scrierilor cronicăreşti strict cronologice şi a 
altor povestiri istorice, care în evul mediu apăreau sub denumirea de 
biografii — vitae (...), de istorii sau de fapte — gesta”! 

Cu toate acestea, lucrurile nu sunt suficient de clare, nici măcar 
în viziunea lui Topolski, care a întreprins indiscutabil una dintre cele 
mai vaste documentări asupra domeniului istoriei. Autorul însuşi pare 
ezitant când pune problema stabilirii ponderii în care era folosit sau 
revendicat, în antichitate sau în evul mediu, fie trecutul, fie prezentul 
în istorie, ca să nu mai vorbim de faptul surprinzător că el aminteşte la 
un moment dat şi de viitor. 

Aşa că, în ciuda căutărilor şi a unor acumulări incontestabile în 
direcţia aşezării şi a definirii istoriei, în antichitate şi în epoca 
medievală stăruie încă multe confuzii şi incertitudini, în primul rând 
pentru că sensul termenului de istorie aproape că diferă de la gânditor 
la gânditor şi de la țară la țară. Noţiunea de istorie rămâne pe mai 
departe „puţin precizată şi lipsită de un conținut istoric propriu”. Cu 
atât mai mult, cu cât, „alături de folosirea sporadică a termenului 


31l Ibidem, p. 39. 

historia sau mai degrabă historiae pentru a denota res gestae în 
general, acest termen este folosit din plin în evul mediu relativ la 
faptele «sfinților» din Vechiul şi Noul Testament”. Ulterior însă, 
bunăoară „în limbile germanice, în evul mediu târziu se constituie un 
termen autohton care corespunde latinescului gesta sau res gestae. 
Este vorba de denumirea de tipul Geschichte — geschiedenes, care 
derivă de la verbul a se întâmpla (geschehen). Acest termen devine, 
cu timpul, în limbile germanice termenul principal şi global pentru a 
desemna istoria în diversele sale semnificații. In alte limbi, acest rol 
este îndeplinit de un cuvânt de tipul historia”. 

O oarecare limpezire a conceptului de istorie începe totuşi să se 
producă abia în secolul al XVI-lea, potrivit aprecierii lui Topolski, 
întrucât atunci s-a ajuns să „se încheie treptat existenţa vechilor anale 
şi cronici” ip care se caracterizau prin „construcţii absolut 
cronologice”*”. Drept urmare, susţine autorul, s-a putut totodată a „se 
impune o tot mai mare exigență critică istoriei, adică povestirilor 
istorice (historiae) de tipul gesta sau vitae. Se verifică astfel bazele 
unei unificări a tuturor acestor curente şi pentru crearea unei literaturi 
istorice relativ uniforme, care să evolueze în direcţia istoriei ştiinţifice 
şi către „2 denumire comună de tipul Geschichte sau de tipul 
historia” 

Evocarea veacului al XVI-lea ca principal punct de referință în 
discutarea începuturilor istoriei ca știință, datorită îndeosebi impunerii 
actului critic în istorie, se prea poate să-l fi dus pe Topolski cu gândul 
la epoca Renaşterii sau mai curând la sfârşitul acestei epoci, căci el 
ține să remarce, parcă anume, că „în epoca Renaşterii noţiunea istorie 
(sau Geschichte) începe să unifice două curente principale ... Unul 
dintre ele a adus elementul naraţiunii format pe baza mitografiei 
antice, a anticei Zeitgeschichte, a medievalelor gesta, vitae şi a 
istoriilor «sfinte» sau a altor scrieri asemănătoare; al doilea, întărit, în 
special, de analistica medievală şi, împreună, de cronicile bisericeşti şi 
de chorografie, a dat coloana vertebrală timp-spaţiu, atât de necesară 
pentru evoluţia istoriei. În cursul evoluţiei ulterioare intervine o 
diferenţiere netă între sensul istoriei în accepțiunea de evenimente şi 
sensul naraţiunii despre evenimente. Numai o dată cu integrarea 
istoriei în ştiinţă acest termen a căpătat şi un conţinut metodologic”. 


3? Ibidem, p. 40. 

3 Ibidem, p. 39. 

i z; Ibidem, p. 40. 

3 Ibidem, p. 41. 

Rămâne însă de văzut când s-a integrat istoria în ştiinţă sau când 
a devenit ştiinţă. După cum, de asemenea, rămâne de clarificat 
termenul de istorie în raport cu cele trei ipostaze ale timpului — trecut, 
prezent, viitor —, fiindcă punerea problemei şi sporadicele lumini 
proiectate până acum nu sunt în măsură să înlăture multe semne de 
întrebare. 

Deocamdată, reținem doar importanța covârșitoare pe care o are 
atât actul critic, cât şi binomul timp- spațiu în evoluţia şi, mai ales, în 
definirea istoriei, căreia i se recunoaşte, în afara celor două sensuri 
diferite, amintite mai înainte, încă „cel puţin două semnificații 
fundamentale: ca descriere a evenimentelor (dzieje — res gestae) şi ca 
relatare a evenimentelor (historia rerum gestarum)”. 

Deşi nu vedem limpede în ce constă deosebirea categorică dintre 
cele două sensuri şi cele două semnificații atribuite istoriei, nu sesizăm 
exact nici chiar deosebirea notabilă dintre descriere şi relatare, să-i 
urmărim totuşi mai departe explicaţiile autorului polonez, la care 
continuăm să ne raportăm insistent nu numai pentru bogata şi curenta 
sa documentare, adusă la zi, ci înainte de toate pentru că el 
ambiționează să surprindă întregul proces istoric, în varianta lui 
dinamică şi structurală. 

Aşadar, revenind la cele două semnificaţii ale istoriei, Topolski 
ne previne că şi aici există subdiviziuni, înțelesuri diferite, fie că este 
vorba de prima, fie de a doua semnificaţie. 

De pildă, dacă termenul de istorie, în accepţia sa de evenimente, de 
descriere a evenimentelor, „se utilizează fără un adjectiv care să-i 
determine mai precis sfera cronologică sau reală, el poate fi tratat fie ca 
istorie înțeleasă în general, concepută ca un întreg complex de fapte 
petrecute în trecut, fie ca o antropomorfizare a noţiunii vehiculate în 
judecăţile de tipul «sentinţa istoriei» sau «mâna necruțătoare» a istoriei 
sau altele asemănătoare”. Dată fiind această situaţie, adică „având în 
vedere că ne imaginăm întotdeauna evenimentele pe baza celor ce ştim 
despre ele, conținutul, pe care unii oameni (sau grupuri de oameni) îl 
asociază cu termenul de istorie (pentru a denumi evenimentele), poate fi 
foarte diferit, oscilând între reconstituiri ştiinţifice şi reprezentări 
impregnate de legende şi de mituri (subl. ns.)”. 

A doua semnificaţie a istoriei, „ca echivalent al relatării despre 
evenimente”, are, de asemenea, „cel puţin două semnificaţii, ceea ce 
adesea se uită. În primul rând, poate semnifica însăşi modalitatea de 
cercetare care reconstituie evenimentele (ştiinţa înţeleasă ca activitate 
a savanților), iar în al doilea rând — rezultatele acestei reconstituiri sub 

forma unui complex de afirmații despre evenimentele stabilite de 
istorie (ştiinţa înțeleasă ca rezultat al cercetării)”. 

Drept este, observă autorul, că „în limbile contemporane se face, 
în general, diferenţa dintre istorie ca evenimente şi istorie ca ştiinţă 
(sau cunoaştere), folosindu-se, alături de «istorie» sau alături de 
Geschichte — Geschichtsschreibung, termenul de «istoriografie» 
(Historiographie, historiografie, historiography, storiografia şi 
altele). Acesta nu afectează caracterul general al termenului «istoria» 
— susține Topolski —, fiindcă el a căpătat numai o valoare auxiliară. 
Domină numai în sintagma istoria istoriografiei şi, după cât se pare, în 
mare parte din rațiuni fonetice (pentru a nu spune istoria istoriei ca 
Popeliniere)”. 

In cazul limbii franceze, spre exemplu, „se poate întâlni uneori 
antiteza Histoire şi histoire, rezervându-se majuscula pentru sensul de 
evenimente istorice”. Aşa încât, apreciază autorul, „se poate sesiza cu 
destulă claritate o anumită unilateralitate a termenului istoriografie. El 
se referă de fapt numai la efectul activităţii istoricului, adică la 
rezultatele scrierilor lui. Acesta a fost şi cazul termenului de 
istoriografie cunoscut încă în limba greacă. Nu se constată în acest 
termen nici o referire la modalitatea de cercetare. Şi poate că din 
această cauză termenul «istoriografie» nu a cunoscut o aplicare 
universală, cel puţin în accepţia sa mai restrânsă. Tendinţa de a folosi 
o desemnare unitară a istoriei, chiar şi cu preţul unei anumite 
ambiguităţi, este evidentă”. 

Deşi Topolski îl citează aprobativ, în ceea ce priveşte vechimea 
termenului de istoriografie, Alfred Stern are totuşi un alt punct de 
vedere. Premisa de la care porneşte el este aceea că restrângerea 
obiectului istoriei numai la trecut nu poate fi valabilă decât în parte, în 
înțelesul că aşa ceva „nu este adevărat decât pentru istoria-cunoaştere, 
nu însă pentru istoria-realitate. Există, în adevăr, două istorii: aceea 
care se povesteşte şi aceea care se face. Ceea ce se povesteşte nu 
poate, în chip evident, să se raporteze decât la trecut... Este istoria- 
cunoaştere, istoria povestită prin viu grai sau prin scris. Dar această 
istorie-cunoaştere are un obiect: istoria-realitate. In ceea ce o priveşte 
pe aceasta din urmă este evident că ea are un trecut, un prezent şi un 
viitor, că ea curge din trecut în prezent şi se proiectează spre viitor”. 

In viziunea lui Stern, aşadar, ar exista două tipuri de istorie; cu 
alte cuvinte, istoria ar fi duală, iar dualitatea ei este deseori mascată de 


* Ibidem, p. 43. 

sărăcia limbajului, în sensul că „limbajul uzual nu are decât un singur 
cuvânt pentru a desemna istoria-cunoaştere şi istoria-realitate”. În 
fond, tocmai acesta este modul de gândire al lui Hegel, pe care îl şi 
citează de altfel, şi anume: „«istoria reuneşte în limbajul nostru şi 
partea obiectivă şi partea subiectivă, şi semnifică tot atât de bine 
historiam rerum gestarum ca şi res gestae; ea este ceea ce s-a petrecut, 
nu mai puţin decât naraţiunea istorică” 

Spre deosebire de Topolski, care îmbrățișează se pare întru totul 
teza hegeliană, cel puţin în privinţa istoriei văzută ca relatare a 
evenimentelor (historiam rerum gestarum) şi ca descriere a 
evenimentelor (res gestae), Stern face un pas mai departe şi arată că, 
deşi Hegel se referea numai la neputința limbii germane pentru a 
exprima separat cele două tipuri de istorie, „totuşi, situaţia este 
similară şi în celelalte limbi”, fiindcă, observă el, „nici una dintre 
marile limbi moderne — nici franceza, nici engleza, nici italiana, nici 
spaniola, nici rusa, cum mi se dovedeşte —, nu separă în conceptul de 
istorie, de obicei, aspectul realitate de aspectul cunoaştere” 

Desigur, au existat şi unele încercări de folosire a unui limbaj 
adecvat, a unei terminologii erudite, care să pună în evidență 
deosebirea dintre cele două aspecte ale istoriei. Autorul nu le contestă; 
el contestă însă rezultatele lor, al căror succes a fost limitat şi trecător. 
Cu toate acestea, Stern nu pare a fi deloc sceptic. Dimpotrivă, în 
vederea depăşirii unei atare situaţii, care a apropiat sau a depărtat pe 
mulţi dintre marii istorici şi teoreticieni ai lumii, el se arată ferm 
convins că „distincţia italiană dintre istorie şi istoriografie — aceasta 
pentru a desemna istoria-cunoaştere, aceea pentru istoria-realitate — 
constituie o terminlogie excelentă, susceptibilă de a fi transpusă în 
celelalte limbi””. 

lată-ne dar, din nou, în faţa a două puncte de vedere diferite, 
ambele autorizate, unul formulat de Topolski, celălalt de Stern, primul 
destul de recent, ultimul ceva mai îndepărtat în timp. Se pare însă că 
nici unul nu izbuteşte să înlăture echivocurile ce continuă să treneze 
asupra definirii istoriei ca ştiinţă, ca indubitabilă disciplină ştiinţifică. 

Cum am văzut, Topolski admite că termenul de istorie ar avea 
mai multe semnificații şi ca atare el propune să se țină cont de toate 
acestea, de toate nuanțele sau diferenţierile sale posibile. Încercând un 


*7 Alfred Stern, op. cit., p. 13; alte amănunte, vezi în G.W.F. Hegel, 


op. ahi 97. 
o Alfred Stern, op. cit., p. 13. 
° Ibidem, p. 14. 

rezumat, un fel de concluzie la analizele pe care le-a întreprins, autorul 
polonez consideră totuşi că se pot distinge clar doar „trei semnificaţii 
principale ale termenului «istorie»: istoria ca evenimente, istoria ca 
activitate de cercetare a istoricului şi istoria ca rezultat al acestei 
activităţi, adică suma afirmațiilor despre evenimente. În ultimele două 
accepțiuni este vorba de istorie ca ştiinţă. O astfel de concepere a 
istoriei s-a format treptat ..., o dată cu dezvoltarea gândirii asupra 
faptelor istorice sau a ştiinţei care le reconstituie”. 

În viziunea sa, „există deci trei posibilităţi sau „trei moduri de 
concepere a istoriei”, dar numai două dintre ele îi conferă istoriei 
statut ştiinţific. Pentru ca, într-un alt context, el să se dovedească a fi 
şi mai restrictiv, îndeosebi atunci când face următoarea precizare: 
„spunând istorie, se poate avea în vedere numai procesul de 
cercetare””!. În ultimă instanţă, aşadar, istoria este una singură, şi ea se 
reduce, potrivit aprecierii lui Topolski, la cercetarea sau cunoaşterea 
evenimentelor petrecute în timp, probabil în trecut, accentul fiind pus 
pe descrierea şi relatarea acestora. De aceea, rezervele sale față de 
termenul istoriografie, de asemenea, ne apar ca insuficient motivate, 
aproape de neînțeles, cu atât mai mult cu cât Topolski defineşte 
aproximativ la fel istoriografia („efectul activităţii istoricului . . . , 
rezultatele scrierilor lui”) şi istoria („activitate de cercetare a 
istoricului” sau „rezultat al acestei activităţi”). 

Celălalt punct de vedere, afirmat de Stern, se vrea a fi mai puțin 
complicat, poate ceva mai limpede, însă nu rămâne nici el în afara 
oricăror ambiguități. Dacă Topolski merge tacit pe urmele lui Hegel 
(avem aici în vedere, între altele, semnalarea tendinței „de a folosi o 
desemnare unitară a istoriei”, de a accepta, de fapt, sinteza 
semnificaţiilor ei posibile), deşi nu lasă o astfel de impresie, Stern, în 
schimb, adoptă o atitudine mai distantă, destul de prudentă, uneori 
oscilantă, el însuşi vădit nemulțumit de neputința detectării unor 
argumente solide, care să-i confirme intuiţiile, mai curând să-i 
demonstreze plauzibil propriile opinii. N-am putea spune că Hegel nu 
este luat suficient în serios de Stern, dar nici că el subscrie integral la 
ideea gânditorului german, de altfel importantă, într-un anume sens, că 
„sinteza celor două semnificaţii în singurul cuvânt istorie nu este 
câtuşi de puţin un «hazard superficial», ci corespunde unei necesităţi 
de ordin superior”. Luând această idee hegeliană drept un fel de 
avertisment, Stern pare să dea înapoi, să se îndoiască de convingerile 


și Jerzy Topolski, op. cit., p. 44. 
4l Ibidem, p. 43. 

sale, dovadă că el ţine să facă imediat precizarea că „distincţiile 
terminologice pe care venim să le menționăm sunt, într-adevăr, 
artificiale, introduse de filosofi”. Chiar eminentul istoric Marrou, încă 
din 1952, atrăgea atenţia că „«specificul fiecăreia din aceste limbi 
(franceza, engleza, italiana, spaniola, rusa etc. — n.ns.) a refuzat 
totdeauna să integreze atare distincţii într-o tradiţie vie; şi pe bună 
dreptate, căci primul aspect (istoria-realitate) nu există în stare pură 
sau cel puţin nu este sesizabil decât sub forma celui de-al doilea», 
adică sub formă de istorie-cunoaştere”. 

In consecinţă, Stern se vede nevoit să admită că ne aflăm „în 
fața unui punct dificil al problemei”, bineînțeles al problemei 
explicării şi definirii statutului istoriei. Cu toate acestea, în ciuda 
reținerilor sale în privinţa deosebirilor terminologice, autorul nu se 
lasă deloc convins de ideea că istoria-realitate nu există, admiţându-se 
ca evidentă doar istoria povestită sau scrisă, care este totuna cu istoria- 
cunoaştere. Este un mod de gândire absurd, apreciază Stern, şi el 
aparține „anumitor filosofi ultracritici”?. 

Aşa încât, în încheierea acestei părți introductive, concepută ca o 
deschidere de perspectivă pentru analizele ce vor urma, putem să 
consemnăm constatarea că în filosofia istoriei, în genere, se 
conturează divergent două poziţii fundamentale: una consideră ca 
fiind adevărată numai aşa-numita istorie-cunoaştere, un fel de sinteză 
a diferitelor semnificaţii ale cuvântului istorie, cealaltă, în opoziţie, 
susține atât istoria-cunoaştere, cât şi istoria-realitate, ca existenţe 
indubitabile, prima raportându-se îndeosebi la trecut, cea de-a doua 
mai ales la prezent. 

Acestea sunt, în fond, direcțiile principale în cadrul cărora s-au 
edificat de-a lungul timpului teorii şi opinii dintre cele mai diverse şi 
nu rareori contradictorii asupra istoriei, ea însăşi susceptibilă de noi şi 
probabil fructuoase investigații. 


2? Alfred Stern, op.cit., p.14; spre confirmare, vezi şi H.I. Marrou, De 
la connaissance historique, Paris, 1956, p.38-41. 

II. ISTORIE ȘI FILOSOFIA ISTORIEI 


Una din tendinţele frecvent întâlnite, de la Herodot şi până la 
mulți dintre istoricii contemporani, este aceea de a defini istoria 
limitând-o la cunoaşterea trecutului. Potrivit acestei tendinţe, obiectul 
istoriei ar fi deci, în exclusivitate, cunoaşterea trecutului, atât cât poate 
fi el cunoscut (Galbraith) sau luminat, cum se exprima Jaspers. Aşa 
gândesc, spre exemplu, Raymond Aron, Faustino Ballve, R. G. 
Collingwood, V. H. Galbraith, J. Huizinga, K. Jaspers, Andre Lalande, 
H. I. Marrou etc. Este drept, unii dintre ei acordă o oarecare atenție şi 
prezentului, nu însă în măsura în care o face, cum am văzut, Hegel şi 
Croce, bunăoară, care conturează o altă mare direcție în definirea 
istoriei. Am aminti aici, totodată, alături de Hegel şi Croce, numele lui 
Léon Brunschvicg şi îndeosebi al lui Jose Ortega y Gasset. 

Fie într-un caz, fie în celălalt, cert este că definițiile date istoriei 
îşi au umbrele şi luminile lor, notele lor realiste şi lacunele lor, de 
altminteri ca orice definiţie, căci nu există, din punct de vedere logic, 
definiție absolut perfectă sau absolut cuprinzătoare a obiectului 
definit. 

Prin urmare, a defini istoria numai prin prisma prezentului, ca să nu 
mai vorbim de dificultățile pe care le ridică explicarea viitorului, 
caracterul său imprevizibil, este totuna cu a diminua sau chiar a nega 
importanța trecutului. Dimpotrivă, a defini istoria doar prin prisma 
trecutului înseamnă a contesta sau a considera drept imposibilă o istorie a 
prezentului şi a viitorului, înseamnă mai ales a respinge trăirile, proiectele 
şi destinul oamenilor. De aceea, nu ni se pare deloc convingătoare teza că 
singura istorie la care ne-am putea îndreptățit raporta ar fi istoria 
trecutului, istoria axată ori limitată la cunoaşterea trecutului. 

Trebuie observat totuşi că nici una dintre aceste două mari 
tendinţe în explicarea şi definirea istoriei nu a neglijat total luarea în 
discuție, concomitent, atât a trecutului, cât şi a prezentului. 
Deosebirile dintre ele provin din accentul pus, deseori mult prea 
apăsat, fie pe trecut, fie pe prezent. 

1. Binomul om-istorie 


Adevărul este că lucrurile nu sunt nicidecum simple. Pentru că, la 
urma urmei, indiferent cum le-am defini şi le-am recepta, evenimentele, 
faptele, acțiunile, creaţiile istorice etc. sunt indisolubil legate de viaţa 
omului şi a colectivităţilor umane. Aşa că, a te ocupa de istorie nu poţi, nu 
ai cum să nu te ocupi şi de om. Dar omul trăieşte, acţionează, creează în 
timp şi spaţiu. Investigarea omului, în mod firesc, presupune deci 
raportarea nu numai la omul de „aici şi de acum”, ci la omul de 
pretutindeni şi de când există el, precum şi, pe cât posibil, la omul viitor. 
A cunoaşte omul, în sens generic, înseamnă de fapt a cunoaşte prezentul, 
trecutul şi viitorul său, adică tocmai istoria sa. 

Drept urmare, cunoaşterea şi definirea omului nu credem că sunt 
posibile în afara istoriei sale, după cum nici definirea istoriei nu o 
vedem posibilă fără să ţinem cont în primul rând de om şi de viaţa sa. 

Există părerea, unanim acceptată, că omul este singura ființă 
care are trecut, prezent şi viitor. Dacă dăm acestei opinii girul unui 
adevăr, cum de altfel ne documentează întreaga istoriei a speciei 
umane, nu rezultă atunci, fie şi indirect, că nici istoria omului şi a 
societăţii, în toate variantele sale, nu poate fi concepută decât în 
lumina trecutului, prezentului şi viitorului, bineînţeles cu condiţia să 
fim de acord că istoria este strâns legată de viața omului şi a 
colectivităţi în care el trăieşte? 

Nu ne îndoim că răspunsul nu poate fi decât afirmativ. Ne 
îndoim însă, în schimb, de numeroasele şi controversatele definiţii 
date până în prezent omului. 

In definitiv, ce este totuşi omul? lată o întrebare care a 
frământat, literalmente a chinuit de-a lungul timpului atâtea minţi 
savante! Indiferent din ce unghi le-am privi (biologic, social, 
economic, politic, spiritual, filosofic, psihologic, moral, religios etc.), 
răspunsurile nu satisfac pe deplin, de cele mai multe ori ele 
dovedindu-se a fi destul de unilaterale. 

S-a spus, de pildă, că omul este „cea mai mare minune” 
(Sofocle), „zoon politikon” (Aristotel), „trestie cugetătoare” (Pascal), 
„minunea şi gloria lumii” (Darwin), „esența ansamblului relaţiilor 
sociale”, „rădăcina omului este omul însuşi” (Marx), „o ființă care ştie 
sau poate şti că ea trebuie să moară” (Landsberg) etc., etc. Dar, 
totodată, s-a mai spus că omul „nu este decât deghizare, minciună şi 
ipocrizie, şi față de el şi față de ceilalți” (Pascal), este „singurul animal 
care trebuie să muncească”, „singura creatură care trebuie să fie 
educată” (Kant), omul este unica „fiinţă mincinoasă”, este „o pată 

ruşinoasă a naturii” (Schopenhauer), este „bestia blondă” (Nietzsche), 
„un animal de pradă” (Spengler), „maimuţă degenerată, îngâmfată 
până la megalomanie” (Th. Lessing), „omul este ființa bolnavă de 
putere” (Seidel) etc., etc. 

Ecce homo! lată Omul, acest necunoscut, cum inspirat se exprima 
medicul Alexis Carrel în titlul cărții sale consacrate anume omului, obiect 
şi în acelaşi timp subiect al cunoaşterii, al unei cunoaşteri continue, de 
vreme ce omul este încă un necunoscut. Adevărul este că avem mai multe 
cunoştinţe despre natură decât despre „natura” omului. Omul ştie mai 
multe despre ceea ce nu este decât despre ceea ce este el. Nici chiar 
despre corpul omului nu ştim totul sau prea multe, darmite despre 
dimensiunea sa psihologică, în genere spirituală! 

În orice caz, omul rămâne pe mai departe un larg câmp de 
investigaţii, un uriaş munte de enigme. Formele sale de transformare, 
de exprimare şi de manifestare sunt infinite, imprevizibile şi 
nebănuite, dificil de a fi identificate, dacă nu cumva imposibil. Nu 
degeaba s-a spus, cu alte cuvinte, că sufletul” omului este un labirint, 
poate că niciodată accesibil în totalitatea lui însuşi. 

Unii oameni de ştiinţă contemporani, spre exemplu, apreciază că 
homo Sapiens nu va „mai avea nevoie să evolueze pe plan genetic 
pentru a progresa. Istoria confirmă această ipoteză”, căci este lesne de 
constatat că „dezvoltarea culturii şi a ştiinţelor după evul mediu . . . 
nu a determinat nici o schimbare genetică”. De asemenea, nu încape 
îndoială că „progresele ştiinţifice şi tehnice actuale (zboruri spaţiale, 
elucidarea mecanismelor moleculare ale genei, descoperirea energiei 
atomice) vor produce schimbări uluitoare până la începutul secolului 
al XXI-lea, dar nu trebuie să ne aşteptăm la vreo modificare genetică”. 
Drept urmare, se pune întrebarea: să fie oare necesară o perioadă tot 
atât de lungă pentru evoluția spirituală a omului cât a fost necesară 
pentru evoluţia sa biologică, aproximativ un milion de ani? 

Cum se vede, problema cunoaşterii şi a definiri omului nu este 
deloc simplă. De aceea, simplă nu este nici definirea istoriei sale, în 
toate formele ei posibile de exprimare. 


"O abordare substanţială a problematicii omului, vezi în Mircea 
Florian, Recesivitatea ca structură a lumii, vol. II, Editura Eminescu, 
Bucureşti, 1987, p. 251-298. 

Detalii suplimentare în privința sufletului, vezi în La Mattrie, Omul- 
maşină şi alte opere filosofice, Editura Ştiinţifică, Bucureşti, 1961, p. 148-155. 
! N.P. Dubinin, Rasele şi genetica contemporană, în Rasismul î în fața 
ştiinţei, Editura Politică, Bucureşti, 1982, p. 163. 

2. Începuturile istoriei ca ştiinţă 


Nu este simplă, însă poate fi simplificată, cum procedează Henri 
Sce, de pildă, care apreciază că, spre deosebire de matematică, fizică 
etc., istoria „a fost foarte târziu considerată ca o ştiință”?, adică abia în 
veacul al XVIII-lea. Până la acea dată, din punctul său de vedere, 
istoria era doar „cronică, exercițiu de elocință, pretext al predicării 
morale sau al demonstrării teologice”. Este vorba, pe scurt, de apariția 
lucrării De /'esprit des lois (Montesquieu), care se opune şi ca atare 
respinge cauzele finale în explicarea istoriei, deschizând astfel 
perspectiva posibilităţii concepereii ei ca ştiinţă. 

În viziunea autorului, deosebită de aceea a lui Bossuet (Le discours 
sur l’histoire universelle), rolul istorici, bunăoară, „constă în a grupa 
faptele, în a le clasa, în a determina raporturile şi dependenţa” lor, convins 
fiind că „în societăţile umane totul este determinat de principiul 
cauzalității”. Invocarea acestui principiu trebuie înțeleasă în sensul 
admiterii existenței incontestabile a unor cauze obiective, „generale şi 
profunde, care acționează în chip real”, de vreme ce „«toate accidentele 
sunt supuse acestor cauzey 7 generale. Scopul său, evident, este acela „de 
a demonstra că nici un eveniment istoric nu este produsul hazardului”. 
Mai mult, ridicându-se împotriva oricărei „concepţii teologice sau 
metafizice, el vrea să dovedească, în Spiritul legilor, că aceste legi nu ar 
putea să aibă caracter absolut: ele sunt relative la regimul guvernului, la 
constituția fizică a țării, la climat, în genere la viaţa popoarelor”. 

Deşi nu se bucură de „aceeaşi forţă constructivă” ca 
Montesquieu, Voltaire are totuşi, în schimb, un mai dezvoltat „simţ 
critic” şi totodată — „este fără îndoială mult mai avizat” decât 
contemporanul său. In comparaţie cu el, Voltaire se apropie mult mai 
pregnant de filosofia istoriei, căci autorul lucrării L 'essai sur les 
moeurs susţine că istoria „trebuie să se ataşeze principial studiului 
instituţiilor, cutumelor, civilizației: «schimbările în moravuri şi în legi 
vor fi marele său obiect” de cercetare, de cunoaştere sistematică. 

Important de reţinut este că, pornind de la o suită de date privind 
istoria civilizaţiei, Voltaire „se străduieşte să degaje un anumit număr 
de idei generale şi el a văzut deja foarte clar ceea ce mai târziu se va 
numi evoluție”. Ideea de evoluție demonstra de fapt că se poate vorbi 


2 ; Henri Sée, Science et philosophie de l’historie, Félix Alcan, p. 13. 

„Ibidem, p. 14. 

í Ibidem, p. 14-15. 

5 Ibidem, p. 15; în ceea ce priveşte caracterul legilor în societate, vezi 
şi Montesquieu, Despre spiritul legilor, vol. I, Editura Ştiinţifică, Bucureşti, 
1970, p. 283 şi urm. 

despre un progres al spiritului uman. Aşa se face că, continuându-l şi 
chiar dezvoltându-l pe Voltaire, Condorcet va pune şi mai puternic în 
lumină această idee de evoluţie, implicit de progres, cum de altfel o 
atestă însuşi titlul cărții sale, respectiv Esquisse des progres de l'esprit 
humain. 

In acest context, Henri See este de părere că, în fond, tocmai 
Condorcet este acela de la care Comte „a împrumutat trăsăturile 
filosofiei sale a istoriei. Acestea sunt mai ales progresele intelectuale 
pe care Condorcet le plasa pe primul plan, dar el se preocupa de 
asemenea de a determina transformările care s-au operat în «tipurile 
de viaţă”. 

Ceea ce se impune deci atenţiei, mai mult ca o concluzie de 
ansamblu, este că „filosofii francezi ai secolului al XVIII-lea 
pretind totdeauna să sprijine pe faptele lor concluziile generale”. Nu 
este de mirare, de aceea, că ei „considerau filosofia lor a istoriei ca o 
explicaţie a istoriei”. În plus, şi aceasta este o trăsătură extrem de 
importantă a gândirii luministe, trebuie spus că „politica se constituie 
totdeauna ca un gând ascuns al filosofiei lor. Ei gândesc, în adevăr, că 
pot acţiona asupra faptelor, să provoace, dacă nu o revoluţie, cel puţin 
reforme profunde”. 

Alta este situaţia şi prin urmare şi poziţia faţă de istorie şi de 
filosofia istoriei a gânditorilor germani. Înainte de orice, nu trebuie să 
uităm că „patria lor nu forma încă o naţiune”; de asemenea, nu trebuie 
să uităm că ei „nu au avut, cel puţin până spre 1815, nici o viziune 
politică”. Din aceste motive, „filosofia lor a istoriei ia devreme 
caracterul unei metafizici”. Excepţie face Herder, poate, şi acesta 
într-o oarecare măsură, care „are totuşi un simţ foarte ascuţit al 
realităţii, mult mai ascuţit decât Kant”, de pildă. 

In studiile Ideea unei istorii universale din punct de vedere 
cosmopolit (1784), Kant „nu-şi sprijină deducţiile sale pe faptele 
istorice, căci el consideră că întreg cursul istoriei este determinat 
îndeosebi a priori. El afirmă, este adevărat, că studiul «istoriei 
empirice» este necesar filosofului istoriei, dar acesta nu are nevoie de 
a avea, în definitiv, decât o «viziune foarte generală asupra istoriei”. 
La urma urmei, nici nu se putea gândi în alţi termeni, deoarece 
filosofia istoriei a lui Kant nu avea cum să nu se afle în strânsă 
legătură cu întreaga sa filosofie. Desigur, Kant nu contesta că „trebuie 


é Henri Sée, op. cit., p. 16. 
7 Ibidem, p. 16-17. 
8 Ibidem, p. 17. 
? Ibidem, p. 17-18. 

să existe relaţii între istoria filosofiei (fireşte că şi filosofia istoriei — 
n. ns.) şi istoria ca atare, însă fără a determina care trebuie să fie 
natura acestor relaţii”. 

Situându-se pe o poziţie şi mai extremă, Fichte „se va menţine 
în domeniul pur metafizic şi va susține că se poate elabora o filosofie 
a priori a istoriei fără să-şi arunce vreodată ochii asupra datelor 
istoriei concrete”. La rândul său, punând semnul egalităţii „între 
gândire şi realitate”, Hegel a continuat calea deschisă de Fichte, 
întrucâtva şi de Kant. 

In cadrul acestei incursiuni, de ordin mai mult comparativ, ca o 
curiozitate ne apare atitudinea eclecticului Cousin, care, „rupând cu 
tradițiile secolului al XVIII-lea francez, a edificat în nori groşi o 
strălucitoare filosofie a istoriei ce a putut să suscite aplauzele 
entuziaste ale auditorilor săi, cum remarcă Cournot, dar din care nu 
mai subzistă nimic demult timp”. In orice caz, cert este că el aparţine 
unei alte generaţii, „unei generaţii care îşi propunea să construiască 
ambiţioase sinteze înainte de a fi procedat la vreun fel de analize”. 

Date fiind aceste împrejurări, asupra cărora nu ne pronunțăm 
deocamdată, ci, dimpotrivă, le luăm drept exact conturate, nu este 
aşadar de neînțeles cum de s-a ajuns la „discreditarea în care a căzut 
filosofia istoriei”, desigur că „mai întâi în Germania, apoi în Franţa”. 

Fireşte, consecinţele nu au întârziat să apară. Una dintre ele a 
fost aceea că interesul istoricilor s-a îndreptat spre lucrările de 
erudiție, astfel rărindu-se simţitor ideile originale. „Pentru Ranke, de 
exemplu, noțiunea de istorie universală este aceea care va ţine locul 
filosofiei istoriei; diversele istorii ale statelor sau ale naţiunilor se 
constituie ca fragmente ale acestei Universalgeschichte, un fel de 
istorie «numenalăy, din care istoria concretă nu ar fi decât traducerea 
în lumea «fenomenelony”"?, probabil istorice. 

Cu toată sărăcia ei în idei originale, munca de erudiție a avut 
totuşi şi un efect pozitiv. „A doua jumătate a veacului al XIX-lea — 
apreciază Henri See — a fost mai cu seamă marcată de un fel «de 
orgie» de erudiție, orgie binefăcătoare de altminteri, pentru că ea a 
extins în chip prodigios cunoştinţele noastre asupra imensului 
domeniu al istoriei”. La aceasta şi-a adus contribuţia, totodată, şi 
metoda „folosită de erudiţi, metodă din ce în ce mai strictă şi 


minuțioasă”, izbutindu-se prin urmare ca istoria să dobândească câte 


19 /bidem, p. 18. 
 Ipidem, p. 19. 
2 Ibidem, p. 20. 

ceva din ceea ce unii numesc dimensiunea ei ştiinţifică. „Consecinţă 
tocmai a acestor progrese ale istoriei concrete, «empirice», s-a revenit 
puţin câte puţin la a lua în considerare posibilitatea unei filosofii a 
istoriei”, cu condiţia inexorabilă de a evita „orice ambiţie metafizică”. 
Din acest punct de vedere, al unor noi şanse oferite constituirii 
filosofiei istoriei chiar de către progresele înregistrate în aria 
cunoaşterii istoriei concrete, nu mai puţin în folosirea unei metode tot 
mai adecvate, meritul principal ar aparține Franței, după opinia lui 
Henri See, fiindcă „tocmai Franţa este aceea în care se restabilește 
legătura cu secolul al XVIII- lea”!5, secol luat, deseori, drept punct de 
referință pentru apariția filosofiei istoriei. 

Un loc aparte, în acest sens, îl ocupă Auguste Comte, căci el 
„este, orice s-ar spune, discipolul «filosofilor» veacului precedent”. 
Îl deosebeşte poate de ei tendința sa spre „o mai puternică rigoare 
ştiinţifică . . . necrezând în progresul indefinit, el este mai ataşat 
stabilităţii decât schimbării. Filosofia sa a istoriei, se va vedea de 
altfel, nu este exclusiv «dezinteresatăy, pentru că scopul din urmă al 
speculațiilor sale este regimul pozitiv, pe care el vrea să-l instituie 
drept ceea ce credea a fi binele umanității”. 

Ca şi Auguste Comte, susține Henri See , Cournot este şi el un 
nume larg cunoscut, un nume ilustru. Cournot „nu are nici un gând 
ascuns, de nici un fel; curiozitatea ştiinţifică, în exclusivitate, este 
aceea care îl determină să reflecteze asupra «mersului evenimentelor». 
Filosofia istoriei este deci, la Cournot, pur critică, este ceea ce îi dă un 
loc atât de eminent printre gânditorii preocupaţi de filosofia istoriei, 
este fără îndoială raţiunea pentru care ideile sale sunt atât de fecunde”. 

O oarecare curiozitate, ca să nu spunem ciudăţenie, o stârneşte 
însă faptul că cei doi gânditori, Comte şi Cournot, „au fost amândoi 
savanți, matematicieni de profesie, care au tratat filosofia ştiinţelor. 
Ceea ce — ne asigură Henri See — nu este totuşi un rezultat al 
hazardului”? 

Că activitatea acestor doi savanţi în domeniul filosofiei istoriei 
este sau nu un rezultat al hazardului rămâne de văzut. Deocamdată, 
interesul nostru se concentrează în direcția principalelor considerații 
formulate de Henri See, fie că este vorba de istorie, fie de filosofia 
istoriei. 


5 Ibidem, p. 21. 
și i; Ibidem, p. 21-22. 
'5 Ibidem, p. 22. 

În esenţă, el apreciază aşadar că până în secolul al XVIII-lea 
istoria nu a fost ştiinţă şi ca atare nu i se poate recunoaşte acest statut. 
Posibilitatea de a deveni ştiinţă a apărut o dată cu editarea lucrării De 
L'esprit des lois, deoarece în această operă Montesquieu demonstrează 
rolul hotărâtor al cauzalității în explicarea sensului evenimentelor 
istorice. Cauzele şi legile nu sunt însă absolute, ci relative; ele depind 
de o sumă de factori, în ultimă instanță depind de modul cum îşi 
trăiesc oamenii viaţa. 

Nu este omis, totodată, „simţul critic” al lui Voltaire, dar mai 
ales nu este omisă încercarea sa, pe de o parte, de a defini obiectul 
istoriei, iar pe de altă parte de a pune în evidență importanţa pe care o 
are pentru filosofia istoriei stabilirea unor principii generale, de genul 
evoluţiei, schimbării, progresului” etc. 

Potrivit interpretării propusă de Henri See, Voltaire a anticipat 
doar ideea de evoluţie, pe când Condorcet a pus-o puternic în relief, 
făcându-şi chiar din ea un adevărat punct de plecare pentru schițarea 
progreselor indefinite ale spiritului uman, ale umanităţii, ca şi pentru 
identificarea transformărilor petrecute în diferitele tipuri de viaţă ale 
oamenilor, în atât de complexa şi încă nebuloasa istorie a existenţei 
lor. Este motivul pentru care Henri See consideră că, în planul 
filosofiei istoriei, Condorcet l-a influenţat pe Comte, realizându-se 
astfel legătura între cele două veacuri, mai precis între sfârşitul 
secolului al XVIII-lea şi începutul secolului al XIX-lea. 

In fine, în lumina punctului de vedere susţinut de Henri See, 
trebuie reţinut că trăsătura fundamentală a preocupărilor de istorie şi 
îndeosebi de filosofia istoriei din veacul al XVIII-lea constă într-o 
crescută atenție acordată realității istorice concrete, într-o continuă 
raportare a principiilor sau concluziilor teoretice generale la faptele 
istorice, în acest fel filosofia istoriei devenind pur şi simplu o 
explicare a istoriei, o explicare probabil laică. Numai că, fățiş ori nu, 
în spatele acestei explicaţii, adică a filosofiei istoriei, observă Henri 
Sce, se afla o anumită politică şi bineînţeles interesele pe care ea le 
exprima. 

Chiar şi indirect, rezultă atunci că între istorie şi filosofia 
istoriei, între explicarea şi interpretarea faptelor istorice, pe de o parte, 
şi politică, pe de altă parte, există anumite condiţionări sau cel puțin 


” La care se adaugă în chip necesar şi acela al noutăţii, calității şi 
valorii, principii abordate într-un mod inedit şi original de Mircea Florian, în 
Recesivitatea ca structură a lumii, vol. II, ed. cit., p. 166-194. 

unele relații de reciprocitate, toate laolaltă, totodată, cuvenindu-se să 
fie analizate în perspectiva ideii de naţiune. 

Nu vedem cum ar putea fi altfel înțelese aceste opinii avansate 
de Henri See, de vreme ce el argumentează că apariția relativ târzie a 
filosofiei istoriei în Germania — în comparaţie cu Franţa —, dar mai cu 
seamă nota ei dominant „metafizică” s-ar explica atât prin inexistența 
acestei țări ca națiune până în secolul al XIX-lea, cât şi prin lipsa unui 
orizont politic propriu. 

In orice caz, indiferent cât de realistă este sau nu interpretarea la 
care ne referim, nu putem să nu fim însă de acord cu părerea lui Henri 
Sce potrivit căreia filosofia germană a istoriei, ignorând faptele 
istorice, ignorând în fond cunoaşterea istoriei concrete, nu a făcut în 
prima jumătate a veacului al XIX-lea decât să cadă în desuetudine, 
ceea ce s-a petrecut şi în Franţa, de altfel, prin generația lui Victor 
Cousin. 

Succint, ar fi dar de reţinut că în discutarea istoriei şi a filosofiei 
istoriei Henri S6e se raportează prioritar la definirea obiectului istoriei 
şi, în acest scop, la ideea de cauzalitate şi lege, simț critic şi simţ al 
realităţii, evoluţie, schimbare şi progres, necesitate a unor principii şi 
concluzii generale bazate pe cunoaşterea faptelor istorice etc.; de 
asemenea, el evocă analiza şi sinteza, în principal folosirea unei 
metode adecvate în cercetarea şi explicarea istoriei, toate acestea, se 
pare, coroborate şi abordate în perspectiva ideii de politică şi de 
națiune, unicul punct de referință pentru autor, în timp, rămânând însă 
secolul al XVIII-lea, care ar marca, în viziunea sa, începuturile istoriei 
ca ştiinţă. 

Ceva mai înainte, spuneam că problema definirii omului, a 
istoriei şi a filosofiei istoriei nu este câtuşi de puţin simplă, dar că 
Henri See o simplifică. Am avut şi avem în vedere, în sensul acestei 
afirmaţii, existenţa şi a altor analize, mai documentate şi complexe, 
întrucâtva mai nuanţate, poate că şi mai convingătoare, măcar în unele 
privinţe. 

Pe scurt, iată, spre exemplu, cum gândea şi ce transmitea 
studenţilor săi reputatul om de cultură, profesorul universitar Mircea 
Florian, într-unul din cursurile sale ţinut la Universitatea Bucureşti — 
Facultatea de Filosofie şi Litere, curs ce îşi propunea să analizeze, în 
prima lui parte, istoria, obiectul şi metoda ei. 

Incă de la început, filosoful se arăta preocupat de necesitatea 
explicării esenței istoriei, a istoriei în general. Folosindu-se de o 
documentare vastă, de diverse orientări, el şi-a făcut un punct de 

plecare din observaţia gânditorului Theodor Lessing (Geschichte als 
Sinngebung des Sinnlosen, 1927) că în literatura contemporană de 
specialitate există peste douăzeci de semnificaţii atribuite istoriei, dar 
că dintre toate doar două sau trei se dovedesc a fi deosebite. 

Una dintre acestea, prima de care se ocupă Florian, e că „istoria 
este în acelaşi timp obiectul de studiat (res gestae), o realitate 
specifică, şi studiul acestui obiect (historia rerum gestarum)”!. Este 
semnificaţia pe care o ironizează fără rețineri Max Nordau (Le sens de 
l’histoire, 1910), pe bună dreptate, pentru că, voit ori nu, se confundă 
sau se identifică aici istoria cu cel ce se ocupă de istorie, adică se 
admite dependenţa realităţii istorice de gândirea sau subiectivitatea 
istoricului. 

Florian nu se vrea a fi deloc tranşant, cum a procedat de 
altminteri în întreaga sa viaţă. El nu ezită să intre în fondul problemei, 
să aducă argumente solide, în lumina faptelor istorice, fără să respingă 
brutal soluția idealistă, însă fără să-şi ascundă totodată opţiunea sa 
pentru soluţia realistă. 


3. Istoria ca obiect şi istoria ca ştiinţă (scepticismul şi 
dogmatismul în istorie) 


Din punctul său de vedere, premisa esenţială de la care trebuie 
să pornim este următoarea întrebare: „ce corespondență există între 
istoria ca obiect şi istoria ca știință; este prima oglindită de a doua sau 
ea suferă transfigurări?” 

Un prim răspuns, apreciază filosoful, este „scepticismul istoric 
sau imposibilitatea Istoniogtaliei de a oglindi cu fidelitate realitatea 
istorică”, uneori mergându-se chiar până la negarea posibilității 
istoriei, cum a procedat, de pildă, Giuseppe Rensi. 

Un al doilea răspuns, caracterizat prin optimism şi de aceea vădit 
opus primului, este cel „dogmatic, întrucât recunoaşte posibilitatea 
istoriei de a exprima adecvat realitatea istorică”. Ca exemplu, în acest 
context, este amintit numele lui Hegel, „gânditorul speculativ sau 
metafizicianul istoriei”, alături de care Florian situează, din aceleaşi 
motive, şi „istoriografia pozitivistă”. Referindu-se la aceasta, filosoful 
român reţine ca o caracteristică a ei ideea că „istoria, dacă aplică 
metodele ştiinţelor experimentale, eliminând subiectivitatea 
istoricului, poate atinge cel mai înalt grad de obiectivitate”. 


'* Mircea Florian, Introducere în filosfia istoriei, Editura Garamond, 
București, 1997, p. 37. 

Ibidem, p. 38. 

În fine, Florian susține că cel de „al treilea răspuns este o 
corectare a celui de-al doilea în forma pozitivistă sau empiristă a 
acestuia: istoria tinde prin cercetare critică să ofere un tablou al vieții 
umane de o veracitate progresivă, deci tinde să se apropie gradual de o 
cât mai perfectă obiectivitate, reducând tensiunea şi decalajul dintre 
obiect şi cunoaşterea lui”, 

Odată făcute aceste precizări, desigur că în strânsă legătură cu 
marile înţelesuri conferite istoriei, Florian apreciază că este necesar să 
se ocupe în continuare de „aspectele lor subordonate, atât la istoria ca 
ştiinţă . . ., cât şi la istoria ca obiect”. 

In cazul istoriei ca ştiinţă, el ne documentează că „tradiţia ne-a 
păstrat doi termeni care se găsesc în cea dintâi clasificare modernă a 
ştiinţelor, în clasificarea lui Bacon: «istoria naturală» şi «istoria 
civilă», ambele fundate pe memorie”. Dovadă că, subliniază autorul, 
„Şi astăzi citim pe frontispiciul muzeelor de biologie (îndeosebi de 
zoologie) titulatura de «muzee de istorie naturală», în sensul originar 
al cuvântului de «istorie» (historia): cercetare, anchetă, investigație în 
domeniul naturii, ca şi în domeniul «civil» sau al vieţii umane”. 

Ca şi Alfred Stern, Florian ne vorbeşte şi el despre dificultăţile şi 
uzul limbajului, care „a limitat istoria ca investigaţie sau anchetă 
numai la treburile omeneşti, iar «istoria naturală» a rămas un arhaism, 
o supravieţuire a unei clasificări perimate. Dar neajunsurile limbajului 
stau în aceea că istoria ca ştiinţă are şi un al doilea subînţeles: ea este 
nu numai investigație, anchetă, ci şi rezultatul investigației, 
«povestirea» celor descoperite prin anchetă asupra, în primul rând, a 
vieţii sociale, a treburilor omeneşti”. 

Gânditorul recunoaşte că acest subînțeles nu este lipsit de 
echivocuri. În scopul evitării lor „s-a propus ca al doilea subînţeles al 
istoriei ca ştiinţă (povestirea rezultatelor obținute de investigaţie, adică 
de primul subînţeles) să fie înlocuit cu acela de istoriografie (F. J. C. 
Hearnshaw, History as a Science, în „Scientia”, vol. I, 1931, p. 231). 
Credem însă — susţine Florian — că termenul de istoriografie este mai 
potrivit pentru a desemna ambele subînţelesuri ale istoriei ca ştiinţă”? 

Filosoful român e de părere că există totuşi şi un al treilea sens 
sau subînţeles al istoriei ca ştiinţă, anume că „istoria este şi materialul 
informativ (monumente, referate, documente de tot felul), de care se 


x 


serveşte ştiinţa pentru a cunoaşte sau clarifica realitatea istorică 


15 /bidem, p. 38-39. 
9 Ibidem, p. 39. 
% Ibidem, p. 39-40. 

Este drept, acest sens ar putea „fi redus la primul subînţeles al istorie 
ca ştiinţă: este însăşi investigarea sau strângerea documentelor. El ar 
putea cuprinde şi pe cel de-al doilea subînțeles, rezultatul 
investigaţiei” . Dar cel puţin tot atât de drept este să-l privim şi ca „un 
sens distinct”, dacă avem în vedere „aplicarea lui necesară în « istoria 
civilă», în istoria omului, pentru motivul important că în acest tărâm 
există o diferență mai mare între obiectul istoric şi ştiinţa 
corespunzătoare, deoarece materialul informativ sau de documentare 
are un rol mai mare decât în tărâmul naturii” . 

N-am fi mai amintit de acest al treilea sens dacă Florian nu ar fi 
adus aici în discuţie un element inedit, original, oricum nemaiîntâlnit 
de noi până în prezent, acela că „istoria omului impune o sforţare de 
«reconstrucție», de «resurecție», aproape străină ştiinţelor naturale, 
aceasta din cauza obiectului specific al istoriei umane”. 

In lumina acestei formule, de „reconstrucție” în istorie, raportată 
exclusiv la om, el abordează mai departe, de altfel, istoria ca obiect, 
abordează de fapt subînţelesurile ei „din ce în ce mai complete”. 

Se cuvine să precizăm însă că, în viziunea sa, istoria ca obiect 
este totuna cu realitatea istorică. Or, tocmai această realitate istorică 
îşi propune să o explice, să o analizeze, să-i desprindă „caracterele 
esențiale”, să surprindă, cu alte cuvinte, esenţa istoriei în general. 

Nu vom intra prea mult în amănunte, dar nu putem să nu 
observăm de la început că analizele sale, într-o atare perspectivă, sunt 
literalmente filosofice. Privite în grabă, ele lasă impresia unei anumite 
influenţe venită din partea filosofiei contemporane germane, mai cu 
seamă din partea neocriticismului kantian. In realitate, cum vom vedea 
în curând, Florian rămâne un gânditor original, inconfundabil, un 
adevărat maestru al dezbaterii unor dificile probleme filosofice şi al 
unor temeinice construcţii în domeniul culturii. 

Aşa se face că, în debutul acestor analize, el invocă „două 
noţiuni fundamentale, de la care trebuie să pornească orice 
determinare principială: individual şi general'”!. 

Luând mai întâi în discuţie noţiunea de individual, Florian 
izbuteşte să pună convingător în evidență câteva deosebiri notabile 
dintre individual şi unic, pe de o parte, dintre esenţă şi relaţie, pe de 
altă parte. În toate cazurile, argumentația sa riguroasă are drept punct 
de plecare — şi nu întâmplător — omul, umanitatea şi națiunea, entități 
fără de care, se pare, nu poate fi concepută sau mai degrabă explicată 
incontestabila realitate istorică, adică obiectul istoriei umane. 


” Ibidem, p. 40. 

Deşi interesante şi sugestive, detaliile sunt totuşi în număr mult 
prea mare ca să le putem reține pe toate în economia acestui capitol. 
De aceea, ne vom limita doar la ceea ce am putea numi un fel de 
concluzii ale gândirii filosofului, spre exemplu că individualul este 
„unicul, singularul, ceea ce a avut o singură dată, ceea ce nu se repetă. 
Individual şi unic nu sunt însă totuna. Desigur, tot ce este individual 
este şi unic, dar nu tot ce este unic este individual”. 

În cadrul acestei distincţii, bazată pe o largă motivare logică, el 
ajunge să conchidă la un moment dat că omul „este o realitate unică, 
nu însă una individuală. Omul nu este un individ, cum acceptă 
limbajul vulgar, ci o realitate unică, este un Unicum. Oricât de Ciudat 
sună, la prima auzire, este totuşi real că omul nu este un individ””. 

Aceasta fiind situația, că omul este un unicat, rezultă atunci că 
realitatea istorică, indisolubil legată de el, poate fi definită ca „o 
realitate unică sau «individuală», avută o singură dată”. 

Un astfel de mod de a defini istoria, arată Florian, nu este străină 
nici altor gânditori, de pildă lui Windelband şi Rickert, reprezentanţi 
de frunte ai Şcolii de la Baden, cunoscută şi sub numele de „Filosofia 
valorilor”. În esență, ambii filosofi germani s-au străduit să 
demonstreze că între natură şi istorie există anumite deosebiri; prin 
urmare, deosebiri există şi între ştiinţele naturii şi disciplinele istorice. 
De altminteri, spre sfârşitul secolului trecut, Windelband pleda expres 
„pentru deosebirea dintre disciplinele istorice, pe care le numea 
idiografice (idion = propriu, particular, concret), şi ştiinţele naturale, 
denumite şi nomotetice (nomos = lege), fiindcă funcţia lor nu e de a 
descrie individualul, ci a descoperi legile”. 

Dezvoltând concepţia lui Windelband, Rickert, la rândul său, 
„stabilea «limitele» conceptualizării naturaliste”, argumentând pe larg, 
în perspectiva valorilor şi culturii, că ştiinţele naturii „procedează 
«generalizant» şi tind spre legi, pe când istoria procedează 
«individualizanby”* 

Cum era de aşteptat, Florian nu îmbrățișează integral punctul de 
vedere formulat de fruntaşii Școlii de la Baden. „Procedeul de a defini 
realitatea istorică în opoziţie cu realitatea naturală — scrie el — este 
necesar, dar nu suficient”. Înainte de toate, pentru că acest procedeu 
„este prea vast, ca pe o haină prea lungă şi prea largă”. Dovadă că 
„există ştiinţe naturale care au ca obiectiv de cercetare o realitate 


? Ibidem, p. 41. 

i , Ibidem, p. 42. 

Ibidem, p. 43. 

individuală”. În acest sens, subliniază gânditorul român, este 
concludent cazul geografiei şi al astronomiei, bunăoară, care se ocupă 
cu studierea Pământului, a diverselor continente şi ţări, a planetelor 
ete., toate fiind considerate de autor drept realităţi unice. 

În continuare, aducând în discuţie cea de-a doua noțiune 
fundamentală, respectiv noţiunea de general, intim legată de aceea de 
individual”, Florian se străduieşte să-şi consolideze argumentaţia, 
arătându-se astfel convins că generalul nu rătăceşte autonom, undeva 
deasupra unor „indivizi abstracţi”. Dimpotrivă, generalul este solidar 
„unui individual, singurul de sine stătător. lar individualul plăteşte 
independenţa sa prin aceea că el este constituit dintr-un număr 
indefinibil de note generale. Individul — subliniază încă o dată 
filosoful — este locul de intersecţie, este con-creşterea, contopirea 
indestructibilă a unui număr de determinări, de date generale”. 

Generalul şi individualul nu pot fi deci separați, căci în realitate 
nu există nimic numai sub aspect general sau doar individual. De 
aceea, apreciază Florian, „adevărul stă de partea celor ce nu opun 
radical sau absolut individualizarea şi generalizarea, ci se mulțumesc 
cu precizarea: una se interesează «mai mult» sau cu precădere de 
individual, cealaltă (ştiinţa naturii) de general”. 

Şi totuşi, nu rare sunt împrejurările când gânditorul român se 
pronunţă într-un chip destul de categoric, de exemplu că „interesul 
istoriei e polarizat de individual”%, ori că „istoria se deosebeşte de 
toate celelalte ştiinţe prin orientarea ei spre individual sau concret”? 
cum se confirmă şi în cazul apariției unui volum „consacrat istoriei 
sub titlul semnificativ — Histoire, science du concret, al cărui autor 
inspirat de existenţialism este Eric Dardel”? 

În principal, am putea dar reține că, preocupat fiind de 
explicarea şi definirea istoriei, Florian pune mai întâi sub semnul 
întrebării ideea dacă există sau nu vreun raport între istoria ca obiect şi 
istoria ca ştiinţă, adică între realitatea istorică şi posibilitatea 
cunoaşterii ei, pentru ca apoi, după ce examinează răspunsul sceptic, 
dogmatic şi pozitivist, el să se oprească la distincția lui Bacon dintre 
„istoria naturală” şi „istoria civilă”. 


” În legătură cu acest cuplu de categorii, vezi şi analizele pe care 
Mircea Florian le dezvoltă în Recesivitatea ca structură a lumii, vol. l, 
Editura, Eminescu, Bucureşti, 1983, p. 109-116. 

25 Mircea Florian, Introducere î în filosofia istoriei, ed. cit., p. 44. 

8 `$ Ibidem, p. 40-41. 

” Ibidem, p. 41. 

În lumina acestei distincţii, gânditorul abordează mai departe 
câteva dintre subînțelesurile istoriei ca ştiinţă, context în care 
constatăm că în unele privinţe modul său de gândire este identic sau 
apropiat de acela al lui Topolski, Henri See, Alfred Stern etc. Există 
însă între ei — şi nu sunt singurii — şi deosebiri notabile, atât de 
terminologie, cât şi de concepție. Este drept, fiecare dezvoltă un punct 
de vedere personal, ce se bazează pe o documentare proprie. Dar nu 
este mai puţin adevărat că judecăţile de valoare şi ca atare contribuţiile 
lor la explicarea istoriei şi la fundamentarea unei filosofii a istoriei 
sunt sesizabil diferite, uneori poate că chiar opuse. Or, tocmai această 
diversitate de opinii contradictorii ne demonstrează, încă o dată, nu 
numai că există şi în prezent numeroase dificultăţi — practice şi 
teoretice — ce blochează drumul cunoaşterii tuturor formelor de 
manifestare şi de exprimare ale omului şi istoriei sale, ci totodată ne 
confirmă cât de complexă poate fi o astfel de temă, a definirii esenței 
istoriei şi a argumentării statutului ei ştiinţific. De aceea, nu credem că 
există în actualul câmp al cercetării istoriei vreun fel de judecată, 
raționament, concluzie, teză sau ipoteză, mod de argumentare etc., 
care să nu poarte în chip obiectiv amprenta posibilităţilor limitate ale 
celui ce le-a formulat, indiferent de cât de specialist, de dotat şi 
documentat ar fi el. 

Oricât de sumară am vrea să fie, o privire retrospectivă este 
totuşi în măsură să ne arate că nu există consens, de pildă, în ceea ce 
priveşte stabilirea începuturilor istoriei ca ştiinţă. Ca dovadă, în timp 
ce Florian ia ca punct de referință clasificarea propusă de Francis 
Bacon, deci primele decenii ale secolului al XVII-lea, Topolski, în 
schimb, evocă secolul al XVI-lea, probabil sfârşitul epocii Renaşterii, 
iar Henri See susține că până în veacul al XVIII-lea istoria nu era 
decât „exercițiu de elocință, pretext al predicării morale sau al 
demonstrării teologice”. De asemenea, spre deosebire de Topolski, 
Florian şi Stern pledează pentru importanța termenului de 
istoriografie, a posibilităţii de a fi transpus în toate limbile de 
circulaţie internaţională. Curios este însă faptul că nici Florian, nici 
Stern nu atribuie acelaşi sens istoriografiei. Dacă autorul român 
consideră că vocabula istoriografie ar fi cât se poate de potrivită 
pentru a acoperi ambele subînţelesuri ale istoriei ca ştiinţă, respectiv 
de investigaţie şi rezultat al acestei investigaţii, Stern, din contra, 
limitează istoriografia numai la istoria-cunoaştere. In viziunea sa, să 
ne reamintim, istoria nu este unitară, ca la Hegel, şi nici nu are mai 
multe subînţelesuri sau semnificaţii. Istoria este duală, iar dualitatea ei 

este exprimată de istoria-realitate şi istoria-cunoaştere, ale cărei 
particularități nu sunt luate de el în discuţie, precum o fac Florian şi 
Topolski. 

Desigur, între aceşti autori, între analizele şi concluziile lor 
există şi alte deosebiri. Ne gândim, bunăoară, la felul diferit în care 
sunt abordate semnificaţiile istoriei şi la importanța ce 1 se acordă 
uneia sau alteia dintre ele, ca şi la aprecierea şi situarea contradictorie 
în timp a ideii de evoluţie şi de progres , a raporturilor dintre naţiune 
şi politică, când ignorate, când evocate; nu în ultimul rând, totodată, 
ne gândim la deosebirile de opinii în ceea ce priveşte perioada 
apariției actului critic în istorie, identificarea istoriei universale cu 
filosofia istoriei şi a filosofiei istoriei cu „logica istoriei” , ca să nu 
mai vorbim de modul diferențiat în care sunt tratate istoria ca obiect şi 
istoria ca ştiinţă, adică istoria-realitate sau istoria- concretă” şi istoria- 
cunoaştere. 

Toate acestea, în consecinţă, ne determină să credem că ceea ce 
îi deosebeşte pe autorii citați — relativ la istorie şi filosofia istoriei — 
este cu mult mai puternic decât ceea ce îi apropie în gândire, în 
documentare şi argumentare. Nu e singurul, dar acesta este unul dintre 
motivele, de altfel întreţinut şi de alți istorici şi mari filosofi ai lumii, 
ce ne cultivă un anumit scepticism — prudent — faţă de posibilităţile 
reale de explicare şi definire a esenței istoriei, mai cu seamă de 
edificare a ei ca ştiinţă, rămânând sub observație, în acelaşi timp, 
întrebarea dacă filosofia istoriei, la rândul său, poate fi sau nu 
considerată şi ea o ştiinţă? 

În orice caz, numărul crescut de semnificaţii, de înţelesuri şi 
subînțelesuri atribuite istoriei, ca să nu mai vorbim de caracterul şi 
motivarea lor diferită, denotă că istoria, în general, constituie o zonă a 
realității greu, dacă nu cumva imposibil de a fi pe deplin cunoscută şi 
mai ales de a fi definită sau prinsă în termeni conceptuali. 


” În comparaţie cu Henri Sée, vezi, de pildă, Jerzy Topolski, Metodologia 
istoriei, Editura Ştiinţifică şi Enciclopedică, Busureşti, 1987, p. 59-68. 
„Înlocuirea tradiţionalei filosofii a istoriei prin «logica istoriei» — 
remarcă Florian — este o realizare contemporană, îndeosebi pe linia 
neocriticismului kantian” (Introducere în filosofia istoriei, ed. cit., p. 40). 

În această ordine de idei, Florian ţine să atragă atenţia la un 
moment dat că Henri See, spre exemplu, „ajunge la următoarea constatare, 
care pune în primejdie caracterul ştiinţific al istoriei: «apoi, cum s-a observat, 
nu există ştiinţă decât a „generalului”, numai la „general” se aplică legile. 
Or, istoria înregistrează. . . fapte individuale, evenimente care nu se repetă, 
care sunt esenţial contingente (Introducere în fi losofia istoriei, ed.cit., p. 46). 

4. Istoria-realitate şi istoria-cunoaştere 


Distincția dintre istoria-realitate şi istoria-cunoaştere, propusă de 
Alfred Stern, sugerează parcă mai multă credibilitate, cel puţin la 
prima vedere. In cele din urmă, în lumina unor analize atente, se va 
dovedi însă că nu este nici ea lipsită de echivocuri. 

Raymond Aron, cunoscut filosof contemporan al istoriei, scria 
că „omul are o istorie fiindcă el devine prin timp, pentru că el edifică 
opere care îi supraviețuiesc, pentru că el moşteneşte monumentele 
trecutului. Istoria-realitate şi istoria- ştiinţă există în mod autentic 
pornind de la momentul în care oamenii transmit cuceririle lor comune 
şi progresează prin această înlănţuire”? 

Am fi deci tentaţi să admitem că, în sfârşit, am întâlnit două 
puncte de vedere convergente. Dar nu acesta este adevărul, căci ceva 
mai departe, într-un alt context, Aron face precizarea că, „întrucât 
cunoaşterea trecutului este un aspect al realității istorice, noi nu vom 
separa reflecţia asupra ştiinţei şi descrierea devenirii. Teoria . . . nu 
trebuie să despartă subiectul de obiect”? 

Respingerea  distincției dintre “ istoria-realitate şi istoria- 
cunoaştere este evidentă. Cu toate acestea, Stern rămâne credincios 
ideii sale. Deşi nu contestă că „istoria-realitate nu este sesizabilă decât 
sub forma istoriei-cu-noaştere”, el se arată însă convins că „aceasta 
este adevărat numai cu condiţia ca să se limiteze istoria la trecut. De 
îndată ce se admite o istorie a prezentului, diferența dintre istoria- 
cunoaştere şi istoria-realitate sare în ochi, iar aceasta se detaşează de 
aceea ca un întreg de parte. Oricine a trăit al doilea război mondial, 
oricine a participat la bătălia din Franţa, în mai şi iunie 1940, sau la 
bătălia de la Fezzan, în Africa, oricine a intrat în Paris în august 1944 
cu divizia Leclerc, oricine a primit «un glonţ în piele» sau a fost 
deportat în Germania şi care citeşte acum istoria celui de-al doilea 
război mondial de Churchill, de Gaulle sau Einsehower, îşi dă seama 
că există o istorie-realitate şi că nu se poate a o confunda cu istoria 
sedimentată în documente şi scrisă în cărți”. 

La baza acestei convingeri, cum recunoaşte autorul însuşi, stă 
noţiunea de „subiectivitate, o specie de cogito patetic, care s-ar putea 
exprima în aceşti termeni: eu sufăr sau eu am suferit — deci există o 
realitate-istorică”. De aici concluzia, firească într-un anumit sens, că 


a Se Aron, Introduction à la philosophie de l’histoire, Paris, 


1956, 
B TOI: p. 45. 

„realitatea-istorică este prin urmare o realitate în mod subiectiv trăită 
— în mod veritabil trăită, şi nu numai retrăită în imaginaţia istoricului, 
ca istoria zisă «contemporană» a lui Croce”. 

De fapt, disputa nu ni se pare că se poartă asupra istoriei ca 
atare, adică nu vizează cu precădere elucidarea conceptului de istorie, 
nu răspunde la întrebarea: ce este istoria? Mai exact, istorie este sau nu 
o ştiinţă? Ea ni se înfățăşează, mai degrabă, ca expresie a unui efort — 
premeditat făcut, de altminteri lăudabil — de a contribui la netezirea 
drumului unei înţelegeri corecte a raportului trecut-prezent în istorie, 
la urma urmei tocmai a factorului timp, fără de care nu numai că 
istoria ar fi un nonsens, dar nici n-ar fi posibilă, bineînțeles dacă 
concedem că cel ce creează şi suportă istoria, omul, trăieşte, simte şi 
acționează în timp şi spaţiu. 

Nu este însă singura constatare ce ni se impune, pentru că Stern, 
pe alocuri exclusivist, ca să nu spunem dogmatic, nu-şi detaliază 
întotdeauna suficient gândul. De pildă, el susţine că, privită prin 
prisma trecutului, într-adevăr, istoria-realitate este totuna cu istoria- 
cunoaştere. Deosebirea dintre ele intervine doar în prezent, în lumina 
prezentului, întrucât realitatea istorică numai în prezent poate fi intens 
şi veritabil trăită, de către cel ce o face sau o suportă, pe când istoricul 
doar o retrăieşte, prin imaginaţie. ` 

Ne apasă aici mai multe nedumeriri. Intâi de toate, ne punem 
întrebarea: dacă limităm istoria exclusiv la trecut, de ce nu există 
distincție între istoria-realitate şi istoria-cunoaştere? Contextul ne 
obligă la un singur răspuns, anume că istoria-realitate trecută nu mai 
poate fi trăită, ci numai cunoscută. Da, dar istoria-realitate trecută nu a 
fost şi ea un prezent, nu a fost oare şi ea trăită? Pe scurt, nu a fost oare 
şi ea o istorie veritabilă? 

Toate acestea, pe de o parte. Pe de altă parte, încă o întrebare: 
realitatea istorică prezentă, când va deveni trecut, va mai fi ea oare o 
istorie veritabilă, autentică? Se pare că nu, de vreme ce omul nu este 
etern, adică cel ce a trăit-o, cel ce a suferit a devenit şi el trecut. Ca 
atare, distincţia dintre istoria-realitate şi istoria-cunoaştere iarăşi nu va 
mai fi posibilă. Nu, fiindcă istoria va fi din nou limitată la trecut, 
istoria-realitate va lua deci forma istorici-cunoaştere. Şi atunci, ce rost 
are distincţia, fie numai şi lingvistică, dintre istoria-realitate şi istoria- 
cunoaştere? 


* Alfred Stern, op. cit., p. 16. 

Acela, probabil, de a pune în evidență rolul hotărâtor al 
subiectivităţii în definirea realităţii istorice. Definită în acest mod, prin 
prisma trăirii şi experienţei particulare, istoria-realitate ar mai putea 
constitui ea oare o garanţie pentru acuratețea prezentării faptelor sau 
evenimentelor petrecute, îndeosebi pentru surprinderea adevărului 
istoric şi totodată pentru a justifica pretenţia istoriei de a fi ştiinţă? 

Un răspuns afirmativ ni se pare mai mult decât hazardat, 
indiscutabil că ar fi fără acoperire în planul vieţii concrete. De aceea, 
nu vom putea fi de acord nici cu ideea caracteristică pozitivismului, 
enunțată anterior, anume că istoria „poate atinge cel mai înalt grad 
de obiectivitate” (Florian) sau că ea „se apropie gradual de o cât mai 
perfectă obiectivitate” (Florian), dar nici cu opinia lui Stern că 
istoria-realitate se reduce la ceea ce este în chip autentic trăit, „este o 
istorie de primă mână”, pe când istoria-cunoaştere „nu este decât de 
mâna a doua. Nu s-ar putea să se afirme ultima în detrimentul celei 
dintâi”. 

Totuşi, un anumit realism în punerea problemelor nu i-l putem 
contesta. Pentru că, nu încape îndoială, există o realitate istorică mereu 
prezentă, în adevăr trăită, la care participă sau o suportă fiecare 
generaţie. Ceea ce ne intrigă însă, pe lângă cele arătate, este stăruința 
cu care el pledează pentru distincţia dintre istoria-realitate şi istoria- 
cunoaştere, mai cu seamă ne contrariază ierarhizarea pe care o face 
între aceste două tipuri de istorie. 

„In ceea ce priveşte istoria — susține Stern —, noi trebuie să 
distingem între două specii de cunoaştere: una fundată pe documente, 
singura recunoscută ca valabilă de istoricii trecutului; cealaltă fundată 
pe experiența trăită, experienţa personală, exprimată gramatical la 
persoana întâi a singularului”. Aşa încât, încă o dată, iată dovada că al 
doilea tip de istorie rămâne net distinct de primul, întrucât pe acesta nu 
l-am trăit, în nici un fel. 

In consecință, se explică autorul, „eu voi numi deci istorie- 
realitate evenimentele realității publice, în mod subiectiv trăite şi 
exprimate la persoana întâi, chiar dacă, datorită aplicării anumitor 
categorii (logice — n. ns.), această istorie-realitate se va converti în 
istorie-cunoaştere”, care, după părerea sa, ar mai putea fi numită şi 
istoriografie. 

Cu alte cuvinte, Stern nu se îndoieşte că realitatea istorică există 
şi ca atare ea poate fi „sesizată sub forma istoriei trăite, istoria 
prezentului personal”. Cu toate acestea, apreciază el, nu trebuie omis 
faptul că realitatea istorică „are o figură dublă”, aici în înţelesul că, în 

afara prezentului, ea „priveşte şi spre trecut şi viitor”. De altfel, 
autorul recunoaşte că „toate marile concepţii ale istoriei au refuzat să 
limiteze obiectul lor la trecut şi i-au atribuit trei dimensiuni: trecut, 
prezent, viitor. Acest lucru este adevărat pentru Sfântul Augustin, 
pentru Vico, Hegel, Marx, Spengler, Toynbee şi alţii”. 

Interesant este că, în acest context, Stern aduce o precizare în 
plus, un element de noutate, acela că „realitatea publică, a cărei 
devenire constituie istoria- realitate, este opusă realității private, care 
nu este un obiect al istoriei” 

Este dificil să ne pronunțăm asupra acestei noi distincții, cel 
puţin acum. Dacă ținem totuşi cont de observaţiile sale, pe de o parte 
că în lumina unei astfel de distincţii nu s-ar mai putea vorbi de istoria 
vieții mele, ca individ, iar pe de altă parte că în cazul unui Descartes, 
Newton, Goethe, Jefferson etc. — „atunci se poate vorbi de istoria 
vieţii lor”, fiindcă „aceşti oameni au „devenit figuri publice ..., au 
devenit obiecte ale istoriei-cunoaştere”*?, ţinând deci seama de toate 
acestea se pare că, în viziunea lui Stern, problema „individualului” sau 
unicul în istorie nu poate fi nici ea întotdeauna neglijată, cum nu a 
neglijat-o deloc nici Mircea Florian. 

Fără îndoială, consideraţiile acestui autor suscită discuții, 
numeroase şi poate că şi contradictorii. Dar, în unele privinţe, el are, 
credem, perfectă dreptate, măcar din punct de vedere al formulării 
problemelor. Spre exemplu, chiar dacă păstrăm unele rezerve, nu 
putem să nu subscriem la opinia sa că a reduce istoria numai la trecut, 
„la o dimensiune a timpului, cum se face în general”, ar însemna să 
abordăm istoria unilateral, cu atât mai unilateral, cu cât, în unele 
situații (vezi concepţia istoricului american Freeman), trecutul e privit 
doar prin prisma politicii, în felul acesta politica devenind singurul 
obiect de studiu al istoriei. 

Este inexact, desigur, fiindcă „există şi o istorie a ideilor, o 
istorie a filosofiei, o istorie a ştiinţelor, a literaturilor, artelor, 
civilizaţiilor, a religiilor, limbilor, legilor etc.” De aceea, Stern 
consideră că, „dacă noi vom defini istoria ca evoluţia realității publice 
a trecutului prin prezent spre viitor, noi vom putea integra în ea toate 
aceste domenii diverse; căci ideile, ştiinţele, artele, limbile, religiile, 
dreptul etc., sunt în domeniul public, ele sunt realități publice, se 
prezintă subiecţilor ca ceva obiectiv şi ele exercită asupra lor această 
forță coercitivă care, după Durkheim, este semnul distinctiv al oricărui 


3 z Alfred Stern, op. cit., p. 17. 
3? Ibidem, p. 17-18. 

fapt social. Fiind devenirea realității publice, istoria este, în mod 
necesar, un fapt social”. 

Nu este încă momentul să adâncim analiza unor asemenea 
judecăţi de apreciere, în primul rând a aceleia că istoria este un fapt 
social. Neapărat necesar este însă să observăm acum că Stern nu s-a 
ocupat până în prezent decât de istoria oamenilor, nu şi de istoria 
naturii. El mărturiseşte că nici nu şi-a propus să studieze detaliile 
istoriei naturii. Din punctul său de vedere, se pare că diferit de acela 
al materialismului dialectic, structura naturii „este prea diferită de 
aceea a istoriei umane. De mult timp se caută să se înțeleagă istoria 
omului ca o prelungire a istoriei Pământului şi a aceleia a celorlalte 
specii. Destul de recent materialismul dialectic a stabilit o schemă 
după care materia este în evoluţie permanentă, formând entităţi din 
ce în ce mai complicate: electronii, atomii, moleculele, celulele vii, 
plantele, animalele, oamenii, societăţile. Această evoluţie constă 
într-o serie de revoluții: mici schimbări cantitative se acumulează în 
fiecare lucru, provoacă o tensiune, o luptă între vechile şi noile 
elemente. Când noul element a devenit destul de puternic, el rupe 
echilibrul şi printr-un salt apare o nouă calitate în schimbările 
cantitative. În viaţa socială, aceste salturi se numesc revoluţii”. 

În realitate, autorul nu contestă unele posibile analogii între istoria 
naturii şi istoria omului, dar nici nu respinge diferenţele dintre ele. 
„Pentru Herder omul a fost ultimul termen al evoluţiei fizice şi primul al 
evoluţiei morale. Aceasta nu este însă unica diferență. După părerea mea 
— scrie Stern —, natura poate face obiectul istoriei, omul este obiectul şi 
subiectul ei. E subiectul ei nu numai pentru că el este creatorul propriei 
sale istorii, ci de asemenea pentru că el este conştient de această istorie, 
acumulând trecutul genului său sub forma memoriei şi imaginând viitorul 
acestui gen sub forma proiectelor colective” 

Este posibil să avem de-a face aici cu un mod realist de gândire, de 
abordare a omului şi a istoriei, cu condiția să ne limităm numai la partea 
lor luminoasă, mai mult la ceea ce se vrea a fi omul decât la ceea ce este 
el şi istoria sa, nu rareori ridicată pe munți de cadavre şi fluvii de sânge, 
pe jertfe inutile şi speranţe deşarte. 

În adevăr, omul are capacitatea de a inventa, de a crea şi de a 
transmite creațiile sale, valoroase, inegalabile, imposibile pentru un alt tip 
de fiinţă ori pentru o altă specie. Dar tocmai această capacitate a făcut din 
om şi o ființă jalnică, de neimitat, căci ea a îmbrăcat în dese rânduri şi 
forme diabolice. 


3 Ibidem, p. 18. 

În debutul acestui capitol, citându-l pe Schopenhauer, am reţinut 
aprecierea că omul este singura „ființă mincinoasă”. Am putea adăuga 
acum, în plus, că omul este şi unica „fiinţă ruşinoasă”, faţă de sine şi față 
de semenii săi, fiindcă omul nu transmite toate „creațiile”sale, nu le 
transmite nici „la timp” şi nici aşa cum au fost iniţial realizate ele, 
nemaifiind deci vorba numai de festa pe care o poate juca memoria 
colectivă ori individuală. De aceea, nu este exclus ca multe dintre 
„secretele istoriei” să fie de fapt totuna cu „secretele” omului, în parte 
protejate probabil datorită acelui sentiment al ruşinii pentru perioadele 
sale de decădere, în cea mai mare parte însă ocrotite din cauza intereselor 
ce stau ascunse în spatele actelor şi deciziilor politice, luate bineînţeles tot 
de oameni, uneori favorabile, de cele mai multe ori ostile oamenilor. 

„Adevărurile istoriei”, destul de frecvent, sunt atât de târziu aduse 
la suprafață, încât aproape că oamenii nu mai au ce să facă cu ele, 
deoarece autorii lor nu mai există, ei nu mai pot fi nici judecaţi şi 
pedepsiţi, nici eventual glorificați, decât poate post-mortem, edificându-se 
astfel, aparte, marile cimitire ale istoriei, înăuntrul cărora rămân îngropate 
pentru totdeauna nenumărate suferințe, nedreptăți şi revolte înăbuşite. 

Drept urmare, expresia uzuală „aşa se scrie istoria”, nu rareori 
folosită post factum, ni se pare cel puţin dubioasă. Pentru că, totuşi, ne 
întrebăm: dar cum se scrie şi mai ales cum se face istoria? Cumva cu 
căluşul în gură şi cu paloşul în mână, ca apoi să se spună cu resemnare 
c'est la vie? Se prea poate, de vreme ce nu puţini sunt aceia care susțin că 
pajiştile însorite ale istoriei sunt ca sărbătorile anului, adică foarte rare. 

Evenimentele petrecute în 1989, în România, ni se prezintă ca fiind 
cât se poate de edificatoare în acest sens. Noi, contemporanii lor, să fi trăit 
oare cu adevărat istoria autentică, reală, istoria despre care ne vorbeşte cu 
atâta convingere Alfred Stern? Să presupunem că da, pentru cei ce sunt 
încă în viață. Cum rămâne însă cu cei ce au participat direct la ea — 
conştient sau nu —, şi care astăzi nu mai sunt, în marea lor majoritate tineri 
şi foarte tineri? Unde sau care este adevărul istoric pentru ei, adevărul 
acestor evenimente în numele căruia şi-au jertfit viața? Să fie cumva 
vorba, pentru cei în vârstă ori mai în vârstă, că au învăţat lecţiile istoriei, 
sau, dimpotrivă, să fie vorba pentru toţi că singura lecție a istoriei este că 
nu s-a învăţat nimic ori mai nimic din istorie, deşi de fiecare dată s-a plătit 
mai mult şi mai scump?! 

In orice caz, pentru istoricul şi chiar filosoful istoriei de mai târziu, 
de peste ani (decenii şi secole), nu va fi deloc uşor să descifreze iţele 
încâlcite ale evenimentelor de la 1989, în fond ale unei epoci glorioasă în 
dramatisme, atât în ţara noastră, cât şi în restul lumii. Totul depinde, am 

putea spune că decisiv, de felul cum se vor conserva şi cum se vor 
transmite documentele, diversele mărturii orale, numărul, autenticitatea şi 
acurateţea lor, nu în ultimul rând depinde de sursa din care ele provin, de 
interesele şi de politica omenirii în viitor. 

Pentru generațiile actuale, mai mult ca sigur, adevărul acestor 
evenimente va rămâne inaccesibil, cum inaccesibil a rămas şi pentru 
victimile lor, în mare parte juvenile, probabil cu un discernământ precar. 
Le este accesibil, în schimb, dreptul de a cânta, dacă nu cumva de a striga 
în gura mare: „noi de aicea nu plecăm, nu plecăm acasă, până nu vom 
câştiga libertatea noastră” (Piaţa Universităţii, Bucureşti, 1990). De acord, 
dar a cui libertate? Care libertate? Libertatea „nevinovaţilor” morți în 
acele împrejurări incerte, şi aşa „absolut liberi”, sau, eventual, libertatea 
de a muri de foame, de a fi şomer, libertatea de a huidui, de a ţipa isteric 
când „Jos”, cel mai adesea, când „sus”, sus de tot, fie pe „tron” , fie — 
măcar — în incinta Parlamentului, cu sediul — culmea ironiei! — în Casa 
Poporului? 

Ce caraghioasă, cât de vicleană şi de nedreaptă este istoria! Dacă 
este astfel, şi există destule situaţii ce nu ne contrazic, atunci cum ar putea 
fi considerată istoria o ştiinţă? Să fie ea oare o „ştiință” a ridicolului, 
aidoma vieţii oamenilor, de cele mai multe ori?! 

Deocamdată, nu riscăm nici un răspuns. Îi lăsăm pe alţii să o facă, 
probabil mai perspicace decât noi. Ne vom mulțumi doar să constatăm că 
istoria are o mare şi poate unică virtute, aceea că există, iar existenţa ei, ca 
realitate indubitabilă, nu are cum să fie contestată în termeni raţionali, 
indiferent dacă ne place sau nu ne place. 

Şi nu avem motive să ne placă, de regulă, pentru că „istoria umană 
avansează mascată pe ruinele civilizaţiilor şi pe cadavrele inocenților”, 
căci a devenit demult o certitudine faptul că „statele se edifică prin 
violență şi se menţin prin forță, devenită instituție, camuflaj al unei 
violenţe ce nu mai poate fi percepută nici măcar de către cei ce o suportă: 
dreptatea dezertează din tabăra învingătorilor, ca şi cum dialectica „ar 
inversa rolurile fără a ajunge la reciprocitatea recunoaşterii în egalitate” 


5. Sensul raporturilor dintre stat, comunitate istorică şi politic 


Nu este însă mai puţin adevărat că violenţa a avut şi probabil va 
mai avea şi un anume rol pozitiv în istorie, bineînțeles în măsura în 
care admitem că vor mai exista comunități istorice şi state care le 
organizează. Ca să înţelegem bine această idee, trebuie să vedem mai 


* Raymond Aron, Istoria şi dialectica violenţei, Editura Babel, 
Bucureşti, 1995, p. 259. 

întâi care sunt sensurile şi mai ales raporturile dintre stat, comunitate 
istorică şi politic. 

In viziunea lui Paul Ricoeur, de pildă, „politicul se defineşte în 
linii mari prin rolul central pe care îl ocupă statul în viaţa 
comunităţilor istorice, dar cu condiţia de a defini statul în maxima lui 
cuprindere”. 

O atare condiţie, apreciază filosoful, este îndeplinită de către Eric 
Weil, fiindcă el susţine că „«statul este organizarea unei comunități 
istorice; organizată în stat, comunitatea este capabilă să ia decizii»”. 

Insistând asupra acestei definiții, Ricoeur îşi pune dintr-un 
început întrebarea: ce trebuie să înțelegem „printr-o comunitate 
organizată în stat? Prin acest termen de organizare — răspunde el — 
trebuie să înțelegem articularea introdusă într-o diversitate de 
instituţii, de funcţii, de roluri sociale, de sfere de activitate, care face 
din comunitatea istorică un tot organic. Tocmai această organizare şi 
această articulare fac din acțiunea umană o acțiune rezonabilă”5. 

Se ridică însă o nouă întrebare: „în ce sens trebuie spus că statul 
este cel care organizează comunitatea?” Întru totul de acord cu Eric 
Weil, reputatul hermeneut francez consideră că „definiţia propusă mai 
sus face din stat organul de decizie al unei comunități istorice” 
identificată de el cu poporul — pentru că „această definiţie exclude ca 
statul să fie un artificiu, cum voia Hobbes”. Mai mult, gânditorul se 
arată convins totodată că definiţia în discuţie „exclude şi reducerea lui 
la un simplu arbitrar, ca şi cum statul ar fi, în fapt sau virtual, o tiranie 
purtătoare de represiune şi agresiune”. 

Deşi recunoaşte că „toate statele îşi au originea în violență”, 
Ricoeur nu concede totuşi că „violența defineşte statul, ci finalitatea sa, 
adică faptul de a ajuta comunitatea istorică să-şi facă istoria. Prin aceasta 
el este centru de decizie. În ce priveşte finalitatea acestei decizii, ea poate 
fi rezumată într-un cuvânt: supraviețuirea, existența durabilă a comunității 
istorice împotriva tuturor amenințărilor externe şi interne”. 

Nevoia de supravieţuire sau „această voință de supravieţuire” a 
unei comunități istorice, a unui popor, devine astfel pentru Ricoeur 
punct axiomatic de plecare, în lumina căruia el analizează şi 
caracterizează statul în funcţie de accentul pus fie pe formă, fie pe 
forță. 


35 
Paul Ricoeur, Eseuri de hermeneutică, Editura Humanitas, 


Bucureşti, 1995, p. 292; vezi şi Eric Weil, La philosophie politique, Vrin, 
Paris, 1956, p. 131. 

În primul caz, autorul este de părere că „filosofiile raționaliste, 
cum sunt toate filosofiile din secolul al XVIII-lea şi filosofiile lui 
Hannah Arendt şi Eric Weil, pun accentul principal mai degrabă pe 
formă decât pe forță”. In cel de-al doilea caz, el invocă drept exemplu 
„marxiştii şi gânditorii totalitarismului”, evident pentru că aceştia pun 
accentul mai curând pe forță decât pe formă. 

Două observaţii ni se impun aici cu precădere — mai întâi că, 
potrivit gândirii lui Ricoeur, definirea noţiunii de stat nu exclude cu 
desăvârşire nici forma, nici forţa, ci este vorba doar de accentul pus pe 
unul sau altul dintre aceşti doi termeni; apoi, indirecta şi subtila 
calificare a marxismului ca filosofie neraționalistă, de vreme ce este 
opus filosofiilor raționaliste, ni se pare puţin cam grăbită, dacă nu 
cumva premeditat răuvoitoare. 

Strict teoretic, el are însă perfectă dreptate atunci când scrie că 
„O reflecţie asupra forţei conduce direct la enigma pe care o constituie 
fenomenul puterii, în timp ce o reflecţie asupra formei, mai adecvată 
funcţiei raţionale concrete a statului, duce la accentuarea aspectului 
constituțional caracteristic unui stat de drept”, definit de filosoful 
francez ca „un stat care instituie condiţiile reale şi garanţiile egalității 
tuturor în faţa legii”. 

Conceput şi explicat din perspectiva unei filosofii politice 
raţionale, statul de drept va pune deci accentul „pe independența 
funcției publice, pe serviciul pe care îl prestează ... prin intermediul 
unei birocraţii integre, pe independența judecătorilor, pe controlul 
parlamentar şi mai ales pe educaţia tuturor în spiritul libertăţii prin 
intermediul dialogului”. 

Caracterizat după aceste principii, identice unor criterii de 
apreciere, statul de drept, aşadar, se vrea a fi un stat rezonabil, „a cărui 
guvernare respectă anumite reguli legale care îi limitează arbitrarul””. 
In acest context, fie numai şi cu titlu informativ, este de notat că 
Ricoeur disociază rezonabilul de raţional, în înţelesul că „planul 
tehnico-economic al vieţii în societate nu satisface decât exigenţele 
raționalului”, dar nu toate exigenţele omului. Din această cauză, a 
insatisfacției, omul caută „rezonabilul în universul concret care 
defineşte politicul ca atare”, adică, în fond, omul caută rezonabilul în 
statul de drept. 


* Paul Ricoeur, op. cit., p. 293. 
* Ibidem, p. 294. 
38 Ibidem, p. 291-292. 

Este învederată aici mai mult o dorință decât o realitate, mai 
mult un ideal decât o existenţă concretă, fiindcă a căuta rezonabilul în 
politic, în statul de drept, nu înseamnă neapărat că omul l-a şi găsit. 
Chiar dacă omul ar găsi acest prezumtiv rezonabil în politic, nu 
credem, de asemenea, că el s-ar putea lipsi de planul tehnico- 
economic, fie şi în condiţiile în care, într-adevăr, nu l-ar satisface. 
Tocmai de aceea, poate, Ricoeur admite la un moment dat că „funcţia 
rezonabilă rezidă în cele din urmă în a concilia două raţionalități: 
raționalul tehnico-economic şi rezonabilul acumulat de istoria 
moravurilor. Statul este atunci sinteza raționalului şi istoricului, a 
eficacității şi dreptăţii”. 

Scopul statului, în varianta acestei defniţii, este deci acela „de a 
realiza o unitate între criteriul calculului eficace şi criteriul tradiţiilor 
vii care conferă comunităţii caracterul de organism particular, care 
vizează independenţa şi durata”. 

Deşi stăruie unele incertitudini asupra distincţiei dintre rezonabil 
şi rațional, argumentarea autorului pare totuşi plauzibilă, până la un 
punct, respectiv până când el se încumetă să afirme că „această 
raționalitate conferă statului modern o sarcină de educator”, prin 
diverse verigi, spre exemplu şcoală, cultură, felurite medii sociale şi 
spirituale etc. 

Se prea poate, dacă gândim doar la modul ideal, dar în realitate 
este greu de conceput şi mai cu seamă de înfăptuit într-o comunitate 
istorică eterogenă o educație omogenă şi de înaltă ținută calitativă, cel 
puţin pentru motivul, după părerea noastră esenţial, că oamenii se nasc 
inegali din punct de vedere genetic, indiferent de etnia lor. De 
altminteri, Ricoeur nu ezită în ultimă instanţă să recunoască deschis că 
„ideea de stat exclusiv educator este o idee limită, o idee regulativă 
căreia nu-i corespunde însă nici o descriere empirică”. 

Cu toate acestea, modul său de gândire ni se pare pe alocuri mult 
prea optimist, poate chiar utopic. De pildă, el nu crede, într-adevăr, că 
se poate vorbi despre un „stat exclusiv educator” , dar rămâne 
încredințat pe mai departe că „nucleul rezonabil pe care îl extrage 
filosoful atunci când se interoghează asupra condițiilor unei acţiuni 
istorice raţionale se rezumă în această idee de stat educator”. 

Aducând însă în discuţie şi „cealaltă faţă a problemei: statul ca 
forță”, Ricoeur ne captează acum atenția printr-un plus de realism, 
analizele şi argumentele sale fiind mai convingătoare, mai apropiate 
de realitatea istorică. De data aceasta, el se raportează în chip deosebit 
la concepţia lui Max Weber, pentru că sociologul german apreciază că 

„statul nu poate fi definit dacă nu se încorporează funcţiei sale 
monopolul violenţei legitime” . Numai că, observă gânditorul francez, 
vom avea de-a face aici cu un paradox politic, care „constă tocmai în 
această confruntare între formă şi forță în definirea statului”, definiție 
„axată totuşi — la Max Weber — pe noţiunea de stat de drept”. 


6. Violenţa în istorie 


Pentru a înţelege corect de ce nu poate fi contestată existenţa 
unui astfel de paradox, Ricoeur ne propune să admitem că „noţiunea 
de putere nu se reduce la aceea de violență”. In virtutea acestei 
distincţii, la care aderă fără rezerve, el se arată convins că „a acorda 
unui stat privilegiul violenţei legitime nu înseamnă a-l defini prin 
violenţă, ci prin putere, oricare ar fi filiația istorică dintre violenţă şi 
putere”. 

Din păcate, Ricoeur nu insistă atât cât s-ar fi cuvenit asupra 
deosebirilor reale dintre putere şi violenţă, mai ales dintre violenţa 
legitimă şi nelegitimă. Bunăoară, nici textul, nici contextul nu ne ajută 
să înţelegem exact la care anume tip de violenţă se gândeşte el când 
scrie că „toate statele moderne s-au născut din violenţa acelora care au 
acumulat terenuri”, pentru ca apoi să conchidă, şi mai confuz, că 
„Statul cel mai rezonabil, statul de drept, poartă cicatricea violenţei 
originare a tiranilor făuritori de istorie. In acest sens, arbitrarul rămâne 
consubstanţial formei însăşi a statului”. 

Oricum, reținem ideea sa că statul nu poate sau nu trebuie să fie 
definit doar prin violență, dar nici nu se poate face abstracţie de faptul 
că, de regulă, „o violenţă latentă continuă să afecteze raportul tuturor 
(cetăţenilor — n. ns.) cu puterea”, întrucât, argumentează filosoful, 
viața politică este „ineluctabil marcată de lupta pentru cucerirea, 
păstrarea, reluarea puterii, este o luptă pentru dominaţia politică”. 

Nu vom intra acum prea mult în amănunte, nu ne vom mai 
întreba, spre exemplu, de unde provine sau cum se explică această 
nevoie de dominație politică, ce presupune luptă şi nu rareori violenţă. 
Ne vom limita să consemnăm numai opinia sa că „statul care se 
apropie cel mai mult de statul de drept este, după chiar spusele lui 
Hegel, statul proprietarilor şi al neproprietarilor ... este statul unor 
clase, dar şi un stat al cetățeanului” , chit că acesta are sau nu 
proprietate. 

Ricoeur susține însă că, deşi e „cel mai apropiat de idealul statului 
de drept”, nici acest tip de stat nu este capabil să evite o aşa-numită 


* Ibidem, p. 294. 

„violență reziduală continuă”, generată sau întreținută îndeosebi de 
împrejurarea obiectivă că „orice stat este particular, individual, empiric”, 
mereu preocupat, de aceea, să-şi păstreze identitatea şi autoritatea sa, căci 
încă „nu există stat de drept mondial” , instanță căreia să i se poată 
eventual transfera suveranitatea şi ca atare şi răspunderea pentru 
„monopolul violenţei legitime care aparține definiţiei statului”. 

Dată fiind această situaţie, apreciază pe bună dreptate autorul, „a „a 
mondializa nonviolența, aşa cum a fost mondializată organizarea 
modernă a muncii, rămâne pentru noi un ideal foarte îndepărtat” 

Aşadar, statul de drept este doar un ideal. Mondializarea 
nonviolenţei, de asemenea, este un ideal, şi acesta foarte îndepărtat. 
Stat de drept mondial nu există, dar există entități statale naționale, 
nevoite deseori să-şi apere identitatea prin violență. 

Ce rezultă atunci din toate aceste analize, dezvoltate sistematic 
de Ricoeur? Nimic altceva decât ceea ce gândea Eric Weil, anume că 
„«violenţa a fost şi mai este cauza motrice a istoriei» ...; şi totuşi, 
«progresul în direcţia nonviolenţei defineşte pentru politică sensul 
istoriei”. Invocând aceste idei, hermeneutul francez ajunge la 
încheierea că „nu se poate exprima mai bine ambivalența unei evaluări 
a statului care ține seama în mod egal de dublul său caracter — de 
formă şi de forță”. 

Fără să conteste deci adevărul parţial intrinsec fie concepției lui 
Eric Weil, fie aceleia a lui Max Weber, Paul Ricoeur se pronunță 
pentru un fel de sinteză a punctelor de vedere susţinute de cei doi 
autori, adică să se ia în considerare, în definirea sau evaluarea statului, 
atât forma, cât şi forța, deopotrivă, cu toate că, datorită politicii 
contemporane, statele continuă să rămână „pe scena istoriei mari 
indivizi violenți”* 

Privind retrospectiv, constatăm că nici unul dintre gânditorii la 
care ne-am raportat nu respinge prezența violenței în istorie. Există 
însă diferențieri între ei, mai mari sau mai mici, fiecare abordând 
problema violenţei într-un mod cât se poate de personal. 

La Raymond Aron, bunăoară, am văzut că violenţa este mijlocul 
prin care se edifică statele, iar forța, prin care ele se menţin, e camuflaj 
al violenţei. Prin urmare, autorul nu contestă existența violenței în 
istorie şi în viaţa statelor. Dimpotrivă, el o revendică, într-un anumit 
sens îi recunoaşte chiar necesitatea, uneori ca instrument „al unei 
politici raţionale”. Ceea ce respinge sau detestă filosoful nu este deci 


p $° Ibidem, p. 295. 
4l Ibidem, p. 296; vezi şi Éric Weil, op. cit., p. 281 şi 233. 

„alegerea hic et nunc, într-o anumită conjunctură, a violenţei în 
defavoarea acomodării”. El nu refuză, cu alte cuvinte, „o filosofie a 
violenței înțeleasă ca mijloc..., ci o filosofie a violenţei în şi prin ea 
însăşi” 2 de genul aceleia pe care o promova şi o apăra J.-P. Sartre, 
despre care Aron scrie că, „în ciuda inspiraţiei sale, filosofia sartriană 
a violenţei riscă să dea aceleaşi lecţii ca şi filosofiile detestate de către 
Sartre- omul”? 

În această ordine de idei, gânditorului existențialist i se 
obiectează că în Critique de la raison dialectique „totul se petrece ca 
şi cum Sartre ar trece direct de la teoria pură a legitimității la 
imperativul acţiunii ce devine astfel un imperativ revoluţionar. 
Libertatea implică teroarea, datorită structurii sale: ea nu se poate 
auto-proteja decât acordând celorlalți dreptul de a pedepsi trădarea, 
ceea ce echivalează cu faimoasa formulă a lui Rousseau, a «obligaţiei 
de a fi liber». Transfigurarea imediată a jurământului în teroare (...) 
dă o primă justificare obsesiei sartriene a violenței”. 

Tocmai de aceea s-ar putea spune că „refuzul oricărei 
legitimități secunde, derivate, comparabilă cu legea rousseauistă a 
majorităţii, constituie o a doua justificare”*, de unde rezultă implicit 
că „din acest refuz se naşte nu primatul progresului asupra ordinii, ci 
primatul violenţei asupra legii. Cel puţin dacă legea se rataşează 
jurământului originar, constitutiv al unui praxis comun — remarcă 
filosoful istoriei —, violenţa ce distruge ordinea se bucură de un fel de 
privilegiu moral, de o superioritate valorică asupra violenţei stabilizată 
în lege (în sensul sartrian — ca şi în cel vulgar — există întotdeauna un 
element de violenţă în legea stabilită)”. 

Într-adevăr, consimte Aron, „Sartre admite, în treacăt, că 
socialismul, în prima sa fază, impune mai multe constrângeri sau 
restricţii indivizilor decât democraţiile stabile. Dar puţin îi pasă, căci 
el nu trage de aici nici o concluzie. Sartre nu descrie nici instituțiile 
capitalismului, nici cele ale regimului care va urma. În faţa acestei 
violențe cristalizată într-o societate de clase, violența devine un 
refugiu, singurul refugiu, ca şi cum deliberarea raţională asupra 
promisiunilor diverselor regimuri nu ar merita interesul filosofului”. 

În cele din urmă, distant şi critic, Raymond Aron conchide că, 
întrucât „violenţa — adică dominaţia unora asupra altora sau asupra 
celor mulți — este constitutivă pentru orice regim economic sau politic 


“ Raymond Aron, Istoria şi dialectica violenţei, ed. cit., p. 259. 
4, Ibidem, p. 288. 
4 Ibidem, p. 286. 

cunoscut, negarea regimului existent echivalează cu susţinerea 
violenţei revoluționare împotriva violenţei instituţionale. Prin postulat, 
violenţa revoluționară alcătuieşte proiectul unui viitor nonviolent, dar 
nu există totuşi nimic care să ne îngăduie să conferim acestui postulat 
o plauzibilitate oarecare”*. 

Aidoma lui Raymond Aron, însă spre deosebire de J.-P. Sartre şi 
de reprezentanţii de seamă ai marxismului, Paul Ricoeur, la rândul 
său, nu agreează nici el violenţa revoluţionară, pentru motivul că am 
ajunge să „cădem atunci într-o eroare inversă aceleia a unui formalism 
juridic orb la rolul violenţei în istorie”, am ajunge să nu recunoaştem, 
de pildă, că „definirea statului exclusiv prin violență duce la ignorarea 
măreției cuceririlor libertății politice din secolele XII-XVIII, şi a 
semnificației majore a Revoluţiei franceze, chit că aceasta rămâne o 
revoluţie burgheză”. 

Cu toate acestea, în comparație cu Aron şi Sartre, Ricoeur nu 
pare întotdeauna suficient de consecvent în tratarea violenței. El 
admite, este drept, că toate statele îşi au originea în violenţă, dar în 
acelaşi timp consideră că nu violenţa defineşte statul, ci finalitatea. 
Astfel că, din punctul său de vedere, nu se poate vorbi de violență 
decât în etapa iniţială, la data apariţiei statelor, nu şi după constituirea 
lor, când ele se definesc prin finalitatea deciziei, care este totuna cu 
nevoia de a supravieţui, de a-şi face propria istorie. 

S-ar putea desprinde de aici ideea că Ricoeur respinge orice fel 
de violență, nu doar violenţa revoluţionară, cum procedează Raymond 
Aron, spre exemplu. Treptat, pe măsura dezvoltării analizelor, el 
concede însă că în definirea statului trebuie să ţinem cont atât de 
formă, cât şi de forță. Numai că, în timp ce forma ne duce cu gândul la 
aspectul constituțional al statului de drept, forța, din contră, ne aduce 
în centrul atenției ceea ce filosoful numeşte enigmaticul fenomen al 
puterii. Dar puterea, cel puţin în viziunea sa, pare să fie identică cu 
violenţa legitimă, cu lupta pentru cucerirea şi păstrarea ei, deşi autorul 
lasă la un moment dat să se înțeleagă că puterea ar avea o sferă mai 
largă decât violenţa ca atare, privită în linii mari, în general, fără o 
anume determinare. 

Cert este că, în ultimă instanță, după ce se pronunţă asupra unor 
tipuri de violență, bunăoară violenţa latentă şi violenţa reziduală, 
Ricoeur nu ezită să încheie cu constatarea că statele rămân pe mai 
departe, şi în epoca contemporană, mari indivizi violenți. 


45 Ibidem, p. 287. 
4 Paul Ricoeur, op. cit., p. 295. 

Se poate deci lesne observa că toţi aceşti mari teoreticieni ai 
epocii noastre recunosc prezenţa şi rolul violenţei în viaţa statelor şi în 
istorie. Nici unul însă nu ajunge la aceleaşi concluzii, de vreme ce 
fiecare admite doar un anumit tip de violență, fie violența 
instituţională (Aron), fie cea revoluţionară (Sartre), fie, în sfârşit, 
violenţa legitimă (Ricoeur), care nu se arată deloc indistinctă de 
fenomenul puterii, al luptei şi al forţei. 

Dar ce este totuşi puterea, ce este violenţa, forța, lupta etc.? 
Răspunsurile sunt pe cât de numeroase, pe atât de diferite, deseori 
contradictorii, aproape imposibil de urmărit sistematic în toate 
înțelesurile şi subînţelesurile lor, prin asociere sau disociere. 

Intrând în dialog cu multe nume sonore, Mircea Florian, de 
pildă, îşi „asumă cu regularitate „sarcina analitică a precizării 
sensurilor” şi a înlăturării echivocurilor. N-am putea spune că el 
izbuteşte să se achite pe deplin de această sarcină, în toate cazurile, 
însă nici nu putem să nu apreciem eforturile sale de a scoate în 
evidență măcar unele dintre particularitățile termenilor de putere, 
luptă, forţă, război, violenţă etc. 

Ca să identifice aceste particularităţi, autorul Recesivităţii a fost 
nevoit să întreprindă largi şi multiple cercetări asupra omului, 
îndeosebi asupra formelor sale de exprimare în câmpul vieții. In 
principal, rezultatul la care a ajuns filosoful este că „omul gândeşte şi 
lucrează spontan î în termeni de forță, de violenţă, nu în termeni morali 
şi juridici”, în primul rând pentru că „omul este fiinţa agresivă din 
slăbiciune ... Termenul de agresivitate — ne previne Florian — trebuie 
să fie luat în accepţia generală, legitimă, de luptă, nu în aceea mai 
specială şi deformată de război”. 

Războiul este îndeobşte un fenomen trecător, „un produs uman, 
istoric”, pe când lupta este o lege naturală, universală, ea există 
pretutindeni, „de la atomi şi molecule până la om”, oriunde există 
ciocnire de forţe ... «pentru corpurile vii, mai evident decât pentru 
corpurile brute, ideea de existenţă este inseparabil legată de ideea de 
luptăy”. 

Înainte de Félix Le Dantec (La lutte universelle, 1906), cunoscut 
om de ştiinţă francez, J. Novicow (Les luttes entre les sociétés 
humaines et leurs phases successives, 1896) descoperă şi el „lupta în 
tot universul ... «Într-un fel general, universul este teatrul luptelor 


*7 Mircea Florian, Recesivitatea ca structură a lumii, vol. IL, ed. cit., p. 30. 
a3 4 Ibidem, p. 55. 
” Ibidem, p. 33. 

chimice, astronomice, geologice, biologice, psihologice şi sociale». 
Lupta, zice Novicow, departe de a fi un rău, este resortul suprem care 
dezvoltă inteligenţa şi moralitatea”*. 

Dacă lupta conservă şi poate că şi perpetuează existenţa, 
războiul, în schimb, o distruge. Fără îndoială că şi războiul este tot un 
fel de luptă, dar e o luptă sângeroasă, distructivă, inumană. De regulă, 
„războiul include violența şi cruzimea”, indiscutabil. În ceea ce ne 
priveşte, precizează Florian, „nu judecăm, nu condamnăm violența, 
nici n-o slăvim; vrem numai să o înţelegem. Trebuie mai ales să ştim 
că violența, care se exercită întâi asupra corpului, ajunge în cele din 
urmă şi la gândire, căci rareori şi la puţini gândirea îşi păstrează multă 
vreme libertatea, în timp ce corpul este încătuşat şi chinuit”. 

S-ar putea crede, la prima vedere, că autorul român reduce 
violenţa şi efectele ei malefice doar la viața particulară a omului. Ar fi 
total inexact, fiindcă el scrie răspicat că „violenţa este un factor ... 
permanent, ... primar şi dominant”. Permanent, primar şi dominant nu 
înseamnă însă şi universal. Cu toate acestea, surprinzător, gânditorul 
invocă în acest context o parte dintre opiniile moralistului 
Vauvenargues, anume că „între regi, între popoare, între particulari, 
cel mai tare îşi ia drepturi asupra celui mai slab; ... aceeaşi regulă este 
urmată de animale, de materie, de elemente etc., în aşa fel, încât totul 
se execută în univers prin violență; şi această ordine, pe care noi o 
blamăm cu oarecare aparență de dreptate, este legea cea mai generală, 
cea mai absolută, cea mai veche şi cea mai imutabilă a naturiiy”. 

lată deci numai câteva moduri de a gândi, dacă nu neapărat 
divergente, în mod sigur discutabile, pentru că definiții aproximativ 
identice sunt aplicate unor termeni diferiţi, respectiv lupta şi violenţa. 
Nu ne surprinde aici situaţia ca atare, ci faptul că Florian nu lasă deloc 
impresia nici că şi- ar însuşi întocmai vreuna dintre ideile la care se 
referă, dar nici că le-ar respinge integral. Este adevărat, ceva mai 
înainte am văzut că el admite, fie şi indirect, legitimitatea şi 
universalitatea luptei, nu însă şi pe ale războiului, de care este strâns 
legată violenţa. Numai că, ulterior, filosoful recesivității îmbrăţişează 
tacit şi ideea lui Vauvenargues că în univers totul se execută prin 
violenţă. Această apropiere grăbită dintre violenţă şi luptă sporeşte cu 
atât mai mult confuziile, cu cât, în continuare, Florian contestă 
violenţa tocmai pentru că distruge universalitatea. 

In orice caz, privită în ansamblu, concepţia sa asupra violenței 
este una profundă şi extrem de nuanțat analizată. Spre exemplu, el ţine 


5 Jbidem, p. 34. 

să sublinieze că, într-adevăr, „violenţa suferă şi va suferi transformări 
funcţionale, dar ea rămâne motorul vieţii. Esenţial în viaţa umană este 
că violenţa nu este atotputernică. Ea trebuie să se încline în faţa legii 
iubirii”. 

Prin acest text, autorul ne confirmă poate nu atât o contestare 
expresă a opiniilor lui Vauvenargues, cât mai degrabă o temperare a lor, 
o relativizare, un fel de restrângere a atotputerniciei şi universalității 
violenței. Oricum, pentru el cert rămâne faptul că „violenţa aruncă 
asupra realității un văl sumbru şi impune o viziune tragică a vieții 
umane. Marx şi Engels — constată Florian — recunosc violenței 
revoluționare o funcţie obstetricală; ea este, «cum spune Marx, moaşa 
oricărei societăți vechi, care urmează să nască una nouă, ea este 
instrumentul cu ajutorul căruia mişcarea socială se impune, sfărâmând 
formele politice anchilozate şi moarte»! 

Interesant este că, în principiu, gânditorul român nu respinge 
violența revoluţionară, aşa cum au făcut-o Aron şi Ricoeur, bunăoară. 
El chiar consideră că, „în anumite momente critice ale vieții istorice, 
violența îşi evidențiază funcția ei obstetricală de moaşă a noutăți”. 
Florian merge însă mai departe şi observă critic că „aprecierea violenţei 
nu este completă, dacă nu ținem seama de distrugerile ce întovărăşesc 
acțiunea ei”, în toate situaţiile, fie şi atunci când „ea decătuşează forţe 
creatoare”? 

De altfel, pentru autorul Recesivităţii nu încape îndoială că 
„violența este modelare brutală, mutilare, coerciţiune neumană, 
intimidare pentru a domina, este o ofensă a demnității umane, este o 
negare a dreptului” şi a dreptăţii, în ultimă instanţă a păcii. Şi totuşi, el 
se întreabă în chip semnificativ: „istoria nu reabilitează oare violența? 
Ar fi putut oare să existe fără violență Imperiul roman, ale cărui 
binefaceri de civilizație n-au putut fi anihilate nici de barbari? Fără 
iruperea şi invazia germanilor ar fi luat naştere vitalitatea popoarelor 
moderne? Am fi avut oare fără violenţa colonială civilizaţia americană, 
care a nimicit vechile civilizații indigene şi a înrobit pe negri? Fără 
revoluționarii sans culotte şi fără teroare s-ar fi petrecut trecerea 
irevocabilă de la feudalism la capitalism?””. 

Răspunsurile nu sunt greu de dedus, căci ele sunt implicate în 
însuşi modul retoric în care au fost formulate întrebările. Dar tocmai 
aceste răspunsuri ne contrariază, într-o oarecare măsură, fiindcă ele sunt 


`l Ibidem, p. 36. 
° Ibidem, p. 37-38. 
* Ibidem, p. 37. 

total opuse opiniilor lui Ricoeur, de pildă, care apreciază — cum am 
văzut — că revendicarea exclusivă a violenţei face imposibilă explicarea 
semnificației majore a Revoluţiei franceze, prin urmare şi a trecerii de la 
feudalism la capitalism. Drept este că Florian nu uită însă să aducă în 
discuţie şi cealaltă față a medaliei — într-o perspectivă mai largă —, 
argumentul sacrificiilor şi al ruinelor, al preţului enorm plătit pentru 
orice „acţiune violentă binefăcătoare în istorie”. Este de ajuns, în acest 
sens, să reamintim că „brutalitatea turcilor a înăbuşit Bizanțul, 
Alexandria şi centrele arabe”, spre exemplu, iar „istoria antică este un 
cimitir de culturi distruse prin violenţă, este o înăbuşire şi o pierdere 
definitivă de creaţii particulare şi de forme de viaţă” individuală şi 
colectivă. 

Desigur că violenţa nu este o caracteristică exclusivă a antichităţii. 
Dovezile de acest fel ale istoriei sunt mult mai numeroase şi în afara 
oricăror dubii. Ele pot fi întâlnite frecvent în toate marile epoci ale 
omenirii. Exemplele reţinute de filosoful român sunt totuşi suficient de 
edificatoare pentru a putea înţelege că „violenţa are totdeauna o funcţie 
negativă. Când este necesară, ea doboară, nu construieşte, nu 
zămisleşte... Violenţa nu creează, ci liberează... Pe scurt, violenţa ajută 
naşterea, dar ea însăşi nu este născătoare” E nu produce noutate, nu 
inovează. 

„Inovația prin violență — scrie Florian — poate înăbuşi libertatea, 
poate întrerupe continuitatea istorică, poate să nege umanitatea şi 
universalitatea. Recurgând numai la criteriul vag al noutății, se poate 
justifica orice război de cucerire şi de teroare. Noutatea se asociază mai 
fericit cu puterea producătoare”, bineînţeles cu condiţia ca aceasta să 
respecte şi să apere libertatea, continuitatea istorică şi universalitatea 
umanității. Cu alte cuvinte, în timp ce „puterea producătoare” are şansa 
noutăţii, a creației şi a consolidării, violenţa, dimpotrivă, „oprimă şi 
ruinează energii interne, iar prin constrângere externă ea neagă 
universalitatea, particularizează”. 

Dacă gândim în aceşti termeni, evident că „între Violență şi 
Putere există antiteză””. Dacă însă avem în vedere ceea ce numeam mai 
înainte „cealaltă față a medaliei”, adică disproporția dintre 
„binefacerile” şi consecințele nefaste ce decurg din folosirea violenţei, 
atunci „nu există o reală antiteză între Violenţă şi Putere. Puterea — 
susţine autorul — este violenţa care acceptă raportul recesiv al Iubirii şi 
Raţiunii. Însăşi violența se justifică tot prin recesivitatea indirectă a 


s4 z; Ibidem, p. 38. 
* Ibidem, p. 37. 

iubirii. Prin funcţia recesivă a iubirii, violența face loc puterii, iar 
puterea îşi valorifică universalitatea ei”. 

Toate aceste analize, în esență, ne demonstrează deci că Florian 
nu admite ad litteram viziunea marxistă asupra violenței revoluţionare, 
dar nici nu o contestă global şi fără o motivaţie temeinică. Nu o admite 
pentru că violenţa în general nu poate fi productivă, ea nu apără şi nu 
serveşte continuitatea istorică şi universalitatea. Nu o contestă, de 
asemenea, pentru că uneori, în unele împrejurări critice, violența poate 
să schimbe faţa realităţii, ea poate să imprime, într-adevăr, un alt curs 
evenimentelor istorice. In nici un caz, gânditorul nu face însă apologia 
violenței, nu îi recunoaşte nici un fel de capacităţi creatoare. Din contra, 
părerea sa este că „exaltarea violenţei şi a funcţiei ei necesare decurge 
dintr-o viziune parţială şi imperfectă a istoriei”*, care atrage după sine 
mari pierderi materiale şi spirituale, de regulă extrem de dureroase, 
identice unui veritabil atentat la adresa şi demnitatea umanității. 

Fireşte că unele dintre ideile avansate de Florian pot stârni 
anumite controverse, mai ales în ceea ce priveşte stabilirea riguroasă a 
cadrului real în care ele îşi găsesc acoperire, pe alocuri stăruind chiar 
impresia unei insuficiente delimitări a termenilor cu care operează. Ne 
gândim, bunăoară, nu atât la distincţiile dintre luptă şi violenţă, cât la 
acelea dintre violență şi putere, pentru că autorul acceptă, dar şi 
respinge antiteza dintre ele. 

Credem însă că tocmai acest mod de a soluţiona problemele 
abordate îi conferă particularitate şi originalitate concepţiei sale, nici 
radical deosebită, nici absolut la fel cu sistemul de idei specific 
teoreticienilor la care ne-am raportat până în prezent. De altminteri, 
dincolo de orice alte comparații, filosoful român dovedeşte că are o 
înțelegere proprie nu numai asupra luptei, violenţei, războiului etc., ci şi 
asupra fenomenului puterii, definit de el ca „o iniţiativă de rezistență în 
fața presiunilor sau o iniţiativă de înlăturare a rezistențelor”. Spre 
deosebire de violenţă şi război, apreciază Florian, puterea are o rază mai 
largă de acţiune, ea cuprinde un evantai mult mai colorat în nuanțe şi în 
formele de exprimare. Violenţa şi războiul „sunt doar manifestări 
extreme ale puterii. Puterea şi lupta sunt amorale sau premorale şi ca 
atare inevitabile”, subliniază autorul, pe când „războiul, violenţa, 
cruzimea sunt imorale, în afară de unele forme dictate de împrejurări, 
care fac din război şi violenţă, odioase în sine, manifestări licite, 
tolerate. Într-un anumit sens, puterea este pretutindeni, este legată de 


* Ibidem, p. 38. 

realitate”, e adică un fel de lege pentru viaţa omului, „legea puterii”, 
care este totuna cu puterea exterioară. 

Există totuşi şi un alt tip de putere, re espectiv puterea interioară, în 
care gânditorul vede „cheia puterii externe” '. Puterea interioară, aşadar, 
pare să aibă un rol important, dacă nu cumva un rol hotărâtor în 
descifrarea puterii externe. Oricum, între aceste două tipuri de putere 
există strânse legături, ele stau la baza istoriei. „Istoria — consideră 
Florian — este cercetarea raporturilor mutuale între cele două puteri” 
interioară şi exterioară. 

Din cercetarea atentă a acestor raporturi rezultă că, de fapt, în cele 
din urmă, „puterea brutală externă se traduce în putere interioară asupra 
sufletelor, prin frică sau prin încredere şi venerație”, de unde şi remarca 
sa, demnă de tot interesul, că „nu poate exista o istoriografie care 
nesocoteşte una din cele două puteri constructive sau distructive” 
ambele genuri fiind deci susceptibile să îmbrace în cursul istoriei atât 
haina creaţiei, cât şi a distrugerii. 

Lăsând acum la o parte unele ambiguităţi, mai mari ori mai mici, 
trebuie să mărturisim în finalul acestor analize comparative că ne este 
peste puteri să credem că toţi filosofii de care ne-am ocupat în privința 
violenței în istorie au dreptate, unul mai mult decât altul, în timp ce noi 
nu avem deloc sau nici un fel dreptate. Dar, totodată, ne este cel puţin 
tot atât de greu să admitem că numai noi avem dreptate, iar ceilalți 
autori ar fi doar nişte ageamii în examinarea şi explicarea prezenței şi 
rolului violenţei în istorie. 


7. „Falimentul” istoriei 


Din păcate, o astfel de situaţie nu este nicidecum singulară, ea nu 
se reduce defel numai la un segment sau o problemă a istoriei ori a 
filosofiei istoriei. Cu câteva bune decenii în urmă, Berdeaev, de pildă, 
se arăta convins că în epoca contemporană istoria ar fi dat faliment. 
Comentând această opinie, Mircea Florian reţine — între altele — 
argumentul că „tragedia omului constă în «falimentul istoriei», care n-a 
izbutit să realizeze împărăţia lui Dumnezeu pe Pământ. Istoria s-a 
dovedit ca duşmana omului, ca forța strivitoare a omului, a persoanei 
sale libere. Mântuirea omului este ieşirea din istorie, este apocalipsa 
revoluţiei spirituale printr-un nou creştinism (Destin de l’homme dans le 
monde actuel, 1934, p. 67) sau printr-un «nou ev-mediu»”“ 


5 Ibidem, p. 31. 
58 Ibidem, p. 31-32. 
32 <o Ibidem, p. 32. 
© Ibidem, p. 271. 

Într-adevăr, omul este prea slab, e o ființă mult prea fragilă ca să 
nu aibă nevoie de Dumnezeu. De altfel, nici nu credem că există vreun 
om care să nu fi invocat măcar sporadic protecția divină, mai cu seamă 
în anumite momente dificile ale vieţii sale. Cine spune nu, nu încape 
îndoială, este un ipocrit autentic, probabil ca şi istoria în general. 

Oricât de paradoxal ar părea, omul zilelor noastre, dacă nu cumva 
omul dintotdeauna, este un amestec de putere şi slăbiciune, de 
înțelepciune şi prostie, iar unde e înțelepciune multă este şi nebunie pe 
măsură. Omenirea a devenit prea înţeleaptă ca să nu poarte răspunderea 
pentru actele ei nebuneşti, parcă anume destinate măcinării şi 
autodistrugerii lente, însă sigure. 

Rațiunea, capacitatea de gândire şi de creaţie a omului este 
indiscutabil un har prometeic, dar şi o povară inegalabilă. Datorită 
rațiunii viața oamenilor e dăltuită în opere, de toate felurile şi de cele 
mai multe ori grandioase. Tot datorită raţiunii însă viața oamenilor este 
dăltuită şi în „mizerii” inimaginabile. Mizeria, în toate planurile, a 
devenit o adevărată axiomă a lumii contemporane. 

Lipsa de echilibru (cumpătare) şi nevolnicia omului fac deci 
necesară existenţa lui Dumnezeu. Credinţa în Dumnezeu este o grilă 
foarte serioasă în calea exploziei nelegiuirilor, adeseori mult mai 
eficientă decât teama de legea juridică şi ruşinea faţă de norma morală”, 
deşi au existat şi vor mai exista destui oameni „care se închină la icoana 
Sfintei Fecioare înainte de a înfige cuțitul în pieptul victimei”. De 
aceea, chiar dacă nu există, gândind în plan macrocosmic şi în 
perspectiva unei anume filosofii, Dumnezeu trebuie inventat, cum 
spunea Voltaire, spre exemplu. Dumnezeu ar mai trebui inventat şi 
pentru faptul că nu vedem posibilă, în nici o împrejurare, o societate 
formată numai din personalități pe deplin luminate, cu o robustă 
educaţie şi cu o temeinică pregătire culturală. Născându-se inegali, 
oamenii îşi realizează inegal posibilităţile lor genetice. 

Rămânând încă în orbita acestor considerații, am putea spune că 
falimentul istoriei despre care ne vorbeşte Berdeaev ne sugerează mai 
curând un probabil şi nedorit faliment al credinţei omului în Dumnezeu. 
Să fi ajuns totuşi omul secolului al XX-lea până şi un falit? Să fie oare 
totuna falimentul credinţei în Dumnezeu cu falimentul istoriei? Soluția 


” Alte detalii, vezi în Ioan C. Ivanciu, La dialectique du rapport entre 
la loi juridique et la norme morale, în „Revue Roumaine des Sciences 
Sociales”, nr. 2, Bucureşti, 1979, p. 255-262. 

i Eugen Relgis, Istoria sexuală a omenirii, Editura Universitaria, 
Bucureşti, f. a., p. 16. 


67 


Universitatea Spiru Haret 


propusă, a „ieşirii omului din istorie”, pentru salvgardarea sa, nu 
înseamnă cumva moartea omului? Dar fără om, Dumnezeu e un 
nonsens, cum nu întotdeauna fără Dumnezeu viaţa omului este un 
nonsens. 

În nici un caz, nu credem că omul epocii noastre a ajuns un falit, 
nici nu a fost vreodată, cu excepția poate a credinţei sale în Dumnezeu. 
Nu credem, de asemenea, că falimentul credinţei în Dumnezeu ar atrage 
după sine falimentul istoriei. 

Istoria omenirii este mult mai mult decât exclusiva sa legătură cu 
„împărăţia lui Dumnezeu pe Pământ”. Este mult mai mult şi parcă şi 
altceva, cel puţin în anumite perioade ale existenţei sale de până acum. 
Este, în mod sigur, un cumul de fapte şi întâmplări, când înălțătoare, 
când josnice, când de grandoare, când de abisală decădere, când de 
extaz, când de agonie, toate indisolubil legate de gândirea şi acţiunea 
omului, de interesele şi politica sa, fie credincios, fie el necredincioas, 
fie om al Bisericii, uneori, fie Belzebut, alteori. 

Ni se va obiecta, probabil, că plutim în sferele înalte ale unui 
prezumtiv om abstract, creaţie a propriei imaginaţii. Ar fi o eroare, căci 
nu avem deloc în vedere un închipuit om abstract, ci, din nefericire, 
tocmai omul în carne şi oase, omul cât se poate de concret”, omul despre 
care Florian şi alte prestigioase nume ale filosofiei moderne şi 
contemporane au scris pagini de un realism care te îngheaţă. 

„Omul — remarcă gânditorul român — este ființa cea mai tânără, 
cea mai maleabilă, veşnic în căutare de sine, autoplastică. Omul este 
statuia care se sculptează singură, oricât de puternică ar fi şi la om 
selecția naturală, contrară voinţei lui, ca şi acea perfidie a speciei şi a 
istoriei, care momeşte pe individ pentru a-i stoarce tot ce poate da şi 
pentru a-l arunca la coş ca pe o lămâie stoarsă. «Şiretenia speciei» 
(Schopenhauer) şi «şiretenia ideii istorice» (Hegel) modelează pe 
indivizi, le stimulează activitatea. Că omul este ființă «fără natură», 
ființă cameleonică, proteică, heraclitică, ființa causa sui, este astăzi o 
convingere fermă a eseismului «înaintat». «Acest pelerin al existenţei, 
acest substanţial emigrant este omul ... In rezumat, omul n-are natură, 
dar are o istorie. Sau ceea ce revine la același lucru, ceea ce natura este 
pentru lucruri, istoria, ca res gesta, este „pentru om» (Ortega y Gasset, 
Les idées et les croyances, 1945, p. 104)? 


" Cu titlu informativ, vezi Michèle Dufrenne, Pentru om, Editura 
Politică, Bucureşti, 1971. 
Mircea Florian, Recesivitatea ca structură a lumii, vol. II, ed. cit., p. 286. 

Aducând în discuţie şi alte opinii asupra omului, implicit şi asupra 
istoriei, autorul Recesivităţii ne documentează că „gânditorul francez Fr. 
Paulhan, doctrinarul «minciunii universale» rezemată pe «evanescențay» 
sau «contradicția» tuturor lucrurilor, explică mutabilitatea, istoricitatea 
omului prin instabilitatea sa psihică, prin uşurinţa cu care tendinţele lui 
se unesc şi se despart, aşadar prin tendinţa de disociere interioară, de 
dezechilibru”?. 

În termeni destul de asemănători se pronunţă şi sociologul şi 
economistul german Werner Sombart. „Neliniştea, nemulţumirea, 
conştiinţa imperfecției — notează Florian — sunt şi pentru W. Sombart o 
caracterestică a omului, fiindcă este o ființă primejduită, expusă 
catastrofei, şi fiindcă, drept compensație, prin munca sa, prin viaţa sa 
spirituală, prin ubicuitatea sa pe Pământ, omul îşi poate crea refugii”. 

Ceva mai înainte, în timp, „observase acelaşi lucru Kant, în 
Antropologia sa. «A fi în viață (absolut) mulţumit ar însemna linişte şi 
oprire inactivă a mobilelor sau tocire a senzaţiilor şi a activității legată 
de ele. Aşa ceva se poate împăca cu viaţa intelectuală a omului tot aşa 
de puţin ca şi oprirea inimii într-un corp uman, căreia îi urmează 
inevitabil moarteay”. 

Intregind aceste consideraţii, la care se pare că aderă 
necondiţionat, autorul român conchide în mod ipotetic că „poate aşa se 
explică de ce omul este ființa a cărui natură este o unire de trăsături 
normale şi anormale, cum a subliniat Leopold von Wiese. Toate 
dispozițiile omului tind sau mai mult spre normal, sau mai mult spre 
anormal. «Considerăm această diviziune ca mai esențială, mai 
universală şi mai bogată în consecinţe decât oricare dihotomie» (von 
Wiese, Homo sum. Gedanken zu einer  zusammenfassenden 
Anthropologie, 1940, p. 100%”. 

Aidoma atâtor altor personalități consacrate, Florian apreciază 
deci că „omul este ființa care deviază uşor de la normal şi natural, este 
fiinţa care cunoaşte demenţa şi sinuciderea. S-a relevat, de asemenea, că 
natura particulară a omului este determinată de opoziţia viață-moarte. 
Omul — constată filosoful recesivităţii — este plasat conştient între voința 
de a trăi şi necesitatea de a muri, trăsătură relevată nu numai de von 
Wiese, dar şi de alţii, între care cităm în primul rând pe Paul Landsberg, 
care, ca şi Schopenhauer, consideră conştiinţa morții inevitabile ca nota 
cea mai elementară şi cea mai adâncă a esenței omului. «Omul este o 
ființă care ştie sau poate şti că ea trebuie să moară» (P. L. Landsberg, 
Einführung in die philosophische Anthropologie, 1934, p. 51)”. 


& Ibidem, p. 286-287; vezi şi Fr. Paulhan, L 'homme et sa condition, în 
„Revue Philosophique”, nr. 1-2, 1932, p. 5-6. 

Argumentând această idee, a opoziției dintre viață şi moarte, 
Florian ţine să adauge că „biologia a rezolvat ipotetic necesitatea 
morții; noi avem sentimentul intim că moartea este cea mai sigură lege a 
vieţii. Viaţa noastră se structurează prin experiența finităţii existenţei”, 
bineînţeles că a existenței umane. 

De altminteri, după toate probabilitățile, acesta este unul dintre 
motivele pentru care „Landsberg adoptă concepția lui Heidegger că 
viața omului este «existența — spre — moarte» (Dassein zum Tode), 
precum şi observaţia complementară a lui G. Simmel că, cu cât mai 
mult o ființă are sentimentul existenţei şi valorii sale individuale, unice, 
cu atât resimte mai tragic necesitatea dispariţiei sale”. 

Deşi poate puţin cam lungă, această digresiune — în cadrul căreia 
nu întâmplător ne-am raportat cu precădere la câteva dintre judecăţile de 
apreciere formulate de Mircea Florian, indirect şi de alţi gânditori de 
prestigiu — ne permite totuşi să constatăm şi să subliniem, încă o dată, că 
dificultăţile definirii omului grevează enorm asupra definirii istoriei. 

De pildă, dacă suntem de acord, măcar în parte, că omul este o 
ființă cameleonică, instabilă psihic, nemulțumită şi imperfectă, o „ființă 
care deviază uşor de la normal şi natural” etc., etc., nu înseamnă atunci 
că istoria omenirii suportă şi ea pregnant amprentele actelor sau 
acțiunilor celor ce o fac, având în vedere, desigur, binomul om-istorie, 
adică legătura lor indisolubilă? Nu înseamnă, cu alte cuvinte, că şi 
istoria este cameleonică şi imperfectă, marcată de o suită de devieri de 
la normal şi natural, cel puţin în unele dintre perioadele ei? Prin urmare, 
cum oare ar putea fi definită istoria? Cumva ca o ştiinţă cameleonică şi 
imperfectă, o ştiinţă a devierilor?!? 

Nu puțini au fost şi nu puţini sunt acei care susțin că istoria îl 
striveşte în chip arbitrar pe om; ca atare, istoria îi este ostilă, îi este 
duşmană omului. Un exemplu edificator, în acest sens, îl constituie 
Berdeaev. Motivația sa, să ne reamintim, era aceea a neputinței istoriei 
de a înfăptui împărăția lui Dumnezeu pe Pământ, a pierderii credinței şi 
a personalităţii omului, de fapt a lipsei de colaborare a omului cu 
Dumnezeu, singurul purtător de universalitate . Un asemenea punct de 


* Mircea Florian, Recesivitatea ca structură a lumii, vol. II, ed. cit., p. 
287; vezi şi Werner Sombart, Vom Menschen, 1938, p. 54-55; Imm. Kant, 
Anthropologie, ed. Meiner, $ 61. 

5 Mircea Florian, Recesivitatea ca structură a lumii, vol. Il, ed. cit., 
p. 287-288. 

În completarea acestor analize, vezi Nicolae Berdeaev, Un nou Ev 

Mediu, Editura Omniscop, Craiova, 1995, p. 55-85. 

vedere nu este singular. Într-un fel sau altul, el este susţinut şi de Ed. 
von Hartmann, W. James, Max Scheler, Nicolai Hartmann, nu în 
ultimul rând de Henri Bergson, cu al său homo spiritualis” 

Nenorocirea pentru om este însă că, credincios sau nu, colaborator 
sau nu la creația lui Dumnezeu, tragismul şi nedreptățile vieții sale şi ale 
istoriei continuă, se perpetuează neîncetat, aproape fără noimă. Inclinăm 
să credem, de aceea, că în realitate nu istoria îl striveşte pe om, ci omul 
se striveşte singur, îşi este sieşi duşman, se sinucide, poate că incoştient, 
de la prima „înghițitură” de apă şi până la povara grea ce izvorăşte din 
lăcomia acumulării şi apoi a păstrării cât mai multor „miliarde în 
valută”. 

Ce stă la baza acestei sistematice sinucideri colective? Interesul şi 
neostoita lăcomie a semenilor noştri, în ultimă instanţă o politică 
neghioabă a omului față de om. 


8. Realitatea istorică şi politica 


Dar poate că politica nu-i neghioabă, totuşi; nu întotdeauna sau 
poate că nu orice politică. Punându-şi întrebarea dacă există sau nu 
vreun raport între realitatea istorică — concepută ca devenire a realității 
publice — şi politică, Alfred Stern răspunde afirmativ şi totodată 
consideră că acest raport „este, fără îndoială, un lucru public”. 

Nu e însă o regulă ca un astfel de raport să fie „parte integrantă a 
evoluţiei realității publice a trecutului spre viitor”. 

Potrivit concepţiei acestui autor erudit, există două tipuri de 
politică: una mică, să-i spunem „de moment” , şi una mare, de înaltă 
clasă, de perspectivă. Primul tip nu are nici o semnificație, „nu 
reprezintă o legătură esențială a evoluţiei realității publice a trecutului 
spre viitor..., nu face parte din istorie”, pe când cel de-al doilea tip de 
politică „constituie o legătură necesară între trecut şi viitor. Politicianul 
superior — subliniază Stern — este acela care înţelege nevoile profunde 
ale grupului pe care îl reprezintă şi a cărui acțiune răspunde acestor 
nevoi. Dacă, graţie comprehensiunii necesităților epocii sale, el ajunge 
să determine, într-o oarecare măsură, evoluția grupului său spre viitor, 
dacă izbuteşte deci să convertească politica în istorie, atunci el este un 
mare politician şi devine o figură istorică, un veritabil om de stats, 

Întrucât lucrurile sunt mult mai complexe decât le prezintă 
filosoful german, trebuie să observăm neapărat că această condiţie — 
dacă —, în sensul ei pozitiv, constructiv, rareori a fost îndeplinită în 


a Mircea Florian, Recesivitatea ca structură a lumii, vol. II, ed.cit., p. 255. 
Alfred Stern, op. cit., p. 19. 

istorie. Mai curând, îndeplinită a fost accepţia ei negativă, distructivă, 
iar consecinţele unei atare politici şi ele sunt inclusive istoriei, adică tot 
istorie se numesc. Tocmai de aceea, probabil, Stern avansează în 
context şi opinia că „istoria apare, cu timpul, ca un tribunal universal..., 
într-un înţeles puţin diferit de acela al lui Hegel”. 

Deşi vom face abstracţie acum de unele neconcordanțe în gândire 
— determinate îndeosebi de nedefinirea nevoilor de grup, de insuficienta 
explicare a corelaţiei dintre ele şi necesităţile epocii, precum şi de rolul 
politicii în istorie etc. —, ne punem totuşi întrebarea: dar ce ar urma să 
judece acest „tribunal”, ce judecă istoria?; se judecă cumva pe sine? 

Este adevărat, ni se vorbeşte despre corectarea sau corijarea unor 
erori. 

Erorile nu sunt însă numai teoretice, de interpretare, ci sunt şi 
erori „practice”, concrete, şi ele intrinseci istoriei, „tribunalului” chemat 
(de cine?; de memoria omenirii?; eventual de suferinţele şi tributul de 
sânge plătit nevinovat?!) — culmea! — să facă dreptate, post-mortem! 
Vrem să spunem că, indiscutabil, erorile de interpretare pot fi corectate, 
în timp ce erorile „practice” nu au nici o şansă, în afară de adio! Apoi, 
istoria nu cumulează doar erori, ci şi orori. Pe acestea din urmă, cum le 
corijăm?; cum reuşeşte istoria — acest „tribunal” suprem al omenirii — să 
se corecteze sau să se corijeze pe sine? 

Indirect, un oarecare răspuns ni-l pune la îndemână chiar Stern, 
fiindcă el face distincție netă între realitatea istorică şi realitatea 
particulară. Prima este rezultatul devenirii realității publice, ea este 
colectivă, pe când cea de-a doua este o realitate individuală. 

In viziunea sa, acel „tribunal universal” numit istorie ar fi prin 
urmare totuna cu istoria-realitate, istoria omenirii în continuă devenire. 
Ce să înțelegem de aici: că omenirea produce mereu erori şi că şi le 
corectează din generaţie în generație?! Mărturisim că ne scapă multe 
nuanţe de ordin logic, în orice caz judecăţile şi argumentele autorului nu 
sunt fără cusur, poate şi datorită dificultăților pe care le ridică tema 
abordată — istoria. 

Mai clară ne apare, în schimb, ideea sa că „astăzi, mai mult ca 
niciodată, noi avem conştiinţa limpede că destinul nostru personal, 
realitatea noastră particulară depinde într-o largă măsură de 
dezvoltarea realității publice. Noi am văzut şi vedem cum, într-un elan 
dinamic, forţele colective ale istoriei se năpustesc din trecut spre viitor, 
distrugând adesea prezentul indivizilor. Numeroşi sunt acei care resimt 
această sacrificare a realității lor particulare realității publice ca o 
pierdere tragică”. 

Este, într-adevăr, o pierdere, o pierdere cu atât mai tragică — 
precum observa şi Simmel —, cu cât ființa omenească are conştiinţa 
valorii sale unice. „Pierderea vieţii individuale ori a proiectului care îi 
dă un sens — conchide Stern —, pentru ca forţele colective ale istoriei să 
triumfe, este, desigur, o pierdere a unei valori, a unei valori ce nu se 
poate înlocui”. 

Pe deplin de acord, nu numai pentru că aceasta este şi credința 
noastră, ci şi a altora preocupaţi să descifreze enigmele istoriei, în ciuda 
faptului că argumentările şi pozițiile sunt diferite, uneori vădit opuse, 
dacă nu cumva ireconciliabile. 

Să nu ne „îmbătăm” totuşi cu „apă chioară”, să nu ne amăgim cu 
„teorii călduțe”, aparent seducătoare, valabile poate pentru ignoranți şi 
visători, de regulă uşor de convins şi mai ales de strunit. Să nu uităm 
deci că, de-a lungul existenţei sale, istoria omenirii a cunoscut nu puţine 
teorii în numele cărora s-au comis şi s-au justificat crime şi fărădelegi 
dintre cele mai odioase. Cu alte cuvinte, nu trebuie să uităm că istoria 
nu-i făcută doar din „edificii”, ci şi din mari sacrificii. 

Cum adică individul trebuie să piară, în timp ce forţele colective 
trebuie să triumfe? Să fie oare istoria un fel de Cronos, care îşi 
devorează proprii fii?! 

Să fim bine înţeleşi, obiecțiile noastre nu vizează filosofia lui 
Stern, în principiu şi integral, cu atât mai mult cu cât şi el deplânge 
sacrificarea omului şi a proiectelor sale în beneficiu aşa-numitelor forţe 
colective ale istoriei. Deosebirile de opinii, în particular, apar însă de 
îndată ce se pune problema definirii acestor forțe. 

Este drept, autorul nu se îndoieşte că „forţele istoriei sunt totuşi 
forțe umane”. Şi nici nu este de mirare, de vreme ce el concede, de 
asemenea, că istoria nu poate fi decât „un produs al omului”. De mirare 
este, întrucâtva, caracterul tranşant cu care Stern formulează ideea că 
istoria nu este „un produs al omului individual, ci al omului în calitate 
de membru al colectivității umane, care, după Durkheim şi Royce, nu e 
o simplă totalitate de indivizi, ci reprezintă o realitate specifică, ce are 
trăsăturile sale proprii”. 

Prea bine, dar un om izolat, un individ în afara colectivității nu 
este om, nu se bucură de însuşirile fiinţei umane. Un astfel de prezumtiv 
individ nu are deci cum să facă istorie şi nici nu poate să participe la 
istoria umanităţii, afară doar de împrejurarea apocaliptică — foarte puţin 
probabilă — când o asemenea fiinţă ar fi în stare, bunăoară, să-i ia 


S Ibidem, p. 20. 

omului ca membru al unei colectivităţi până şi minimul de posibilități 
naturale necesare existenței lui biologice, cum ar fi apa, aerul, hrana etc. 

Omul ca om, aşadar, nu poate să nu fie membru al unei 
colectivităţi, al unei anumite societăți. Având acest statut, chiar ca ființă 
individuală, omul nu are cum să nu facă istorie — în mai mare ori în mai 
mică măsură — sau să nu participe la ea, fie conştient, fie inconştient, fie, 
în sfârşit, forţat, cu pistolul la ceafă. 

Un gând ascuns, pe care încă nu-l putem defini, ne şopteşte că, în 
realitate, situaţia ar sta parcă mai curând invers, în sensul că decisive în 
istorie sunt hotărârile şi acțiunile anumitor oameni individuali, foarte 
concreţi, care adoptă şi practică o politică personală, în spatele căreia, 
aproape cu regularitate, stau interesele lor şi ale grupurilor ce îi susțin, 
de cele mai multe ori şi numai periodic, căci schimbându-se interesele, 
se schimbă şi opţiunile, ca atare şi indivizii şi politica, în fine şi istoria. 

Dacă ne-ar sta în putință, toate forțele luminate şi oneste ale 
planetei Pământ le-am solicita şi le-am subvenţiona în direcția cercetării 
noțiunii de interes, fiincă istoria umanităţii este clădită pe interese — nu 
pe nevoi —, mai puţin umane, paradoxal mai mult inumane. 

In orice caz, punctul nostru de vedere este că nu forțele colective, 
ci indivizii fac istoria, în funcţie de capacităţile, psihologia, sănătatea şi 
interesele lor. Diversitatea existenței indivizilor denotă diversitatea 
istoriei, atât în partea ei luminoasă, cu adevărat creatoare, progresivă, 
cât şi în partea ei întunecoasă, distructivă, indiscutabil antiumană. 
Forţele colective, desigur, îşi au şi ele rolul lor important în istorie, dar 
este un rol indirect, vizibil mai mult în perioadele de cotitură, atunci 
când sunt chemate să dea viaţă unor proiecte prin definiție individuale, 
rareori incontestabile. 

Marele politician, veritabilul om de stat care a izbutit să 
convertească politica în istorie, despre care ne vorbeşte Stern, constituie 
un astfel de exemplu. Aşa încât, mai apropiată adevărului ni se pare 
judecata că scopul sacrificării existenţei individuale a omului nu este 
triumful forțelor colective — sintagmă frumoasă, însă cât se poate de 
abstractă în afara individualităţii concrete a omului —, ci, dimpotrivă, 
triumful unor anumiţi indivizi, de numele cărora se leagă faptele bune 
sau rele ale istoriei. În consecință, nu credem în ideea că aşa-zisele forţe 
colective, realitatea publică, într-un cuvânt istoria este aceea care îl 
striveşte ori îl sacrifică pe om. Mai degrabă considerăm că, la adăpostul 
biruinţei istoriei, oamenii se strivesc, se ucid între ei. Depinde în mâna 
cui se află forța şi puterea, uneori folosite pentru propăşirea omenirii, 
alteori pentru distrugerea cuceririlor sale, cu regularitate plătite cu 

numeroase jertfe şi mari tributuri de sânge omenesc, de existențe şi 
valori individuale. 

Este cert, omenirea n-ar fi ajuns unde este fără sacrificiile enorme 
pe care le-a făcut în toate planurile. Suntem de acord, de asemenea, că 
istoria umanităţii n-a cunoscut nici cea mai mică urmă de progres fără 
să fi plătit din greu”. De altminteri, în toate domeniile, progresul fără 
victime este imposibil. Nici chiar creatorul autentic, în sfera activității 
sale spirituale, nu se poate sustrage sacrificiilor, în unele cazuri 
devenind victima propriei lui forțe de creaţie. 

Nu discutăm acum cât şi-a prețuit sau cât îşi prețuieşte omenirea 
sacrificiile şi sacrificaţii, dar nu putem să nu ne întrebăm cu oarecare notă 
de tristeţe: în funcție de ce criterii se strivesc vieţi individuale şi proiecte 
umane?; se stabilesc sau se aleg ele oare în funcție de funcție”?! 

La naştere, cum bine se ştie, individul nu-şi poate alege nici 
epoca, nici părinții. Fireşte, naşterea e necesară, este perpetuarea vieții şi 
a istoriei umane. În rest, totul este însă întâmplător, şi epoca şi părinții. 
Problemele pe care le ridică părinții fiilor lor, ca şi invers, sunt mult mai 
uşor de rezolvat decât problemele pe care le ridică o anume epocă în 
fața „fiilor” săi. De aceea, pe drept cuvânt, ne întrebăm iarăşi: 
întâmplătoare fiind epoca în care se nasc oamenii, întâmplătoare să fie 
cumva şi viaţa lor?; neprevăzutul şi întâmplarea au oare vreun rol în 
istorie, mai cu seamă dacă nu omitem să ne raportăm fie la revendicarea 
statutului ei de ştiinţă, fie la pretențiile istoriei de a fi ştiinţă?! 

Nu ne încumetăm să dăm un răspuns afirmativ, în actualul stadiu de 
documentare, dar ne socotim suficient de documentaţi pentru a susține 
existența tragicului şi a destinului în istorie, în întreaga istorie a 
umanității. 

9. „Revolta ” împotriva istoriei 


Despre aceşti doi termeni vom vorbi mai departe, în capitolul 
următor. Deocamdată, ne vom mulțumi să amintim câteva voci potrivnice 
istoriei, între care un loc de frunte îl ocupă Nietzsche şi Camus. 

Reluând ideea că „numeroşi sunt acei dintre contemporanii noştri 
care resimt nevoia de a proteja realitatea particulară față de valurile 
dezlănţuite ale realității publice, valuri ce ne smulg prezentului şi ne duc 
spre un viitor incert”, Alfred Stern apreciază că purtătorul lor de cuvânt ar 
fi Albert Camus, „acest mare autor” al lucrării L "homme revolte. 


” Alte aspecte, minuţios analizate, vezi în loan C. Ivanciu, Mircea 
Florian despre schimbare, evoluţie şi progres, în „Revista de Filosofie”, 
nr. 4, Bucureşti, 1988, p. 381-386. 

8 Alfred Stern, op. cit., p. 21. 

Ca şi Nietzsche, căruia de altfel îi „consacră un întreg capitol”, 


Camus „a crezut în forţe «supraistorice» (das Uberhistorische)”. 

Această analogie, dintre concepţia lui Nietzsche şi Camus, devine 
cât se poate de evidentă de îndată ce se pune problema nominalizări 
acestor „forțe supraistorice, capabile să oprească fuga perpetuă a 
devenirii istorice. Pentru tânărul Nietzsche — observă Stern — aceste 
«forţe eternizante» au fost arta şi religia, iar pentru Camus sunt arta şi 
natura. Probabil puţin mai în vârstă, Camus va adăuga şi religia”. 

In pofida acestei asemănări manifeste, adevărul este că „există 
totuşi o „diferență între revolta antiistorică a lui Nietzsche şi aceea lui 
Camus”. Ea îşi găseşte expresia în constatarea că, „dacă revolta 
antiistorică a lui Nietzsche a fost ... mai ales (deşi nu în mod exclusiv) 
o revoltă împotriva istoriei-cunoaştere, Camus se revoltă împotriva 
istoriei-realitate”. 

Potrivit interpretării autorului german, Camus nu face altceva, în 
fond, decât să revendice „gândirea secolului al XVII-lea şi al XVIII- 
lea”, pentru motivul că se susținea atunci existenţa „unei naturi umane 
imuabile, identică în epoci, şi a unui drept natural sădit în ea”, în natura 
omului. 

In acest sens, ca un argument de bază, Stern reține două dintre 
opiniile lui Camus, mai întâi aceea că „«nu există justiţie în societate 
fără drept natural sau civil, care o fundamentează”, iar apoi că revolta 
omului este echivalentă — în aproximativ aceiaşi termeni a gândit şi 
existențialistul Gabriel Marcel, de pildă — cu „«refuzul de a fi tratat ca 
un lucru şi de a fi redus la o simplă istorie»”, ţinându-se cont că istoria 
veritabilă, sublinia apăsat Camus, „«este afirmarea unei naturi umane, 
comună tuturor oamenilor, care se sustrage lumii puterii»”. 

Indiferent de obiecțiile lui Stern, desigur că nu putem să nu 
apreciem aici pledoaria lui Camus pentru dreptate şi justiție socială, 
pledoarie exprimată — principial vorbind — în apărarea demnităţii şi a 
valorii fiinţei umane individuale. Argumentarea sa însă, cel puţin în 
plan filosofic, într-adevăr, nu ne apare nici nouă ca suficient de 
convingătoare. În orice caz, evocarea naturii umane nu este nicidecum 
întâmplătoare. Să sperăm că vom mai putea reveni asupra acestui 
subiect, de altminteri şi el încă extrem de controversat. 

Pentru moment, necesar este să arătăm că, replicându-i lui 
Camus, criticul german nu ezită să afirme că „descompunerea 


$3 „o Ibidem, p. 22. 
° Ibidem, p- 23; în ceea ce priveşte raportul istorism-supraistorism, 
e deci şi în legătură cu aceste forțe supraistorice, vezi şi Mircea 
Florian, Recesivitatea ca structură a lumii, vol. II, ed. cit., p. 344-396. 

conceptelor de natură umană şi de drept natural, prin istorism şi 
existenţialism”, ar fi atras după sine „una dintre cele mai serioase crize 
în filosofia contemporană a istoriei”. Cu toate acestea, obiectează el, 
„departe de a respinge argumentele ce provoacă abandonul 
conceptelor de natură umană şi de drept natural, Camus le postulează 
pentru a justifica revolta sa”. 

După părerea lui Stern, care nu este nici pe departe singulară, „un 
postulat nu garantează însă realitatea lucrului postulat. Dacă se poate 
scăpa de istoria-cunoaştere, practicând arta nietzscheană a uitării — 
continuă autorul —, nu se poate scăpa de istoria-realitate, deoarece, cum 
ne spune Heidegger, «ființa existenței este în mod fundamental 
istorică», pentru simpla rațiune că e temporară şi finită. «Istoria aparține 
ființei existenței», adaugă Heidegger. Cum am putea noi să scăpăm 
istoriei, fără să abandonăm existenţa?””!. 

Fără să fie formulat direct, răspunsul este totuşi evident, el este 
implicat în întrebare. În esență, acest răspuns nu numai că este vădit 
opus acelora care susțin necesitatea „ieşirii omului din istorie”, pentru 
mântuirea sa, dar în acelaşi timp el se vrea a fi şi un fel de detaşare faţă 
de toți cei ce gândesc că omul s-ar putea sustrage vicisitudinilor 
istoriei, unii invocând imuabilitatea naturii umane, alţii apreciind utopic 
că, în viitor, „istoria va fi complet trecută sub controlul omului”? 

Este dificil de stabilit ponderea şi îndeosebi coordonatele pe care 
se înscriu influenţele suportate de Stern, atât în sfera de interes asupra 
problematicii naturii omului, cât şi în aceea a raporturilor dintre 
realitatea particulară şi realitatea publică. Cert este însă că, în ambele 
situaţii, el face unele analize ce nu pot fi trecute cu vederea. 


10. Pragmatismul istoric 


Este vorba, în primul rând, de modul în care Stern descrie şi 
evaluează particularităţile pragmatismului istoric, „intim legat axiomei 
imutabilității naturii umane”. Încă din Antichitate, din vremea lui 
Polibiu, „pragmatismul istoric considera istoria ca o colecţie de exemple 
practice utile neamului omenesc”. Mai târziu, în timpurile moderne, 
începând chiar cu lucrările lui Niccolò Machiavelli, „pragmatismul 
istoric a devenit o lecție a lucrurilor. Natura umană fiind invariabilă — 
spune el —, toate epocile se aseamănă ... Confruntat cu o situaţie 
concretă, omul de stat va găsi totdeauna un precedent în istorie. Nimic 


7! Alfred Stern, op. cit., p. 24; vezi şi Albert Camus, L "homme révolté, 
Paris, 1951, p. 359 şi 307; Martin Heidegger, Sein und Zeit, Tübingen, 1949, 
p. 392 şi 379. 
7? Alfred Stern, op. cit., p. 25. 

mai periculos pentru un prinţ decât de a neglija exemplele istoriei, 
conchide Machiavelli”. 

Contestat de gânditori de primă mărime — Hegel, Nietzsche, 
Croce etc. —, uneori extrem de dur, acest gen de pragmatism istoric va fi 
înlocuit cu un altul, „mult mai puţin concret, desigur, decât acela al lui 
Machiavelli, al lui Bossuet şi al atâtor altora dintre discipolii lor: este 
pragmatismul concepţiei «monumentale» asupra istoriei”, concepție a 
cărei principală trăsătură îşi găseşte expresia în faptul că „se inspiră din 
marile exemple ale trecutului, ca să se poată crede în posibilitatea unei 
realizări similare în viitor”. 

Un caz tipic pentru o astfel de concepţie asupra istoriei îl 
reprezintă felul în care generația de la începutul veacului al XIX-lea s-a 
raportat la personalitatea şi succesele lui Napoleon Bonaparte. Cu alte 
cuvinte, ideea că „un Napoleon a fost posibil va da tinerilor de la 1820 
la 1835 încrederea că el va fi posibil încă o dată, le va da încrederea în 
grandoarea umană şi uneori chiar secretul speranţei că ei înşişi ar fi 
chemaţi să devină bonapartiştii timpului lor”. În acest sens, aproape 
proverbial va rămâne gestul tânărului Balzac, care, sub portretul lui 
Napoléon, aflat pe biroul său, avea să scrie „bine cunoscutele cuvinte: 
«ceea ce el a început prin sabie, eu voi termina prin pană”, adică prin 
elaborarea de opere literare măiestrite. 

Cu toate că „anumite forme ale acestei concepții monumentale 
despre istorie supraviețuiesc — remarcă Stern —, pragmatismul istoric, în 
înțelesul cel mai îngust al unui Machiavelli sau Bossuet, a dispărut 
complet. Factorii ce au contribuit la abandonarea sa sunt numeroşi. Teoria 
darwiniană şi istorismul modern, cu insistența sa asupra individualităţii şi 
singularității fiecărui popor şi a fiecărei situaţii istorice, au zdruncinat 
conceptul unei naturi umane” imuabile, aidoma în toate epocile. 

Drept dovadă, autorul reține opinia lui Bergson, spre exemplu, 
anume că „o ființă vie, care evoluează în mod liber, creează în fiecare 
moment ceva nou. De aici caracterul imprevizibil al acţiunilor umane în 
unele conjuncturi istorice”. 

Da, dar de ce acțiunile omului sunt imprevizibile numai în unele 
conjuncturi istorice, de vreme ce, liber fiind, el creează permanent ceva 
nou? Capacitatea de creaţie şi — legat de aceasta — imprevizibilitatea 
acțiunilor omului să fie oare un argument în măsură să demonstreze că 
natura umană nu este imuabilă? 


ţi „4 Ibidem, p.1. 
74 Ibidem, p. 2. 

Existenţialiştii Heidegger, Ortega y Gasset, Sartre etc., mai 
tranşanți se pare decât Bergson, au respins categoric, într-adevăr, ideea 
unei naturi umane imuabile. Ei au mers atât de departe, încât au ajuns 
chiar să elimine „conceptul însuşi de natură umană, înlocuind omul în 
sine şi supratemporar al stoicilor prin omul unei anumite epoci şi al unui 
anumit loc — adică prin omul hic et nunc. În loc de natură umană, ei 
vorbesc de «realitate umană» sau de «condiţie umană»” 

Că natura umană este sau nu imuabilă, mărturisim că ne apasă 
încă multe rezerve. Nu înţelegem, bunăoară, ce diferenţe izbitoare ar 
putea să existe între „natura” omului Aristotel şi „natura” omului 
Heidegger, să zicem; la urma urmei, între „natura omului” din 
antichitate şi „natura omului” contemporan! Şi aceasta, fără ca să mai 
vorbim de continua revendicare a multora dintre ideile lui Aristotel, 
precum şi de frecventele trimiteri ale umanităţii la concepția sa privind 
mai toate domeniile realităţii şi ale cunoaşterii lumii. 

Dacă natura bio-psihică a omului este indubitabil schimbătoare, 
de ce se spune atunci că omul rămâne încremenit în proiectele şi, mai 
ales, în obişnuinţele proprii, în credința şi în inerția lui?! Ce deosebiri 
notabile pot să existe — ne întrebăm iarăşi — între atât de contestatul 
concept de natură umană şi cele două substitute ale sale, cel de „esenţă 
umană” şi cel de „condiţie umană”, ştiindu-se că, de fapt, ele sunt 
echivalente, diferite fiind doar planurile (antropologic şi ontologic) în 
care ne situăm?! 

Indiferent de răspunsurile ce s-ar putea da, în nici un caz nu ar 
trebui neglijată opinia că „cercetările ştiinţifice din ultimii ani confirmă 
cuvintele lui Confucius”, filosoful chinez antic care a ţinut să constate 
că „«natura oamenilor este identică; ceea ce îi deosebeşte sunt 
obiceiurile»”€ lor. 

La începutul acestui capitol arătam de altfel că pentru specia umană 
oamenii de ştiinţă nu mai preconizează nici un fel de modificări genetice. 
Se aşteaptă sau mai curând se doresc, în schimb, modificări de ordin 
psihic şi spiritual. Deocamdată, observăm însă că, dacă din punct de 
vedere economic există zone dezvoltate şi subdezvoltate, din punct de 
vedere psihic şi spiritual cea mai mare parte a omenirii este subdezvoltată. 

Nevoile primare ale lumii — foamea, apa, aerul etc. — rămân oricum 
mereu aceleași, ele sunt relativ constante, în acest sens „imuabile”; 
deosebit este doar modul şi gradul satisfacerii lor. Să fie ea oare, această 


1 Ibidem, p.3 
© Declaraţie asupra rasei, Paris, iulie 1950, în Rasismul în fața 
ştiinţei, ed. cit., p. 375. 
79 


Universitatea Spiru Haret 


diferențiere, un aspect sau poate chiar parte integrantă a „realității umane” 
ori a „condiției? omului în istorie?; defineşte ea cumva omul Aic et nunc, 
omul unei anumite epoci şi al unui anumit spaţiu geografic? 

Apoi, acest gen de nevoi, în perspectiva istoriei, aşa cum o înțelege 
Stern, ce fel de realitate constituie: particulară sau publică? Să fi avut el 
oare dreptate atunci când considera că realitatea publică (istoria) sacrifică 
continuu realitatea particulară, individualitatea omului?! 

Răspunsurile posibile nu sunt deloc convenabile, se pare. Poate că, 
tocmai de aceea, autorul german oscilează. De pildă, el concede, pe de o 
parte, că realitatea particulară se află sub dependenţa realității publice, 
idee susținută şi de unii dintre marxiştii contemporani, dar, pe de altă 
parte, Stern manifestă vădite reticenţe faţă de cei ce gândesc că „istoria, 
ca evoluţie dialectică a realității publice, trebuie, cu o necesitate 
intrinsecă, să ajungă la triumful realității particulare în întreaga lume”. 

In ultimă instanță, destul de comod, Stern ne sugerează „să 
aşteptăm verdictul istoriei!” Să-l aşteptăm, în chip stoic, deşi, istoria 
fiind „o permanentă devenire colectivă, din care fiecare individ face 
parte, indiferent dacă el vrea sau nu”, nu vedem ce şanse mai avem să 
cunoaştem un atare verdict. 


77 Alfred Stern, op. cit., p. 25. 
i Ibidem, p. 26. 
Ibidem, p. 3. 

III. ISTORIE ŞI REALITATE. ISTORISM ŞI SIMŢ ISTORIC 


Să mergem totuşi mai departe, să încercăm să lărgim sfera 
informaţiilor şi totodată să  adâncim analizele, punând în 
continuare faţă în faţă diferite opinii şi modalități de abordare a istoriei. 

Pentru Florian, spre exemplu, „constituirea istoriei ca ştiinţă se 
refuză unei încadrări logice lesnicioase. Adesea — remarcă autorul — s-a 
tăgăduit şi se tăgăduieşte dreptul istoriei de a se prevala de titlul unei 
ştiinţe”. In viziunea unora, istoria „este o artă, un fel de poezie epică în 
proză”. S-a ajuns chiar la un adevărat scandal, în unele împrejurări, pe 
motivul că istoria „se îndreaptă spre individul schimbător, spre unicul 
ireversibil şi deci fără repetiție, spre un obiect care nu cunoaşte legi şi 
generalizări, întrucât exclude posibilitatea de a face preziceri pe baza 
determinismului”!. 

Treptat însă, mai aproape de timpul nostru, „istoria va fi proclamată 
organul principal al cunoștinței; «raţiunea istorică», după expresia lui 
Wilhelm Dilthey, va înlocui «raţiunea pură»; în sfârşit, «simţul istoric» va 
înăbuşi simțul pentru supraistoric şi veşnicie ...«Niciodată înainte nu 
ne-am îndreptat cu atâta interes spre aspectul istoric, niciodată n-au fost 
adunate cu atâta râvnă şi studiate, ca astăzi, toate manifestările de viaţă 
ale omenirii de la timpurile cele mai îndepărtate până la trecutul cel mai 
apropiat» (Frederic Jodl, Die Kulturgeschichtsschreibung und ihre 
Entwicklung und ihr Problem, 1878, p. 1Y”. 

In acest punct, nu încape îndoială, constatările lui Jodl, Henri 
Sée şi Florian se întâlnesc aproape până la identificare. Şi, probabil, 
nu sunt singurii care gândesc în aceşti termeni. În tot cazul, ei consimt, 
în perioade de timp diferite, că începând cu a doua jumătate a 
secolului precedent interesul pentru istorie a crescut enorm. 

Una din explicații, se pare, ar fi aceea că au apărut noi concepţii 
asupra omului, în cadrul cărora îşi face loc tot mai mult şi mai clar 
ideea că omul este „o ființă istorică şi dornică de aventură, fiindcă e o 
ființă socială. «Numai omul are istorie, şi o are întrucât nu e un 
singuratic» (Hans Flâter, Die Begründung der Geschichtlichkeit der 


' Mircea Florian, Introducere în filosofia istoriei, Editura Garamond, 
Bucureşti, 1997, p. 31. 

Geschichte in der Philosophie des deutschen Idealismus von Herder 
bis Hegel, 1936, p. 2)”. 

Aceste două trăsături — istoricitatea şi sociabilitatea —, esenţiale 
deci ființei umane, sunt dovedite de faptul că „omul trăieşte în 
colectivitate”, iar mediul în care trăieşte „se schimbă în urma acţiunii 
sau interacțiunii oamenilor. «Singură specia umană e angajată într-o 
aventură, a cărei ţintă nu e moartea, ci realizarea de sine» (Raymond 
Aron, Introduction à la philosophie de l’histoire, 1938, p. 44)”. 


1. Definirea istoriei ca aventură 


Nu ne dăm bine seama, cel puţin în acest context, în ce sens ar 
trebui totuşi luată opinia că omul şi specia umană sunt dominate de 
nevoia de aventură, a cărei finalizare, curios, ar coincide cu realizarea 
de sine, a omului sau a speciei sale. De asemenea, motivarea ca atare 
provoacă o anumită nedumerire, de vreme ce se consideră că dorința 
omului de aventură s-ar datora împrejurării că el este o ființă socială. 

Nu ştim dacă Florian a gândit, implicit, că atunci şi societatea 
umană ar putea fi tot o aventură ori rezultatul unei aventuri, dar ştim 
în mod cert că, pentru el, „istoria e aventură, e îmbarcarea omului 
pentru o destinaţie necunoscută”. 

Nu ne grăbim să intrăm în polemici, căci filosoful român, vom 
vedea mai departe, dispune de judecăţi şi de aprecieri mult mai 
nuanţate şi, prin urmare, el izbuteşte să înfăptuiască analize şi 
argumentări deosebit de importante. Cu toate acestea, trebuie spus de 
pe acum că definirea istoriei ca aventură întâmpină rezistență. 

Opunându-se fățiş pragmatismului istoric, indiferent de varianta lui, 
Alfred Stern, bunăoară, subliniază cu insistenţă ideea că „noi nu credem 
că analogiile istorice sunt ghizi siguri în viaţă. Nu credem nici că 
concepția monumentală asupra istoriei este interesantă pentru marea masă 
a contemporanilor noştri. Această concepţie asupra istoriei ca aventură 
obsedează probabil spiritele indiscutabil exaltate, impresionate de 
monumentele însângerate ale unui Hitler sau ale unui Mussolini”. 

Desigur că este o exagerare, mai curând poate un fel unilateral 
de a privi problema. In orbita acestor consideraţii, cu adevărat 
interesantă este însă replica sa, anume că, „departe de a fi o aventură, 
istoria a fost recunoscută de marea masă a contemporanilor noştri ca 
un destin, ca un tragic destin colectiv, căruia individul nu poate să-i 
scape”. 


? Ibidem, p. 32. 

* Alfred Stern, La philosophie de l’histoire et le probleme des valeurs, 
C.D.U, Paris, 1957, p. 3. 
82 


Universitatea Spiru Haret 


Se prea poate să fie după cum se spune. Este foarte posibil ca 
semenii noştri contemporani, biciuiți de realitățile timpului, să fi ajuns 
inexorabil la concluzia că istoria şi viața lor stau sub călcâiul 
destinului. Dar, atunci, nu rezultă oare că, pe de o parte, ocolim 
înțelegerea rolului aventurii, al riscului, al întâmplării sau al 
hazardului în explicarea istoriei, iar pe de altă parte admitem 
implacabila necesitate, fatalismul istoric, resemnarea în faţa 
destinului, oamenii devenind astfel doar nişte jucării în mâna unei 
forţe necunoscute? 

Deocamdată, reținem deci că Stern respinge teza istoriei ca 
aventură, spre deosebire de Florian. În schimb, el susține că istoria 
este un tragic destin colectiv, punct de vedere îmbrăţişat, î în mai mare 
ori în mai mică măsură, şi de alţi autori, precum C. Rădulescu-Motru, 
Ion Biberi, Mircea Florian, Jean Guitton etc., etc. 

Ca să putem aborda pe larg această problemă, a istoriei ca 
destin, trebuie să revenim şi să ne întregim însă imaginea asupra 
istoriei ca realitate, la urma urmei asupra omului ca realitate, ca ființă 
socială şi istorică. 

„Explicaţia istoricităţii omului — scrie Florian — stă într-un 
caracter ontologic al omului: e fiinţa în formaţie, e fiinţa ce nu are o 
condiție definitivă. Omul nu este, ci devine om”. În viziunea sa, 
aşadar, condiţia omului în lume este una istorică, în continuă devenire. 
Omul este o natură în devenire, iar înțelegerea „naturii în devenire a 
omului stă în capacitatea de a-şi aminti, deci de a fi conştient” 

În această chestiune, a naturii umane, poziția gânditorului român 
nu este deloc singulară. La timpul potrivit, fie şi numai succint, noi 
ne-am pronunţat în acest sens. Florian ne determină să revenim totuşi 
asupra ei, mai ales pentru felul cum este argumentată. 

In disputa sa cu Camus, Stern contestă fățiş existența unei naturi 
umane imuabile, dar acceptă tacit, cel puţin pentru istoria-realitate, 
dimensiunea istorică a condiţiei umane, deşi într-un alt context el 
notează că „filosofia se ocupă de condiția umană în lume, condiţie a 
unei fiinţe vii, conştientă şi răbdătoare, care ştie că va muri. Această 
condiție fundamentală nu s-a schimbat în cursul istoriei (subl. ns.). 
Diversele filosofii nu constituie decât diferite posibilități de a 
conceptualiza şi de a interpreta această condiție umană” invariabilă. 

Nu ne preocupă acum vădita inconsecvenţă a lui Stern, însă nu 
putem să nu remarcăm aici un punct comun între concepția sa şi aceea 


$ Mircea Florian, Introducere în filosofia istoriei, ed.cit., p. 32. 
* Alfred Stern, Avant- -propos, în op. cit. 

a lui Florian, respectiv pledoaria pentru capacitatea ființei umane de a 
fi conştientă, de a fi ca atare şi responsabilă pentru actele sale. 

Este drept, Florian nu distinge radical natura omului şi condiția 
umană, cum procedează Heidegger, Gasset, Sartre etc. Dar nu 
simplifică nici el lucrurile, de vreme ce consideră că devenirea naturii 
umane are la bază capacitatea omului de a-şi aminti, implicit de a fi 
conştient. Dimpotrivă, pasivul corelării explicaţiilor adecvate creşte. 
Pentru că, pornind de la modul în care este argumentată istoricitatea 
omului, ţinând cont totodată de faptul că omul e principalul agent al 
istoriei, Florian conchide la un moment dat că „istoria e amintirea 
colectivă a omului”, de unde rezultă că istoria trebuie să fie şi opera 
lui conştient realizată. 

Să presupunem că, într-adevăr, continua devenire a fiinţei 
umane s-ar datora memoriei, posibilităţii sale de a-şi aminti. In această 
situație, inevitabil se ridică însă întrebarea: în ce sens anume se 
transformă natura omului, în bine sau în rău? 

Dacă privim omul numai prin prisma însuşirilor lui pozitive, 
fireşte că atunci un astfel de sens nu are cum să comporte vreun fel de 
discuţii contradictorii. Dar omul nu este făcut doar din „lumini”, 
istoria omenirii nu-i numai opera „îngerilor”. Din contră, cum „relele” 
se repetă, cum în fiecare epocă, bestialitatea omului îşi face simțită din 
plin prezenţa, în faţa acestei realităţi incontestabile ce răspuns logic 
s-ar cuveni să dăm: că ceea ce este rău în ființa umană rămâne imuabil 
şi că se schimbă în bine doar partea sa bună, ori că natura omului 
cunoaşte o permanentă metamorfozare, în bine şi în rău? In acest din 
urmă caz, ce fapte s-ar impune să-şi amintească omul prioritar: pe cele 
bune sau pe cele rele, şi cu ce scop? 

Să se schimbe, ni se va răspunde probabil — din rău în mai bun. 
Curios este însă că omul se schimbă, devine mereu, deşi mereu 
rămâne acelaşi, cu umbrele şi luminile vieţii sale, diferită fiind numai 
ponderea lor, de la epocă la epocă, de la un tip de societate la altul. 
Am putea chiar spune că omul continuă să rămână dominat de propria 
sa origine animalică, de care uneori se depărtează maiestos prin creaţie 
şi cultură, față de care alteori se lasă atras nostalgic până la uitarea de 
sine, până la renegarea condiţiei sale de ființă exclusiv umană. 

Aşa încât, revenind, dacă „istoria e amintirea colectivă a 
omului”, nu decurge oare de aici că memoria omenirii, adică istoria 
lumii este literalmente sufocată de greaua povară a răspunderii pentru 
numeroasele acte inumane ale ființei umane? 

Răspunsul nu poate fi decât afirmativ, cu atât mai mult cu cât 
suntem de acord cu Florian şi Stern — la fel şi cu ceilalţi care gândesc 
ca ei — că omul este o ființă conştientă şi că acolo unde există 
memorie, există şi conştiinţă, prin urmare şi responsabilitate. 

Paradoxal ne apare însă faptul că, deşi apăsată, tot mai apăsată de 
povara unei asemenea răspunderi, omenirea — desigur că şi istoria sa — 
continuă să înregistreze pasiv nenumărate fărădelegi. Evenimentele ce s- 
au petrecut până în prezent în secolul al XX-lea şi îndeosebi cele ce se 
petrec sub ochii noştri constituie tot atâtea mărturii indubitabile, mai cu 
seamă în perspectiva ideii că natura umană nu este imuabilă, ci în 
perpetuă devenire. Înspre ce? Încotro? Să fie cumva înspre bine? Dar se 
moare enorm şi fără culpă, se ucide metodic, rapid şi bestial, se sacrifică 
rânjind valori materiale şi spirituale la a căror edificare a trudit din greu 
această contradictorie ființă omenească. Pe mai toate meridianele globului 
se moare, se duc războaie fulger, ni se aduc chiar în casă, pe ecranele 
televizoarelor, în culori, pe diferite lungimi de undă, trăim într-un fel 
sentimentul că suntem „copărtaşi” la ele, la violențele de toate calibrele, 
care fac ravagii devastatoare. Se fac şi se desfac iarăşi felurite alianțe, 
revoluţii şi contrarevoluţii, pentru ca apoi istoricul profesionist să 
cerceteze evenimentele, faptele istorice, „personalitățile”, biruinţa forțelor 
colective ale istoriei (Stern). 

Ce caraghios! Ce „Mic” este „Marele Om”! Se repetă oare 
istoria? Da, profesore Florian, se repetă, cel puţin în pan sa 
diabolică, „barbară”, căci dominant în lume este răspicatul rău”, 
recesiv e numai „binele”, necontenitul amânat până la epuizare Bine? À 

Să admitem totuşi că filosoful nostru are dreptate atunci când 
scrie că „omul ştie că n-a fost totdeauna ceea ce este acum. De aceea, 
el vrea să afle cum a ajuns să fie ceea ce este astăzi, cum se face că el 
gândeşte aşa şi nu altfel”. Prea bine, dar ne întrebăm: actualmente, 
omul ştie ce este?, gândeşte el oare acum mai constructiv decât 
altădată?;, e mai bun sau mai rău?;, a evoluat sau, dimpotrivă, a 
involuat, mai ales în plan moral?; teoria ciclului istoric este întru totul 
desuetă? 

Un răspuns inatacabil nu ne stă la îndemână, căci el presupune o 
documentare amplă şi o cercetare complexă, multidisciplinară. Vom 
observa însă, încă o dată, că binomul om-istorie, în ciuda eforturilor 
făcute, ridică în continuare multe semne de întrebare. 

De pildă, „este istoria opera de milenii chiar a omului, sau ea 
este un dar al cerului sau o schimbare impusă omenirii de puteri ce 

depăşesc sfera existenţei sale?” O atare interogaţie, consimte Florian, 
„a schiţat cele două mari soluţii ale filosofiei istoriei, soluţii 
fundamentale în filosofie: soluţia imanentă, potrivit căreia istoria 
omului are principiile şi resorturile în condiția umană (subl. ns.), şi 
soluţia transcendentă, care aşază istoria în cauze ce depăşesc condiţia 
empirică a omului. În prima soluție este loc pentru a uni 
determinismul naturii cu libertatea şi inițiativa omului; în a doua 
soluţie — cea transcendentă — omul este împins din afară, fie de o 
putere providenţială, de o Raţiune divină, fie de o putere demonică, de 
un Destin irațional, care îl duce la distrugere prin abjecţie””. 

Este de notat, mai întâi, că Florian optează pentru soluţia 
imanentă, care fără îndoială că rămâne şi ea deschisă discuţiilor, 
aidoma istoriei însăşi. „Inchiderea în sine, definitivarea — subliniază de 
altminteri gânditorul —, este exclusă de însăşi noţiunea de istorie. O 
istorie încheiată nu mai este istorie. Cum istoria este deschisă, viitorul 
posedă taina surprizelor şi a soluţiilor nici măcar întrevăzute”, 
convingerea sa de fond fiind aceea că „viitorul nu este al nimănui, el 
este un cer ironic, o cutie cu surprize” pe 

În definitiv, ce este totuşi istoria? Ce este realitatea istorică? În 
perspectiva acestor întrebări, de asemenea, în ce constă soluția 
imanentă, la care aderă şi Florian? 


2. Istoria ca devenire 


Potrivit concepţiei autorului român, în unele privințe 
concordantă cu aceea a lui Stern, istoria este o continuă devenire, un 
fluviu năvalnic în care „fiecare prezent se revarsă”. Ca atare, nu 
există încheiere în istorie. Istoria nu cunoaşte un sfârşit, un punct 
terminus. În caz contrar, evident absurd, „omul ar ieşi din istorie, 
devenind o specie neistorică, cum sunt furnicile, albinele sau 
termitele, poate chiar ar ieşi din viaţă. Câtă vreme procesul e 
neterminat, nu vom şti ce atitudine prezentă e singura pe linia realităţii 
istorice”! 

Adâncind analizele, cu scopul de a proiecta noi raze de lumină 
asupra temei abordate, filosoful revine la ideea de „individual” sau de 
unic în istorie, reliefând în aces sens greutatea factorului timp în 


6 Mircea Florian, Introducere în filosofia istoriei, ed. cit., p. 32. 
1 Ibidem, p. 32-33. 
* Ibidem, p. 35. 

„Jbidem, p. 63. 

10 Ibidem, p. 62-63. 

definirea faptului istoric, a realității istorice şi a istoriei. Astfel, el 
consideră că, deşi unicitatea poate fi atât topologică, cât şi 
cronologică, cu toate acestea „determinarea faptului istoric ca unic 
este reală numai dacă timpul primeşte o semnificaţie dominantă ... 
Ordinea cronologică, datarea, strânge mai de aproape realitatea 
istorică”!!. În primul rând „realitatea istorică e unică prin poziția ei 
temporală, î în al doilea rând prin poziţia locală. Ea este o devenire, un 
proces, o succesiune, o întâmplare, un accident, un eveniment. 
Noţiunea de eveniment este centrală istoriei. Istoria este ştiinţa 
evenimentelor, a proceselor, şi anume a proceselor ce nu se repetă, ce 
nu se mai întorc sau sunt ireversibile” 

În sfârşit, iată-ne dar în fața unei definiții a istoriei şi a realității 
istorice ceva mai completă, mai convingătoare, este drept, însă nu 
lipsită nici ea de orice echivocuri. De altfel, Florian însuşi nu se arată 
mulțumit de această definiție, pentru că nici el nu crede că, privit 
global, timpul ar fi în măsură să ajute decisiv la delimitarea realităţii 
istorice şi la conceptualizarea istoriei. Este necesar, totodată, „Să ținem 
seama de dimensiunile timpului: trecut, prezent şi viitor”! 

Numai că, şi aici, ca şi în alte împrejurări, lucrurile : se complică 
uluitor de mult. Opiniile avansate nu sunt deloc unanime. Dimpotrivă, 
ele sunt când convergente, când divergente. Rămâi cu impresia, la un 
moment dat, că trebuie să faci un adevărat slalom printre nenumăratele 
dovezi, argumente, nuanțări etc., ca în cele din urmă să nu mai poţi 
rezista întrebării: care sau unde este totuşi adevărul?; cine are 
dreptate? 

Pentru Ranke, Wundt, Levy-Bruhl, Paul Barth etc., doar o mică 
parte dintre autorii la care se raportează Florian în acest context, 
istoria nu este, spre exemplu, o simplă poveste. Obiectul ei de 
cercetare — realitatea istorică — îl constituie trecutul oamenilor, 
acțiunile şi trăirile lor. 

In contrast cu prezentul, care poate fi cunoscut direct, trecutul nu 
poate fi însă cunoscut decât indirect, căci „«cunoştinţa istorică este 
prin esenţă o cunoştinţă indirectă»”. Din acest motiv, apreciații istorici 
francezi Langlois şi Seignobos susțin că „«ştiința istorică nu este, 
orice s-ar spune, o ştiinţă de observaţie»! . Cu alte cuvinte, istoria nu 
se ocupă de cunoaşterea prezentului, ci a trecutului, prin intermediul 


1l /bidem, p. 44. 

2 Ibidem, p. 45. 

5 Ibidem, p. 52. 

14 Ibidem, p. 53. 

izvoarelor, al diverselor mărturii, documente etc. „«Istoria se face cu 
documente. Documentele — precizează cei doi autori — sunt urmele pe 
care le-au lăsat gândirile şi actele oamenilor de altădată .. Valoarea 
cunoștinței noastre atârnă de valoarea documentelor noastre» 

La rândul său, Florian remarcă şi el că, într-adevăr, „istoria se 
îndreaptă spre trecut, spre evenimentele petrecute” odinioară, dar 
istoria în mod necesar „are ca punct de plecare prezentul trăit, 
actualitatea”! * Convingerea sa, de altminteri, este că „nu putem vorbi 
de un trecut care nu e cunoscut în prezent sub formă de amintire sau 
sub o altă formă de actualitate, fiindcă a lăsat urme sau vestigii” de 
cele mai multe ori preţioase, faţă de care prezentul nu poate rămâne 
indiferent. 

De acord, însă în virtutea căror raţiuni eternul şi mereu 
evanescentul prezent trebuie să cunoască trecutul, adică fostul 
prezent? De ce trebuie, ca ființă ocazional prezentă, să-mi amintesc de 
trecutul speciei umane, să-l actualizez chiar sub o formă sau alta, de 
vreme ce eu nu am participat la el? 

Fireşte că explicaţiile sunt multiple şi pot fi dintre cele mai 
diferite. Una dintre ele, probabil, este aceea a stabilirii în continuu a 
identității omului, bineînţeles dacă concedem că natura umană nu este 
imuabilă, ci mereu în devenire, în schimbare. O altă explicaţie, de 
asemenea, ar fi aceea a evitării pierderii experienței acumulate cu 
multă trudă şi sacrificii, a nevoii de a fi transmisă din generație în 
generaţie, pentru ca omenirea să nu bată pasul pe loc, să nu fie 
constrânsă să o ia neîncetat de la capăt. 

Din acest punct de vedere, indiscutabil că trecutul trebuie 
reactualizat, el se impune să fie continuu cunoscut de către „prezent”. 
În acest sens, cum ne documentează şi concepţia lui Hearnshaw, 
Croce, Nordau, Florian etc., desigur că istoria se ocupă „de prezent, nu 
de trecut, fiindcă are ca obiect ceea ce cade sub ochii noştri. Ceea ce a 
dispărut complet şi deci nu mai poate cădea sub ochii istoricului, nu e 
obiect de istorie”. 

Aşa încât, într-un posibil rezumat, am putea spune că două sunt 
direcțiile de gândire, în principal, în ceea ce priveşte relaţia trecut- 
prezent în istorie. Una păcătuieşte prin faptul că limitează obiectul 
istoriei doar la cunoaşterea trecutului, pe când cealaltă exagerează 
continuitatea, accentuează îndeosebi interesul pe care trecutul îl 
stârneşte prezentului. 


n s Ibidem, p. 55. 
16 Ibidem, p. 52. 

Situându-se cumva pe linia de reflecţie a lui Croce, Florian 
susţine, de pildă, că „istoria nu e niciodată istoria morţii, ci totdeauna 
istoria vieţii, fiindcă la temelia ei stă un interes prezent, deci fiindcă 
evenimentele trecute, datorită perpetuării lor, participă la viaţa 
prezentă şi sunt gândite de noi. Evocarea trecutului e totdeauna o 
transfuzie a sângelui prezent în umbrele trecutului, cel puțin sub forma 
de gândire a lor”. 

Aşa să fie oare! Poate da, dar numai în parte. Pentru că, în afară 
de oroare şi revoltă, nu vedem ce interes ne-ar putea stârni, bunăoară, 
arderea Romei, incendierea Bibliotecii din Alexandria, numărul fără 
de sfârşit al sclavilor sacrificați, barbariile din Evul Mediu, atrocitățile 
comise de Lenin, Stalin, Hitler, Mussolini etc., etc.! 

Vom fi consolaţi, probabil, că istoria nu se repetă. Aiurea! Nu se 
repetă întocmai, admitem. Cine garantează însă că o epocă sau alta nu 
poate fi depăşită în atrocități, cine poate împiedica, spre exemplu, 
naşterea unui nou Hitler, şi mai monstruos? „In cel mai bun caz ştim 
numai ce a fost, nu şi ce va fi. Optimiştii se pot consola cu această 
maximă, pesimiştii ar putea-o considera neliniştitoare. Dar atât unii, 
cât şi ceilalți vor trebui să ia act de un viitor despre care ştim doar că 
ne este necunoscut’, 

In treacăt fie spus, nu credem că numai „somnul rațiunii naşte 
monştri”. Monştri se pot naşte şi dintr-o „rațiune foarte trează şi 
activă”, stimulată de interese dintre cele mai groteşti, uneori 
imprevizibile, imposibil de anticipat. 

Oricum, problema dacă istoria este o istorie a morților sau a viilor a 
preocupat şi pe alți specialişti. De pildă, „pentru existențialismul sartrean 
— remarcă Alfred Stern — istoria nu e posibilă decât ca o istorie a morţilor, 
ea este o autopsie, o chirurgie mortuară, unde morţii sunt «pradă viilor”. 
Desluşim aici, prin urmare, un fel de „efect retroactiv al prezentului sau al 
viitorului asupra trecutului”, idee îmbrățişată, înaintea lui Sartre, şi de 
Bergson, Brunschvicg, Troeltsch etc. 

In consecință, autorul citat este de părere că ne-am afla „în faţa 
„pentru Troeltsch, ca şi pentru Bergson, Sartre şi alți gânditori — Carl 
Becker, William Stern şi Croce sunt printre ei —, sensul trecutului este 
totdeauna în suspensie şi pradă prezentului. Situaţia noastră actuală şi 
proiectele noastre relative la viitor influențează asupra interpretării 


1 Ibidem, p. 53. 
'5 Replici la Fukuyama (Gertrude Himmelfarb), în Francis Fukuyama, 
Sfârşitul istoriei?, Editura Vremea, Bucureşti, 1994, p. 71. 

trecutului istoric. Istoria va fi expunerea violenţei necesare, dacă ceea 
ce prezentul vrea să justifice este violenţa pe care o foloseşte. Istoria 
va fi condamnarea violenţei, dacă ceea ce prezentul caută să justifice 
este opoziţia sa faţă de violență. Fiind un instrument al acţiunii, „spune 
Benedetto Croce, istoria este totdeauna justificarea prezentului”! 

Direct sau indirect, rezultă totuşi că istoria nu poate fi nici numai 
a morții, nici numai a vieţii. A limita istoria doar la una dintre aceste 
două posibilități ar însemna fie să contestăm global trecutul întregii 
omeniri, fie interesele prezentului, la urma urmei ar însemna să 
limităm istoria la una dintre dimensiunile timpului, la trecut sau la 
prezent. 

De fapt, nici unul dintre gânditorii amintiţi, în ciuda limbajului 
folosit, uneori parcă prea încărcat de metafore, nu ajunge să susţină în 
chip exclusivist că numai trecutul ori numai prezentul ar circumscrie 
realitatea istorică, obiectul istoriei. Cu toate acestea, nu putem să nu 
remarcăm o oarecare diferenţiere în ceea ce priveşte atenţia acordată 
unuia sau altuia dintre aceşti doi termeni — trecut şi prezent, la care se 
adaugă firesc şi viitorul. 

Partea comună a concepției lor, ca şi a altor istorici şi filosofi, 
rămâne însă, în mod cert, recunoaşterea rolului pe care îl are interesul 
— sub diversele sale forme de manifestare — în evocarea sau 
interpretarea trecutului şi în justificarea prezentului. 

Părerea lui Florian, de altminteri, este că „istoria, deşi se 
îndreaptă spre trecut, nu poate face abstracţie de prezent şi de viitor în 
chiar interesul cunoaşterii trecutului. Trecutul cunoscut aruncă lumină 
asupra prezentului şi viitorului. Istoria vrea să descopere origini, 
influențe, stabileşte geneze, urmăreşte dezvoltări şi efecte. Istoricul e 
acela care ştie mai mult decât cunoaşte un timp dat, o epocă, fiindcă el 
cunoaşte nu numai antecedentele, dar mai ales urmările, rezultatul 
faptelor din epoca studiată”. 

În puţine cuvinte, conchide autorul, „istoria este deci sinteza 
trecutului şi prezentului (inclusiv viitorului). Istoria e trecutul care este 
prezent conştient sau „inconştient, e trecutul care este trecut doar în 
contrast cu prezentul”. 


ID so Alfred Stern, op. cit., p. 12. 
Mircea Florian, Introducere în filosofia istoriei, ed. cit., p. 59-60. 
” Ibidem, p. 60. 

Să admitem că, într-adevăr, istoria este sinteza” mereu revăzută 
dintre trecut şi prezent, indiferent de intenţiile şi interesele prezentului 
şi mai cu seamă indiferent de erorile şi ororile trecutului, fie el 
conştient ori inconştient prezent în viaţa şi activitatea oamenilor. Nu 
putem să consimţim însă, fără rezerve, că viitorul şi-ar avea un loc 
firesc în cadrul acestei sinteze, numită istorie. Drept este, de 
asemenea, că nu ne este deloc uşor nici să-l excludem, căci o astfel de 
tentativă ar echivala cu respingerea proiectelor, a speranțelor şi 
idealurilor ființei umane. Tocmai pentru că, fără ele, adică fără viitor, 
omul n-ar mai fi om, n-ar mai avea trecut, nici istorie, n-ar mai putea 
trăi, prin urmare, decât printr-un perpetuu şi exclusiv prezent, la fel ca 
toate celelalte vieţuitoare. 

Aşadar, iată-ne în fața unui cerc vicios, în faţa unei situaţii greu 
de depăşit, dacă nu cumva imposibil, cel puţin în plan logic. 

Desigur, trecutul a fost un viitor, care a devenit prezent. 
Prezentul, la rândul său, a fost şi el un viitor, care a devenit trecut. 
Viitorul, în sfârşit, va deveni prezent, apoi trecut. Impreună, trecutul, 
prezentul şi viitorul alcătuiesc „momentele” definitorii ale timpului, 
iar timpul „curge” implacabil, parcă vine mereu de undeva, la infinit; 
nu se ştie de unde, dar vine şi se duce, definitiv şi absolut. 

Timpul nu „stă pe loc”, pentru nimic şi pentru nimeni; el nu 
favorizează şi mai ales nu cruţă nici o existenţă, reală sau închipuită. 
Orice realitate „este coruptă de puterea corozivă a timpului”? 

S-a afirmat, deseori, că istoria este un fluviu, asociind-o “probabil 
timpului, ale cărui „momente” se succed neîncetat. Am putea deci 
spune şi noi că, aidoma timpului, istoria „curge” şi ea, în înţelesul că 
vine, se face în prezent, pe urmă se duce, devine trecut. In acest sens, 
nu este exclus ca istoria să fie, în adevăr, sinteza trecutului, 
prezentului şi viitorului, în ultimă instanţă a timpului. 

Spre deosebire de trecut şi prezent, care sunt o certitudine, 
viitorul este însă imprevizibil, este o incertitudine. Şi atunci, cum ar 
putea istoria, ca sinteză, să cuprindă şi viitorul, acea „cutie cu 
surprize” la care se referă chiar Florian? 

Fără îndoială, viitorul se prefigurează în prezent, dar el rămâne 
numai o schiţă, o ipoteză, un proiect, un deziderat al fiinţei umane, un 


” Vezi şi Henri Berr, La Synthese en histoire. Son rapport avec la 
synthèse générale, Albin Michel, Paris, 1953; Marin Badea, Pamfil 
Nichiţelea, Filosofia istoriei. Orientări şi tendințe contemporane, Editura 
Politică Bucureşti, 1982, p. 49-113. 

” Replici la Fukuyama (Irving Kristol), în Francis Fukuyama, op.cit., p. 75. 

ceva ce nu poate fi definit fără riscuri, întrucât nu există încă în 
realitate. Viitorul nu este istoria fă cultă sau care se Jace, ci istoria ce 
urmează să se facă, istoria de făcut , potrivit expresiei folosită de 
Cătălin Zamfir. 

Este drept, viitorul va deveni şi el un prezent. Cum va fi însă 
acel prezent, nimeni nu ştie, nimeni nu poate să se pronunțe exact 
„astăzi” pentru ce va fi „mâine”. Apoi, cine poate garanta că 
„prezentul de mâine”, adică „viitorul de astăzi”, va fi acceptat de 
generaţiile ce ne vor succeda! 

Reţinerile noastre, în mare parte, provin din însăşi observaţia lui 
Florian, anume că nu există istorie încheiată, nu există un sfârşit al 
istoriei. Este posibil ca el să aibă dreptate, indiferent dacă ne raportăm 
la trecut, prezent sau viitor. Totuşi, discutarea istoriei în perspectivă, 
în lumina viitorului, presupune credem multă circumspecţie, dacă nu 
cumva un mare şi inutil risc, fie doar şi pentru motivul că viitorul 
închide în sine multe „taine”, poate că mult mai multe decât trecutul. 

Multă prudenţă presupune, totodată, aprecierea sa că istoria nu 
se repetă. Nici n-ar avea cum să se repete, de vreme ce se susţine că ea 
este indisolubil legată de timp, iar timpul este ireversibil. Numai că, 
din păcate, însăşi noţiunea de timp continuă să fie întunecată de 
numeroase incertitudini”. Ca atare, în măsura în care admitem că nu 
există nimic în afara timpului, este limpede că nici istoria nu e lipsită 
de incertitudini. 

De altfel, nu este deloc exclus ca tocmai aceste incertitudini să fi 
constituit suportul teoretic al scepticismului istoric, reprezentat în 
prima parte a epocii noastre — printre alții — de Theodor Lessing (Die 
Sinngebung des Sinnlosen, 1921), Giuseppe Rensi (Interióra rerum, 
1924) şi Paul Valéry (Regards sur le monde actuel, 1931). 

In esență, rezumă Mircea Florian, ei consideră că istoria e lipsită 
de sens, este un amestec de absurd şi irațional, de hazard şi repetiţie. 
„«Istoria justifică tot ce vrem. Ea nu ne învaţă în mod riguros nimic 5 
scrie Paul Valéry —, căci cuprinde tot şi dă exemple despre orice»” 

În istorie totul este absurd şi repetiție. „«Absurd, fiindcă e 
repetiție; repetiţie, fiindcă este eternitatea absurdului»”. Realitatea 


Cf. Cătălin Zamfir, Filosofia istoriei, Editura Ştiinţifică şi 
Enciclgpedică, Bucureşti, 1981, p. 11. 

Alte detalii, în această ordine de idei, vezi în Alexandru Tănase, 
Victor Isac, Realitate şi cunoaştere în istorie, Editura Politică, Bucureşti, 
1980, p; 99-107. 

Mircea Florian, Introducere în filosofia istoriei, ed. cit., p. 65. 

istorică, de aceea, este un fel de terra ignóto, un „«puzzle» 
indescifrabil”, cum se exprimă Rensi. 

Potrivit concepţiei gânditorului italian, evenimentele istorice nu 
pot fi interpretate în chip obiectiv. Interpretarea lor diferă de la epocă 
la epocă şi de la istoric la istoric. Explicaţia constă în faptul că 
„documentele sunt informaţii nu numai fragmentare, ci şi părtinitoare. 
Documentele relatează versiunea oficială, iar părerile contrare sunt 
înăbuşite, şi dacă cumva izbutesc să străbată până la noi, ele sunt 
considerate ca excentricități din motive personale şi de aceea nu 
merită încredere”. 

Să adăugăm aici, ca o altă motivaţie, şi opinia că „acele nesigure 
documente sunt interpretate după pasiunile antagoniste ale istoriei”. În 
viziunea lui Rensi, remarcă Florian, „istoria e scrisă şi conservată de 
națiunile învingătoare; ea consacră, poate fără să-şi dea seama, 
succesul. Mai mult ca oriunde, în istorie se constată superioritatea 
voinței, cu dictatele ei, asupra intelectului, cu scrupulele sale. Fiecare 
nou eveniment istoric are o semnificaţie şi o greutate nu atât prin 
influenţa lui asupra viitorului — ceea ce e firesc —, ci prin acţiunea lui 
retroactivă, întrucât schimbă perspectiva istorică”? 

În sfârşit, conform filosofiei lui Rensi, interpretarea antitetică a 
faptelor istorice s-ar mai datora şi împrejurării că „perspectiva istorică 
variază după felul cum întrevedem viitorul şi lucrăm pentru el, deci 
după cum admitem o direcție istorică sau alta. Revoluţia franceză, 
bunăoară, e interpretată diferit de un Michelet, Thiers, Carlyle, Taine, 
Aulard, Jaurés, Mathiez şi alții, fiindcă fiecare dintre aceştia e convins 
că istoria are o altă direcţie. Din cauza acestei prenoțiuni despre viitor, 
un istoric accentuează din cursul Revoluţiei mai mult crimele şi 
grozăviile, iar un altul contribuția ei progresivă, binefacerile ei”? 

Paul Valery, despre care am mai amintit, merge ceva mai 
departe decât Rensi, se pare, pentru că el ţine să sublinieze, destul de 
tranşant, că istoria nu poate fi de nici un folos naţiunilor, ea le 
subminează chiar sănătatea morală. „«Istoria — susține scriitorul 
francez — e produsul cel mai periculos pe care l-a elaborat chimia 
intelectului. Proprietăţile sale sunt bine cunoscute. Face să viseze, 
îmbată popoarele, le produce false amintiri, exagerează reflexele lor, 
întreţine vechile lor plăgi, le chinuieşte în liniştea lor, le conduce la 


” Ibidem, p. 64. 

% Ibidem, p. 65; vezi şi Giuseppe. Rensi, Interiora rerum, 1924, p. 267; 
Giuseppe Rensi, Il puzzle della storia, în Nuova Rivista Storia, 1940, p. 157 
şi urm. 

delirul măririlor sau la acela al persecuției, şi face națiunile amare, 
mândre, insuportabile şi vaney”. 

Desigur, astfel de reflecții nu sunt lipsite de orice realism. Ele 
„sunt constatări sugestive şi în parte exacte — observă Florian —, dar 
sunt false prin concluziile lor sceptice. Adevărul este că însăşi 
realitatea istorică se modifică datorită noilor evenimente, însă aceasta 
nu e o falsificare a faptelor — argumentează gânditorul român —, ci o 
creştere şi o îmbogăţire de valori, o revelație a grandoarei, ca şi a 
josniciei omului (subl. ns.). Dar istoria ca ştiinţă este îndreptăţită a 
varia perspectivele, dacă variaţia e fundată în fapte şi este exprimată 
într-o judecată istorică, opusă judecății politice”. 

Cel puţin în acest context, Florian recunoaşte deci şi el că 
„istoria nu poate elimina antropocentrismul'”* „ pentru că omul este cel 
ce o face şi o trăieşte, nu rareori peste voinţa sa. Prin urmare, istoria 
trebuie să releve atât măreţia, cât şi ticăloşia omului, ambele lesne de 
identificat de-a lungul întregii sale existenţe individuale şi colective. 


3. Judecata istorică şi judecata politică 


Ceea ce ne reține însă atenţia în mod deosebit este discriminarea 
pe care o face autorul Recesivității între judecata istorică şi judecata 
politică. Insistenţa sa, în această direcţie, este demnă de tot interesul, 
căci în lumina ei Florian explică în chip captivant relaţia trecut- 
prezent-viitor. 

„Raportarea trecutului la prezent (inclusiv viitor) nu e numai 
reciprocă (de la trecut la prezent şi de la prezent la trecut) — notează 
filosoful —, dar se poate realiza în două feluri cu totul deosebite”, unul 
istoric, iar celălalt politic. Spre exemplu, admitem că „trecutul explică 
prezentul, ajută comprehensiunea lui. Facem atunci o judecată 
istorică. Trecutul însă poate servi şi a servit pentru a justifica 
prezentul, cu zbuciumul lui, adică pentru a justifica unul din curentele 
contemporane. Facem în acest al doilea caz o judecată politică, 
propagandistică sau utopică. Tot aşa, prezentul, cu experienţa lui mai 
bogată, poate clarifica trecutul, înlesneşte înţelegerea lui. Formulăm 
atunci o judecată istorică. Dimpotrivă, prezentul poate servi pentru a 
justifica trecutul, interesele unei clase dominante, punctul de vedere 
conservator.  Formulăm atunci o judecată politică sau 
propagandistică”. 


2% Mircea Florian, Introducere în filosofia istoriei , ed. cit., p. 65; vezi 
şi Paul Valéry, Regards sur le monde actuel, 1931, p. 63-64. 
Mircea Florian, Introducere în filosofia istoriei, ed. cit., p. 60-61. 

Aşadar, în procesul abordării relației trecut-prezent şi prezent 
(viitor) — trecut sunt posibile două tipuri de judecăți: una istorică, 
obiectivă, singura legitimă, şi una politică, partizană, fundată pe 
interese. Confundarea lor, adeseori, se face cu prea multă uşurinţă, 
poate şi datorită dificultăților pe care le ridică stabilirea deosebirilor 
dintre ele, remarcă Florian. Gânditorul „deplânge această situaţie, dar 
e inevitabilă. Ea ar putea fi evitată dacă noi am putea îmbrăţişa tot 
cursul istoriei, descoperind astfel ceea ce a fost impus din afară de 
interpretare şi ceea ce interpretarea a scos din nenumăratele aspecte 
ale realităţii istorice în continuă devenire şi fluiditate”? 

Mai departe, lărgind analizele, autorul ne previne asupra unui alt 
pericol, aşa-numitul „vaticinium ex eventu (profeție din chiar 
eveniment), care constă în proiectarea prezentului în trecut, adică în 
căutarea antecedentelor sau a «posibilității în trecut a evenimentului 
prezent”. Până la un punct, această tentaţie a spiritului nostru istoric 
— de a detecta antecedentele prezentului — este firească şi ca atare „este 
permisă în istorie, deşi nu trebuie să uităm că antecedentele sunt 
observate numai după ce s-a întâmplat evenimentul”. 

Pericolul forțării sau al depăşirii acestui punct apare de „îndată 
ce credem că acea posibilitate e unică sau că este suficientă şi necesară 
pentru a explica prezentul. Pentru ca posibilitatea de altădată, încă 
nedeterminată, să se realizeze — arată Florian — e absolut nevoie şi de 
altceva, de alte evenimente, care față de acele posibilităţi sunt 
accidentale”. 

Ideea avansată, prin urmare, ar fi aceea că realitatea prezentă a 
avut în trecut mai multe posibilităţi de realizare. Nu toate au avut însă 
şansa de a deveni eveniment prezent. Această judecată nu ne este 
totuşi suficient de clară, datorită poate şi unui anumit dezacord 
gramatical strecurat în textul anterior citat. Nu ne este clară cu atât mai 
mult cu cât autorul scrie în continuare că „între posibilitatea sau schița 
de odinioară şi realitatea de acum s-au intercalat alte evenimente, 
poate un hazard şi, în orice caz, puterea creatoare a omului, care din 
posibilităţile de odinioară a realizat sau a dus până la capăt numai una 
singură”. 

Subscriem la acest mod de argumentare, în principiu, dar nu 
înțelegem de ce este eronat să gândim că posibilitatea în trecut a 
evenimentului prezent nu este unică şi nici suficientă pentru a-l 
explica, pe de o parte, iar pe de altă parte că, deşi prezentul a avut în 


Zi `o Ibidem, p. 62. 
? Ibidem, p. 61. 

trecut mai multe posibilităţi, omul a realizat în final doar una singură, 
respectiv tocmai evenimentul prezent. 

Semnalând acest pericol, numit vaticinium ex eventu, n-ar fi 
exclus ca Florian să fi urmărit cu totul altceva decât ceea ce rezultă din 
cele câteva texte la care ne-am referit, anume de a pune în evidență 
importanța detaşării ori a obiectivităţii istoricului în atât de complexul 
proces al cunoaşterii vieţii omului şi mai ales a îndelungatei sale 
istorii. 

De altminteri, în acelaşi context, filosoful ţine parcă cu tot 
dinadinsul să conchidă că „alunecarea teoretică din «profeția după 
eveniment) e o chestie de discriminare a spiritului istoric. Istoria stă 
sau cade cu voinţa de a cunoaşte, de a nu crede, a istoricului. Nu este 
istoric acela care nu se detaşează de evenimente, care nu câştigă faţă 
de ele o atitudine de seninătate. Istoricul poate fi împins de resortul 
unui puternic afect pentru o determinată realitate istorică, însă, odată 
instalat în faţa acestei realităţi, efectul se retrage cu discreţia celui ce 
şi-a făcut datoria”. 


4. Obiectiv şi subiectiv în istorie. Problema selecţiei 


Fie şi indirect, Florian încearcă să dea aici o ripostă energică 
scepticismul istoric, care, cum am văzut, respinge posibilitatea 
interpretării obiective a evenimentelor istorice, din diferite motive. În 
viziunea  gânditorului român, din contra, obiectivitatea este 
indispensabilă pentru cel ce s-a angajat pe drumul cunoaşterii şi al 
reliefării adevărurilor istoriei, ea constituie condiţia sine qua non în 
orice tentativă de stabilire „a esențialului în procesul istoric”. 

Implicit, autorul Recesivității aduce astfel în discuţie problema 
selecției, atât de importantă în istorie, căci el este convins că „nu orice 
fapt are relevanţă sau semnificație istorică, nu orice fenomen obține 
audiență istorică, nu tot ce s-a petrecut o dată trece «pragul conştiinţei 
istorice», după expresia lui G. Simmel”. 

Unii au contestat termenul de selecţie, considerând că este 
inoperant în istorie, „fiindcă lasă impresia că ştiinţa face o alegere 
«între» faptele istorice, pe când ea alege faptele istorice de cele 
neistorice”. Florian nu îmbrățişează această opinie. El argumentează 
că ambele tipuri de alegere sunt posibile şi mai ales necesare pentru 
istoric, deoarece „şi între faptele istorice se impune o selecție, după 
cum expunerea istorică e microscopică, îndrăgită de amănunte, «fără 


* Ibidem, p. 61-62. 

exhibiţie pedantă», cum spune N. Iorga, sau macroscopică, orientată 
spre liniile mari şi sintetice”. 

Florian apreciază că istoricul este un savant, un om de ştiinţă. El 
trebuie, de aceea, să recurgă la actul selectiv, să ţină seama de 
întinderea câmpului de cercetare, de multiplicitatea faptelor, pentru că 
există „o multiplicitate extensivă (alegem între diferite fapte)” şi una 
„intensivă (alegem la acelaşi fapt numai anumite aspecte)”. Principalul 
este ca istoricul să aibă deci capacitatea să selecteze esenţialul, să nu 
se piardă în detalii nesemnificative, să „stăpânească obiectul său” de 
investigaţie. 

Se ridică însă o întrebare-cheie: istoricul, om fiind, poate să 
rămână cu adevărat obiectiv sau echidistant în procesul selecției, al 
desprinderii esențialului de neesenţial în istorie? 

S-ar părea că răspunsul nu poate fi decât afirmativ, de vreme ce 
se pretinde că istoria este ştiinţă şi că există un „adevăr istoric”. Chiar 
Florian, arătam ceva mai înainte, invocă aproape categoric necesitatea 
obiectivității pentru desluşirea esenţialului în istorie, dar tot el este 
acela care recunoaşte, fie doar şi ipotetic, prezența subiectivității în 
istorie, „fiindcă alegerea e determinată de preocupările prezentului, 
deci ale istoricului, care se află în valoarea actualităţii”. Din acest 
motiv, probabil, gânditorul socoteşte că istoricul „făureşte istoria cu 
mijloacele sale”. 

Este drept, autorul se străduieşte să demonstreze că alegerea nu 
este totuşi dominată de subiectivitate, nu se face la întâmplare, ci 
potrivit unor anumite criterii, în prim plan situându-se „coeficientul de 
valoare intrinsecă a evenimentelor şi coeficientul de eficacitate, de 
influență, de rezonanță sau de importanţă a aceloraşi evenimente”. 
Aceste criterii nu trebuie confundate. Ele sunt şi rămân distincte, 
indiscutabil, „întrucât nu tot ce are valoare internă are şi influenţă sau 
acționează în toată suprafața ce ar fi de dorit; pe scurt, întrucât 
valoarea şi succesul sunt adesea antagonice””!. 

N-am putea spune că acest mod de a gândi asupra mijloacelor 
necesare istoricului pentru a izbuti să identifice evenimentele esențiale 
ale istoriei nu ne reţine deloc atenţia. Este însă greu de crezut şi cu atât 
mai greu de admis că în cunoaşterea istoriei ar putea fi trasată o linie 
de demarcaţie absolută între obiectivitate şi subiectivitate. Indiferent 
cine ar fi, oricât de onest şi de competent ar fi, istoricul nu poate fi 
obiectiv decât în limitele subiectivității sale, ea însăşi influențată de 


31 Jbidem, p. 66. 

preocupările şi de interesele prezentului pe care îl exprimă, ca să nu 
mai vorbim de posibilele lui concepții sau opţiuni politice”. 

Apoi, dacă ținem cont că istoria este definită când ca un destin, 
ca un fluviu năvalnic, când ca aventură, amintire colectivă a omului, 
trăire şi justificare a prezentului, rezultat al voinței dictatoare, revelație 
a grandoarei şi a josniciei umane etc., în raport cu această situaţie ne 
este peste puteri să înţelegem de unde ar putea să înceapă şi unde ar 
putea să se termine fie obiectivitatea, fie subiectivitatea în istorie şi în 
cunoaşterea istoriei. 

Acum aproximativ o jumătate de secol, apăsat şi el de nevoia 
înlăturării unor atare echivocuri, Paul Ricoeur formula ideea că 
problema obiectivităţii şi a subiectivităţii în istorie „este în primul 
rând o problemă de metodologie ..., dar în spatele acestei probleme 
pot fi surprinse şi restabilite în chip filosofic «interesele» cele mai 
importante puse în joc de cunoaşterea istorică”. Termenul de interes 
este preluat de la Kant, în înțelesul că „în momentul în care dezleagă 
antinomiile raţiunii — printre care aceea a cauzalităţii necesare şi a 
cauzalităţii libere — el se opreşte pentru a cântări interesele aruncate în 
balanţă de una sau de cealaltă poziţie; este vorba, bineînţeles, de 
interese în exclusivitate intelectuale sau, cum spune Kant, «de 
interesul raţiunii în acest conflict cu ea însăşi»”. 

Raliindu-se aproape integral gândirii lui Kant, filosoful francez 
ajunge astfel să susțină că în istorie „interese diverse sunt înfăţişate 
prin aceste două cuvinte — obiectivitate, subiectivitate, aşteptate de 
calitate diferită şi de direcţie diferită”?, ceea ce denotă că el are în 
vedere doar un anume gen de obiectivitate şi de subiectivitate, şi 
nicidecum obiectivitatea şi subiectivitatea cum sunt ele cunoscute în 
general. 

De altfel, Ricoeur scrie răspicat că „noi aşteptăm de la istorie o 
anumită obiectivitate, obiectivitatea care îi convine”™, care îi este 
proprie ei, istoriei. ŞI ce tip de obiectivitate i-ar conveni sau i s-ar 
potrivi istoriei? „Obiectivitatea — răspunde gânditorul — trebuie să fie 
luată aici în sensul său strict epistemologic: este obiectiv ceea ce 
gândirea metodică a elaborat, pus în ordine, cuprins în sine şi ceea ce 
ea poate deci să demonstreze. Aceasta este adevărat în ştiinţele fizice, 
în ştiinţele biologice; aceasta este adevărat şi în istorie. In consecință, 


” Vezi şi Jerzy Topolski, Metodologia istoriei, Editura Ştiinţifică şi 
PS ai Bucureşti, 1987, p. 443. 
; Paul Ricoeur, Histoire et vérité, Editions du Seuil, Paris, 1955, p. 25. 
3 Ibidem, p. 25-26. 

noi aşteptăm de la istorie ca ea să facă să ajungă trecutul societăţilor 
umane la această demnitate a obiectivităţii”. 

Cu toate acestea, Ricoeur nu identifică obiectivitatea din istorie 
cu aceea din ştiinţele naturii. Deosebirile dintre ele sunt de ordin 
metodologic, se pare, pentru că autorul consideră că „există atâtea 
niveluri de obiectivitate câte comportamente metodice există. Noi 
aşteptăm deci ca istoria să adauge o nouă provincie la imperiul variat 
al obiectivităţii”. 

Construcţia sa teoretică, cum lesne se poate observa, se bazează 
mai mult pe speranță decât pe realitate, mai mult pe ceea ce ar trebui 
să fie istoria decât pe ceea ce a fost ori este ea, şi aceasta fără să mai 
suspectăm în vreun fel atât definirea obiectivităţii, cât şi limitarea 
istoriei la trecut. În nici un caz, istoria nu este o pură abstracţie, nu ne 
putem raporta la ea ca la o generalitate, de la care să aşteptăm un nou 
nivel de obiectivitate sau de comportament metodologic. 

Oricum, reține atenţia opinia lui Ricoeur că „această aşteptare 
implică o alta: noi aşteptăm de la istoric o anumită calitate a 
subiectivităţii, nu o subiectivitate oarecare, ci o subiectivitate care să 
fie în mod precis apropiată obiectivităţii care se potriveşte istoriei. 
Este vorba, aşadar, de o subiectivitate implicată, implicată prin 
obiectivitatea aşteptată”. 

Există totuşi două tipuri de subiectivitate, după părerea sa, „o 
subiectivitate de calitate şi una rea”. Ele trebuie departajate, iar 
această separare se poate face „prin chiar exercitarea profesiunii de 
istoric”. Numai exercitarea acestei profesiuni nu este însă suficientă, 
pentru că, subliniază filosoful cu toată convingerea, „sub titlu de 
subiectivitate noi aşteptăm ceva mult mai important decât 
subiectivitatea de calitate a istoricului; noi aşteptăm ca istoria să fie o 
istoria a oamenilor şi ca această istorie a oamenilor să ajute cititorul, 
instruit de istoria istoricilor, să edifice o subiectivitate de rang 
superior, subiectivitatea nu doar a eului însuşi, ci a omului”. 

Ricoeur apreciază că acesta ar fi interesul cititorului, adică să 
realizeze trecerea — cu ajutorul istoriei — „de la eu la om”, dar un 
asemenea interes „nu mai este întocmai epistemologic, ci în 
exclusivitate filosofic”, în ultimă instanță el este totuna cu „o 
subiectivitate a reflecției, pe care noi o aşteptăm de la lectura şi de la 
meditaţia asupra operelor istoricului”. 


* Ibidem, p. 26. 

Într-o formulare restrânsă, autorul vrea să spună că, de fapt, 
„acest interes nu mai priveşte deja istoricul care scrie istoria, ci 
cititorul — îndeosebi cititorul filosofic —, cititorul în care se termină 
orice carte, orice operă, cu riscurile şi pericolele sale”. Intenţia sa, prin 
urmare, este aceea de a trece „de la obiectivitatea istoriei la 
subiectivitatea istoricului; de la una şi de la cealaltă la subiectivitatea 
filosofică”. 

Nu vom intra în prea multe amănunte, căci unele dintre ele au 
mai fost discutate în paginile lucrării, la alți gânditori. Nu putem însă 
să nu ne oprim măcar asupra câtorva aspecte, în special acelea care îi 
particularizează concepţia. 

Incă de la început, vom remarca încrederea deosebită pe care 
Ricoeur o acordă istoricului, competenţei, profesiunii lui. Pentru că 
istoricul este singurul care poate să promoveze obiectivitatea în istorie 
şi să-i definească specificul. „Filosoful nu are aici cum să dea lecții 
istoricului ..., deoarece el este acela care e măsura obiectivității ce 
convine istoriei”. 

Sub influenţa istoricului medievist Marc Bloch, autorul lucrării 
Apologie pour l’histoire, din păcate neterminată, Ricoeur aduce în 
discuţie trei importante elemente de ordin metodologic, respectiv 
observaţia istorică, critica şi analiza istorică. Toate aceste elemente, 
susține el, „marchează etapele unei obiectivități care se face”. 

Obiectivitatea care se face sau la care se ajunge în istorie 
depinde deci de istoric, de subiectivitatea sa şi de metoda pe care 
acesta o folosește. Istoricul cercetează trecutul oamenilor, el se 
străduieşte să-l cunoască şi să-l explice, să şi-l apropie, dar niciodată 
nu va putea să-l aibă sub proprii ochi. Istoricul nu poate cunoaşte 
decât amprentele trecutului, semnele sau vestigiile sale. „Perceperea 
trecutului după semnele sale documentare — scrie Ricoeur — este o 
observaţie în sensul puternic al cuvântului ... A reconstituit un 
eveniment ori mai curând o serie de evenimente, sau o situaţie, ori o 
instituţie, pornind de la documente, înseamnă a elabora o conduită de 
obiectivitate de un tip propriu, însă irecuzabi/”. 

Nu ne dăm bine seama la ce anume ar trebui să ne gândim mai 
întâi, că există un singur gen de obiectivitate în istorie, rezultat al 
muncii colective a istoricilor, sau că există atâtea tipuri de 
obiectivitate câte feluri de subiectivitate există, în funcţie de fiecare 
istoric. Inclinăm să credem că în viziunea acestui gânditor este 


* Ibidem, p. 27. 

valabilă mai degrabă cea de a doua variantă, şi nu prima, întrucât nici 
un tip personal de obiectivitate nu este recuzabil. De altminteri, el se 
arată ferm încredinţat că „această reconstituire presupune ca 
documentul să fie interogat, să fie constrâns să vorbească; istoricul 
caută să găsească sensul său, lansând spre el o ipoteză de lucru”. Cu 
alte cuvinte, fără istoric documentul ar rămâne o realitate „moartă” şi 
„mută”. Aşadar, istoricul este acela care dă viață documentului, el îi 
dezleagă „limba”, îl face să vorbească, istoricul „înalță vestigiul la 
demnitatea documentului semnificant”. De asemenea, prin munca şi 
priceperea sa, istoricul este acela care „ridică trecutul însuşi la 
demnitatea faptului istoric”. 

Ne îndoim că lucrurile pot fi atât de simple. Ne îndoim cu atât 
mai mult, cu cât Ricoeur nu se îndoieşte că modul în care istoricul îşi 
practică profesiunea „nu descalifică deloc istoria ca ştiinţă”. 
Dimpotrivă, el crede că „faptul istoric nu diferă fundamental de 
celelalte fapte ştiinţifice”, iar „«faptul ştiinţific este ceea ce ştiinţa 
face făcându-se». Or, după părerea sa, „tocmai aceasta este 
obiectivitatea: o operă a activității metodice. De aceea, această 
activitate poartă frumosul nume de «criticăy”. 

Ideea de obiectivitate şi în cele din urmă de critică, într-adevăr, 
lasă loc unui oarecare optimism. În această situaţie, desigur că n-am 
avea nimic de obiectat în ceea ce priveşte mult râvnitul şi de unii mult 
apăratul caracter ştiinţific al istoriei. Numai că, aşa cum este pusă 
problema, ar trebui să concedem în chip universal, întotdeauna şi 
pretutindeni, că ar fi posibil un tip absolut ideal de istoric, un fel de 
robot, rece, fără sentimente, fără pasiuni, mai ales fără opţiuni politice 
şi interese pragmatice, ştiute ori neştiute, ceea ce ni se pare cel puțin 
bizar. Ni se pare cel puţin bizar, pentru că omul, istoric sau nu, rămâne 
ceea ce este, dominat de orgolii, dominat de pasiuni, un „rătăcit” în 
noianul vieţii istorice, incapabil să-şi anticipeze exact imprevizibilul 
propriei sale vieţi, prin urmare însăşi putinţa neştirbită a realizării 
propriilor proiecte. 

Este posibil să ni se replice că oamenii sunt diferiți, la fel ca ei şi 
istoricii. Ca atare, diferită va fi şi viaţa lor interioară, stăpânirea de 
sine, capacitatea de autodepăşire, aspiraţia spre universalitate şi spre 
„luminile“ raţiunii, atâtea câte sunt sau pot fi ele la fiecare. Vom fi pe 
deplin de acord, dar numai între anumite limite, pentru că omul, 
implicit şi istoricul, nu-i alcătuit numai din „cap”, nici numai din 


* Ibidem, p. 28. 
37 Ibidem, p. 28-29. 

„inimă” şi „suflet”. Omul este un ansamblu extrem de complex şi 
imprevizibil, în reacţiile, în gândurile, în trăirile şi judecățile sale, nu 
în ultimul rând — în interesele şi ambițiile sale. 

O astfel de diversitate, în măsura în care o admitem, nu poate, nu 
credem că poate să nu-şi lase amprenta şi asupra activităţii metodice a 
istoricilor, inclusiv asupra obiectivității lor în istorie. 

Dacă ne vom situa într-un plan ideal, la nivelul unui istoric 
model, la care se gândeşte probabil Ricoeur, fireşte că atunci lucrurile 
se simplifică simţitor. In aceste condiții, evocarea activităţii istoricului 
ar putea fi ferită de orice critică. Critica întreprinsă de istoric n-ar mai 
putea fi deci criticată. 

Dincolo de aceste observaţii, la care s-ar mai putea adăuga 
asocierea confuză dintre critică şi analiză sau explicaţie în istorie, nu 
putem să nu recunoaştem că în multe privinţe filosoful francez are 
perfectă dreptate, chiar dacă el suportă masiv influenţele 
concetățeanului său Marc Bloch. 

Spre exemplu, ambii socotesc că în istorie analiza precede 
sinteza. Analiza este totuna cu „activitatea istoricului care caută să 
explice”. Sarcina istoricului nu este aceea „de a restitui lucrurile «aşa 
cum s-au petrecut ele»”. Obligaţia sa, esenţială, este „de a re-face, de a 
re-constitui, adică de a compune, de a constitui o înlănţuire 
retrospectivă. Obiectivitatea istoriei constă tocmai în această renunțare 
la a coincide, la a reînnoi, în această ambiţie de a elabora înlănţuiri de 
fapte la nivelul inteligenţei unui istoric”. 

Scopul oricărui istoric este sau mai curând ar trebui să fie, 
aşadar, acela de a alcătui „serii” de evenimente sau fapte istorice, 
„pentru că — observă Ricoeur — nu există explicaţie fără constituirea de 
«serii» de fenomene: serie economică, serie politică, serie culturală 
etc.”. Dacă nu ar exista posibilitatea formării unor asemenea „serii” , 
dacă nu ar exista nimic comun între evenimentele istorice, în această 
situație înţelegerea în istorie ar fi imposibilă. Aceasta demonstrează, 
din punctul său de vedere, că „nu există istorie decât pentru că 
anumite «fenomene» continuă”. 

Subscriem la această idee, fără rezerve, fiindcă nu există istorie 
fără ca unele fenomene să continue de la o generaţie la alta sau de la 
epocă la epocă. Nu poate exista istorie, bunăoară, fără perpetuarea 
speciei umane şi fără satisfacerea nevoilor primare, care presupune şi 
actul muncii. Nu ştim exact dacă Ricoeur s-a gândit la astfel de 
fenomene. El susţine însă că între fenomenele care continuă există 
asemănare, în afara căreia n-ar fi posibilă înţelegerea în istorie. Drept 

este că, în explicaţiile sale, gânditorul recurge când la termenul de 
eveniment, când la acela de fenomen. De aceea, un oarecare risc al 
interpretării este inevitabil. 

In orice caz, cu mult mai clară este convingerea sa că „nu există 
sinteză istorică decât pentru că mai întâi istoria este o analiză, şi nu o 
coincidență emoţională”. Bine ar fi, dar nu credem că, pe tot parcursul 
analizelor sale, istoricul poate rămâne complet insensibil, fără emoții 
sau fără afecte, cum se pronunţa Florian. 

Ricoeur încearcă să înlăture aceste îndoieli, considerând şi el că 
istoricul este un savant. Prin urmare, „ca orice alt savant, istoricul 
caută relațiile dintre fenomenele pe care le-a diferențiat. Se va insista 
atât cât va trebui, pornind de aici, asupra necesităţii de a înţelege 
ansamblurile, legăturile organice care depăşesc orice cauzalitatea 
analitică; se va opune deci, atât cât va fi necesar, înțelegerea şi 
explicaţia”. 

Distincția dintre înţelegere şi explicaţie nu trebuie privită rigid, 
ea nu este un cifru al „metodologiei istorice”, atrage atenţia filosoful. 
Nu este totuşi limpede dacă el face deosebirea între înţelegere, 
reconstituire şi sinteză. Semantica acestor termeni rămâne destul de 
confuză. Trecerea rapidă de la unul la celălalt şochează, şi nu rareori. 
De pildă, împreună cu Marc Bloch, autorul susţine că „«această 
muncă de reconstituire nu ar putea veni decât după analiză... ea nu 
este decât prelungirea analizei ca rațiunea sa de a fi”. Or, acest text 
este invocat imediat pentru a demonstra că nu există o reală opoziţie 
între înţelegere şi explicaţie. Intelegerea „este cel mult complementul 
şi contra-partea” analizei. „Ea poartă marca analizei — analizelor — 
care au făcut-o posibilă”. 

Aproape brusc, se inserează apoi opinia că „faptul istoric total, 
«trecutul integral», este în exclusivitate o Idee, adică, în sens kantian, 
limita niciodată atinsă a unui efort de integrare totdeauna mai vast, 
totdeauna mai complex. Noţiune de «trecut integral» este ideea 
regulatoare a acestui efort ... este produsul unei «concepții 
ordonatoare» care exprimă efortul cel mai înalt de a pune în ordine 
istoria prin istoric”. Ricoeur este însă conştient că „nici o «concepţie 
ordonatoare» nu va cuprinde întreaga istorie: o epocă este încă un 
produs al analizei; acesta nu va fi niciodată decât «părți totale» (pentru 
a vorbi ca Leibniz) pe care istoria le va propune înțelegerii noastre, 


38 Ibidem, p. 29. 

adică «sinteze analitice» (pentru a relua o expresie îndrăzneață din 
Deducția transcedentală a lui Kant)”. 

În virtutea acestor „argumente”, vădit pur teoretice, fundate 
prioritar pe posibilități exclusiv abstracte, gânditorul speră că a izbutit 
să convingă că „istoria este fidelă etimologiei sale: aceasta este o 
«cercetare»? , O investigație, în ultimă instanţă o „anchetă”. În acest 
context, el încearcă chiar o definiţie a istoriei, nu fără pretenţii, anume 
că istoria „nu este înainte de toate o interogare anxioasă asupra 
istoricității noastre descurajante, asupra manierei noastre de a trăi şi de 
a aluneca în timp, ci o ripostă la această condiţie «istorică»: o ripostă 
prin alegerea istoriei, prin alegerea unei anumite cunoașteri, a unei 
voințe de a înțelege în mod rațional, de a edifica ceea ce Fustel de 
Coulanges numea «ştiinţa societăţilor umane»” 

Deşi nu sunt întru totul şi întotdeauna originale, ideile avansate 
de Ricoeur, de altfel un fin şi subtil analist, îşi au desigur farmecul şi 
strălucirea lor. Ele alcătuiesc laolaltă o construcţie teoretică 
captivantă, nu încape îndoială, dar numai la nivel de speranță, de 
aşteptare, de ideal, căci istoria şi istoricii probează că realitatea este 
alta, mult mai dură, mai alunecoasă, subterană, greu de prins, dacă nu 
cumva imposibil de prins în tiparele unor concepte sau în schemele 
teoretice propuse de filosof. 

S-ar putea să fim „acuzaţi” că îmbrăţişăm un oarecare pesimism, 
pe alocuri dizolvant. N-ar fi exclus să fie adevărat. „Pesimismul” 
nostru este însă unul al lucidităţii, al tendinței spre un plus de 
luciditate, spre multă prudenţă şi rețineri controlate în ceea ce priveşte 
posibilitatea cunoaşterii riguroase a valorii vieţii şi a istoriei 
oamenilor, el este un fel de optimism tragic”. 

Pozița noastră nu este una exagerată, cu atât mai mult nu este 
una deformată, dornică neapărat de „aventura” originalității. Nu ținem 
cu orice preţ să dramatizăm istoria vieţii oamenilor şi a societăților, 
dar nici nu putem să acceptăm un optimism gratuit, fără acoperire, nu 
mai are rost să punem palmele peste „ochii minții” ca să nu mai 
vedem sau să nu mai ştim nimic, spre exemplu, despre „extraordinarul 
pesimism istoric generat de evenimentele acestui secol”! 


i „o IPidem, p. 30. 
4 Ibidem, p. 31. 
” În acest sens, vezi şi Mircea Florian, Recesivitatea ca structură a 
lumii, Yol. II, Editura Eminescu, Bucureşti, 1987, p. 129 şi urm. 
l Francis Fukuyama, Sfârşitul istoriei şi ultimul om, Editura Paideia, 
Bucureşti, 1994, p. 19. 

Nu avem răbdarea, şi nici puterea, să trecem în revistă toate 
evenimentele petrecute în atât de zbuciumata noastră epocă. Ele sunt 
prea numeroase şi extrem de dureroase, uneori realitatea istorică 
depăşind cu mult imaginaţia istoricului şi a oricărui alt om normal 
interesat de istorie. Ca să înţelegem bine de ce unii autori cred că 
„secolul douăzeci ... ne-a făcut pe toți profund pesimişti în privinţa 
istoriei”, poate mai mult decât toate celelalte secole, va fi suficient să 
ne reamintim de sacrificiile şi sacrificații celor două războaie 
mondiale, va fi suficient să ne gândim îndeosebi la masacrele de la 
Dresda, Hiroşima şi Nagasaki, precum şi la genocidurile fără 
precedent din Germania hitleristă şi Rusia stalinistă. 

Fireşte, nu sunt singurele traume — încă neegalate — de care 
istoria contemporană a omenirii se face vinovată. Ele sunt însă cât se 
poate de elocvente pentru a consemna cu amărăciune opinia lui 
Fukuyama că „cei mai profunzi gânditori ai noştri au ajuns la 
concluzia că nu există ceea ce se numeşte de obicei istorie — adică o 
ordine semnificativă în aria vastă a întâmplărilor omenești”. 

Intâmplările omeneşti?!? Totul în istorie să fi fost oare doar o 
întâmplare? Hitler şi Stalin au făcut totul întâmplător?! Ca ştiinţă, 
istoria are drept temei numai întâmplarea, dacă convenim că ştiinţa se 
bazează şi pe întâmplare?! Progresul în istorie se reduce doar la 
instituţiile politice? 

Poate că autorul exagerează, poate că el politizează excesiv 
istoria acestui veac, mai ales atunci când scrie că, de îndată ce 
„ajungem la chestiuni mai cuprinzătoare, cum ar fi dacă a existat sau 
va exista vreodată progres în istorie, sigur, verdictul este altul. Cele 
mai echilibrate minţi ale acestui secol nu au văzut nici un motiv care 
să le facă să creadă că lumea merge spre ceea ce noi în Occident 
considerăm drept instituţii politice respectabile puse în slujba omului 
... democraţiile liberale”. 

Cu toate acestea, Fukuyama trebuie luat serios, cât se poate de în 
serios. Şi nu numai pentru felul în cale el abordează trecutul şi 
prezentul omenirii, ci înainte de toate pentru avertismentele pe care le 
lansează în legătură cu istoria viitorului şi cu viitorul fiinţei omeneşti. 
„Insăşi experienţa noastră — ne previne autorul cu nedisimulată teamă 
— pare să ne fi învăţat că este mai probabil ca viitorul să ne rezerve noi 
şi inimaginabile rele, de la dictaturi fanatice şi genociduri sângeroase 
până la banalizarea vieţii prin sporirea consumului de bunuri, şi că ne 

aşteaptă dezastre fără precedent, de la iarna nucleară până la creşterea 
temperaturii la scara întregii planete”. 

Un atare punct de vedere nu este izolat, nici absolut original, 
într-adevăr, dar nici lipsit de acuitate, de o apreciabilă perspicacitate. 
În mare măsură, el ne interesează însă pentru că este diametral opus 
aceluia susţinut de Paul Ricoeur, un adept declarat al speranței, deci al 
optimismului în istorie. Cu alte cuvinte, în timp ce Fukuyama pune în 
discuţie istoria ca ştiinţă, viitorul şi progresul în istorie, promovând în 
consecință un pesimism controlat, gânditorul francez, din contra, 
abordează istoria numai în raport cu trecutul şi consideră totodată că 
ea nu are nici un motiv să se simtă complexată față de celelalte ştiinţe. 
„Această intenţie de obiectivitate — subliniază Ricoeur la un moment 
dat — nu este limitată la critica documentară, cum o poate crede un 
pozitivism îngust; ea animă înseşi marile sinteze; raționalismul său 
apropiat este de aceeaşi categorie cu acela al ştiinţei fizice moderne, 
iar istoria, în privința sa, nu trebuie să aibă vreun complex de 
inferioritate”. 

Deosebirile de concepţie dintre aceşti doi autori sunt acum 
parcă mai evidente ca niciodată. De aceea, orice alte comentarii le 
socotim de prisos. Măcar în treacăt, se cuvine să observăm totuşi că, 
cel puţin în comparație cu Fukuyama, care deplânge drastic realitatea 
istorică contempărană, Ricoeur preferă mai curând aerul rarefiat al 
unor abstracții pe alocuri insolite. Preocupat mai mult de explicarea şi 
definirea profesiunii de istoric decât de faptele istorice concrete, de 
ceea ce s-ar putea numi „adevărurile istoriei”, el se străduieşte de 
altminteri să demonstreze că istoria depinde în primul rând de istorici. 
Profesiunea de istoric devine astfel, ca să-i respectăm convingerile, un 
fel de „garant principal” al actului critic şi al obiectivităţii în istorie, 
mai degrabă al intenţiei de obiectivitate a istoricului, care este totuna 
cu nevoia sa de raționalitate. Dar a judeca totul în funcție de această 
profesiune, înseamnă atunci a recunoaşte implicit „rolul subiectivității 
istoricului în elaborarea istoriei”. 

Drept este că Ricoeur nu evocă subiectivitatea în sine, luată sau 
privită global, ci rezultatele ei, concluziile la care a ajuns istoricul. 
Subiectivitatea reclamată de el în acest context este „o întreprindere a 
analizei fundată pe raționament. Prudenţa cere deci — continuă să se 
explice filosoful — ca să se procedeze în maniera tradiției reflexive, 

adică să se caute această subiectivitate în intenţia sa, în întreprinderea 
sa, în operele sale”, ale istoricului. 

N-am putea spune că el nu are dreptate, într-un anumit sens. 
Curios este însă că tocmai această dreptate ne contrariază, ne face să 
ne îndoim, să devenim sceptici şi chiar pesimişti în ceea ce priveşte 
„adevărurile istoriei”, de vreme ce ele poartă amprenta subiectivităţii 
istoricilor, care oricum rămân şi ei oameni, în carne şi oase, supuşi 
erorilor, patimilor şi ambițiilor, diverselor interese ale epocii şi 
partizanatului politic. 

„Prin adevăr istoric — ține să precizeze Mircea Florian — nu 
înțeleg faptele materiale, cum sunt datele de naştere, moarte, 
izbucnirea războiului, încheierea păcii şi altele, fapte care pot fi adesea 
certificate, ci «esenţialul istoric», adică interpretarea şi semnificația 
lor”, a faptelor istorice. De acord, dar în acest caz nu credem că se 
mai poate vorbi de un singur adevăr istoric sau de adevărurile „crude” 
ale istoriei, despovărate de subiectivitatea ori subiectivismul 
interpretărilor, de „încercări şi erori, tatonări, abandonări, descoperiri 
singulare” 45 etc. Se va putea vorbi, cel mult, de adevărurile istoriei 
„create” de istorici, de propria lor subiectivitate. Ideea ne este sugerată 
de Ricoeur însuşi, căci el scrie că „revoluţia copernicană a lui Kant n-a 
constat într-o apoteoză a subiectivităţii savanților, ci în descoperirea 
acestei subiectivități care face ca să existe obiecte”, Prin simplă 
asociere, deducem aşadar că subiectivitatea istoricilor face să existe 
„adevărurile istoriei”, face istoria dependentă de istorici. Fără istorici, 
prin urmare, nu ar exista istorie, aşa cum fără fizicieni, bunăoară, nu ar 
exista fizică — ne asigură gânditorul. 

Cum se vede, problema obiectivităţii şi a subiectivităţii în istorie 
este extrem de dificilă, mai cu seamă pentru cei ce vor să-i confere 
istoriei statut de ştiinţă. Ne este greu, de aceea, să subscriem la soluţia 
propusă de Ricoeur. Ne este însă şi mai greu să o respingem, cu atât 
mai mult, cu cât el simte nevoia să atragă atenţia că, spre deosebire de 
celelalte ştiinţe, unde obiectivitatea „este atinsă sau cel puţin 
apropiată”, în istorie obiectivitatea este una incompletă. 

O primă trăsătură a acestei obiectivități, notează autorul, este 
„noţiunea de alegere istorică”, care depinde de „ceea ce s-ar putea 
numi judecata de importanță” asupra evenimentelor istorice. Este uşor 


a4 Paul Ricoeur, Historie et vérité, ed. cit., p. 31 
{< Mircea Florian, Introducere în fi losofia istoriei, ed. cit., p. 63. 
$ Paul Ricoeur, op.cit., p. 31. 
4 Ibidem, p. 31-32. 

de constatat că aici „subiectivitatea istoricului intervine într-un sens 
original în raport cu aceea a fizicianului”, intervine adică „sub formă 
de scheme interpretative”, adevărata măsură a profesiunii de istoric, a 
capacităţii sale de a stabili riguros importanţa documentelor selectate. 

Cu un lăudabil discernământ, Ricoeur nu omite să sublinieze că, 
în ciuda situației prezentate, formularea unei judecăţi de importanţă, 
de care este strâns legată şi raționalitatea istoriei, nu poate totuşi să se 
fundamenteze pe criterii sigure. „Asupra acestui punct — consimte 
filosoful — Raymond Aron are dreptate să spună că «teoria precede 
istoria», opinie remarcată de altfel şi de alţi autori. 

Cea de a doua trăsătură a obiectivității incomplete, susține 
Ricoeur, decurge din faptul că „istoria este tributară diverselor trepte 
ale unei concepții vulgare despre cauzalitate, după care cauza 
desemnează când «fenomenul ajuns ultimul, cel mai puţin constant, 
cel mai excepţional în ordinea generală a lumii» (Marc Bloch), când o 
constelație de forţe în evoluţie lentă, când o structură permanentă”. De 
asemenea, argumentează el, trebuie să ţinem cont că „sensul însuşi al 
cauzalităţii de care se foloseşte istoricul rămâne adesea naiv, precritic, 
oscilând între determinism şi probabilitate”. Din acest motiv, poate că 
pe nedrept, atunci „istoria este condamnată să recurgă concomitent la 
mai multe scheme explicative, fără să le fi gândit şi probabil nici 
diferențiat: condiţii care nu sunt determinări, motivații care nu sunt 
cauzaţii, cauzaţii care nu sunt decât câmpuri de influenţă, de facilitări 
etc.”. In esenţă, toate acestea dovedesc că „istoricul «practică» moduri 
de explicaţii care depăşesc reflexia sa” , în înţelesul, mai precis, că 
„explicaţia este efectuată ... înainte de a fi stăpânită în chip 
reflexiv”. 

O a treia trăsătură a obiectivităţii în istorie este configurată de 
„ceea ce s-ar putea numi fenomenul „distanţei istorice»”, fenomen 
despre care vom mai avea prilejul să vorbim. Deocamdată, urmărind 
îndeaproape analizele lui Ricoeur, preferăm să stăruim încă asupra lor, 
pentru că, în cel mult două pagini, el izbuteşte să concentreze un 
adevărat arsenal de termeni specifici filosofiei istoriei. 

„A înţelege în mod raţional — apreciază gânditorul — înseamnă a 
căuta să recunoşti, să identifici (Kant numea sinteza intelectuală o 
sinteză de recogniţie în concept). Or, istoria are drept sarcină să dea un 
nume la ceea ce s-a schimbat ..., la ceea ce a fost celălalt. Vechea 
dialectică a aceluiaşi şi a celuilalt se iveşte din nou aici” , bănuim că 


41 Ibidem, p. 32. 
48 Ibidem, p. 33. 
108 


Universitatea Spiru Haret 


în acest context al discuţiilor, de vreme ce Ricoeur adaugă imediat că 
„istoricul de profesie o regăseşte sub forma foarte concretă a 
dificultăților limbajului istoric, îndeosebi a nomenclaturii: cum să se 
dea un nume şi să se facă să se înțeleagă în limbajul contemporan, în 
limbajul naţional actual — se întreabă autorul —, o instituție, o situaţie 
care sunt abolite, dacă nu folosind similitudini funcționale care se vor 
corecta apoi prin diferenţiere?” 

Luând ca exemplu termenii de tiranic, feudalitate, stat etc., el 
consideră că fiecare dintre aceştia „atestă lupta istoricului pentru o 
nomenclatură care să-i permită să identifice şi în acelaşi timp să 
specifice; de aceea — conchide Ricoeur —, limbajul istoric este în mod 
necesar echivoc”. Echivocitatea sa se explică prin natura timpului 
istoric, care apasă asupra istoricului, timp „în care, de la Plotin, noi am 
recunoscut fenomenul ireductibil al îndepărtării de sine ..., al 
alterităţii originare”. 

Desigur că există multă speculație, dar există şi mult adevăr în 
judecățile acestui teoretician contemporan. Nu putem să nu 
reamarcăm, de pildă, justeţea ideii sale că, datorită dificultăţilor pe 
care le ridică definirea limbajului şi a timpului istoric, filosoful istoriei 
se confruntă cu „una din sursele caracterului «inexact» şi chiar 
«neriguros» al istoriei”, un fel de dovadă că în acest domeniu nu există 
obiectivitate completă. Argumentul invocat de Ricoeur este că 
„niciodată istoricul nu se găseşte în situația matematicianului care 
denumeşte şi, denumind, determină conturul noţiunii însăşi: «eu 
numesc linie intersecţia a două suprafețe ...»”. Şi totuşi, istoricul are 
posibilitatea să  suplinească „această activitate primordială a 
denumirii”. Realizarea unei asemenea posibilităţi depinde însă de „o 
anumită aptitudine a istoricului de a se depăşi, de a se transpune pe 
cale ipotetică (comme par hypothèse) într-un alt prezent”, prezentul 
de altădată, care a fost un viitor şi a devenit şi el — acel prezent — 
trecut. 

Incheierea la care ajunge autorul — discutabilă, dar nu lipsită de 
interes — defineşte de altminteri tocmai „procedeul” la care trebuie să 
recurgă istoricul pentru a se putea transpune în prezentul de odinioară, 
anume că „acest transfer într-un alt prezent, ce se ataşează tipului de 
obiectivitate istorică, este mai mult o specie de imaginație; o 
imaginație temporară, dacă se vrea, fiindcă celălalt prezent este re- 
prezentat, re-produs pe fondul «distanţei temporare» —, «de altădată”. 


” Ibidem, p. 34. 

Transpunerea într-un alt prezent nu ni se pare însă nici simplu de 
argumentat, nici uşor de înfăptuit. Dacă este posibilă, într-adevăr, 
credem că ea ţine mai degrabă de vocaţia istoricului decât de 
profesiunea propriu-zisă de istoric. Oricum, pentru Ricoeur este o 
certitudine că „această imaginație marchează intrarea în scenă a unei 
subiectivităţi pe care ştiinţele spațiului, ale materiei şi chiar ale vieţii o 
lasă de o parte”. Numai că, subliniază filosoful, este „un dar (un talent 
— n. ns.) rar de a şti a apropia de noi trecutul istoric, restituind în 
întregime distanța istorică” sau, mai exact, „instituind complet în 
spiritul cititorului o conştiinţă a îndepărtării, a profunzimii 
temporare”. 

In sfârşit, cea de a patra şi ultima trăsătură a obiectivităţii 
incomplete, în viziunea lui Ricoeur, este indisolubil legată de voinţa 
istoricului de a-i cunoaşte şi de a-i înţelege pe ceilalți oameni, de 
odinioară. „Noi regăsim aici problema trecutului integral — căci ceea 
ce ceilalți oameni au trăit este tocmai ceea ce istoricul caută să 
restituie prin totalitatea reţelei relaţiilor cauzale... Aceasta este — după 
părerea autorului — realitatea absolută a trăitului uman trecut, care se 
încearcă să se recupereze într-o reconstrucţie întotdeauna mai 
articulată, în sinteze analitice întotdeauna mai diferențiate şi 
ordonate”. 

În completarea unei observaţii anterioare, aceea că trecutul 
integral sau faptul istoric total este o idee, adică „limita unei 
aproximaţii intelectuale”, Ricoeur găseşte necesar să atragă totodată 
atenția că trecutul istoric ori prezentul de altădată „este termenul 
anticipat printr-un efort de simpatie care e mult mai mult decât simplul 
transfer imaginativ într-un alt prezent..., într-o altă viaţă de om”. 

Sentimentul de simpatie este deci indispensabil profesiunii de 
istoric, el exprimă o anumită preferință, „o afinitate prevenitoare 
pentru obiectul studiat”. Simpatia e un fel de alfa şi omega în viața 
istoricului, „este începutul şi sfârşitul aproximaţiei intelectuale” 
despre care ne vorbeşte gânditorul, a acelei limite sperată, dar 
niciodată atinsă. Simpatia „momeşte munca istoricului în maniera unui 
prim imediat”, pentru ca apoi să renască sub formă de „un ultim 
imediat, cu titlu de recompensă... a unei lungi analize” ce se 
înfăţişează „ca etapa metodică dintre o simpatie incultă şi o simpatie 
instruită”. 


5 Ibidem, p. 35. 

Drept urmare, susține Ricoeur, acestea ar fi motivele în virtutea 
cărora am putea spune că „istoria este animată atât de o voință a 
întâlnirii, cât şi de o voinţă a explicaţiei”. Dacă acest al doilea tip de 
voință nu ne convinge, nu îi desluşim exact probabilele subtilități, 
voința întâlnirii cu trecutul istoric ne stârneşte un oarecare interes, cel 
puţin în plan teoretic. Acest interes este generat şi întreţinut mai ales 
de opinia că „istoricul merge la oamenii trecutului cu experienţa sa 
umană proprie”, cu harul şi cu subiectivitatea lui. „In momentul în 
care subiectivitatea istoricului dobândeşte un relief impresionant..., 
istoria face să apară valorile vieții oamenilor de odinioară”. Fără 
subiectivitatea istoricului, aşadar, valorile trecutului nu ar mai exista 
sau ar rămâne doar nişte entități lipsite de „viaţă”, insignifiante, 
„moarte”. 

Se ridică însă întrebarea: subiectivitatea istoricului este cumva 
independentă? Nicidecum, răspunde autorul, fiindcă „această evocare 
a valorilor... nu este posibilă fără ca istoricul să fie în mod vital 
«interesat» de aceste valori şi să nu aibă cu ele o afinitate în 
profunzime”. Nu în înţelesul că „istoricul ar trebui să împărtăşească 
credinţa eroilor săi”, pentru că, în acest caz, el ar face mai puţin istorie 
şi mai multă „apologetică, chiar hagiografie”. Or, istoricul la care se 
gândeşte Ricoeur, un fel de model ideal universal, etern şi absolut, 
„trebuie să fie capabil să admită prin ipoteză credinţa lor (a eroilor — n. 
ns.), ceea ce este o manieră de a intra în problematica acestei credințe 
«suspendând-o» complet, «neutralizând-o» în întregime ca şi cum ar fi 
profesată în prezent”. 

Treptat, după acest periplu tematic ingenios, am ajuns din nou la 
simpatie, poate că la o nouă definire a simpatiei, căci hermeneutul 
francez scrie în continuare că „această însuşire suspendată, 
neutralizată, a credinței oamenilor de altădată este simpatia proprie 
istoricului””!, o adevărată culme a ceea ce Ricoeur consideră a fi 
„imaginaţia unui alt prezent prin transfer temporar; acest transfer 
temporar este deci şi o transpunere într-o altă subiectivitate, adoptată 
ca centru de perspectivă”. 

Intervine aici, din fericire, o clarificare definitorie pentru 
concepția sa asupra istoriei, anume că „istoricul face parte din istorie; 
nu numai în acest sens banal că trecutul este trecutul prezentului său, 
ci în acest sens că oamenii trecutului fac parte din aceeaşi umanitate. 
Istoria este deci una din manierele prin care oamenii «repetă» 


`l Ibidem, p. 36. 

apartenenţa lor la aceeaşi umanitate; ea este un sector al comunicării 
conştiinţelor, un sector divizat de etapa metodologică a amprentei şi a 
documentului, prin urmare un sector distinct al dialogului în care 
celălalt răspunde, dar nu un sector în întregime scindat de 
intersubiectivitatea totală, care rămâne întotdeauna deschisă şi în 
dezbatere””. 

Din păcate, nu atât intersubiectivitatea totală — vis frumos, însă 
doar vis, linie de orizont ce se depărtează de „tine” în măsura în care 
încerci să te apropii de ea (!) —, cât însăşi noţiunea de istorie rămâne 
încă deschisă şi în dezbatere. In nici un caz, noi nu putem să 
subscriem pe de-a-ntregul la această definiţie dată istoriei, fie pentru 
că este mult prea îngustă, fie pentru că se menține doar pe terenul 
ipotezelor, eclipsând în bună parte nexul cauzal al dramatismului 
evenimentelor istorice, al durității şi al cruzimii lor. Aşa cum este ea 
definită de Ricoeur, istoria ni se pare a fi mai curând o „revendicare”, 
un ideal dorit — şi acesta limitat numai la trecut —, şi nu o ramură a 
cunoaşterii capabilă să descifreze hăţişurile vieţii oamenilor de 
odinioară şi din prezent, desluşind totodată — cât de cât — liniile mari 
ale viitorului societății umane, adică ale marilor sale proiecte valorice. 

Oricât de formidabilă ar fi teoria sa, oricât de mult ar străluci 
făclia pe care el o pune la îndemâna istoricului pentru a-l călăuzi pe 
drumurile întortocheate ale trecutului oamenilor, ne este totuşi foarte 
greu să credem că în acest domeniu al istoriei — atât de „fragil” şi de 
„imponderabil” (!) — s-ar putea face ştiinţă bizuindu-te doar pe 
aptitudine, imaginație, simpatie, preferință sau „afinitate 
prevenitoare”, „dialog cu morţii” etc., etc. 

Nu avem spaţiul necesar să luăm în dezbatere — într-o formulă 
lărgită — toate ideile şi sugestiile avansate de acest autor în sfera de 
preocupări a filosofiei istoriei. Nu putem deci să analizăm exhaustiv, 
eventual în comparaţie şi cu alţi gânditori, relaţia obiectiv-subiectiv în 
istorie, termenul de interes, seriile şi fenomenele istorice, sensul 
sintagmei de ansambluri istorice, alegerea şi judecata de importanță în 
istorie, schemele explicative şi cauzalitatea, simpatia pentru oamenii şi 
pentru valorile trecutului, distanța istorică şi echivocitatea limbajului 
istoric etc. De altfel, direct sau indirect, în mai mare ori în mai mică 
măsură, unele dintre ele au fost deja discutate, iar celelalte urmează să 
fie reactualizate şi valorificate pe parcursul lucrării, în situații 


Ibidem, p. 37. 

divergente sau convergente, prilejuite bineînţeles de diverse alte opinii 
privind filosofia istoriei şi istoria. 

Cu toate acestea, ne apasă acum nevoia de a mai stărui asupra 
modului în care Ricoeur înțelege şi defineşte principial istoria — istoria 
ca ştiinţă. 

Astfel, o primă nedumerire cu care ne confruntăm este 
determinată nu atât de restrângerea razei de acțiune a istoriei la 
cunoaşterea trecutului, a documentelor sau a izvoarelor istorice — şi 
nici de aprecierea sa că istoria ar fi o ripostă față de condiția 
evanescentă a oamenilor —, cât de definirea istoriei prin prisma 
noţiunii de umanitate, noţiune abstractă şi extrem de vagă, destul de 
apropiată de ceea ce îndeobşte numim civilizaţie mondială, despre 
care Claude Levi-Strauss scrie că „este foarte săracă, schematică, iar 
conţinutul ei intelectual şi afectiv nu oferă o mare densitate. A evalua 
contribuţiile culturale încărcate de o istorie milenară şi de întreaga 
greutate a ideilor, suferințelor, dorințelor şi muncii oamenilor care 
le-au adus la viaţă raportându-le exclusiv la etalonul unei civilizații 
mondiale, care e încă o formă goală, ar însemna să le sărăcim puternic, 
să le golim de substanța lor şi să nu păstrăm decât un corp 
descărnat”*?. 

Să presupunem totuşi că noţiunea de civilizație mondială nu se 
subsumează aceleia de umanitate. Ca atare, valabilitatea judecăților 
formulate de Levi-Strauss nu poate fi extinsă şi asupra umanităţii. Dar 
nici în aceată situație, ipotetică, puţin credibilă, nedumerirea noastră 
nu se risipeşte. Pentru că, oricum, umanitatea rămâne o noţiune 
eterogenă, cu mai multe înțelesuri şi subînțelesuri, de la natura umană 
până la totalitatea oamenilor, morţi sau vii, de altădată, din prezent şi 
din viitor. 

Apoi, şi aceasta ar fi o altă nedumerire, mulţi semeni — inclusiv 
„mari” oameni de stat sau „mari” politicieni —, prin comportamentul şi 
deciziile lor, şi-au contestat ori îşi contestă apartenența la specia homo 
sapiens. Or, Ricoeur defineşte istoria — cum am văzut — ca „una din 
manierele prin care oamenii «repetă» apartenenţa lor la aceeaşi 
umanitate”. Înseamnă atunci că toți oamenii — călăi sau victime, 
„diavoli” sau „îngeri” — au dreptul să-şi revendice şi chiar să repete 
apartenenţa lor la umanitate. Să deducem oare de aici că istoria se 
repetă, în toate ipostazele ei — condamnabile ori lăudabile —, şi că toate 
bucuriile şi lacrimile lumii, toate cruzimile şi nedreptăţile istoriei fac 


* Claude Lévi-Strauss, Rasă şi istorie, în Rasismul în faţa ştiinţei, ed. 
cit., p. 42. 

parte din una şi aceeaşi umanitate? În această eventualitate, ce sens i 
s-ar mai putea conferi umanităţii sau la ce anume ar trebui să ne 
gândim când pronunțăm cuvântul umanitate?! 

Şi încă ceva — o ultimă nedumerire —, dacă istoria „este un sector 
al comunicării conştiințelor..., un sector distinct al dialogului în care 
celălalt răspunde”, cum ar putea conştiinţa unui istoric să comunice cu 
„conştiinţa” lui Hitler şi Stalin, spre exemplu, ori cum ar putea, în 
acest dialog imaginar, să-i „răspundă” ei lui, de vreme ce raportarea 
lor la conceptul de umanitate se presupune că ar fi radical opusă?! 

In sfârşit, în astfel de cazuri mai poate fi vorba de simpatia 
istoricului faţă de valorile trecutului? Faptele lui Hitler şi ale lui Stalin 
fac sau nu parte din trecutul integral al omenirii, din ceea ce Ricoeur 
numeşte faptul istoric total? Cu alte cuvinte, sunt ele sau nu sunt fapte 
istorice? 

Dacă sunt unice, dacă nu se repetă — înseamnă că sunt fapte 
istorice şi ca atare au o valoare, cum în general susține Alfred Stern, 
bunăoară. În această situație, simpatia istoricului față de asemenea 
valori ni se pare cel puţin ciudată, exceptând poate un anume substrat 
politic, ori de factură maladivă. Dacă nu au valoare, adică dacă se 
repetă — d-propos de opinia lui Ricoeur că oamenii „repetă” 
apartenenţa lor la aceeaşi umanitate —, înseamnă că faptele lui Hitler şi 
ale lui Stalin nu sunt istorice şi prin urmare nu fac parte din trecutul 
integral al omenirii, supoziţie evident absurdă. 

Adevărul este că definirea, stabilirea şi selecția faptelor istorice 
constituie o problemă extrem de dificilă pentru „ştiința” istoriei şi 
pentru filosofia istoriei. Henri Lévy-Bruhl, de pildă, merge atât de 
departe, încât consideră că „faptul istoric este o «noţiune confuză»”s?. 
După toate probabilitățile, de altminteri, confuze sunt şi noţiunea de 
valoare, judecata de importanţă în istorie, alegerea faptelor istorice şi 
Chiar ideea de izvor istoric, mai cu seamă în ceea ce priveşte 
autenticitatea lui. 

Confuziile, controversele, suspiciunile şi nedumeririle — fireşte 
că şi rezervele — sporesc însă şi mai mult de îndată ce sunt identificate 
şi implicit aduse în câmpul atenţiei şi alte viziuni, direct sau indirect 
legate de aceste teme. Spre exemplu, preocupat şi el de necesitatea 
selecției în istorie, Jerzy Topolski dezvoltă un mod de gândire cât se 
poate de original, se pare. Obiectul analizelor sale, desfăşurate pe mai 


* Henri Lévy-Bruhl, Une notion confuse — le fait historique, în 
„Recherches Philosophiques”, vol. V, 1935-1936, apud Mircea Florian, 
Introducere în filosofia istoriei, ed.cit., p. 90. 

multe pagini, îl constituie conceptul de izvor istoric. Vom reveni 
asupra acestui concept. Deocamdată, nu este lipsit de interes să 
reținem că acest autor pledează pentru existenţa a două tipuri de 
cunoştinţe în istorie — unul provenit din izvoare şi un altul provenit din 
afara izvoarelor. 

Se cuvine să menţionăm aici că el nu contestă „rolul izvoarelor 
în cercetarea istorică: sursa rămâne întotdeauna bunul cel mai prețios 
al istoricului, fără de care acesta n-ar mai putea fi istoric”. Dar, 
totodată, Topolski nu ezită să se detaşeze critic față „de fetişizarea aşa 
de frecventă în istorie a izvoarelor şi a cunoştinţelor provenite din 
izvoare — fetişizare care nu este în fond altceva decât expresia unei 
atitudini ştiinţifice  dezintegrante şi o dovată de apărare a 
erudiționismului”, punct de vedere exact opus aceluia susținut de 
Henri See, bunăoară. 

Aşadar, pe scurt, istoricul polonez este de părere că nu trebuie 
respinsă importanța deosebită a izvoarelor istorice, însă ea nu trebuie 
nici absolutizată şi nici fetişizată, pentru că „izvoarele singure nu sunt 
suficiente, cum nu este suficientă nici erudiția singură”. In optica sa, 
drept urmare, cel puțin la fel de necesare sunt şi cunoştinţele provenite 
din afara izvoarelor, înainte de toate acele cunoştinţe ce ţin de 
pregătirea fiecărui cercetător în domeniul istoriei. „Chiar dacă n-am 
depăşi cadrul izvorului examinat — precizează Topolski —, vom 
accepta informațiile cuprinse în el (atât despre fapte, cât şi despre 
izvorul însuşi) numai atunci când, Je recunoaştem pornind de la 
cunoştinţele deja avute de către noi”, respectiv de către istorici, care 
se presupune că au rolul „de cunoștințe provenite din afara 
izvoarelor” 

Accentul pus de autor pe acest gen de cunoştinţe — din afara 
izvoarelor — se vrea a fi, probabil, expresia convingerii că ele ar 
conferi un mai mare grad de rigurozitate explicării evenimentelor 
istorice, întrucât investigația este sprijinită şi poate că şi facilitată de o 
nouă şi întinsă arie de posibilități metodologice şi de informaţii 
conexe, interdisciplinare şi multilaterale. 

Este elocventă, în acest sens, raportarea sa la teoria informaţiei 
şi la metoda comparativă. „Conform tezei fundamentale a teoriei 
informaţiei — notează Topolski —, pentru fiecare informaţie trebuie «să 
se plătească» sau — cu alte cuvinte — fiecare informaţie costă. În plus, 


* Jerzy Topolski, op. cit., p. 290. 
s$ z; Ibidem, p. 291. 
* Ibidem, p. 293. 


115 


Universitatea Spiru Haret 


pentru descifrarea informaţiei însăşi trebuie cunoscute codurile 
respective”, ceea ce demonstrează, fie şi indirect, că atât desluşirea 
înțelesului informației dobândite, cât şi „acceptarea a ceva ca izvor 
pentru problema dată se face numai în raport cu cunoştinţele celui care 
conduce investigaţiile”. 

Insemnătatea deosebită a acestor cunoştinţe iese şi mai mult în 
evidenţă „în cursul explicaţiei cauzale..., deoarece arareori găsim în 
izvoarele referitoare la problema dată indicarea cauzelor 
evenimentelor care ne interesează. Pentru a întreprinde explicații 
cauzale — argumentează autorul — este necesar adeseori un mod de 
cercetare complicat, care foloseşte în primul rând metoda 
comparativă”. 

Pe deplin de acord cu istoricul englez C. G. Hempel, el 
consideră, spre exemplu, că „pentru a afirma că un concurs de 
împrejurări este cauza faptului cercetat trebuie să invoci o lege 
ştiinţifică”, întrucât, apreciază Topolski, „în explicaţie corelăm faptele 
în baza unei legi, adică în baza cunoştinţelor provenite din afara 
izvoarelor (teoretice)... Cunoştinţele dobândite din afara izvoarelor 
facilitează, de asemenea, formularea legilor şi exprimarea sistematică 
a rezultatelor cercetărilor”. 

Tot astfel procedăm, susține el, şi atunci când „facem evaluarea 
faptelor istorice pe baza cunoştinţelor provenite din afara izvoarelor, 
care în acest caz funcţionează ca sistem de valori” 

Într-un limbaj ceva mai limpede, autorul polonez vrea deci să 
spună că evaluarea faptelor sau a evenimentelor istorice se cere să fie 
făcută în lumina cunoştinţelor acumulate din alte surse şi pe anumite 
căi metodologice, care înlesnesc formularea şi folosirea legilor 
ştiinţifice. Fiind vorba şi de evaluare, rezultă de aici, totodată, că 
aceste cunoştinţe îi servesc istoricului ca un sistem de valori, definit 
de Topolski drept „un ansamblu de orientări cărora li se subordonează 
cercetătorul în activitatea sa”*”. 

Este de înţeles acum că, o dată cu sistemul de valori, în sfera de 
preocupări a istoricului intră în acelaşi timp problema selecţiei şi 
criteriile ei. „Alegerea domeniului de cercetare şi formularea 
întrebărilor — scrie autorul — constituie problema selecției. Criteriile 
de selecţie se află însă în strânsă E cu sistemul de valori dat 
(care este o funcţie a cunoaşterii umane)” 


58 Ibidem, p. 291. 
32 `o Ibidem, p. 293. 
© Jbidem, p. 290. 

Observăm dar că nu este avut în vedere orice sistem de valori, ci 
unul „dat”, un sistem de valori — să-i zicem — specific unui istoric sau 
altuia. De altfel, aşa se explică opinia sa că „schimbarea sistemului de 
valori duce de regulă la schimbări ale criteriilor de selecţie şi , în plus, 
la schimbări în modul de a formula întrebări şi în modul de explicare. 
In alegerea domeniului de cercetare — atrage atenţia Topolski — nu 
avem încă de-a face cu informații provenite din izvoare, deoarece nu 
am trecut încă la examinarea problemei date. Problema însăşi 
(întrebarea) nu a fost încă formulată. În formulare ne ghidăm după 
criteriile de selecţie bazate pe sistemul de valori, dar folosim cel puţin 
în aceeaşi măsură şi cunoştinţele noastre despre faptele istorice şi 
cunoştinţele teoretice”! 

Din păcate, istoricul polonez nu izbuteşte să ne convingă întru 
totul şi întotdeauna, pentru că, dincolo de menţinerea sa în planul unor 
generalități pe alocuri obositoare, rămân insuficient discutaţi şi definiți 
câțiva termeni şi unele expresii-cheie, cum sunt, de pildă, informaţie, 
cod, valoare, sistem de valori şi ierarhizarea valorilor , lege ştiinţifică, 
problema selecției în istorie, criteriile acestei selecţii etc. 

Spre deosebire de Florian, bunăoară, în ceea ce îl priveşte pe 
Topolski (şi pe Ricoeur, de altminteri) nu ştim deloc care sunt sau în 
ce constau criteriile de selecţie. Ştim câte ceva, în schimb, doar despre 
premisele selecţiei, căci, crede el, „cunoştinţele provenite din afara 
izvoarelor, obținute de către cercetător prin observaţie şi efort teoretic, 
cunoştinţe care descriu realitatea în raport cu o anumită întrebare, i 
fi socotite ca un echivalent al aşa-zisei premise a întrebării.. 
respectiv ca model al întrebării” 

Această premisă, în virtutea căreia se formulează întrebarea ori 
problema, este o premisă axiologică, care poate fi una sau mai multe, 
care sunt însă totuna cu sistemul de valori, dacă l-am înţeles bine, 
adică cu acele cunoştinţe provenite din afara izvoarelor sau cu acel 
ansamblu de orientări generale, de care trebuie să ţină seama 
cercetătorul în activitatea sa. „Premisa axiologică — scrie Topolski — 
joacă rolul unei site sui-generis care selectează informaţiile ce ajung la 
istoric şi-l ghidează corespunzător în activitatea de obţinere a unor 
informaţii noi. După cum am arătat — reaminteşte el —, orientările care 


i , Jbidem, p. 291. 
” În acest sens, vezi şi Ioan C. Ivanciu, Succinte consideraţii asupra 
ideii de, ierarhie a valorilor, în „Revista de Filosofie”, nr. 1-2, 1991, p. 43-48. 
€ Jerzy Topolski, op. cit., p. 292. 

derivă din sistemul de valori deschid în multe cazuri noi orizonturi de 
cercetare, indicând domenii până atunci neexplorate”. 

Recapitulând, am putea deci reţine pentru început că autorul 
polonez se declară împotriva fetişizării izvoarelor istorice şi a 
cunoştinţelor provenite din ele. Asta nu înseamnă însă contestare 
absolută, ci doar sublinierea insuficienţei lor în procesul cercetării 
istoriei. Cu alte cuvinte, acest proces — întru completarea şi 
consolidarea rezultatelor lui — are nevoie şi de un alt gen de 
cunoştinţe, de cele din afara izvoarelor — cunoştinţe ce dau contur 
personalităţii istoricului şi totodată înlesnesc formularea unei imagini 
cât mai complete asupra realităţii istorice. 

Până aici suntem de acord cu Topolski, căci modul său de 
argumentare se dovedeşte a fi suficient de clar, cu unele excepţii, cum 
este aceea că formularea legilor ştiinţifice, probabil în istorie, ar fi 
facilitată de cunoştinţele dobândite dincolo de izvoare. Mai departe, 
lucrurile se complică, pentru că evaluarea faptelor istorice este văzută 
exclusiv în lumina unor atare cunoştinţe, identificate de el cu un 
sistem de valori dat. Or, tocmai de acest sistem de valori depind 
criteriile de selecţie, care nu se prea ştie nici care sunt, nici în ce fel 
istoricul ar putea să evite suspiciunile subiectivităţii în stabilirea şi 
adoptarea lor. Toate acestea, fără ca să mai vorbim de faptul că 
Topolski defineşte cunoştinţele provenite din afara izvoarelor când ca 
un sistem de valori dat, când ca premisă axiologică, când, în sfârşit, ca 
premisă sau model al întrebării, al formulării problemei. 

Dată fiind această situaţie, ne vedem siliți să recunoaştem că mai 
mult îi intuim intenţiile şi mai puţin îi înţelegem explicaţiile. Cert este 
însă că, pe fondul acestor analize, care lasă uneori impresia că ar fi 
supărător de stufoase — poate că şi datorită unei oarecare neglijenţe în 
traducerea şi ortografierea textului original —, istoricul de care ne 
ocupăm nu ezită să revină şi să susțină în dese rânduri că „nu putem 
face abstracţie, repetăm încă o dată, de problema cunoştinţelor 
provenite din afara izvoarelor. Funcţiile lor în istorie sunt deosebit de 
importante. De aceste cunoştinţe depinde în cea mai mare măsură felul 
deciziei privind formularea întrebărilor în domeniul dat. Aceasta 
înseamnă că deja din acest punct ele influențează procesul selecţiei, 
atât de important pentru orice cercetare istorică”. 

Nu e lipsit de interes să menţionăm că, în viziunea sa, 


„descifrarea premiselor selecţiei este adesea foarte simplă”S5, e dar atât 


& Ibidem, p. 294. 

de simplă, încât noi nu o vedem nici chiar în cazul invocat de autor ca 
un exemplu elocvent, afară doar de posibilitatea reducerii premiselor 
selecției la partinitate. Astfel, „problemele referitoare la rolul patriotic 
al clerului — exemplifică el — au fost abordate cu interes de către 
istoricii legați de mişcarea catolică”, în timp ce „problemele care 
permiteau să se prezinte faptele de trădare a ţării, asuprirea ţăranilor şi, 
legat de aceasta, fastul demnitarilor bisericeşti au fost tratate cu 
predilecție de istoricii care erau convinşi de rolul negativ al 
catolicismului polonez”*. 

În pofida precizării sale că „aceasta se referă însă de obicei la 
întrebările fundamentale (la problemele de cercetare în întregul lor)”, 
mărturisim că ne este peste puteri să înțelegem ce legături ar putea să 
existe, fie în general, fie în plan axiologic, între premisele selecţiei şi 
exemplul invocat. 

Oricum, vizând şi alte posibilități de cercetare a istoriei, 
Topolski scrie în continuare că „premisele selecției (deci cunoştinţele 
«ascunse» provenite din afara izvoarelor), în cazul întrebărilor simple, 
devin clare când reuşim să găsim loc unei astfel de întrebări într-un 
anumit sistem de întrebări care constituie o subdiviziune a unei 
probleme mai mari”. 

Ilustrând cu un exemplu şi această idee, el consideră că 
„întrebarea: cât de numeroasă a fost armata lui Napoleon în bătălia de 
la Waterloo? poate fi o parte componentă a unei întrebări «mai mari» 
despre cauzele înfrângerii lui Napoleon. Punem această întrebare însă 
deoarece suntem convinşi de importanţa ei”. 

Cu tot regretul care ne încearcă, noi nu suntem convinşi nici de 
importanța şi utilitatea unei asemenea întrebări, nici de realismul 
concluziei ce o desprinde în cele din urmă Topolski, aceea că 
„premisele deciziei pentru formularea întrebării ne conduc la bazele 
evaluării concepției generale asupra istoriei reprezentată de cel care 
pune întrebarea şi care rezultă din cunoştinţele provenite din afara 
izvoarelor”%%. 

Faţă de această situaţie, am putea spune, la rândul nostru, că 
orice comentarii sunt de prisos, pentru că autorul polonez reduce 
procesul selecţiei în istorie la cunoştinţele provenite din afara 
izvoarelor, ceea ce ridică multe semne de întrebare în legătură cu 
asigurarea obiectivităţii în stabilirea şi aprecierea faptelor sau a 
evenimentelor istorice. 


“ Ibidem, p. 294-295. 
6 Ibidem, p. 295. 

Atragem deci din nou atenţia că problema selecţiei în istorie nu 
este deloc simplu de rezolvat, cel puţin în măsura în care suntem de 
acord că istoricul este şi el o ființă omenească, capabilă de erori şi 
pătimaşă, imperfectă şi ca atare limitată în posibilităţile de 
discernământ şi în gândirea sa. 

Nu este singurul, dar credem că acesta este unul dintre motivele 
pentru care actul selectiv în istorie nu poate să nu poarte amprentele 
celui ce îl înfăptuieşte, nu poate, prin urmare, să nu rămână grevat de 
subiectivitatea istoricului, deşi nimeni nu-i contestă importanța în 
procesul identificării faptelor esenţiale în istorie. 

Dimpotrivă, mulţi buni profesionişti contemporani, cum este 
Alfred Stern, de pildă, nu se îndoiesc că desprinderea esenţialului de 
neesenţial sau omiterea „unui mare număr de circumstanţe... este o 
necesitate ineluctabilă pentru istoriografie”. Motivația sa, în esenţă, 
este aceea că istoricul „trebuie să lase la o parte miile de circumstanţe 
din viaţa eroului său — mai întâi pe acelea asupra cărora nu s-a 
documentat”. Chiar şi atunci însă când au fost „cunoscute prin 
documente, istoricul trebuie să elimine o mare parte — în primul rând 
toate circumstanțele permanente pe care eroul le împarte cu toți 
ceilalți oameni, precum sunt funcţiile organice ale corpului sau modul 
său de viaţă cotidiană”. 

In chip logic, rezultă de aici că „istoricul nu poate să se 
intereseze decât de factorii particulari ai eroului său, aceia pe care el 
nu-i împarte cu întreaga lume şi care îl disting de marea masă a 
subiecților nonistorici. Evoluţia istorică — potrivit gândirii autorului 
german — este altceva decât totalitatea unei vieții umane, şi nu tot ceea 
ce face un personaj istoric aparţine istoriei”. 

Fireşte, Stern are dreptate, în principiu, adică în plan teoretic. 
Pentru că, într-adevăr, istoricul trebuie să identifice metodic şi să 
scoată în evidență documentat nu ceea ce este comun în viaţa unui 
erou sau într-un eveniment istoric, ci deosebirile, particularitățile 
esențiale; pe scurt, ceea ce face ca unul ori altul (eroul sau 
evenimentul istoric) să devină un unicat, o realitate unică, cum de 
altfel se pronunţa şi Mircea Florian. 

Nu credem totuşi că un atare imperativ este posibil de realizat — 
fără dubii şi în toate cazurile — şi în planul vieţii concrete. Nu ştim 
încă, spre exemplu, ce ar trebui să înțelegem sau cum s-ar cuveni să 
fie definit un erou, decedat ori în viață. In eventualitatea că, în timpul 
unei bătălii, un soldat oarecare salvează viaţa comandantului său cu 
preţul vieţii sale, fără să se fi distins prin alte fapte, poate fi ori nu 

considerat un erou? Apoi, ostaşii unei armate agresoare, care 
invadează teritoriul unei țări paşnice şi pier în luptă, o parte dintre ei, 
sunt sau nu eroi? De ce pentru ţara agresoare mai mult ca sigur că da, 
pe când pentru ţara cotropită în mod sigur nu?! 

In sfârşit, un alt exemplu, poate că mult mai derutant, este acela 
de erou al muncii socialiste, distincţie acordată, până de curând, unor 
persoane atât din ţara noastră, cât şi din alte anumite țări. In această 
împrejurare, prin urmare, care ar fi factorii particulari ai unor astfel de 
eroi? Cu alte cuvinte, ce anume i-ar distinge pe aceşti subiecți istorici 
de „marea masă a subiecţilor nonistorici” sau anistorici?! 

lată deci un alt aspect destul de încâlcit al istoriei, implicit şi al 
problemei selecţiei în istorie. Şansa descifrării unui asemenea aspect, 
măcar în parte, este realizabilă în măsura în care suntem de acord cu 
opinia lui Stern că „definiţia voltairiană a istoriei ca «povestire a 
faptelor date drept adevărate» este prea largă, căci multe fapte sunt 
adevărate fără ca pentru aceasta să fie «istorice». Pentru ca un fapt să 
fie «istoric» — subliniază autorul —, el trebuie să aibă o anumită 
«valoare». 

Nu vom insista acum asupra acestei relaţii, dintre faptul istoric şi 
valoare, fiindcă o vom face în mod special în partea finală a lucrării, 
premeditat consacrată proiectelor umane şi valorilor. Dar trebuie să 
reținem, deocamdată, că nu tot ceea ce s-a petrecut sau se petrece în 
cursul istoriei constituie automat un eveniment istoric. Poate fi 
adevărat, de pildă, titlul de erou al muncii socialiste, însă nu neapărat 
înseamnă că el este sau că el a fost şi un fapt istoric. 

In orice caz, în problema selecţiei în istorie, spre deosebire de 
Florian şi mai ales de Topolski, chiar şi de Ricoeur, Stern vine cu un 
alt punct de vedere, cât se poate de apropiat, în schimb, de concepția 
lui Georg Simmel şi Heinrich Rickert. 

„In loc să se plângă — scrie Stern —, istoricul şi filosoful istoriei 
ar trebui să admită, cu Georg Simmel, că «istoria-cunoaştere nu poate 
să fie o copie a realităţii». Rickert vede chiar o contradicție logică în 
postulatul ca istoria să fie o copie a realităţii. Nici realitatea istorică, 
nici realitatea naturală nu poate să fie exprimată aşa cum ea este în 
mod independent de conceptele noastre, deoarece orice cunoaştere 
este o transformare şi o schematizare a realităţii, un mijloc de a o 
organiza şi de a o gândi”. In consecință, în deplin consens cu Rickert, 
Stern apreciază că „pentru a putea forma conceptele sale şi să ni le 


S Alfred Stern, op. cit., p. 56. 

ofere cunoaşterii, istoricul trebuie să înlocuiască valul continuu al 
evenimentelor istorice printr-o discontinuitate conceptuală”, poziție 
întrucâtva diferită de aceea a lui Ricoeur, care pledează pentru 
respectarea continuității evenimentelor, întrucât în afara ei nu există 
istorie. 

Autorul german crede totuşi că „principiile selective potrivit 
cărora istoricul detaşează anumite fapte şi le restabileşte legăturile cu 
altele depind de categoriile pe care le foloseşte, de scara valorilor pe 
care şi-o însuşeşte şi, în cele din urmă, de proiectul său istoriografic”. 

Trebuie precizat însă că, în viziunea sa, există două tipuri de 
categorii — distincte —, respectiv „categoriile generale ale gândirii” şi 
„categoriile speciale ale gândirii istorice”. Cele dintâi, mai precis 
„categoriile generale sunt tipurile conceptuale cele mai ample cu 
ajutorul cărora pot fi gândite relațiile dintre fenomene”, în timp ce prin 
celelalte, „prin categoriile speciale ale istoriei — consideră Stern —, eu 
desemnez tipurile conceptuale cele mai ample cu ajutorul cărora pot fi 
gândite relațiile dintre fenomenele istorice’ 

Din rândul categoriilor generale, frecvent întâlnite în lucrările lui 
Aristotel şi Kant, bunăoară, fac parte substanța, cantitatea, calitatea, 
relația, locul, timpul, modalitatea, unitatea, pluralitatea, totalitatea, 
realitatea, negația, limitația, existența, nonexistența, necesitatea, 
contingența, cauzalitatea, acțiunea reciprocă etc. 

„Evident, istoricul, ca orice om gânditor, foloseşte „aceste 
categorii generale ale gândirii şi altele, de origine mai recentă”, mai 
apropiate de preocupările filosofice contemporane. 

„In afară de aceste categorii generale ale gândirii — susține Stern 
—, istoricul foloseşte categorii speciale, cu ajutorul cărora el gândeşte 
relaţiile specifice dintre fenomenele istorice”. Cu titlu mai mult 
informativ, autorul menţionează „câteva categorii speciale ale istoriei 
politice: amic, inamic, pace, război, evoluţie, revoluţie, individualism, 
colectivism, minoritate, majoritate, drept, violență, oligarhie, 
aristocrație, democraţie, plutocraţie, feudalism, dictatură, clasă, luptă 
de clasă, imperialism etc., etc.” 

În plan ideal, nu încape îndoială că Stern are dreptate, am putea 
spune că are foarte multă dreptate. Pentru că, într-adevăr, este cât se 
poate de bine venit ca una şi aceeaşi persoană să cumuleze atât 
capacitățile filosofului, cât şi pe cele ale istoricului, adică unul să fie 
dublat sau completat de celălalt. În realitate, cum arătam expres şi la 


67 gg Ibidem, p. 57. 
68 Ibidem, p. 57-58. 

începutul lucrării, nu aşa stau lucrurile, căci întruchiparea în acelaşi 
om a filosofului şi a istoricului rămâne o rara avis, mai mult un 
deziderat decât o permanență. 

Din păcate, nu în această direcţie îşi concentrează atenția 
autorul. Spre deosebire de noi, el crede că simbioza dintre filosof şi 
istoric este o certitudine, cel puţin în ceea ce îl priveşte pe istoric, de 
vreme ce acesta se foloseşte şi de categoriile generale ale gândirii 
filosofice. 

Trecând dar destul de uşor peste această problemă, Stern insistă, 
în schimb, asupra caracterului ideal al unora dintre categoriile propriu- 
zis istorice. Astfel, „un număr considerabil de categorii istorice — 
notează el — constituie ceea ce celebrul sociolog Max Weber va numi 
«ldealtypen», tipuri ideale. Tipul ideal, spune Weber, «nu este o 
reprezentare a realității», ci mai curând o idealizare a acesteia, «o 
utopie», utilă în cercetarea şi în comunicarea rezultatelor sale. Unul 
dintre marile avantaje ale acestor tipuri ideale este că ele permit 
definiții mult mai precise decât fenomenele reale”. 

Spre exemplu, potrivit gândirii lui Weber, concepte ca 
feudalism, imperialism, individualism, mercantilism etc. „nu sunt 
«descrieri» ale realității”; dimpotrivă, ele sunt tipuri sau concepte 
ideale, care nu trebuie să fie confundate cu realitatea istorică ori cu 
„istoria reală”. Pentru că, în fond, „aceste concepte ideale nu sunt 
decât «mijloace de cunoaştere a raporturilor importante sub unghiuri 
individuale». Ele exprimă numai «ideile axiologice directoare» (die 
leitenden Wertideen) ale unei epoci”. 

Iată un punct de vedere discutabil, în mai multe sensuri. El îşi va 
găsi, probabil, un loc aparte în analizele de viitor, în ultima parte a 
lucrării. Totuşi, nu putem să nu observăm acum că un asemenea mod 
de a gândi poate să conţină în sine, fie şi în germene, pericolul 
cultivării unui anumit subiectivism, implicit şi a unui anumit 
relativism în cunoaşterea istoriei, ca să nu mai vorbim de acela al 
eludării necesităţii descoperirii legilor istorice sau al substituirii lor 
prin concepte ideale ori prin tipologie. 

Fireşte că sunt posibile şi alte interpretări, se pare că ceva mai 
apropiate de ceea ce se vrea a fi esența concepţiei lui Stern, deşi 
influențele suportate de el nu sunt deloc de neglijat. Una dintre aceste 
interpretări, vom vedea în curând, stă sub semnul invocării intereselor — 
înclinăm să credem că nu a celor de ordin filosofic, cum susținea Ricoeur 
— şi al particularităților epocii în care istoricul selectează faptele istorice şi 
categoriile de care el se foloseşte în cercetarea istoriei. 

Să reținem deci, deocamdată, opinia autorului german că 
„faptele transmise istoricului şi verificate prin metodele moderne ale 
criticii surselor pot fi sintetizate cu ajutorul unei mari varietăţi de 
categorii istorice posibile”. Aceasta denotă — după părerea sa — că una 
şi aceeaşi epocă istorică ar putea fi descrisă şi apreciată în diverse 
chipuri, bunăoară „ca o luptă între bine şi rău, sau între rațiune şi lipsă 
de rațiune, ori între drept şi putere, sau între individ şi mulțime, ori 
între tiranie şi libertate, sau între naționalism şi umanism, ori între 
biserică şi stat, sau ca o luptă de clasă între muncă şi capital. Pentru a 
crea aceste variate imagini istorice — conchide Stern —, istoriograful 
triază faptele verificate şi le alege pe acelea care pot să fie 
«subsumatey» cu ajutorul categoriilor pe care el le-a adoptat”. 

S-ar părea că această argumentare ne contrazice în ceea ce 
priveşte riscul istoricului de a cădea în subiectivism în procesul 
alegerii categoriilor istorice. Suntem de acord, cu condiţia să admitem 
atunci că ceea ce selectează istoricul nu sunt categoriile istorice, în 
primul rând, ci este unghiul sub care el îşi propune să cerceteze 
realitatea istorică prin prisma anumitor categorii, care nu se mai ştie 
cât de istorice, filosofice, ştiinţifice, juridice, morale, sociologice sau 
de ce altă natură ar mai putea fi ele. 

Chiar şi în aceste condiţii, nu credem că formarea unei imagini 
cât de cât complete asupra unei epoci ar fi posibilă prin cunoaşterea ei 
„fragmentară”: bine-rău, raţiune-lipsă de rațiune, drept-putere, tiranie- 
libertate etc., fiindcă astfel de aspecte nu există izolat, adică o epocă 
nu este de aici până aici numai bună sau rea, iar de aici încolo doar 
tiranică ori deschisă libertăţii, de pildă, fără nici un fel de influențe sau 
de legături între aceste planuri. 

Nu contestăm că „istoria politică — la care se referă Stern în 
acest context — poate să fie o istorie a naţiunilor sau a civilizaţiilor, a 
moravurilor, ideilor, principiilor economice sau de clasă”. Ne este însă 
greu să îmbrăţişăm fără rezerve judecata sa — inspirată de Simmel — că 
„fiecare imagine unitară asupra istoriei se realizează graţie unei 
construcții unilaterale”, şi nu datorită unei reconstituiri sau a unei 
descoperiri singulare, cum aprecia Ricoeur. Adevărul este că, aidoma 
gînditorului german Simmel, Stern „se opune iluziei ce se 
confecționează crezând în posibilitatea unei descrieri istorice 
«exacte», «după realitate»””. Drept urmare, nu este de mirare de ce 
acest autor consideră în final că „tot ceea ce istoricul poate să ofere 


© Ibidem, p. 58. 

este o construcție «stilizată», adaptată exigenţelor categoriilor alese de 
el”, de istoric. 

Conştient probabil că nu sunt excluse unele obiecţii, Stern ţine 
să atragă atenţia că la baza trierii categoriilor nu stau, nu contează ce 
„capricii ale istoricilor”; din contra, şi acest „argument” i se pare 
suficient, „s-a afirmat deschis că aceleaşi fapte istorice pot să fie 
grupate... între ele sub diferite puncte de vedere. Alegerea categoriilor 
istorice folosite într-un caz concret va depinde de teoria adoptată de 
istoric, iar «teoria — cum spune Raymond Aron — precede istoria”. 
Pentru autorul german, de altminteri, „faptul că istoria unei anumite 
epoci este scrisă şi rescrisă de nenumărate ori, fără ca nici o sursă 
nouă să fi fost descoperită, arată clar că nu este vorba decât de noi 
teorii, ce caută să dea interpretări mai satisfăcătoare aceloraşi surse”. 

In fond, convingerea sa de referință este aceea că, „aşa cum 
teoriile chimice ale timpurilor moderne nu mai folosesc categoriile 
alchimiei, tot astfel categoriile teoriilor istorice moderne diferă, de 
asemenea, de acelea folosite în Evul Mediu sau în Antichitate. Orice 
teorie — ştiinţifică ori istorică — poartă amprenta epocii sale”. 

Privind retrospectiv, ne putem deci da lesne seama că nici în 
cazul problemei selecţiei în istorie opiniile nu sunt convergente, nu 
întrunesc nici pe departe sufragiile tuturor celor ce au abordat-o. In 
felul său, desigur că fiecare are dreptate, în mai mică ori în mai mare 
măsură. Nu credem totuşi că explicaţiile şi argumentele aduse de 
Florian, Ricoeur, Topolski şi Stern, principalii autori la care ne-am 
raportat în contextul analizei importanţei actului alegerii în istorie, 
rămân în afara oricăror echivocuri. De aceea, cu prudenţă şi 
discernământ, lăsăm fiecăruia posibilitatea fie să opteze, fie să se 
pronunțe, mai ales că, întocmai ca şi istoria, problema selecţiei 
continuă să suscite interesul şi atenţia mai multor categorii de 
specialişti — filosofi, istorici, axiologi, sociologi, politicieni etc. 


5. Conceptul de izvor istoric 


Revenind la una dintre promisiunile anterior făcute, anume de a 
discuta conceptul de izvor istoric, vom remarca dintr-un început că şi 
aici avem de-a face cu o problemă extrem de complexă şi nu rareori 
controversată. Aşa încât, ne vom mulțumi să schițăm doar câteva linii 
directoare, mai mult orientative. In acest sens, ne vom referi din nou, 


7 Ibidem, p. 58-89. 
7l Ibidem, p. 59; vezi şi Raymond Aron, Introduction à la philosophie 
de l’histoire, ed. cit., p. 93. 

cu precădere, la Florian şi Topolski, bineînţeles că, implicit, şi la alţi 
gânditori de un incontestabil prestigiu. 

Pentru filosoful român, bunăoară, „cunoştinţa istorică e 
condiționată de amintirea sau persistența trecutului, ca şi de 
posibilităţile de exprimare a acestei amintiri”, de fapt a istoriei făcute 
ori a trecutului istoric, Or, tocmai „aceste amintiri poartă numele 
pitoresc de izvoare”. Încercând să sublinieze însemnătatea acestui 
termen, Florian reţine ideea că izvorul, în istorie, este un „«cuvânt 
care posedă pentru istoric aproape un sunet magic. Înapoi la natură, 
strigă necontenit artiştii. Înapoi la izvoare, am vrea să strigăm 
istoricilor adeseori în stearpa lor dispută pentru însemnătatea 
maeştrilon» (Alex. Cartellieri, Wesen und Gliederung der 
Geschichtswissenschaft, Akademische Antrittsrede, 1905, p. 10)”. 

In completare, autorul Recesivității nu întârzie să adauge 
precizarea că „izvoarele mai pot fi numite, într-o accepție generală — 
fiindcă au şi una specială —, mărturii, documente şi chiar «texte». 
Fustel de Coulanges obişnuia să proclame: / histoire se fait avec des 
textes (istoria se face cu texte — trad. ns.), formulă rămasă celebră”, de 
altfel. 

In orice caz, indiferent de ce nume li s-ar da, izvoarele constituie 
poate dovada cea mai concludentă că există o istorie a trecutului, căci 
prin ele „trecutul devine viu, se însufleţeşte, ne vorbeşte. Astfel, morții 
ajută pe cei vii (Kautsky). Istoricul se mişcă printre ruine şi umbre 
evocatoare ale vieţii de odinioară, iar el reconstituie din ruine palatele 
pline de viaţă ale timpurilor apuse”! 

Frumos, foarte frumos spus. Dar ar fi fost şi mai frumos dacă 
s-ar fi rostit şi gândul că nu numai în palatele lumii, ci şi în bordeiele 
şi bordelurile din trecut şi de astăzi a existat şi există viaţă , deci şi 
istorie, mai cu seamă dacă convenim că, într-adevăr, istoria este 
„ştiinţa vieţii umane” 75. Cu alte cuvinte, în măsura în care admitem că 
morţii îi ajută pe cei vii sau că „morţii sunt «pradă viilor» (Sartre)”, în 
aceeaşi măsură ni se pare firesc să ne gândim la toţi morţii lumii, chiar 
şi în situaţia când am subscrie la opinia lui Florian că nu există istorie 
decât a vieţii — nu a morţii —, deşi tot el găseşte că „ruinele nu sunt 
pentru om ceva cu totul mort”, pentru că „ele duc o viaţă latentă”, 


7? Mircea Florian, Introducere în filosofia istoriei, ed. cit., p. 55. 

” Detalii suplimentare, vezi în Eugen Relgis, Istoria sexuală a omenirii, 
Editura Universitaria, Bucureşti, p. 41-272; Michel Foucault, /storia 
sexualităţii, Editura Vest, Timişoara, 1995, p. 7-468. 

Mircea Florian, Introducere în filosofia istoriei, ed. cit., p.111. 

scoasă la iveală probabil de curiozitatea şi mai ales de interesele 
prezentului. Din păcate, „aceste ruine sau urme sunt uneori prea 
puţine. Muza istoriei Clio e săracă, iar în unele din sertarele scrinului 
ei pergamentele sunt puţine şi şterse”. 

Atâtea câte sunt, urmele ori izvoarele istoriei, potrivit aprecierii 
gânditorului român, pot fi diferenţiate în trei mari categorii, în prima 
situându-se „istoria transmisă, în care aşezăm tot felul de resturi, ce 
au însă caracteristica de a povesti viaţa de altădată, primele direct, spre 
deosebire de acele izvoare ce povestesc viața de altădată printr-un 
referat, cum e cronica”. Din această categorie de izvoare fac parte 
„toate acele documente păstrate în muzee, biblioteci sau arhive. Aici 
intră şi resturile la alcătuirea cărora a intrat parţial şi intenția de a 
perpetua amintirea, aşa-numitele monumente, dar şi acelea în care n-a 
intervenit acea intenţie — operele artistice, tehnice etc.; legi, moravuri, 
dispoziţii administrative, bisericeşti etc.; literaturi, mituri, hârtii sau 
acte de afaceri. Acestea sunt mărturiile, documentele sau textele în 
sens restrâns”. 

In cea de a doua categorie de izvoare intră „istoria relatată sau 
notițele asupra evenimentelor contemporane consemnate în cronici, 
corespondenţă, memorii etc.”. 

Intre aceste două tipuri de izvoare ori de istorii, cum se vede, 
există însă deosebiri, în înțelesul că „prima istorie povesteşte prin 
sine”, în timp ce „istoria relatată e o povestire prin alții, chiar dacă nu 
totdeauna a existat şi gândul de a informa pe urmaşi asupra 
evenimentelor contemporane”. 

În cea de a treia categorie de izvoare, în sfârşit, Florian include 
istoria trăită, care „este amintirea trecutului la cei ce nu numai l-au 
trăit, dar se servesc de amintire pentru a scrie istorie. Este un izvor 
nemijlocit rezemat pe participarea personală la evenimente”, aici 
filosoful român apropiindu-se uluitor de mult de concepţia lui Alfred 
Stern, cum o dovedeşte, de altminteri, şi ideea, preluată de la Franz 
Eulenburg, că „operele de istorie ale unui Tucidide, Cezar, Tacit au 
fost scrise în bună parte pe baza experienţei sau trăirii proprii”, adică 
ei au făcut istoria prezentului epocii lor. 

Problema care se pune însă acum este dacă izvoarele istorice 
sunt pure sau impure, dacă ele sunt ori nu autentice. Florian apreciază 
că „izvoarele nu sunt necesar pure, ci mai degrabă impure”. Se 
înțelege atunci de ce „pentru istoric este o regulă suspectarea 
izvoarelor din cele două puncte de vedere: al autenticității şi al 
autorităţii lor”. Ca să-şi atingă un asemenea scop, istoricul are la 

îndemână îndoiala, pentru că „îndoiala este nu numai metoda 
filosofului, dar nu mai puţin a istoricului. Îndoiala metodică — 
subliniază autorul — este critica sau criticismul. Dacă criticismul e 
caracteristica ştiinţei în general, el este arma prin excelență a 
istoricului... «Critica izvoarelor» e fundamentul metodologiei 
istorice”"%, conchide Florian. 

Imperativul criticii izvoarelor nu comportă discuții 
contradictorii, se pare, istoricii şi filosofii istoriei fiind aproape 
unanim de acord în acest sens. Felul însă în care este concepută 
această critică diferă — uneori substanțial — atât în profunzime, cât şi în 
ceea ce priveşte aria sa de extindere şi mai cu seamă terenul ideologic” 
pe care se situează istoricul. 

Florian consideră, de pildă, că „la fiecare izvor vom examina 
geneza lui, întâi în ce împrejurări externe, în care cerc de reprezentări 
a apărut, întrucât fiecare document e determinat de atmosfera 
timpului, de prejudecățile contemporane..., de credinţa în demoni sau 
în puterea miraculoasă a divinului sau a celor cu har dumnezeiesc”, 
După aceea, deci în al doilea rând, trebuie văzut „de la ce persoană 
emană, iar atunci vom cerceta calitățile ei, fie intelectuale sau 
capacitatea de a găsi adevărul şi de a evita eroarea, fie de caracter sau 
de voința de a exprima adevărul, de a nu-l deforma sau ascunde, 
într-un cuvânt voința de a nu minți. Eroarea, defect intelectual, sau 
minciuna, defect de voinţă, sunt Scila şi Caribda documentului”. 

Odată făcute aceste precizări, unele dintre ele cel puţin tangente 
cu modul de gândire promovat de Topolski, ca şi de alți reputați 
teoreticieni asupra istoriei, Florian dezvoltă mai departe o serie de 
analize prin definiții filosofice. 

Aşa se face că, dintr-un început, el se arată interesat de 
„Justificarea principială a îndoielii metodice sau provizorii față de 
valoarea documentului. Principiul «criticii izvoarelor» — ne 
documentează gânditorul — stă într-o lege fenomenologică, pe care 
Theodor Litt a numit-o «legea perspectivismului» î în trăirea lumii”. 

În esență, această lege îşi găseşte expresia în ideea că „orice 
cunoştinţă a lumii, spune Litt, e o perspectivă, adică implică o 


Ibidem, p. 56; vezi şi Franz Eulenburg, Sind historische Gesetze 
moglich?, p. 54. 

Deosebit de interesante analize şi clarificări asupra termenului de 
ideologie, vezi în Paul Ricoeur, Eseuri de hermeneutică, Editura Humanitas, 
Bucureşti, 1995, p. 204-282. 

Mircea Florian, Introducere în filosofia istoriei, ed.cit., p. 56-57. 

referință la un eu”, în înţelesul explicativ că „fiecare cunoaşte din 
poziţia şi situația personală în care se află, aşadar oferă o cunoştinţă 
parţială şi sub un anume unghi”, optică destul de apropiată de aceea a 
lui Rickert, Simmel, Stern etc., cu toate că argumentările lor par 
diferenţiate. 

In orice caz, Florian nu se îndoieşte — nu lasă deloc această 
impresie — că „eul ce priveşte lumea se află într-o determinată situaţie 
istorică şi într-o anume ambianţă de credinţe, judecăţi şi prejudecăţi, 
care se răsfrâng în viziunea sa asupra lumii, deci şi în mărturiile sale”, 
de unde rezultă, fie şi indirect, că obiectivitatea în istorie nu poate să 
rămână în afara oricăror suspiciuni. Tot de aici mai rezultă, de 
asemenea, că filosoful român nu gândeşte întru totul altfel decât Stern, 
spre exemplu, care susține şi el, cum am văzut, că teoriile istorice 
poartă amprenta epocii lor. 

Se pare că, totuşi, ei se deosebesc în privinţa alegerii căilor pe 
care le urmează, pentru că, în timp ce Stern lasă totul în seama epocii, 
a climatului respectiv, autorul Recesivităţii ne sugerează importanța 
„personalității? eului, a celui ce cunoaşte, în ultimă instanță a 
istoricului, a nobilei sale profesiuni, potrivit unei formule îndrăgită de 
Ricoeur. 

Conştient de necesitatea evitării pericolului unei eventuale 
acreditări a opiniei că realitatea istorică n-ar putea fi cunoscută decât 
în limitele „eului”, într-o perspectivă strict individuală, Florian 
argumentează că „eul poate evada din limitele sale prin constatarea că 
în ceea ce se cheamă lume sunt cuprinse şi alte conştiinţe şi deci alte 
posibilități de perspectivă”. Astfel încât, în această situaţie, nu încap 
dubii că „eul nu mai este ceva deasupra lumii şi chiar o putință 
creatoare a lumii, ci se află în lume, la început ca eu străin... Dar mai 
mult, fiecare eu străin are dreptul de a privi lumea în perspectivă 
proprie, deoarece «eul se desfăşoară sub ochii unui Tu, în renunțare 
principială la orice autodeterminare şi exclusivitate, pe care cu atâta 
uşurinţă le includem în noţiunea de eu» (Th. Litt, Individuum und 
Gemeinschaft, 1924, p. 37)“. 

Intenția gânditorului, prin urmare, este aceea de a demonstra că 
existenţa în lume şi a altor euri, a altor conştiinţe, constituie un fel de 
cenzură, un fel de grilă pentru propriul eu, care reprezintă doar o parte 
a lumii, numai una din multiplele posibilități de a privi lumea. 
Prezenţa în lume şi a altor euri, a unui „tu”, ține ca atare sub control 
limitele oricărui eu şi pericolul exclusivismului său, adică ţine sub 
control tentaţia de a se considera unic sau deasupra lumii. „Indeosebi 

J.-P. Sartre, astăzi — remarcă Florian —, a arătat importanţa ce o are 
pentru viaţa fiecăruia prezența unui ochi străin îndreptat asupra 
noastră””€, de fapt a unui „tu” asupra unui „eu”. 

„Imprejurarea că mai multe conştiinţe se îndreaptă perspectivist 
asupra aceleiaşi realităţi — continuă autorul — explică un al doilea 
adevăr: reciprocitatea perspectivelor sau posibilitatea de a se raporta 
la un «în sine» deosebit de apariţia lui în perspectivă”, cu condiţia de a 
nu fi confundate realitățile, în sensul că reciprocitatea perspectivelor 
nu este posibilă asupra oricărui tip de realitate. Este drept, „orice eu se 
poate strămuta oricând în punctul de vedere al altuia. Insă aceasta e 
adevărat numai când perspectiva se referă la «lume», la o realitate 
corporală. Altfel se petrec lucrurile când stau față în față două euri”, 
aşadar două conştiinţe, fiecare constituind o realitate spirituală, 
împrejurare în care reciprocitatea nu mai este posibilă, pentru că un 
„eu” nu mai poate pătrunde în celălalt „eu”, întrucât opune rezistență, 
se închide în sine, refuză indiscreţia, deşi „secretul conştiinţei proprii 
nu e niciodată absolut, ba chiar uneori un eu se trădează mai mult 
decât îşi dă seama el însuşi”. 

In plus, dincolo sau în afară de aceste obstacole, „strămutarea în 
conştiinţa altuia are sub raport istoric de înfruntat o altă dificultate”, se 
pare că mult mai grea, aceea că „istoricul nu numai că retrăieşte 
conştiinţe străine, dar retrăieşte conştiinţe din alte vremuri”, din alte 
epoci, diferite de epoca sa. 

Oricine îşi poate uşor da seama că nu este peste puteri „să 
întrevezi viața altuia când acesta e contemporan, deci când el 
împărtăşeşte cu noi anumite convingeri, credințe sau prejudecăţi”. 
Este însă extrem de dificil, este în mod sigur „mult mai greu să ne 
transpunem în epoci trecute, cu alte vederi, sentimente şi convingeri. E 
greu să mă transpun în propriu meu trecut şi să retrăiesc ceea ce am 
gândit şi realizat odinioară, cu atât mai greu este acest demers față de 
conştiinţele de odinioară”. 

Poate mai mult decât în oricare altul, în acest context se vede 
clar, încă o dată, cât de apropiaţi sunt în gândire Mircea Florian şi 
Alfred Stern, cu toate că obiectivele urmărite de ei par să fie 
deosebite, unul căutând să demonstreze nenumăratele obstacole cu 
care se confruntă istoricul în tentativa sa de a înțelege corect şi a 
scoate la lumină viaţa de altădată a oamenilor — istoricul însuşi fiind 
marcat de obiceiurile, credinţele şi concepţiile epocii sale —, celălalt 


7 Ibidem, p. 57. 

având drept scop să ne convingă că nu există teorie istorică absolut 
autonomă, în afara oricăror influențe venite din partea epocii în care 
trăieşte creatorul ei. 

Trebuie spus că Florian păstrează totuşi un anumit optimism — în 
genul lui Ricoeur — în ceea ce priveşte posibilităţile istoricului de a 
depăşi dificultățile întâlnite pe parcursul investigaţiilor sale, una dintre 
ele fiind aceea că „greutatea strămutării în conştiinţa oamenilor de 
odinioară e uşurată de împrejurarea că istoria trădează dedesubturile şi 
ascunzişurile ei prin diferite documente. Cu cât s-au păstrat mai multe 
documente, cu atât, mai mare e garanția că vom putea reconstitui 
«adevărul istoric”. Din punctul său de vedere, de aceea, istoricul 
este sau mai curând ar trebui să fie „asemenea judecătorului de 
instrucţie care scormoneşte şi până la urmă află şi cele mai intime 
detalii ale unei vieţi, care se credea la adăpost de privirile indiscrete 
ale celorlalţi” 8 oameni. 

În completarea acestui cadru tematic — comparativ — să vedem 
acum care este osatura gândirii lui Topolski, bineînţeles tot în 
problema izvoarelor istorice, a rolului lor în cunoaşterea realităţii 
istorice sau în „refacerea” trecutului istoric, cum se exprimă Ricoeur, 
bunăoară. 

In principal, două sunt aspectele aduse de el în discuție — acela al 
aproximativ la fel ca Florian — sunt prefațate de câteva considerații de 
ordin general, legate îndeosebi de conceptul de critică a izvoarelor. 

Astfel, istoricul polonez ține să atragă atenția din capul locului 
că avem de-a face cu două tipuri de critică a izvoarelor, diferențiate 
între ele, respectiv critica externă şi critica internă. „Prima dintre 
acestea este denumită (după Langlois şi Seignobos) critica erudită sau 
(după Bernheim) critica interioară, iar a doua — critica superioară 
sau... hermeneutică”. 

Spre deosebire de critica internă, critica externă ori „cercetarea 
caracteristicilor exterioare ale izvorului... poate fi concepută în sens 
mai larg sau mai restrâns. În cazul semnificației sale mai largi, în 
critica externă trebuie incluse atât lectura (decodificarea) 
informaţiiilor cuprinse în izvor, cât şi cercetarea izvorului însuşi, care, 
în accepțiunea teoriei informației, este un canal de informaţie. Critica 
externă, în sens restrâns (sau propriu), se referă numai la 


77 „Ibidem, p. 58. 
78 Ibidem, p. 58-59. 

caracteristicile externe ale izvorului înţeles ca un canal de informaţie, 
excluzând deci descifrarea sa”. 

Curios este însă faptul că, deşi analizat cu destulă minuţiozitate, 
„conceptul de critică externă nu este definit suficient de clar în 
lucrările de până acum”, de până la data apariției volumului 
Metodologia istoriei (1973). De asemenea, constată autorul, „acelaşi 
lucru se „poate spune şi cu privire la clasificarea în critică externă şi 
internă” 

Depăşirea acestei situaţii, apreciază Topolski, „se poate obţine 
dacă se acceptă următoarele afirmaţii: 1) scopul criticii (atât interne, 
cât şi externe) este de a se obţine răspuns la întrebarea — dacă 
informaţiile furnizate de izvor sunt conforme cu realitatea, adică la 
întrebarea privind credibilitatea agentului informaţiei; 2) prima etapă a 
criticii izvorului este cercetarea autenticităţii lui (critica externă); 3) a 
doua etapă a criticii izvorului... este examinarea credibilității 
agentului informaţiei (critica internă), 4) pentru a determina 
credibilitatea agentului informaţiei este indispensabilă examinarea 
anterioară a autenticităţii izvorului”. 

În esență, istoricul polonez propune „ca examinarea credibilității 
informaţiei să fie considerată drept scop principal atât al criticii 
externe, cât şi al celei interne a izvoarelor, identificând critica externă 
cu examinarea autenticității izvorului, iar critica internă cu examinarea 
credibilităţii informației” 

Fără prea mari eforturi, constatăm că ne aflăm din nou în faţa 
unor puncte de vedere opuse, unul al lui Topolski, care revendică 
necesitatea cunoaşterii exacte a realității istorice pe baza izvoarelor, 
celălalt susținut de Simmel, Rickert, Weber, Stern etc., care resping 
posibilitatea reconstituirii istoriei în conformitate cu realitatea istorică. 

Încredințat că el are dreptate, Topolski ne documentează mai 
departe că există anumite reguli pentru critica izvoarelor, de care 
trebuie să se țină seama, căci această critică nu se face la întâmplare. 
Acestea ar fi, cum de altfel am şi văzut, „problema autenticităţii 
izvoarelor şi a credibilității agentului informaţiei”. 

Abordând atare reguli în ordinea enunțării lor, autorul nu se 
îndoieşte câtuşi de puţin că „cercetarea autenticităţii izvoarelor este 
punctul de plecare al tuturor întreprinderilor ştiinţifice ale istoricului 
care cercetează pe baza izvoarelor”. El se îndoieşte însă că acest 
concept, de autenticitate, a fost până în prezent „definit suficient de 


i Jerzy Topolski, op. cit., p. 298. 
8 Tbidem, p. 298-299. 

clar”. Obiecţia sa, în acest sens, gravitează în jurul ideii că 
„autenticitatea este concepută în general în mod restrâns — numai ca 
stabilire a textului original al izvorului”. 

Or, autenticitatea izvorului presupune negreşit să „ştim din ce 
perioadă provine şi la ce loc se referă, putând oferi, aşadar, 
informaţiile despre faptele istorice coordonate spaţio-temporal, care 
constituie trăsăturile fundamentale ale acestora. Autenticitatea în 
această interpretare înseamnă cunoaşterea timpului şi a locului de 
origine ale izvorului. Deci, în această accepţiune, fiecare izvor căruia 
îi cunoaştem timpul şi locul de origine este autentic. Cu cât aceste 
cunoştinţe sunt mai extinse şi mai solide, cu atât izvorul este mai 
autentic”! 

In continuare, în strânsă legătură cu conceptul de autenticitate a 
izvoarelor, Topolski dezvoltă o serie de analize extrem de complexe, 
mult prea speciale în raport cu scopul pe care ni l-am propus. El se 
ocupă, spre exemplu, de explicarea şi definirea, în corelaţie, a 
termenilor de informaţie directă şi indirectă, de probabilitate şi mai 
ales de autenticitate generală, pragmatică, proprie şi prin logica 
izvorului, fără ca să mai vorbim de aria autenticității şi de regulile 
examinării ei. 

Tot astfel procedează şi în cazul conceptului de credibilitate, 
despre care scrie că „a vorbi de credibilitatea informaţiei pare 
impropriu, deoarece conceptul de credibilitate trebuie raportat la 
agentul informaţiei, iar nu la informaţie; deci este mai corect să se 
definească credibilitatea agentului informaţiei”, şi nu a informaţiei ca 
atare, întrucât „conceptul de credibilitate a agentului informaţiei are o 
însemnătate esenţială nu numai pentru istoric, ci pentru toţi cei ce 
folosesc relatările acestor agenţi”*”. 

Definirea credibilității agentului informației este însă şi ea destul 
de complicată şi anevoioasă, fiindcă acest concept cumulează diverse 
semnificaţii, între care un loc aparte îl ocupă cele de credibilitate 
deplină şi credibilitate personală. 

Ocolind detaliile, în cea mai mare parte de ordin metodologic, 
vom reţine doar că „pentru a stabili autenticitatea unui izvor trebuie 
investigat profund conţinutul informaţiilor cuprinse în izvor şi atunci 
problema autenticităţii se împleteşte strâns cu problema credibilității. 
De asemenea — subliniază autorul —, pentru a stabili credibilitatea 


81 Ibidem, p. 299. 
82 Ibidem, p. 305. 
133 


Universitatea Spiru Haret 


agentului informației este indispensabilă cunoaşterea izvorului, înţeles 
aici ca un canal de informare”*”. 

Putem dar conchide acum că, aidoma atâtor altor teoreticieni şi 
metodologi de prestigiu, nici Florian, nici Topolski nu contestă câtuşi 
de puţin rolul deosebit de important al izvoarelor în cunoaşterea 
istoriei, mai precis a realității istorice a trecutului omenirii. Fiecare 
tratează şi defineşte însă într-un mod destul de personal atât conceptul 
de izvor istoric, cât şi mijloacele necesare pentru identificarea 
autenticității şi autorităţii sau credibilităţii izvorului respectiv. Aşa 
încât, am putea spune că, în ciuda unor deosebiri de opinii, ei mai 
curând se completează decât se diferențiază în ceea ce priveşte 
izvoarele istorice şi principiul criticii lor. 


6. Istorismul şi simţul istoric 


Odată încheiat acest ciclu de analize, raportate cu precădere la 
câteva dintre aspectele esenţiale ale realităţii istorice, să vedem în 
finalul acestui capitol în ce constă sau la ce se reduc istorismul şi 
simţul istoric, îndeosebi în epoca contemporană. 

In limitele documentării de care dispunem, constatăm că şi în 
această direcţie părerile sunt dintre cele mai diferite, fie în sensul 
acordării unei atenţii sporite istorismului şi simțului istoric, fie în acela 
al receptării lor mai prudente, cu mai multă precauţie. 

In orice caz, potrivit aprecierii lui Mircea Florian, de pildă, unul 
dintre reprezentanţii de seamă ai istorismului sau istoricismului ar fi 
gânditorul german Wilhelm Dilthey, pentru că el, „în cuvântarea 
prilejuită de sărbătorirea sa la împlinirea a 70 de ani, în 1903, 
destăinuia că la venirea sa în Berlin, ca student, pe la mijlocul 
secolului al XIX-lea, «marea mişcare de constituire definitivă a ştiinţei 
istorice şi, prin mijlocirea acesteia, a ştiinţelor noologice atinsese 
punctul culminant», după ce Hegel şi Schleiermacher, doi corifei ai 
filosofiei înainte de 1850, au făcut să pătrundă «conştiinţa istoricității» 
în sistemele de cultură (limbaj, drept, mit, religie, poezie şi, în sfârşit, 
filosofie)”. 

Dacă astfel stau lucrurile, rezultă atunci că istorismul este o 
concepţie apărută relativ recent în câmpul spiritual al omenirii. Ca să-l 
înțelegem cum se cuvine, observă filosoful român, trebuie însă să 
încercăm mai întâi să ne clarificăm asupra simțului istoric. 


* Ibidem, p. 306. 
Mircea Florian, Introducere în filosofia istoriei, ed. cit., p. 33. 

„Gândirea istorică bine închegată în jurul lui 1900 — scrie 
autorul Recesivității — are un corespondent terminologic, adeseori 
întrebuințat, în ceea ce s-a numit «simţ istoric». Notele caracteristice 
ale simțului istoric vor arunca lumină asupra structurii istorismului. 
Simţul istoric are cinci componente principale: 1) istoria ca metodă de 
a cunoaşte realitatea concretă; 2) istoria ca esenţă a omului; 3) istoria 
ca perspectivă sau ca orizont necontenit lărgit; 4) istoria ca fluiditate, 
flux sau devenire a omului; 5) istoria ca dreptate față de trecut”. 

Exceptând prima componentă, celelalte patru se regăsesc în 
Introducere în filosofia istoriei, volum, redactat se pare cu 
aproximativ un deceniu înaintea Recesivităţii . În ambele lucrări, 
formularea notelor specifice simțului istoric este aproape identică. 
Diferă doar spațiul rezervat motivării sau explicării fiecăreia dintre 
ele, Recesivitatea acordându-le unul mai mare, cum era şi firesc de 
altminteri. 

Rămânând încă în plan general, nu credem că este lipsit de 
interes să consemnăm aici, totodată, delimitarea pe care o face Florian 
între prezenţa trecutului în conștiința omenirii şi simțul istoric, definit 
de el nu ca „un fapt psihosocial simplu”, ci ca „o formație complexă”, 
ca „un ansamblu de componente corelative”5* 

În sprijinul acestei delimitări, gânditorul îşi face un punct de 
plecare din ideea de referință că „omul este singura ființă care 
transmite cuceririle sale şi stabileşte astfel o înlănţuire a generaţiilor”. 
În viziunea sa, de asemenea, incontestabil adevărat este faptul că 
„omul învaţă de la înaintaşi, păstrează trecutul, dar îl şi judecă, adică îl 
acceptă sau îl respinge”. De aceea, probabil, el ţine să ne convingă 
încă o dată că „istoria e memoria sau continuitatea de viaţă, fie 
conştientă, fie inconștientă sau instinctivă”, pentru că, într-adevăr, 
„Spiritualitatea omului rezidă în exteriorizările sau realizările 
inteligenței şi voinţei sale, însă nu mai puţin în conservarea prin 
amintire a acestor exteriorizări sau obiectivări. Memoria e puntea 
dintre trecut şi prezent”, conchide autorul, ceea ce ar vrea să însemne, 
la urma urmei, că această „punte” este tocmai istoria. 

Ne este dar limpede că omenirea nu poate să facă abstracție de 
propriul ei trecut, nu rareori revendicat de înseși interesele şi 
aspirațiile prezentului. Însă, atât cât există, „această prezență a 


R Mircea Florian, Recesivitatea ca structură a lumii, vol. II, ed. cit., p. 350. 
Vezi Nicolae Gogoneaţă şi Ioan C. Ivanciu, Notă asupra ediției, în 
Mircea Florian, Recesivitatea ca structură a lumii, vol. I, ed. cit., p. 39-40. 
Mircea Florian, Introducere în filosofia istoriei, ed. cit., p. 76. 

trecutului, adesea însoțită de conştiinţa lui, nu este totuna cu «simțul 
istoric», dacă prin acesta se înțelege numai cufundarea în trecut şi 
cunoaşterea lui în caracteristicile sale deosebite de acelea ale 
prezentului”. De altfel, atrage atenţia Florian, nu trebuie să uităm că 
„«simţul istoric», în acest sens, este o apariţie târzie, anume a 
secolului trecut, şi e absent la cei mai mulţi oameni, chiar culți şi 
creatori. Omul obişnuit trăieşte în prezent şi se inspiră din acesta. Cum 
observa Max Nordau, «de fapt, niciodată un individ sau o colectivitate 
n-a lucrat după consideraţii istorice. Hotărârile sunt luate nu din 
cunoaşterea trecutului, ci din necesitățile prezentului» (Le sens de 
l’histoire, 1910, p. 24). 

Deşi ne frământă unele întrebări şi nedumeriri, întrucâtva ne 
domină şi nevoia unor detaşări, înclinăm să fim totuşi de acord cu 
Florian şi Nordau, cu condiția să ne limităm strict la acest context, 
consolidat de filosoful român prin parafrazarea argumentării lui 
Nordau, potrivit căruia „cunoaşterea trecutului... produce uşor 
necunoaşterea prezentului, iar deciziile luate sub îndemnul aceleia 
sunt cu necesitate eronate, întrucât condiţiile de atunci s-au schimbat. 
Marii cuceritori, fondatorii de i imperii, legislatorii n-au posedat ceea ce 
se cheamă simţ istoric. În schimb, ei au trebuit să ţină seama de acea 
persistență «organică», instinctivă a trecutului sub formă de obiceiuri, 
de idei comune, de moşteniri de sine înțelese, puse sub egida, unor 
personalităţi trecute reale sau închipuite, sub egida strămoşilor”®’ 

Din toate acestea, singura concluzie ce se poate desprinde acum, 
în mod logic, este că până în veacul al XIX-lea nu a existat simţ 
istoric. De altminteri, Florian o spune în chip expres, de data aceasta 
pe deplin de acord cu Gustave Lanson, că „este un loc comun că 
secolele XVII şi XVIII în Apus n-au avut simţ istoric şi interes pentru 
istori€...; în trei secole de literatură franceză, de la Renaştere la 
romantism, gândirea franceză a creat numai cinci opere de istorie, 
dintre care trei aparţin altor genuri, ceea ce este foarte puţin pentru 
acest lung răstimp de producţie literară intensă” 

Aceste cinci lucrări sunt Discours sur l’histoire universelle şi 
L "histoire des variations, ambele elaborate de Bossuet, prima „0 operă 
mai mult de teologie”, iar a doua „o operă de controversă”. Lor li se 
adaugă „L esprit des Iois: a lui Montesquieu, care este o operă de 


37 Ibidem, p. 54-55. 
să ag Ibidem, p. 55. 


% Mircea Florian, Recesivitatea ca structură a lumii, vol. IL, ed. cit., p. 
354-355. 

filosofie politică şi juridică, în sfârşit Essai sur les moeurs şi Siècle de 
Louis XIV, ale lui Voltaire, care sunt istorie cu toată teza sa 
antireligioasă” 

Indirect, rezultă deci că interesul pentru istorie se naşte şi ia 
amploare abia o dată cu apariția romantismului, care a contribuit 
totodată şi „la formarea simțului istoric”, a cărui primă notă sau 
primă componentă — cel puţin după părerea lui Florian — este metoda, 
adică istoria privită „ca metodă de a cunoaşte realitatea concretă”. 

În această perspectivă, să-i zicem metodologică, gânditorul ne 
documentează că „istoria ca metodă a început să se constituie încă din 
secolul al XVII-lea, cu aplicaţie la Biblie, ca un principal moment în 
«criza conştiinţei moderne»? . Concepută ca metodă critică şi 
rațională, istoria a fost aplicată la studiul Bibliei, aşadar, mai întâi de 
Spinoza, apoi, dezvoltând-o, de preotul oratorian Richard Simon. 

„Am relevat acest prolog al metodei istorice — ne desluşeşte 
Florian — pentru a sublinia că metoda istorică este însuflețită de 
spiritul realist al ştiinţei moderne a naturii, de ceea ce s-a numit 
«raționalism» în sensul cel mai general, care cuprinde şi respectul 
faptelor, ca un protest împotriva falsificării izvoarelor istorice”. Cu 
toate acestea, trebuie ţinut însă cont că, în realitate, „metoda istorică 
se constituie în toată amploarea ei la istoricii şi filologii germani de la 
începutul până la sfârşitul secolului al XIX-lea, îndeosebi la Fr. 
August Wolf'?, căruia i se alătură şi numele lui Winckelmann, 
Bekker şi Böckh, Schleiermacher, Wilhelm von Humboldt, Niebuhr, 
Savigny şi Eichhorn, Jacob Grimm, frații Schlegel etc. 

Măcar în treacăt, se cuvine să amintim aici, de asemenea, de 
marii istorici germani Leopold von Ranke (Papii romani, Istoria 
Germaniei în epoca Reformei, Istoria universală), Th. Mommsen 
(storia Romei) şi mai ales de Joh. Gustav Droysen (storia lui 
Alexandru cel Mare, Istoria elenismului), pentru că el „a dat o lucrare 
de metodologie istorică, Grundriss der Historik (1867), în care 
autorul „propune ca metodă specific istorică nu explicaţia cauzală, ci 
«comprehensiunea» (Verstehen), pe care o vor dezvolta mai târziu 
Wilhelm Dilthey şi Ed. Spranger” în Germania, iar Paul Ricoeur în 
Franţa. 

Este de reținut, prin urmare, că toate eforturile făcute în această 
perioadă s-au concentrat în direcția elaborării şi consolidării metodei 


” Ibidem, p. 355. 
” Ibidem, p. 351. 
” Ibidem, p. 350. 

istorice, ce se dorea a fi exact opusă metodei dogmatice. Aşa încât, 
treptat, s-a ajuns ca metodologia istoriei să pună „la contribuţie, ca şi 
metodologia naturalistă, cele două mari metode — analiza şi sinteza” . 

Fiecăreia dintre ele i se subsumează alte două metode, respectiv 
„euristica sau descoperirea izvoarelor, a documentelor, a 
«simbolurilor» (expresie propusă de Gabriel Monod) şi critica 
izvoarelor, a documentelor”, în cazul analizei, în timp ce în cazul 
sintezei i se subsumează „hermeneutica sau metoda de «interpretare» 
(...) şi expunerea, care transmite altora cele cucerite prin celelalte 
metode de către istorici””. 

Dacă acest prim component al simțului istoric şi-ar putea găsi 
mai direct şi mai clar expresia în ideea de critică a istoriei, cel de al 
doilea component se vrea a fi un fel de consecinţă a constatării sau a 
convingerii că omenirea şi creațiile sale se află într-o continuă 
prefacere ori schimbare, şi că „această schimbare nu este străină 
naturii omului, care este o ființă în devenire, nedefinitivată, plastică”. 
Aşa se şi explică, de altfel, de ce „fluviul tumultos al istoriei duce cu 
sine toate resturile naufragiilor spirituale, resturi religioase, filosofice, 
morale, artistice, toate frânturile şi dărâmăturile culturilor de altădată”. 

Inevitabilă şi dramatică, situația este deopotrivă şi paradoxală, 
pentru că, „deşi plăsmuiesc prin puterile lor istoria”, oamenii 
dintotdeauna şi de pretutindeni „ajung să fie târâţi de istorie, fiindcă ei 
nu mai pot trăi decât prin propria lor plăsmuire”. Cu alte cuvinte, ceva 
mai nuanțate, „omul poate schimba direcţia curentului plăsmuit de el, 
dar nu poate ieşi din acest curent care este mediul necesar vieţii lui. 
Omul a devenit o ființă istorică, o fiinţă care poartă pecetea timpului şi 
a caducităţii”. 

Un al treilea component al simțului istoric, la care Florian se 
raportează în chip pozitiv, „este lărgirea crescândă a orizontului 
istoric”, în înţelesul că, începând cu Renaşterea, patrimoniul spiritual 
al omenirii se îmbogăţeşte cu noi date informative şi cu „alte cercuri 
de cultură străină” Europei. 

Dacă aceste prime trei note specifice simțului istoric sunt 
apreciate de autor drept „necesare şi binefăcătoare, oricâte neajunsuri 
ar avea ele sub un aspect sau altul”, nu tot astfel gândeşte filosoful şi 
despre următoarele două. 


” Ibidem, p. 351. Problematica metodologică este mult mai complexă 
decât am rezumat-o noi în acest context. De aceea, sugerăm să se vadă şi 
Jerzy Topolski , op. cit., p. 13 şi urm. 

Mircea Florian, Recesivitatea ca structură a lumii, vol. IL, ed. cit., p. 352. 

„Cu cel de al patrulea component — observă Florian —, simţul 
istoric începe să devină problematic, periculos chiar. Simţul istoric 
este simţul fluidităţii, al fluxului, al mutaţiei, al vremelniciei lucrurilor 
umane... Aspectul problematic în acest component nu este însăşi 
fluiditatea sau evanescenţa culturilor, ci întrebarea: istoria este numai 
fluiditate, fără factori care trec peste epoci şi naţiuni, fără factori 
supraistorici?”5 

Un răspuns la această întrebare nu este deloc simplu de dat. El 
este mult prea vast şi presupune, de aceea, o cercetare specială şi o 
incursiune metodică în variatele domenii ale culturii şi ale 
spiritualităţii omeneşti, înainte de toate presupune o minuțioasă şi 
atentă inventariere a mai tuturor pconcepțiilor referitoare la raportul 
dintre istorism şi supraistorism”*, scop pe care ni-l propunem să-l 
atingem, între anumite limite, doar în finalul acestei lucrări. 

Până atunci, ne vom mulțumi să consemnăm opinia lui Florian 
că cel de al cincilea component al simțului istoric „se rezumă în ceea 
ce s-a numit dreptatea istorică”, care se pare că este totuşi altceva 
decât judecata de importanţă despre care ne vorbea Ricoeur. 

In esență, autorul Recesivității vrea să spună că „acest 
component al simțului istoric, în ciuda primejdiilor sale, se justifică 
prin voinţa de a respecta faptele, de a fi obiectiv şi de a evita eroarea 
antiistorică, anacronismul. El ne recomandă «de a nu aplica la un timp 
dat măsura altuia» (W. Wundt, Logik, vol. III, ed. a II-a, p. 33775 a 
altui timp sau a altei epoci. 

Adevărul este — adaugă semnificativ gânditorul român — că 
„orice epocă are nu numai dreptul de a se bucura de propria ei cultură, 
dar şi datoria de a face din ea o treaptă pentru viitor, adică are datoria 
de a se conserva şi în viitor”, de dorit ar fi şi prin civilizație şi 
cultură. Logic şi firesc, această datorie nu ar trebui însă niciodată 
disociată, nici teoretic, nici practic, de ideea fecundă că „orice epocă 
se interesează de ceea ce va ieşi din munca sa. O cultură profită de 
trecut în măsura în care pregăteşte şi salvează viitorul”. Dar cum ar 
putea fi salvat viitorul, de vreme ce el este imprevizibil (Armand 
Cuvillier), este un cer ironic sau o cutie cu surprize (Florian)?! Cum ar 
putea o cultură să profite de trecut, deci de o altă cultură, dacă 
culturile sunt impermeabile şi incomparabile (Spengler)? 


% Ibidem, p. 353. 
% Ibidem, p. 377. 
” Ibidem, p. 353. 
% Ibidem, p. 353-354. 

Indiferent de numărul şi de natura argumentelor ce pot fi 
invocate drept răspuns, unele pro, altele contra, este însă bine să „nu 
uităm că fiecare cultură şi chiar fiecare generaţie alege ce crede că-i 
este mai potrivit din moştenirea trecutului, căci moştenirea poate fi o 
comoară, ca şi o povară”, dacă nu cumva mai mult o povară. 

Cum se vede, apare aici — din nou — problema selecţiei în istorie, 
deşi, poate, nu aceasta a fost intenţia lui Florian, dacă ținem cont că el 
se raportează la termenii de cultură şi de generaţie, şi nu la 
evenimentele alese de istoric pentru munca sa de cercetare. Cu toate 
acestea, fără să ne mai gândim la cine o face sau ce anume selectează, 
selecția în istorie tot selecţie rămâne. Nu vom mai insista asupra ei, 
dar nu putem să nu observăm iarăşi caracterul fluctuant şi 
contradictoriu al argumentării opiniilor formulate, nu putem, 
îndeosebi, să nu constatăm cât de anevoioasă este încercarea de 
surmontare a dificultăților pe care le ridică ocolirea sau înlăturarea 
subiectivității în procesul cercetării şi mai ales al stabilirii 
„adevărurilor” istoriei omenirii. 

Şi totuşi, filosoful recesivității pare să ne contrazică, pentru că, 
în finalul analizelor sale, el simte nevoia să revină şi să adauge noi 
precizări, respectiv că, „prin cel de al cincilea component, simţul 
istoric este nostalgia după trecut, este respectul tradiţiilor, este 
principiul legitimităţii, care, împotriva spiritului revoluţionar, a ruperii 
cu trecutul, justifică o instituție prin însăşi durata ei, prin continuitatea 
istorică” sau prin continuitatea fenomenelor istorice (Ricoeur). 

Aidoma lui Hans Proesler, Niebuhr, Mommsen, Droysen, Ranke 
etc., Florian susţine, de asemenea, că „simţul istoric are ca premisă o 
anumită virtute intelectuală, aceea de a înţelege tot ce a fost aşa cum a 
fost. Istoria ține să afle «ceea ce s-a întâmplat, aşa cum s-a întâmplat» 
(Ranke). Simţul istoric este o asceză intelectuală care înăbuşă 
pretenţiile subiective pentru a asculta glasul faptelor trecute. Aceasta a 
fost convingerea marilor istorici germani (...) şi acelaşi program de 
obiectivitate față de trecut înaripează opera francezului Gaston Paris”. 

Exprimată concis şi exact, părerea sa este deci aceea că simţul 
istoric face posibilă obiectivitatea în cercetarea istoriei, în sensul că el 
„vrea să fie drept pentru orice eveniment şi orice personalitate 
istorică”. Numai că, destul de surprinzător, autorul consimte, alături de 
Nietzsche, că tocmai „în această obiectivitate stă «neajunsuly, 
primejdia pentru viaţă a istoriei”. 


” Ibidem, p. 354. 

Să facem însă acum un scurt popas, cu scopul de a urmări şi alte 
puncte de vedere asupra simțului istoric — mai coerente sau mai puţin 
coerente decât cele cunoscute până în prezent în lucrare —, pentru ca 
apoi să examinăm împreună cu Nietzsche şi cu alți gânditori problema 
istorismului. 

In viziunea lui Alfred Stern, bunăoară, „una din trăsăturile epocii 
noastre este creşterea simțului său istoric”. Această nouă situaţie, 
argumentează el, se explică prin faptul că „noi am trăit mai multă 
istorie decât nu contează care altă epocă a evoluţiei genului uman”, 
ceea ce denotă atât densitatea şi tragismul evenimentelor istorice, cât 
şi amploarea acţiunilor colectivității omeneşti. 

Exemplul celor două războaie mondiale, precum şi amenințarea 
continuă cu izbucnirea celui de al treilea război cu consecințe 
inimaginabile, consideră Stern, este mai mult decât suficient pentru ca 
actualele generaţii şi mai cu seamă generaţia sa să înţeleagă că „istoria 
este un fluviu rapid şi agitat, ce curge din trecut prin prezent spre 
viitor, şi care, în ciuda noastră, ne târăşte cu ep’! 

Dacă aceasta este realitatea, şi se pare că da, măcar între anumite 
limite, înseamnă atunci că istoria se impune oamenilor ca un destin, ca 
un dureros destin colectiv. Singura soluție, prin urmare, ar fi aceea de 
„a studia forţele şi curentele sale”, ale istoriei prezentului, „pentru a 
putea şti prin anticipație, cu o oarecare probabilitate, de ce parte vom 
fi aruncaţi de viitorul confuz”, de regulă imprevizibil, cum se crede. 

Se prea poate ca acest autor să aibă dreptate, cu condiţia să 
convenim că împrejurările relatate de el sunt întru totul reale. Astfel, 
pornind de la convingerea că „nu este necesar să fii ceea ce Hegel 
numeşte un «gerant al spiritului universal»... pentru a prevedea, în 
anumite circumstanţe, viitoarea fază a evoluţiei istorice”, Stern scrie 
că „nu importă ce observator inteligent al scenei germane de la 1918 
la 1932 putea să anticipeze evenimentele tragice de la 1933 la 1945”. 
Se are în vedere aici, cu precădere, posibilitatea pentru evreii din 
Germania de a se expatria, în acest mod ei anticipând deci 
consecinţele venirii la putere a lui Hitler, duşmanul lor de moarte. Unii 
dintre ei aşa au şi procedat, de altminteri, de unde am putea să 
deducem că aceştia au avut un mai dezvoltat simţ istoric în comparaţie 
cu restul conaţionalilor lor rămaşi în Germania hitleristă. 

La rândul lor, de teama dezlănțuirii celui de al treilea război 
mondial, anumiţi francezi au părăsit Franța, îndreptându-se spre 


19 Alfred Stern, op .cit., p. 1. 
11 Jbidem, p. 3-4. 

Canada sau America de Sud. Deşi nu se pronunță dacă această 
anticipare a fost sau nu benefică, lăsând totul pe seama istoriei, Stern 
apreciază totuşi că francezii care au emigrat au dobândit un nou simţ 
istoric, superior aceluia al părinților lor, „un simţ istoric ce îi ghidează 
în viaţă. Cum pescăruşul are simțul furtunii meteorologice, omul de la 
mijlocul secolului al XX-lea are dezvoltat un simţ istoric pentru 
furtunile istorice: el simte că se apropie războaiele şi revoluțiile”, şi 
n-am putea spune că acestea s-au lăsat sau se mai lasă încă prea mult 
aşteptate. 

In interpretarea proprie analistului german, aşadar, simţul istoric 
se vrea a fi de data aceasta un fel de contrapondere a istoriei ca destin, 
un mijloc în funcţie de care oamenii îşi pot conserva viaţa lor. In 
măsura în care oamenii au puterea să prevadă, în aceeaşi măsură ei 
devin mai puternici, mai prudenti. „Istoria — remarcă Stern — ne face 
nu numai mai erudiți, ci ea poate, de asemenea, să ne facă mai 
prudenti”, de preferat ar fi şi mai înţelepţi. 

Acest nou simţ istoric, cel puţin după părerea sa, este diferit de 
acela de „acum aproape un secol şi jumătate”. Dacă juristul german 
Savigny, „fondatorul Şcolii istorice de drept, defineşte simţul istoric 
ca facultatea «de a sesiza de o manieră riguroasă caracterul specific al 
fiecărei epoci şi al fiecărei forme juridice»”, Stern, dimpotrivă, 
consideră că „simţul istoric, în acelaşi timp teoretic şi practic (la 
Savigny era pur teoretic — n. ns.), este mai ales conştiinţa 
temporalității omului, a istoricităţii sale, nu atât ca individ, cât 
îndeosebi ca membru al unei colectivităţi”. 

Sensul unora dintre conceptele abordate pe parcursul lucrării, 
separat sau în conexiunea lor, iese acum şi mai bine în evidență. Ne 
gândim, spre exemplu, la relaţia trecut-prezent-viitor, la tema 
istoricității omului şi la raportul dintre individ şi colectivitate în 
perspectiva istoriei. Fie şi indirect, toate acestea se regăsesc rezumate 
în ideea că „noul nostru simţ istoric este conştiinţa că colectivitatea 
din care facem parte a avut un trecut, are un viitor şi că prezentul său 
este o linie de unire între aceste două dimensiuni; este conştiinţa că 
prezentul pe care îl trăim e apăsat de moştenirea trecutului colectiv şi 
că el poartă în sânul său germenele viitorului; simțul nostru istoric este 
conştiinţa că facem parte din această evoluţie a trecutului colectiv spre 
viitorul colectiv şi că — într-o largă măsură — această evoluţie 
determină cursul vieţii noastre individuale”? 


102 Jbidem, p. 4. 

7. Dobândirea simțului istoric şi pierderea fericirii umane 


Nu este deloc exclus, recunoaşte autorul, „ca dobândirea acestui 
simț istoric să fie un câştig contestabil pentru fericirea umană”, în 
înțelesul că o crescută conştientizare a realităţii istorice atrage după 
sine o cel puţin la fel de crescută conştientizare a dramatismului ei. În 
aceşti termeni gândea şi Nietzsche, de pildă, întrucât controversatul 
filosof „invidia animalele, fiinţe nonistorice prin excelență, care nu 
cunosc nici trecutul, nici viitorul şi nu trăiesc decât în prezent”. Ca 
atare, animalele, spre deosebire de oameni, „neavând nici amintirea 
unui trecut dureros, nici imaginaţia unui viitor angoasant, ele trebuie 
să fie fericite”. Aceasta era şi părerea lui Hegel, de altfel, căci şi el 
observa, subtil, că „perioadele de fericire sunt «pagini goale» ale 
istoriei”, cu atât mai mult „paginile istoriei secolului nostru”, acoperite 
totuşi, poate ca niciodată, de nenumărate crime, jertfe inutile, suferinţe 
incredibile etc., realitate în lumina căreia, conchide Stern, „noi 
înțelegem deci de ce nu suntem fericiți”, înțelegem „adică de ce 
„achiziționarea simțului istoric s-a făcut cu acest preț”!%, al pierderii 
fericirii umane. 

Strâns legată de „felul de a fi al realității istorice”, pierderea 
fericirii omului, la urma urmei, „evocă sensul tragic al vieţii umane”, 
opinie deseori întâlnită la Johannes Volkelt, Miguel de Unamuno, 
Ludwig Klages, Alfred Weber, Joseph Bernhart, Max Scheler etc. 

„Primul element tragic al istoriei — scrie Florian — se desprinde 
din însăşi definirea faptului istoric ca eveniment, ca proces, 
instabilitate sau continuă mutație a destinelor umane”, dată fiind 
împrejurarea dramatică incontestabilă că „omul este eternul pelerin, e 
homo viator în căutare de sine”, în permanentă căutare de sine. 

Cel de al doilea element, la care se raportează detaliat şi 
Johannes Volkelt (Aesthetik des Tragischen, 1897), îl constituie 
„opoziţia, antagonismul, lupta, negația sau cel puţin dezacordul” . 

In fine, un „al treilea element este suferinţa, dar nu o suferință 
întâmplătoare, simplu accident de muncă istorică, ci o suferință ce stă 
sub o lege, care însă nu e o lege naturală oarbă, ci o lege umană, în 
care se amestecă necesitatea destinului şi libertatea sau răspunderea 
personalităţii omeneşti” 

După ce examinează, pe rând, concepţia gânditorilor mai înainte 
amintiți, autorul român încearcă un scurt rezumat privind tragicul în 


103 yp; 
Ibidem, p. 5 
104 Mircea Florian, Introducere în filosofia istoriei, ed. cit., p. 83. 

istorie, considerând din capul locului că „tragicul implică un conflict 
între valori, o luptă în care valoarea superioară iese sau distrusă 
momentan sau numai încovoiată şi îngenuncheată” 

Nu împărtăşim integral acest punct de vedere, pentru că nu 
credem în ierarhizarea tipologică a valorilor în superioare şi inferioare. 
Valorile sunt valori, atât şi nimic mai mult. După părerea noastră, nu 
valorile sunt superioare şi inferioare, ci doar funcționalitatea lor într-o 
epocă istorică sau alta. 

Cu toate acestea, conflictele dintre valori nu pot fi negate, se 
pare. În schimb, potrivit aprecierii lui Florian, ele „pot fi reduse la 
două: între principiul iubirii şi principiul violenţei, cum propune Leon 
Tolstoi (La loi de lamour et la loi de la violence), şi între principiul 
noutăţii şi principiul tradiției” 

Tragicul uman are totuşi „un strat mai adânc”, în care filosoful 
recesivității vede o „lege pur umană”. Ea este girată — această lege — 
de constatarea că „în om e o disproporție nu numai între aspirații şi 
puteri, dar şi între puteri şi realizări. Omul realizează mai puţin decât 
poate şi poate mai puţin decât aspiră. Este mereu un decalaj între vis, 
putere şi realizare” 

Acest decalaj interior ne descoperă un strat al tragicului omenesc 
mai adânc decât primul, anume „aspiraţia spre sinteza finală, spre 
«pacea eternă», veşnic neatinsă, chinul tantalic al armoniei definitive, 
chin care ar înceta atunci când valoarea ar fi o realitate legală, dar 
atunci omul nu s-ar mai schimba, ar fi mulțumit cu sine şi ar ieşi din 
istorie ca o nouă specie organică sau supraorganică”! 

Explicaţia fundamentală a acestei continue “nemulțumiri a 
omului — nemulțumire sesizată şi de Kant — este strâns legată de 
natura umană , „care constă din uşurinţa ideilor şi năzuinţelor de a se 
disocia şi a se asocia din nou”. O atare uşurinţă se datorează faptului 
că „omul e o ființă interior instabilă, poate şi fiindcă până acum 
condiția umană a fost instabilitatea, schimbarea, istoria... 
Instabilitatea externă este rodul instabilității interne şi o intensifică pe 
aceasta din urmă”. 

În orice caz, ceva mai optimist, gânditorul român crede că „nu 
tot ce este istoric e şi tragic, deci că nu tot ce este simpatie şi noutate, 
altfel spus nu tot ce e valoare duce la catastrofă, se distruge sub 


105 Jbidem, p. 86 
” Ale cărei taine” sau „secrete” — niciodată îndeajuns de bine 
cunoscute — sunt abordate cu multă scrupulozitate de Michel Foucault, op. 
cit., p. 20 şi urm. 

apăsarea unei valori inferioare sau egale”. Cu toate acestea, ne previne 
autorul, rămâne „de văzut câte cazuri se află în această situaţie 
privilegiată” 


8. „Timp şi destin” în istorie 


În dese rânduri, atât Florian, cât şi Alfred Stern au apreciat că 
istoria este un destin colectiv, primul accentuând mai mult pe tema 
tragicului, iar celălalt pe aceea a destinului. In literatura de 
specialitate, din ţara noastră şi din străinătate, există însă şi alte voci 
ce se pronunță sau deja s-au pronunţat asupra istoriei ca destin, asociat 
îndeobşte timpului. 

Sunt semnificative, în acest sens, analizele dezvoltate în prima 
jumătate a secolului nostru de C. Rădulescu-Motru şi Ion Biberi, 
cărora li s-au alăturat — relativ recent — acelea ale lui Alexandru 
Tănase şi Victor Isac. 

In viziunea lui Rădulescu-Motru, bunăoară, „timpul este 
organizarea datelor sufleteşti de memorizare ..., organizare cerută de 
câmpul vieții culturale, în care omul s-a dezvoltat”! ca fiinţă istorică. 
Este de observat, prin urmare, că timpul e definit aici exclusiv în 
raport cu universul sufletesc al omului şi al culturii sale, dar este de 
observat, de asemenea, că filosoful personalismului energetic 
defineşte timpul şi în funcţie de „dinamismul vârstelor şi al 
generaţiilor ce se succed”"%%. Aşadar, el face o anume „departajare” a 
timpului, o distincţie între timpul biologic şi timpul istoric. Timpul 
biologic este gândit sau explicat de Rădulescu-Motru ca un fel de 
piedestal ori un fundament al timpului istoric, şi n-am putea spune că 
autorul nu are dreptate, cu atât mai mult, cu cât el consideră că timpul 
biologic exprimă discontinuitatea, pe când timpul istoric asigură 
continuitatea. „Timpul istoric — scrie gânditorul — este o prelungire sau 
mai bine zis o sublimare a timpului biologic”. Dacă în timpul biologic 
avem de-a face cu o creştere sau „o ascensiune vitală”, timpul istoric, 
din contră, se caracterizează printr-o „ascensiune sufletească” sau prin 
„spontaneitatea ce izvorăşte din sufletele multiplelor grupări omeneşti 
ce izbutesc să realizeze instituţii şi forme noi de cultură şi să-şi asigure 
continuitatea”, adică istoria. 


1% Mircea Florian, Introducere în filosofia istoriei, ed.cit., p. 86-87. 
19 C, Rădulescu-Motru, Timp şi destin, Fundaţia pentru Literatură şi 
Artă, Bucureşti, 1940, p. 102. 
pi Ibidem, p. 121. 
Ibidem, p. 123. 

Diferenţierea pe care o face Rădulescu-Motru între timpul 
biologic şi timpul istoric este evidentă. Nu este însă tot atât de 
evidentă deosebirea dintre timpul istoric şi destin. 

Încercând o comparaţie între Henri Bergson şi Rădulescu-Motru, 
Alexandru Tănase şi Victor Isac ţin să remarce că „termenul 
«durată»... «redă mai mult trăirea contemplativă a existenţei», pe 
când destinul implică «trăirea dinamică» în care omul participă activ”. 

Pe temeiul discutabil că „«timpul este şi destin»”, deci nu 
neapărat sau numai destin, autorii lucrării Realitate şi cunoaştere în 
istorie apreciază în consecinţă că „timpul istoric înaintea oricărei alte 
forme temporale este şi destin, căci fără sentimentul trăirii şi fără 
considerarea modalităților umane de participare activă, timpul istoric 
rămâne o simplă abstracţie metafizică”. 

Întrucât destinul presupune trăirea şi participarea activă, rezultă 
atunci, cel puţin în interpretarea celor doi autori colaboratori, că 
„timpul nu mai poate fi «negreşit o problemă de psihologie», ci una de 
antropologie, sociologie, istorie, praxiologie şi de tot ceea ce cuprinde 
dinamica umană pe plan social”. Pornindu-se de aici, se avansează 
apoi ideea, curioasă în felul ei, că „nu numai «timpul poate îmbrăca 
haina obiectivităţii», ci şi destinul, implicit timpul istoric”. 

În această frază se pare că se strecoară eroarea definirii 
termenilor unul prin celălalt, a timpului istoric prin destin şi a 
destinului prin timpul istoric. Mai mult, efortul de a conferi destinului 
un oarecare statut de obiectivitate nu ne lasă în afara unor îndoieli, de 
vreme ce destinul presupune şi actul trăirii, crezându-se astfel că 
„suportul destinului s-ar reduce la psihic”! 

În acest sens, Alexandru Tănase şi Victor Isac iau în calcul 
următoarea definiţie dată destinului de Rădulescu-Motru, aceea că 
„substanța sufletească implică în sine o ordine, pe care psihologii, 
istoricii şi filosofii ar trebui să o numească linia destinului. Destinul 
este ceea ce trebuie să se întâmple ... după legea imanentă a substanţei 
sufleteşti, pe care individul şi poporul o au în sine”!!! 

Drept replică, unii analişti propun înlocuirea expresiei 
„Substanţă sufletească” prin spiritualitate, suprastructură etc., cu 
scopul mărturisit de a convinge că „destinul sau timpul istoric în 
perspectiva sa viitoare cuprinde ceea ce trebuie să se întâmple după 
legile de dezvoltare ale realității istorice”, şi nu după substanţa 
sufletească a unui individ ori a unui popor. 


si „, Alexandru Tănase, Victor Isac, op. cit., p. 128. 
1! C.Rădulescu- Motru, op. cit., p. 175. 

Şi totuşi, chiar dacă se admite uneori că destinul şi timpul istoric 
„rămân noţiuni distincte”, explicarea şi argumentarea lor, de dată mai 
mult sau mai puțin apropiată de zilele noastre, continuă încă să ridice 
destule semne de întrebare, fiindcă nici una dintre ele nu este lipsită de 
echivocuri. 

In această ordine de idei, spre exemplu, să reținem comparaţia 
că „în destin omul acceptă relaţiile sociale obiective, condiţiile 
biologice, fiziologice, psihice, atavice sau ereditare, ca şi diverse alte 
elemente corespunzătoare diferitelor structuri temporale”, le acceptă 
adică oarecum resemnat, pe când în timpul istoric, parcă drept răspuns 
— ca un fel de compensație —, „omul are iniţiativă, este activ, creator 
de valori şi de istorie, desigur fără a se situa în afara tuturor factorilor 
temporali, deținând alături şi împreună cu destinul zona centrală. In 
destin, omul se supune legii entropiei, în timpul istoric — omul se 
impune ca forţă negentropică ” , conchid autorii. 

Din păcate, inconsecvenţele în analize stăruie vizibil. Ca să ne 
dăm bine seama de această situaţie este suficient să ne reamintim, pe 
de o parte, că destinul şi timpul istoric sunt tratate ca noţiuni distincte, 
iar pe de altă parte că se recunoaşte „interferența de sfere dintre destin 
şi timp istoric”, interferență ce „reflectă starea de fapt a circuitului 
celor două concepte, respectiv substituirea unuia prin altul”. 

În sprijinul acestei ultime afirmaţii sunt invocate cu unele 
reticenţe aprecierile lui Ion Biberi şi Jean Guitton. 

Pentru Biberi, de pildă, „«destinul uman este în primul rând 
expresia unor formule de viață»”, şi de aceea, notează el, „«înţelegem 
prin destin curba evolutivă a unei existențe»”. In chip asemănător, 
Guitton scrie şi el că „«noi numim de acum înainte destin felul în care 
o ființă este supusă istoriei, în măsura în care ea este statornicită 
printr-o lege sau putere iraţională; de asemenea, noi vom numi 
destinare dezvoltarea fiinţei istorice prin corespondenţa evenimentelor 
interioare, provenite din eu şi din evenimentele produse de 
circumstanţele ce vădesc o ordine»”. 

In legătură cu aceste opinii, Alexandru Tănase şi Victor Isac ţin 
să observe că, în cazul lui Biberi, „înlocuind cuvântul destin prin timp 
istoric, nu schimbăm sensul conţinutului”, iar în ceea ce îl priveşte pe 
Guitton ei recunosc că pentru filosoful francez „destinul este o trăire 
în istorie”, părere destul de apropiată de aceea susţinută de Alfred 
Stern, bunăoară. 

In ultimă instanţă, autorii volumului Realitate şi cunoaştere în 
istorie se arată ferm convinşi că, chiar dacă ar fi de acord cu 

„Similitudinea semantică dintre destin şi timp istoric, identificarea 
celor două concepte ar fi păgubitoare pentru determinarea timpului 
istoric”, înainte de toate ar fi păgubitoare, probabil, pentru 
înţelegerea şi definirea cât de cât multumitoare a viitorului omului şi a 
societății umane. 

Nu încape deci îndoială că „noţiunea de destin e însă insuficient 
explicitată ştiinţific, favorizând intervenţia unor termeni ca «puterea 
iraţională», «evenimente interioare» sau interpretări idealist- 
subiectiviste, psihologiste ori biologiste”, de felul acelora la care au 
recurs C. Rădulescu-Motru, Ion Biberi, Jean Guitton etc. Or, „argu- 
mentări de acest gen, consacrate destinului, nu pot furniza elemente 
utile în explicarea timpului istoric” iai care continuă să aştepte noi şi 
de dorit ar fi mai inspirate analize şi dovezi. 


9. Istorismul şi antiistorismul 


În sfârşit, în corelaţie cu celelalte probleme deja abordate, putem 
dar să revenim acum şi să formulăm întrebarea: „ce este istorismul sau 
istoricismul? Dacă înlăturăm orice înţeles peiorativ, istorismul trebuie 
luat, scrie Troeltsch, «în sensul de istoricizare principială a întregii 
noastre gândiri despre om, cultura sa şi valorile sale»”!*. 

O altă definiţie dată istorismului, se pare că mai completă decât 
precedenta, este aceea a lui Cesare Ranzoli, în viziunea căruia 
„istorismul este «Şcoala filosofică şi sociologică pentru care 
evenimentele istoriei, dreptul, moravurile, acțiunile umane trebuie să 
fie apreciate nu în valoarea lor absolută, ci în climatul lor istoric, adică 
în raport cu ambianța socială al cărei produs sunt» (Dizionărio di 
scienza filosofiche, ed. a III-a, 1926, p. 616)”. 

La rândul său, Florian consideră şi el că „istorismul este un 
termen derivat, un paronim din cuvântul «istorie» şi «istoric»; el 
marchează istoricizarea consecventă, dusă până la capăt” 
radicalizată. 


112 Alexandru Tănase, Victor Isac, op. cit., p. 129; în acest context, vezi 
şi Ion Biberi, Individualitate şi destin, vol. II, Editura Fundaţiei, Bucureşti, 
1945, p. 365; Jean Guitton, L'existence temporelle, Aubier, Paris, 1949, p. 171. 

113 Alexandru Tănase, Victor Isac, op. cit., p. 130. 

114 Mircea Florian, Recesivitatea ca structură a lumii, vol. II, ed. cit., 
p. 347; vezi şi Ernest Troeltsch, Der Historismus und seine Probleme, 
1922, >P; 102. 

'5 Mircea Florian, Recesivitatea ca structură a lumii, vol. II, ed. cit., 
p. 348. 

Ei bine, tocmai această consecvență, socotită a fi o exagerare, îl 
determină pe gânditorul român să creadă că „istorismul este o 
excrescență modernă a istoriei. Istoria este o veche disciplină; 
istorismul este o noțiune nouă..., o creaţie a gândirii celei mai noi. 
Termenul a apărut pe la 1890, pentru a caracteriza peiorativ un curent 
german în economia politică, curent inițiat de Gustav Schmoller. 
Rezonanţa termenului s-a amplificat treptat, înglobând toate 
disciplinele ştiinţelor noologice şi în sfârşit ştiinţele naturii. Pe la 
1900, termenul desemna aplicaţia universală a istoriei” , şi din această 
cauză, ulterior, Troeltsch „vede în istorism o exagerare a istoriei şi ca 
atare «o trăsătură importantă a veacului al XIX-lea»”!!€, 

Câţiva ani mai târziu, după 1913, data la care s-a pronunţat 
Troeltsch, „termenul devine curent pentru a desemna forma cea mai 
periculoasă a relativismului modern, o formă a scepticismului sau a 
radicalismului negativist modern: orice manifestare culturală, chiar 
ştiinţa, este legată de un anumit moment istoric şi ca atare este 
pieritoare, precară; nu există cultură cu valoare durabilă. Dar n-a 
trecut multă vreme şi după primul război mondial acelaşi Troeltsch a 
vorbit de o «criză a istorismului», de o nouă atitudine față de istorism, 
după 1920. Criza istorismului este criza gândirii istorice însăşi de după 
primul război mondial (K. Heussi, Die Krisis des Historismus, 1932, 
p. 21)”. 

Această criză a istorismului, ne previne Florian, „este numai 
parțial şi o criză a «simțului istoric»”. Din punctul său de vedere, 
simțul istoric „pare a fi o cucerire definitivă a spiritului ştiinţific 
european. Mai mult chiar, combaterea istorismului nu a dus la tocirea 
simțului istoric, ci mai degrabă la ascuţirea lui, îndeosebi pentru 
motivul că istoricii secolului al XX-lea au învăţat să respecte distanța 
istorică într-un grad mai înalt decât predecesorii lor”. 

Încercând să aducă noi argumente în sprijinul convingerilor sale, 
autorul Recesivităţii scrie mai departe că „s-a atacat în istorism 
exagerarea, falsa absolutizare a simțului istoric şi scoaterea din acesta 
a unor consecințe filosofice ruinătoare”. Şi totuşi, el nu respinge total 
nici istorismul, nici simţul istoric. Cel puțin aşa rezultă în acest 
context, unde filosoful face loc observaţiei că „înainte de a discrimina 
în istorism ceea ce este valabil şi consecință necesară a simțului 
istoric, de o parte, şi ceea ce este inflaționist, exagerat şi periculos 
pentru cultură, de altă parte, trebuie să cunoaştem cum s-a format 


16 Jbidem, p. 349. 
17 Ibidem, p. 349-350. 

istorismul însuşi, simțul istoric sub cele două aspecte antagoniste — 
binefăcător şi dizolvant”"!5. 

Oricât de vagă ar fi, avem aici impresia că Florian nu distinge 
net între istorism şi simț istoric. De altminteri, nici până în prezent 
analizele şi judecăţile sale nu au lăsat o altă impresie. Aşa încât, putem 
spune că cele două noţiuni, istorism şi simţ istoric, continuă să rămână 
o problemă deschisă discuţiilor, mai ales că nici în acest domeniu nu 
există încă opinii unanim acceptate, în măsură să reziste oricăror 
polemici. 

În orice caz, pentru unii autori cert este că apariţia istorismului 
nu poate fi explicată şi bine definită decât în strânsă legătură cu 
preromantismul şi romantismul. 

Specific preromantismului este faptul că acest curent filosofic, 
care îşi are rădăcinile în iluminism, mai precis în ideile lui Rousseau şi 
în acelea promovate de Şcoala vitalistă, conferă naturii „un sens nou”, 
adică, de acum încolo, natura este înțeleasă ca „o activitate spontană, 
inconștientă, cum întrevăzuse încă din secolul al XVII-lea cartezianul 
Leibniz. Sentimentul, instinctul, intuiţia tind să ia locul rațiunii”. Nu 
aceasta este însă totul, pentru că „noului sens al naturii se adaugă un al 
doilea factor important — aprecierea individualului în loc de general şi 
a concretului în loc de abstractul intelectual”, termeni cu care se zice 
că operează istoria ca ştiinţă. 

Aceasta este părerea lui Florian şi a lui Meinecke, căci istoricul 
german scrie şi el că „«reînviata idee de individualitate, care a preluat 
începuturile de concepţie a evoluţiei create de iluminism şi pe care şi 
le-a asimilat transformându-le, este şi rămâne pământul hrănitor al 
istorismului»”. 

Astfel încât, mergând pe drumul deschis de preromantism, 
romantismul va ajunge să grupeze „sensibilitatea şi gândirea în jurul 
individualităţii, în jurul «subiectului». Dar el va justifica atitudinea sa 
«subiectivistă» prin alte motive, care vor accentua exagerat valoarea 
istoriei şi vor alimenta istorismul în forma lui extremă”. 

Se ia aici în considerare, în principal, descoperirea şi apoi 
raportarea cu precădere a romantismului la „activitatea «spontană» a 
poporului, aşa cum s-a cristalizat în limbaj, obiceiuri, literatură 
populară (folclor)” etc. Mai mult, şi se pare că o atare remarcă este 
definitorie, romantismul „descoperă că această activitate spontană, 
subconştientă, s-a manifestat cu precădere în trecut, la începuturile şi 


18 Jbidem, p. 354. 

în dezvoltările de altădată ale naţiunii”. În temeiul acestei 
„descoperiri” , prin urmare, „romantismul face să vibreze sentimentul 
național, legându-l de trecut, de arta trecută (gotismul), de monarhie şi 
religie, mai ales de catolicism, de moravuri şi destine... Astfel se 
încetăţeneşte istoria pentru istorie. Trecutul devine un moloh care 
înghite pe cei vii cu toate posibilitățile lor de creaţie. Prestigiul şi 
bogățiile imense ale trecutului absorb toată vlaga prezentului. Cel 
mult, prezentul este fericit să guste priveliştea schimbărilor trecute, 
varietatea lor individuală, unică, incomparabilă”! 

Urmărind asiduu să dea contur unei imagini cât mai complete 
asupra istorismului, una dintre cele mai complexe şi poate că şi cele 
mai controversate probleme ale istoriei şi filosofiei istoriei , gânditorul 
român Mircea Florian nu ezită să aducă în discuţie şi alte puncte de 
vedere. Ele sunt însă mult prea numeroase şi de aceea nu ne vom 
putea opri asupra tuturor. Drept urmare, ne vom mulţumi să amintim 
doar, în treacăt, de numele lui Hegel, Herbert Spencer, Darwin, 
Herder, Hamann, Jacobi, Comte, Marx, Engels etc. 

Cu toate acestea, nu putem să nu reținem următoarea concluzie 
la care a ajuns filosoful recesivităţii, anume că „istorismul, cel puţin ca 
o concepţie difuză, implicită, dacă nu chiar ca termen tehnic, domină 
gândirea în a doua jumătate a secolului al XIX-lea nu atât la istorici, 
absorbiți în cercetările lor de specialitate, cât la cei care cred că au 
chemarea să dea un sens universal tendinței de a considera orice 
manifestare culturală ca produs al unui moment istoric, al unei certe, 
dar efemere condiţii sociale” 

Faţă de această situație, Nietzsche, de pildă, adoptă o atitudine 
am putea spune dezarmantă. El este unul dintre gânditorii care au 
făcut un extrem de sever examen istorismului, „în utilitatea şi 
neajunsurile lui”. Potrivit judecăților sale de apreciere, notează 
Florian, omul „este mândru că nu este animal şi totuşi invidiază 
animalul care trăieşte numai în clipa prezentă, nu se gândeşte la ceea 
ce a fost şi va fi, şi de aceea nu este copleşit de regrete şi plictiseală. 
Trecutul, simplă fantomă, înlănţuie pe om; omul nu are fericirea de a 
uita”, pentru că este înzestrat cu memorie, este singura ființă istorică. 
Spre deosebire de om, „animalul este o ființă neistorică, o ființă care 
trăieşte în prezent şi de aceea se arată aşa cum este, fără fățărnicie”, 


1 Ibidem, p.356. 

Ko) adevărată țesătură de opinii şi ipoteze — contradictorii, exclusiviste, 
nu rareori ameţitoare — asupra istorismului, vezi în Alfred Stern, op. cit., 
p. 111-147. 

fără teamă de viitor şi insensibil în raport cu trecutul. „Asupra omului 
apasă povara trecutului, care îngreuiază mersul său. A rupe cu 
trecutul, cu istoria este o necesitate pentru viaţă. Fericirea omului stă 
în capacitatea lui de a uita. Cine nu se instalează în clipa de față, 
uitând trecutul, nu va şti niciodată ce este fericirea şi, chiar mai rău, nu 
va face pe nimeni fericit”. 

S-ar putea discuta mult pe marginea acestor reflecții — în general 
dramatice, contradictorii şi ca atare vulnerabile —, s-ar putea face, de 
asemenea, foarte multe comparații între ideile, tezele şi ipotezele 
formulate de diverşii teoreticieni de care ne-am ocupat până în 
prezent, direct sau indirect. Folosul ar fi unul singur, deja consemnat 
însă în mai multe rânduri în paginile lucrării, acela de a adânci şi mai 
mult convingerea că istoria şi omul rămân în continuare ce au fost şi 
sunt, adică două mari enigme, sau una singură în două ipostaze. 

Spre exemplu, de ce oare sugerează Nietzsche să se renunţe la 
istorie, să se rupă cu trecutul, să punem uitarea în locul memoriei? De 
ce se simte omul apăsat de istorie, de propriul său trecut? Cum ar 
putea omul să-şi construiască viitorul atât timp cât este chemat să-şi 
uite trecutul, să trăiască doar în prezent, fără nici un fel de proiecte? 

În diferite forme, de mai mare ori mai mică întindere, 
răspunsurile pot fi întâlnite în aproape toate analizele precedente. Şi 
totuşi, nu putem să nu mărturisim că nu suntem mai deloc de acord cu 
opiniile gânditorului german, pentru că trecutul omenirii nu este 
numai lacrimi şi durere, ci şi izbândă, triumf al omului în lupta cu sine 
şi originile sale, probabil animalice. 

Dar nu aceasta a fost adevărata intenţie a lui Nietzsche, de a 
scoate puternic în evidenţă caracterul tragic al istoriei, ci mai curând 
înclinăm să credem că el a urmărit premeditat fie să deplângă 
zădărnicia eforturilor umane, cum lasă să se înţeleagă istorismul la 
limita sa extremă, fie să pună în lumină paradoxul în care omul este 
nevoit să trăiască, acela că nu-i tihneşte trecutul, însă nici nu-l poate 
uita. 

De altfel, remarcă Florian, Nietzsche nu se îndoiește că „omul, 
incapabil de a uita, va fi chinuit de spectacolul curgerii şi caducității 
lucrurilor şi va ajunge la paralizarea acţiunii”. Singura soluție pentru 
depăşirea acestei situaţii ar fi deci uitarea, fiindcă viaţa omului „are 
nevoie de uitare, ca şi de somn” 12. Cum această soluţie nu este 
posibilă, atunci omul va rămâne veşnic un chinuit, un condamnat la 


1% Mircea Florian, Recesivitatea ca structură a lumii, vol. TI, ed.cit., p. 359. 

inactivitate. Cu alte cuvinte, cât se poate de semnificative pentru 
concepţia sa, Nietzsche admite că „există un grad de insomnie, de 
simț istoric, care ruinează pe un om, pe un popor, pe o cultură. «Dar 
această viață dezlănţuită este bolnavă şi trebuie să fie vindecată. Ea 
tânjeşte din cauza multor rele şi suferă nu numai de amintirea 
lanțurilor ei; ea suferă, ceea ce ne interesează aici îndeosebi, de boala 
istorică. Excesul de istorie a subminat forța plastică a vieţii, ea nu mai 
înțelege să se servească de trecut ca de o hrană întăritoarey» 
(Nietzsche 's Werke, vol. I, 1917, p. 378-379). 

Deşi s-ar putea să pară mult prea lungă şi obositoare, replica 
promptă dată de autorul Recesivităţii merită totuşi să fie consemnată 
în întregime în acest context, respectiv că „istoria şi neistoria sunt 
deopotrivă de necesare individului, poporului, culturii, pentru 
sănătatea lor; ei trebuie să înveţe şi a-şi aduce aminte şi a uita la 
momentul potrivit. Omul are nevoie de un orizont fix. Pe capacitatea 
de a gândi şi de a simţi neistoric poate creşte ceva bun, sănătos, mare, 
în adevăr uman. Numai într-o atmosferă neistorică, istoria poate fi de 
folos, căci numai aşa istoria devine viaţă, iar trecutul devine din nou 
istorie. Cine acţionează este nedrept faţă de trecut, fiindcă el cunoaşte 
numai un drept, dreptul a ceea ce trebuie să existe acum. Simţul istoric 
are efecte distrugătoare, spune Nietzsche. Dominarea fără îngrădire a 
simțului istoric întunecă viitorul, descurajează instinctul creator 
fiindcă el ruinează iluziile ce dau viață. Tot ce este viu are nevoie în 
jurul său de ceața propice a iluziei, de penumbra tainică a visului”. 

Demnă de tot interesul, părerea lui Florian este că, la urma 
urmei, „Nietzsche denunță ca neajuns principal al istorismului 
secătuirea acţiunii creatoare, blazarea”. In realitate, filosoful german 
„nu se plânge că istorismul distruge credinţa în valori durabile, căci el 
însuşi nu primeşte asemenea valori, ci este o victimă a 
subiectivismului istoric, mai ales a subiectivismului bio-psihologic, a 
«perspectivismului». De aceea, el propagă necesitatea «iluziei vitale», 
care însă — Nietzsche uită aceasta — este fecundă cât timp nu este 
cunoscută ca iluzie, ci este crezută fanatic ca un adevăr” . 

Desolidarizându-se de Nietzsche, făţiş şi destul de tranşant, 
apropiindu-se în schimb de Adriano Tilgher, Florian obiectează mai 
departe că „teoria «iluziei vitale» nu este manifestarea puterii de a voi 
sau a «voinţei de putere», ci a laşităţii care cerşeşte consolaţii, în fond 
ineficace. «Iluzia» este vitală numai dacă nu este cunoscută ca iluzie. 


121 Ibidem, p. 359-369; vezi şi Alfred Stern, op. cit., p. 130-131. 

«Cine face istorie în perioadele de angajare hotărâtoare are nevoie să 
creadă în caracterul absolut, definitiv, irevocabil al poziţiei sale... 
Numai cine nu crede în faptul împlinit face în adevăr istorie. 
Antiistoria face istoria» „(Adriano Tilgher, Critica dello storicismo, 
ed. a Il-a, 1935, p. 101)? 

În finalul acestor analize, autorul Recesivității aduce în discuţie, 
oarecum surprinzător, „atitudinea ambivalentă a conştiinţei noastre 
față de istorie: nici cu ea, nici fără ea. Nici fără ea, dacă prin istorie se 
înțelege străduința legitimă de a explica fenomenele culturale prin 
timpul în care ele au apărut şi deci prin antecedentele lor în timpul 
dinainte. Nici cu ea, dacă sensul acelor fenomene se reduce numai la 
relația lor istorică, la raportarea lor la un anumit timp, la anumite 
condiţii trecătoare, dacă aşadar se ajunge la relativarea tuturor 
valorilor, dacă toate valorile culturale sunt considerate simplă 
«ideologie» sau «falsă conștiință» a realității istorice”! 

Florian nu pune la îndoială faptul că, într-adevăr, „istoria a fost 
şi ea, asemenea raționalismului, o emancipare de prejudecăți, anume o 
eliberare de iluzia prezentului care tinde să se eternizeze”, dar 
gânditorul ţine să atragă totodată atenția că „istoria uită că formele 
sociale şi culturale ale viitorului, pentru înfăptuirea cărora se dă o 
luptă aprigă şi uneori sângeroasă, sunt şi ele menite pieirii. Nu cunosc 
nici un mare creator de concepţie filosofică — remarcă autorul —, a 
cărei biruinţă el o aşteaptă de la viitor, să fi susținut consecvent că şi 
concepția sa este sortită să dispară o dată cu acel viitor în care el pune 
atâtea speranţe”. 

Toate acestea, conchide Florian, demonstrează că, „mai curând 
decât era de aşteptat, eliberarea prin istorism a devenit o povară, o 
plagă, un nou lanţ poate şi mai înrobitor. Astfel a luat naştere 
antiistorismul sau «criza istoristă», denunțată de E. Troeltsch şi 
dramatic prezentată de Adriano Tilgher, care susține că el a semnalat 
cel dintâi, după primul război mondial, tendința antiistoristă a 
epocii” 

În raport cu această situaţie, negreşit se ridică următoarea 
întrebare: „cum vom aprecia antiistorismul? Dacă antiistorismul 
marchează triumful subiectivismului în interpretarea faptelor istorice, 
dacă el este un servilism, atitudine ancilară față de exigenţele 
contradictorii ale prezentului atât de frământat — răspunde filosoful 


12 Mircea Florian, Recesivitatea ca structură a lumii, vol. Il, ed.cit., p. 360. 
și 3, Ibidem, p. 360-361. 
Ibidem, p. 361. 

recesivității —, mărturisim fără înconjur că preferăm istorismul de 
altădată, cu toate slăbiciunile lui”'%, trecându-se deci cu vederea că, în 
ultimă instanță, „istorismul exercită o acţiune «eliberatoare» în două 
direcţii contrare: a) stimulează acţiunea prezentului, fiindcă el ne 
învaţă că fiecare moment are sarcinile sale şi că întreaga cultură este 
încercarea de a traduce în faptă aceste sarcini; b) paralizează acțiunea 
prezentului, fiindcă el ne arată că şi străduinţa noastră, pe care o luăm 
în serios şi o credem durabilă, este tot atât de provizorie Îi de lovită de 
caducitate ca şi celelalte produse culturale ale trecutului” 


10. Istorismul — „copilul teribil al filosofiei itapa 


Între antiistorism şi istorism, Florian optează aşadar pentru 
istorism, pentru „copilul teribil al filosofiei contemporane”!” — cum îl 
caracterizează Alfred Stern —, cu toate ambiguitățile sale, cu toate 
punctele sale vulnerabile şi cu toate exagerările sau aspectele lui 
contradictorii. În nici un caz, gânditorul român nu este însă de acord 
cu ideile lui C. H. Becker, bunăoară, „care exprimă tipic această 
«transformare în conştiinţa istorică», acest antiistorism arbitrar, 
subiectivist. Epoca istorismului a apus, declară solemn autorul. 
Credința că istoria este obiectivă a fost ruinată; se recunoaşte fără 
regret subiectivitatea ei”, alt gen de subiectivitate — se pare — decât 
aceea susținută de Paul Ricoeur, de pildă. „«Orice scriere istorică — 
argumentează Becker — este o alegere de material, este deci 
condiționată subiectiv față de conţinutul obiectiv total... Noi modernii 
ar trebui să avem curajul de a ne pronunţa pentru subiectivismul 
nostru şi de a recunoaşte în caracterul subiectiv tocmai valoarea şi mai 
bine-zis valorificarea mai departe activă a ceea ce a fost» (Der Wandel 
im E at Bewusstsein. Die neue Rundschau, vol. I, 1927, 
p. 115)" 

De ce militează totuşi Florian pentru istorism, văzut, bineînțeles, 
în aspectele lui luminoase, solide, inatacabile? Pentru că, consideră el, 
„istorismul este o adâncire a obiectivițăţii, un plan mai aproape de 
individualitatea şi realitatea lucrurilor”. Oarecum diferit şi distanțat 
de Troeltsch, spre exemplu, autorul român găseşte că „poziția 


Ibidem, p. 363; în ceea ce priveşte slăbiciunile sau limitele 
istorismului, vezi şi Alfred Stern, op. cit., p. 148-164. 

12 Mircea Florian, Recesivitatea ca structură a lumii, vol. Il, ed. cit., p. 373. 

127 Alfred Stern, op. cit., p. 148. 

128 Mircea Florian, Recesivitatea ca structură a lumii, vol. II, ed. cit., 
p. 363-364. 

12 Ibidem, p. 346-347. 

istorismului în faţa naturalismului nu este poziţia antiştiinţei în fața 
ştiinţei, ci poziţia unei ştiinţe noologice, a istoriei, care vrea să se rupă 
de antropocentrism pentru a deveni obiectivă față de o altă disciplină 
ştiinţifică mai veche, față de ştiinţa naturii”. Intr-o altă formulare, mai 
clară, ideea pentru care pledează Florian este că, aidoma ştiinţei în 
genere, „istoria îşi soarbe seva din aceeaşi orientare spre realitate, spre 
«concret»; este şi ea însuflețită de dorința adevărului”, a descoperirii şi 
consolidării lui. „Abia în vremea noastră — concede filosoful — istoria 
a revendicat în constituirea ei prezența necesară (subl. ns.) a unor 
factori «irațional», «neştiinţifici», revenind astfel la un izvor al ei, 
romantismul”? , deja bine cunoscut nouă din analizele anterioare. 

Referindu-se la partea sa precară, la ceea ce el numește „punctul 
cel mai vulnerabil al istorismului extremist”, Florian invocă drept 
argument „negarea supraistoricului, a conținuturilor intrinsece, 
valabile «în sine», care nu sunt legate de un anumit moment al 
timpului istoric, ci pot fi prezentate în mai multe momente, dacă nu în 
toate timpurile, fără ca prin această repetiție ele să se transforme în 
sensuri supratemporale, în «valori» transcendente timpului... 
Supraistoric înseamnă o prezență repetată, generalizabilă, eliberată de 
clipa individuală. Istorismul — precizează gânditorul — este metoda de 
a înțelege prezentul în conținuturile sale proprii prin raportarea 
prezentului la trecut, fie că prezentul continuă trecutul conştient, fie că 
i se opune şi-l continuă inconştient sau involuntar” 

Soluția propusă de autorul Recesivității, un fel de contrapondere 
față de exagerările istorismului, este prin urmare admiterea realității 
supraistoricului, în acest mod el contestând opinia, predominant 
marxistă , că există „numai un adevăr pentru un anumit moment 
istoric”, Într-o atare optică, respinsă deci de Florian doar pentru 
excesele sale, „istoria este scena pe care apar şi dispar culturi, este 
masacrarea ideilor, este distrugerea credinței în Adevăr. Inapoia 
noastră zărim consternaţi nesfârşite ruine şi credinţe, mituri, sisteme 
de gândire, la care oamenii de altădată au aderat din tot sufletul lor ca 
la adevăruri absolute, cum noi aderăm astăzi la puţinele convingeri 
care ne-au mai rămas” 

Poate mai mult decât în oricare altul, în acest context se vede 
limpede că Florian este unul dintre gânditorii care pun un preţ deosebit 
pe valorile trecutului, pe istoria privită sau limitată la trecut, cel puţin 


si Ibidem, p. 347. 
“ Ibidem, p. 364. 
” Alte detalii, în această ordine de idei, vezi în Alfred Stern, op. cit., 
p.133- 140. 
3? Mircea Florian, Recesivitatea ca structură a lumii, vol. II, ed. cit., p. 365. 

între anumite limite sau într-un sens restrictiv, pentru că, trebuie să ne 
reamintim, el nu a omis să se ocupe, cu toată seriozitatea, şi de 
importanţa prezentului şi a viitorului în viaţa omului, în istorie. 

„Istoria — scrie filosoful — este de precădere îndreptată spre trecut, 
spre «ceea ce a fost», pentru a-l cunoaşte «aşa cum a fost» ”. În comparaţie 
cu trecutul, dimpotrivă, „prezentul nu este istorie, fiindcă el face istorie.. 
Prezentul devine istorie când a încetat de a fi prezent; cât timp este prezent, 
el este noutate, depăşire a ceea ce a fost. În eventualitatea din urmă, raportul 
se răstoarnă: prezentul determină trecutul prin interpretările sale şi 
anticipează viitorul. Orice prezent are dreptul şi datoria de a lua poziţie, de 
a fi liber, de a clădi lumea sa” 

Suntem întru totul de acord cu Florian, într-o gândire „liberă”, 
dezlănţuită, însetată continuu de originalitate, de noutate, deşi este şi 
ea plină de riscuri şi poate că şi de aventuri. Suntem de acord că 
„prezentul nu primeşte, nu moşteneşte tot trecutul, întocmai cum 
viitorul nu acceptă tot ce-i testează prezentul”. La modul ideal, de 
asemenea, convenim că „prezentul înnoieşte, reîncepe timpul, are în 
sine ceva absolut”i5$. 

Elanul, graba, nevoia de aer proaspăt în gândire, confundarea 
realităţii cu speranța, probabil că şi invers, nu rareori ne joacă însă 
feste. Cum adică „prezentul, fiindcă este luare de poziţie, se desprinde 
de timp”?! Este greu de înţeles, cu toate că se recunoaşte că „afirmaţia 
are aspectul unui paradox, căci prezentul este o dimensiune a 
timpului”. Şi totuşi, gânditorul constată că „prezentul întrupează 
libertatea nu numai față de trecut, ci şi față de actualitate. Cel care 
lucrează în prezent pare a lucra intemporal, pentru eternitate, adică 
pentru orice timp... Este aici şi o parte de iluzie”, confirmată de faptul 
că „starea de lucruri prezentă este permanentizată. Dar se ascunde tot 
aici şi o înfumurare — credința că prezentul este numai prezentul său, 
că deci conţinutul lui creator este univoc, precis”. 

Faţă de această credință, care este totuna cu „pretenţia de a 
monopoliza aspiraţiile actuale, «spiritul timpului»”, replica lui Florian 
este teribilă şi credem că de o actualitate greu de bănuit pentru cei ce 
nu-i cunosc opera. 

Astfel, acum câteva bune decenii în urmă, el observa ironic că 
„sunt mulți acei care pretind că ştiu cu certitudine care sunt cerințele 
timpului nostru. Ei sunt «inițiaţii» prezentului, «purtătorii de cuvânt» 
ai timpului de faţă. Ei afişează naiva încredere în «revelaţiile istoriei»; 
ei cred că istoria este alături de ei; nu numai prezentul, ci şi viitorul nu 


133 ` Ibidem, p. 381. 
%* Ibidem, p. 381-382. 

mai au nici un secret pentru ei. Mulţi sunt cuprinși de groază că sunt 
«inactuali», că nu «merg cu vremea», că sunt nişte «întârziaţi». Există 
şi specia acelora care poartă ca o decorație «inactualitatea», deşi ei pot 
fi mai actuali decât pretinşii exponenți ai prezentului. «Actualiştii» 
aruncă praf în aer ca să vadă de unde bate vântul, ce anume vrea 
timpul şi încotro merge «generaţia prezentă” . 

Deplângând situațiile de acest gen, Florian se detaşează cu 
seninătate şi totodată avertizează că „adeseori ceea ce trece drept «cerință 
a timpului» este numai dorința de a domina, de a impune o ură, o 
răzbunare, un deziderat personal sau colectiv. Cei care vorbesc în numele 
prezentului au grija, pentru a-şi asigura succesul, să recurgă la alte 
mijloace decât la argumentare şi persuasiune — la reclamă, la formarea de 
clici, la presiuni de tot felul. Asemenea procedee ne arată că prezentul 
poate fi făcut şi cu mijloace neleale, deci că prezentul poate fi 
falsificat”. 

Aparent concesiv, în realitate însă deosebit de incisiv şi chiar 
incitant, filosoful apreciază în cele din urmă că „«a fi omul vremii 
sale» este poate o abilitate, poate o fericită întâmplare, nu este o țintă 
care inspiră respect. Cum, oare spiritul a istovit toate virtualitățile sale, 
a distribuit toate posturile sale celor care au avut norocul să se nască 
înaintea altora? Nu mai este loc pentru o spiritualitate liberă? ... Un 
asemenea istorism ar însemna o degradare a naturii umane. In 
realitate, el este o armă de luptă în mâinile celor care pretind că au 
primit sau şi-au atribuit sarcina de a reprezenta «spiritul vremii»”. 

Inţeleaptă şi originală, dar mai ales sugestivă prin intențiile ei, 
concluzia lui Florian, formulată parcă cu multă amărăciune, este aceea 
că „tributare curentelor timpului sunt numai spiritele mediocre”!€, 
lipsite de forță creatoare. 

În încheierea acestui capitol, fie numai şi în câteva cuvinte, se 
cuvine să amintim şi câteva dintre particularităţile prezenteismului în 
filosofia contemporană a istoriei, orientare care se opune 
retrospectivismului, susţinut la rândul său „de diferitele variante ale 
istoricismului obiectivist sau de aşa-numita teorie a «bunului simţ în 
istorie”, 

In esenţă, şi în aceste cazuri, este vorba din nou de relația trecut- 
prezent în istorie. De data aceasta, se pare însă că tratarea izolată a 
celor doi termeni a atins cote maxime, dacă nu cumva absurde. 


55 Ibidem, p. 382. 

15 Ibidem, p. 383. 

137 Marin Badea, Pamfil Nichiţelea, op. cit., p. 160. 
158 


Universitatea Spiru Haret 


Retrospectivismul, de pildă, „rupe trecutul istoric de prezent şi 
viitor”, el este un fel de avertisment „împotriva «prezenteismului»”, 
un avertisment „«menit să prevină denaturarea cunoaşterii trecutului 
din perspectiva prezentului»”. 

Spre deosebire de retrospectivism, prezenteismul, din contra, 
„teoretizează ideea  inevitabilității «modernizării» istoriei, a 
«rescrierii» ei în raport cu interesele şi problemele fiecărei generații, 
ale fiecărui istoric” 

Cum interesele, problemele şi generațiile se schimbă, rezultă 
atunci că istoria este sau va fi mereu alta, se schimbă şi se va schimba 
continuu şi ea, ajungându-se prin urmare nu doar la un relativism 
dizolvat, ci şi la subminarea oricărei credințe ori măcar speranţe în 
statutul ştiinţific al istoriei. 

Ambele orientări sunt unilaterale, am putea spune chiar 
pătimaşe, pentru că timpul, factor indispensabil în discutarea şi 
definirea istoriei, nu este numai trecut sau doar prezent, ca să nu mai 
vorbim de ignorarea viitorului. Altfel formulată, părerea noastră este 
că istoria nu poate şi mai ales nu trebuie privită numai din perspectiva 
uneia dintre ipostazele timpului, indiferent care ar fi aceasta, respectiv 
trecut, prezent şi viitor. 

Aşadar, în ordinea enunțării notelor distinctive, primul, 
retrospectivismul, păcătuieşte în măsura în care „reduce obiectul 
cunoaşterii istorice numai la faptele şi evenimentele istorice revolute, res 
gestae, iar cunoaşterea istorică la aspectul său retrospectiv, negând 
existența unei «istorii contemporane» şi a cerinţei abordării trecutului din 
perspectiva prezentului”!? „ pe când cel de al doilea, prezenteismul, se 
dovedeşte a fi vulnerabil prin contestarea totală a obiectivităţii în istorie, 
declarându-se, în schimb, adeptul subiectivismului şi relativismului în 
planul cunoaşterii evenimentelor istorice. 

În rezumat, putem observa că ceea ce îi lipseşte unuia dintre 
aceste două curente constituie la urma urmei „meritul” celuilalt. Aşa 
încât, înclinăm să credem că renunţarea fiecăruia la propriile exagerări 
ar fi benefică tocmai în vederea colaborării lor, a completării reciproce 
şi îndeosebi a formării unei imagini cât mai apropiată de realitate în 
privinţa istoriei. 


li „ Ibidem, p. 161. 
3? Ibidem, p. 160. 

IV. ORIGINILE FILOSOFIEI ISTORIEI. 
LEGITIMITATEA ŞI SCOPURILE EI 


Înainte de a ne ocupa de această problemă, care nici ea nu este 
nici simplă şi nici în afara oricăror controverse, să încercăm să 
desluşim pe cât posibil ce este sau ce ar trebui să înțelegem prin 
filosofia istoriei, fie şi în linii generale. 

Şi în această direcţie, desigur, se impune să pornim de la om, nu 
numai pentru că omul face istoria, ci şi datorită nevoii sale fireşti de a 
o cunoaşte şi a o înţelege, de a-i găsi posibilul ei sens real. 

Referindu-se îndeosebi la omul de la mijlocul secolului al XX-lea, 
întrucât el are un mai dezvoltat simţ istoric, Stern notează, bunăoară, că 
acesta „caută să înţeleagă istoria în ansamblul său, principiile ce o 
guvernează şi sensul pe care ea ar putea să-l conțină”. Or, consideră 
autorul, tocmai „ansamblul tentativelor pentru a înţelege istoria şi pentru a 
o integra în totalitatea existenței umane este ceea ce — potrivit unui termen 
creat de Voltaire — se numeşte filosofia istoriei”. 

In optica sa, cum bine ştim, nu există însă o altă cale pentru om 
de a constata realitatea istorică decât calea suferinţei, în virtutea căreia 
„istoria se descoperă omului ca o realitate prezentă”. Scopul invocării 
suferinţei este deci acela de a demonstra, încă o dată, că „realitatea 
istorică este istoria trăită”, istoria prezentă, de unde decurge că istoria 
nu ar putea fi redusă, în nici un caz, doar la „o istorie a trecutului”. 


1. Istoria, suferințele umane şi crearea de sisteme de filosofie a 
istoriei 

Mai mult, suferinţele îndurate de oameni pot juca şi un alt rol, 
acela de a se constitui în „principalele motive pentru crearea de 
sisteme de filosofie a istoriei”. Ca dovadă, susține Stern, „prima 
tentativă pe deplin conştientă pentru a crea o filosofie a istoriei — 
Cetatea lui Dumnezeu a Sf. Augustin — a fost motivată prin cucerirea 
Romei de către vizigoții lui Alaric”. Tot suferințele oamenilor, de 
asemenea, au fost acelea care au exercitat „o influenţă decisivă asupra 


! Alfred Stern, La philosophie de l’histoire et le probleme des valeurs, 
C.D.U., 1957, p. 27 

filosofiei istoriei a lui Machiavelli”. De alminteri, ceea ce spune destul 
de mult în această ordine de idei, „capitolul consacrat Principelui său 
se intitulează Îndemn la eliberarea Italiei de barbari” 

Deşi nu contestă că tentativa lui Augustin poate fi considerată 
drept „primul mare tratat de filosofie a istoriei”, teoreticianul german 
nu se îndoieşte totuşi că Hegel este acela de numele căruia se leagă 
„cea mai mare tentativă a unei filosofii a istoriei din timpurile 
moderne”. 

De reţinut că, aidoma lui Augustin şi Machiavelli, Hegel a 
suportat şi el influența unor tragice evenimente istorice, în spatele 
cărora stăteau „tunurile lui Napoleon”. De altfel, şi nu întâmplător, se 
crede că „toată filosofia istoriei a lui Hegel va purta amprenta acestor 
experiențe individuale ale unui destin colectiv. Ideile sale asupra 
stabilizării istoriei asupra rolului marilor oameni ca «geranţi» ai 
spiritului universal, asupra pasiunilor şi sacrificiilor lor, asupra 
dreptului lor de a se plasa deasupra moralei — toate acestea sunt intim 
legate de experienţa personală a lui Hegel, dureroasă şi totuşi sublimă, 
a bătăliei de la Jena şi a eroului său, Bonaparte”. 

În galeria marilor creatori de sisteme de filosofie a istoriei este 
inclus, în acest context, şi Oswald Spengler, elogiat de Stern, criticat 
însă destul de sever de Florian. 

„In momentul când Primul Război Mondial era pe sfârşite 
(1918) — scrie filosoful recesivităţii — a apărut primul volum, iar în 
1922, după terminarea războiului, al doilea volum al operei Untergang 
des Abendlandes (Declinul Occidentului — trad. ns.), semnată de 
Oswald Spengler, autor aproape necunoscut înainte, dar devenit apoi 
cunoscut şi discutat. In «morfologia» sa culturală, istorismul primeşte 
o ascuțime şi capătă o vehemenţă necunoscute până atunci. Marile 
culturi sunt în număr limitat; ele nu comunică între ele, sunt 
singuratice, impermeabile, au o «fizionomie» incomparabilă, unică, se 
dezvoltă spontan ca «organisme superioare», ca plante care cresc 
într-un anumit peisaj, ating un punct culminant şi apoi se veştejesc sub 
formă de civilizaţie exterioară şi în sfârşit mor. Esenţial este că fiecare 
mare cultură îşi are o ştiinţă proprie, netransmisibilă, nu numai o artă, 
o morală, o religie, o filosofie proprie. Nu există deci o matematică în 
genere, ci o matematică greacă, una arabă, una modernă. Cu Spengler, 


? Ibidem, p. 28. 
` Ibidem, p. 27. 
* Ibidem, p. 28. 

istorismul atinge un extremism vecin cu absurditatea”, conchide 
Florian. 

Cum spuneam, Stern are o altă părere, vădit opusă aceleia 
formulată de autorul Recesivității. În viziunea interpretului german, 
spre exemplu, Declinul Occidentului este „cartea de filosofie a istoriei 
cea mai senzaţională din secolul douăzeci”. În contrast cu Florian, el 
ne documentează că această lucrare „a apărut în 1917, în cursul celui 
de al treilea an al Primului Război Mondial”, remarcat de Spengler ca 
un fenomen ce „«face parte din condiţiile în care ultimile trăsături ale 
noii imagini asupra lumii ar putea să fie determinate»”. 

În termeni asemănători este prezentată şi opera lui Arnold 
Toynbee, ca „operă de senzaţie în domeniul filosofiei istoriei”. 
Elaborată într-o perioadă extrem de lungă, de aproximativ trei decenii, 
lucrarea Studiul istoriei (12 volume) a suportat şi ea „influenţa celor 
două războaie mondiale. Referindu-se la primul dintre aceste dezastre, 
Toynbee scrie: . «spiritul meu nu era încă oțelit când istoria a luat 
gâtul generaţiei mele, în 1914y%. 

Un alt exemplu, poate şi mai convingător pentru Alfred Stern, 
este acela al fenomenologului german Edmund Husserl, apreciat ca 
„cel mai antiistoric şi static dintre filosofii secolului nostru”. Cu toate 
acestea, el „a trebuit să reinterpreteze doctrina sa într-un sens istoric 
atunci când pretinsa „revoluţie națională» hitleristă i-a luat gâtul — 
aproape literalmente” 

În lumina unor astfel de evenimente istorice, profunde şi 
dramatice, Stern nu ezită să formuleze concluzia că „noul zbor al 
filosofiei istoriei pe care îl constatăm după al doilea război mondial se 
explică deci prin suferințele personale ale atâtor indivizi, supuşi unui 
crud destin colectiv, ce s-a nimerit timpului lor, generaţiei lor”. 

În sfera acestor analize, autorul rezervă un loc de referință 
împărțirii sistemelor filosofice în feorogone şi în patogone. 
„Considerate sub unghiul motivelor lor psihologice — susține Stern —, 
sistemele filosofice pot fi divizate în «feorogone» şi «patogone». 
Filosofia teorogonă este motivată de observarea lumii... Filosofia 
patogonă, dimpotrivă, este motivată de suferință... Dacă 


* Mircea Florian, Recesivitatea ca structură a lumii, vol. II, Editura 
Eminescu, Bucureşti, p. 378; în completarea şi consolidarea unor atare 
judecăţi de apreciere, vezi şi Nicolae Bagdasar, Filosofia contemporană a 
istoriei, vol. I, Societatea Română de Filosofie, Bucureşti, 1930, p. 272-277. 

“ Alfred Stern, op. cit. p. 28. 
7 Ibidem, p. 28-29. 

epistemologia este în general teorogonă, noi putem afirma că, în cele 
mai multe cazuri, filosofia istoriei este patogonă”. 

Încercând o oarecare nuanţare, în măsură să atenueze întrucâtva 
riscurile pe care le implică clasificarea sistemelor filosofice doar în 
două mari categorii, teoreticianul la care ne vom raporta cu precădere 
în prima parte a acestui capitol, germanul Alfred Stern, ţine să 
sublinieze totodată că „ceea ce face, după părerea mea, caracterul 
distinct al oricărei filosofii este că ea consideră legăturile dintre 
gândirea determinantă şi obiectele determinate, adică dintre subiect şi 
lume. Ştiinţa, din contra, se limitează să examineze între ele 
raporturile mutuale ale obiectelor determinate, pe care le numim 
lume”. 

In acest context, într-adevăr, autorul recunoaşte că pentru mulți 
analişti istoria nu este ştiinţă. „Totuşi, ceea ce ea are în comun cu 
ştiinţa este această trăsătură caracteristică de a examina între ele 
raporturile mutuale ale obiectelor sale — obiecte în sens logic, care, 
pentru istoric, sunt adesea subiecte psihologice”. 

Din aproape în aproape, sprijinindu-se desigur şi pe delimitările 
dintre filosofie, ştiinţă şi istorie, Stern aduce concomitent în discuţie şi 
menirea sau scopurile filosofiei istoriei, anume că ea „caută să 
cunoască cum gândirea determinantă a subiectului ajunge să 
determine conceptul de istorie ca distinct de conceptul de natură, cum 
ajunge să determine condiţiile logice, epistemologice, psihologice şi 
axiologice ale cunoaşterii istorice, dacă ea ajunge să determine legile 
istorice şi să înţeleagă conceptele de sens şi de valoare a istoriei, şi în 
ce manieră ea ajunge aici”. 

O primă constatare, la care subscriem, este aceea că, în ciuda 
îndelungatelor sale origini istorice şi psihologice, precum şi a 
caracterului său logic, „conceptul de filosofie a istoriei” nu este încă 
pe deplin elucidat. Este suficient să adăugăm în acest loc, ca o a doua 
constatare, că nici chiar „originile sale istorice” nu sunt în afara 
oricăror controverse şi nici nu sunt argumentate în acelaşi fel. 

In genere, se crede că nu s-ar putea vorbi îndreptăţit despre o 
gândire istorică în antichitatea greacă, de pildă. Unii specialişti 
apreciază însă că ar fi inexactă omiterea influenţei exercitată de 
Heraclit, bunăoară, asupra filosofiei moderne a istoriei, în primul rând 
asupra concepţiei lui Hegel şi Marx. 


8 Ibidem, p. 29. 

Este drept, prezumtiva lipsă a unei filosofii a istoriei în gândirea 
greacă s-ar putea explica sau mai curând argumenta prin prezenţa ori 
dominarea ideii de ciclu”, a unei „regularităţi în schimbările timpului, 
care raportează totul după un ciclu totdeauna identic — zilele, lunile, 
anii”. Numai că, luată ca atare, fără nici un fel de alte corelaţii, „ideea 
ciclului nu explică totuşi absenţa filosofiei istoriei printre greci”. Una 
dintre dovezi, cât se poate de convingătoare, este că această idee de 
ciclu istoric se va regăsi peste secole şi la „anumiţi filosofi ai istoriei 
din era creştină şi din timpurile moderne, precum Giambattista Vico, 
Benedetto Croce, Oswald Spengler, Arnold Toynbee” etc. 

În orice caz, nu poate şi mai cu seamă nu trebuie să fie 
contestată marea diferenţă dintre gândirea greacă şi gândirea specifică 
epocii medievale şi moderne, deoarece timpul, spre exemplu, pentru 
Antichitate era „lipsit de direcţie, de sens priveligiat, de evoluţie spre 
un scop”, pe când, în mod cert — deci fără nici un fel de comentarii —, 
„pentru gânditorul creştin timpul este linear. El are un început — 
crearea lumii şi a primului om. El are o dată centrală — naşterea lui 
Christos. El se mişcă spre un scop — judecata de Apoi. Timpul fiind 
finit, înseamnă că între crearea lui Adam şi judecata de Apoi toate 
popoarele trebuie să-şi realizeze destinul lor. Cu aceasta, timpul 
dobândeşte un sens unic, el devine ireversibil şi drept urmare prețios, 
căci fiind finit trebuie să-l utilizăm înainte ca el să treacă. Aşa încât, 
valoarea timpului este stabilită, iar aceasta semnifică istoricitatea sa”. 

In epoca modernă, explicarea ireversibilității timpului s-a înscris 
pe alte coordonate, de ordin ştiinţific. Concret, este vorba de cel de al 
doilea principiu al termodinamicii, în virtutea căruia se considera că 
„dacă entropia tinde spre un maximum, dacă cantitatea de energie 
liberă diminuează constant, există o diferenţă între «cel mai devreme» 
şi «cel mai târziu», iar valoarea timpului şi istoricitatea sa devin 
manifeste”. 

Acest mod de a gândi a stârnit numeroase critici, argumentându- 
se, de pildă, că „cel de al doilea principiu al termodinamicii nu este 
valabil decât pentru anumite părţi ale universului, considerate ca 
sisteme închise. In consecinţă, el nu enunță nimic asupra unicității 
istoriei universului în totalitatea sa, nici asupra istoriei uneia din 


“În legătură cu ideea de ciclu în istorie, vezi şi Mircea Florian, Introducere 
în fi ilosofi a istoriei, Editura Garamond, Bucureşti, 1997, p. 200-208. 
„Alfred Stern, op. cit., p. 30. 
1 Ibidem, p. 30-31. 

părțile sale, fiindcă nici una dintre acestea nu reprezintă un sistem 
închis”!!. 

Nu vom intra în prea multe amănunte, pentru că majoritatea 
dintre ele se constituie în ipoteze, calcule statistice, probabilități 
privind scurgerea timpului în cicluri alternante, finitudinea şi 
caracterul liniar al timpului nostru istoric terestru, direcția timpului şi 
posibilitatea schimbării sensului său etc. Or, toate acestea, la care s-ar 
mai putea adăuga şi diferite alte aspecte prezente în câmpul 
preocupărilor ştiinţifice moderne şi contemporane, depăşesc cu mult 
sfera de interes a lucrării noastre. 

In schimb, ne reţine atenția constatarea că „pentru Platon, ca şi 
pentru majoritatea gânditorilor greci, devenirea este inferioară ființei, 
singurul obiect al cunoaşterii adevărate. După părerea mea — 
subliniează Stern —, înseamnă că această inferioritate a devenirii în 
raport cu ființa este cauza principală a absenței unei filosofii a istoriei 
umane printre greci; căci ce este istoria, dacă nu devenirea 
umanităţii?”, se întreabă retoric autorul. 

La rândul său, Felice Battaglia notează şi el că toţi acei „«care 
celebrează fiinţa ca obiect şi revendică pentru ea...perfecția imuabilă 
sunt condamnaţi să ignore istoria”, de unde rezultă, corelând 
îndeosebi cele două opinii, ce se sprijină reciproc, că obiectul de 
studiu al filosofiei istoriei ar fi neîndoielnic devenirea umanității, şi nu 
fiinţa revendicată de gândirea filosofică greacă. 

Dacă nu explicit, implicit a existat totuşi la greci o filosofie a 
istoriei, cuprinsă mai ales în miturile lor. Potrivit mitului, „muza 
istoriei este Clio. Ea este în acelaşi timp muza poeziei epice. Această 
uniune personală a două funcții — remarcă Stern — arată că grecii au 
trebuit să simtă ceea ce noi ştim astăzi, graţie unei experiențe 
suplimentare de două mii cinci sute de ani, anume că în istoriografie 
linia de demarcaţie între adevărul istoric şi ficțiunea poetică este 
dificil să se traseze. In mod inevitabil, istoria conţine elemente fictive 
alături de adevăr, ea este făcută din documentare şi imaginație”. 

Având în vedere această dublă funcție conferită mitului Clio, de 
muză a istoriei şi a poeziei epice, s-ar putea deci afirma, în lumina 
unei atare situaţii, că „grecii au respins prin anticipație realismul 
istoric al secolului al XIX-lea, care, prin gura istoricului german von 
Ranke, va impune istoriei obligaţia de a ne spune cum s-au petrecut 
lucrurile «în realitate»”. 


1 /bidem, p. 31. 

Dar există şi alte păreri, vizibil contrare lui Ranke, susţinute, 
spre exemplu, de Renan, Cournot, Carlyle, Dilthey, Croce, 
Windelband, Simmel, Gilson, Russell, Toynbee, Ricoeur etc., care 
gândesc că „istoricul trebuie să fie totodată artist, dotat cu imaginație”, 
ceea ce ar vrea să însemne, conchide Stern, că tocmai „în această 
concepţie contemporană triumfă mitul grec al lui Clio, muza istoriei şi 
a poeziei epice” 

Artişti ori savanți, istorici sau filosofi, ori şi una şi alta — în aşa 
fel sunt caracterizați istoricii, încât nu se mai ştie la un moment dat 
dacă sunt sau nu istorici, savanţi, artişti ori filosofi —, grecii s-au arătat 
şi ei preocupaţi, aşadar, de problemele . de filosofie a istoriei, chiar 
dacă au făcut-o sub forma mitului Clio”. Cu toate acestea, originile 
filosofiei istoriei nu pot fi reduse numai la prezenţa lor în gândirea 
greacă, pentru că, într-un fel sau altul, în mai mare ori în mai mică 
măsură, ele pot fi întâlnite şi la alte popoare, bunăoară la egipteni, 
evrei şi perşi. 

Prevalându-se de concepţia lui Herodot, Vico, de pildă, încerca să 
acrediteze ideea că adevărata origine a filosofiei istoriei s-ar găsi în 
gândirea egiptenilor, întrucât ei sunt aceia „care au divizat tot timpul scurs 
anterior în trei vârste — vârsta dumnezeilor, vârsta eroilor, vârsta 
oamenilor”. 

Pe bună dreptate, Stern obiectează însă că „o simplă diviziune a 
timpului în perioade nu constituie totuşi o filosofie a istoriei”, 
bineînțeles cu condiţia să fim de acord că obiectul ei de cercetare nu se 
limitează doar la discutarea sau descifrarea mereu incitantului concept 
filosofic numit timp, în toate variantele sau ipostazele sale posibile, 
fizice şi psihice, biologice şi culturale, economice şi politice, 
antropologice şi divine etc. 

Mai aproape de epoca noastră, Renan insistă de altminteri 
„asupra originii evreieşti a filosofiei istoriei. «Evreul — scrie autorul 
Vieţii lui lisus —..., graţie unei specii de simţ profetic..., a făcut să 
intre istoria în religie». Legând felul de umanitate de acela al 
poporului lor, gânditorii evrei au fost primii care, după Renan, au avut 
grija unei teorii generale despre mersul speciei noastre”. 


12 Ibidem, p. 35; vezi şi Felice Battaglia, La valeur dans l'histoire, 
Paris, 1955, p. 14. 

Clio nu este singurul mit, şi nici cel mai important pentru explicarea 
istoriei omenirii. O abordare complexă şi extrem de interesantă a tematicii 
miturilor, inclusiv a raporturilor dintre mit şi istorie, vezi în Paul Ricoeur, 
Philosophie de la volonté. Finitude et culpabilité, vol. II, Editions Montaigne, 
Paris, 1960, p. 153-321. 

Alături de evrei, Renan şi mai recent Toynbee menționează 
numele perşilor, care au avut şi ei, de asemenea, preocupări 
îndelungate de filosofie a istoriei, de apropriere „«a unui plan divin ce 
ne este relevat în această privire fragmentară, dar care transcende 
puterile noastre umane de percepţie şi de înţelegerey”. 

Ulterior, acest plan divin avea să-şi găsească un loc central în 
creştinism, un loc de primă şi chiar unică referință. Acesta este 
motivul, de altfel, pentru care „se consideră în general filosofia istoriei 
ca o creaţie a creştinismului şi mai ales a Sfântului Augustin”, autorul 
lucrării De civitate Dei, adică Despre cetatea lui Dumnezeu. 

Sub o formă concentrată, reținem că în viziunea Sf. Augustin 
„istoria este o luptă perpetuă între două cetăți amestecate: cetatea 
terestră - civitas terrena — şi cetatea lui Dumnezeu — civitas coelestis 
sau civitas Dei”. 

Prima este cetatea diavolului, în ea domină nelegiuirile şi 
interesele materiale, primare, pe când „cetatea lui Dumnezeu este mica 
comunitate a sfinților şi a drepţilor predestinaţi salvării eterne. Ea 
constituie veritabila cetate eternă, o Romă spirituală în care armele 
barbarilor nu mai pot să distrugă. Primii reprezentanţi ai acestor două 
cetăţi au fost Cain şi Abel”. 

Potrivit gândirii Sf. Augustin, lupta dintre aceste două tipuri de 
cetăți în final va da câştig de cauză „cetăţii lui Dumnezeu asupra 
cetății diavolului. Dumnezeu vrea să salveze o parte a umanităţii, 
pentru a arăta îndurarea sa, însă el nu vrea să salveze decât o 
minoritate”. Ceilalţi oameni, majoritatea, rămân pe veci condamnaţi 
diavolului. „In acest fel, divinitatea vrea să arate ceea ce ar merita toţi 
oamenii”. 

Mai mult, o dată atins scopul final, înfăptuirea dreptei judecăţi 
de Apoi, deci o dată cu „această realizare a împărăției cerurilor se va 
termina drama istoriei”. Evident că, atunci, se va termina şi cu istoria, 
deşi se crede că „acest sfârşit al istoriei nu va echivala cu sfârşitul 
tuturor lucrurilor. El va fi un fel de «a opta zi fără sfârşit, duminica 
eternăy”. 

In această duminică eternă, cum îşi imagina Sf. Augustin, „«noi 
vom fi în repaus şi ne vom vedea; ne vom vedea şi ne vom iubi; ne 
vom iubi şi ne vom slăvi. lată ceea ce noi vom avea la sfârşit fără 
sfârşit, căci ce alt sfârşit poate să existe pentru noi decât de a ajunge la 
împărăţia care nu trebuie să aibă sfârşit?»”. 


'5 Alfred Stern, op. cit., p. 37. 

Replica lui Stern este promptă şi cât se poate de logică, şi de 
aceea aderăm la ea fără rezerve, respectiv că un atare sfârşit, „dacă 
există un sfârşit fără sfârşit, acesta nu mai este totuşi istorie, deoarece 
în această cetate preafericită... nu va mai exista «stimularea nevoii” 

Or, nici un om de bună-credinţă nu se va îndoi că „o lume fără 
stimularea nevoii, fără dorinţe, fără invidii va fi o lume fără istorie; 
pentru că — Vico, Kant, Hegel şi Marx ne vor arăta mai târziu — 
invidiile, pasiunile şi nevoile formează materia necesară mediului în 
care istoria poate să-şi continue mersul său” 

Ca o concluzie de ordin general, în măsură să pună mai bine în 
lumină evoluţia gândirii occidentale, nu este lipsit de interes să notăm 
şi mai cu seamă să reflectăm asupra următoarei observaţii formulată 
de Alfred Stern, anume că, „interpretând istoria ca realizarea unui 
plan divin, pentru a asigura salvarea finală a umanităţii, Sfântul 
Augustin va arăta că ansamblul istoriei este susceptibil să fie 
interpretat şi înţeles printr-o idee unitară. Astfel, el va da filosofiei 
istoriei impulsul său decisiv. Că se acceptă ori se respinge 
interpretarea sa — şi eu o resping în mod natural —, rămâne faptul că 
datorită Sfântului Augustin lumea occidentală a dobândit convingerea 
că ansamblul istoriei este interpretabil. De aici a provenit întreaga 
noastră filosofie a istoriei, care, în fond, este o serie de tentative de a 
interpreta ansamblul istoriei umane”!5 

Curios şi interesant, deopotrivă, este că interpretarea pe care o 
dă Sf. Augustin istoriei e contestată nu numai de autori de genul lui 
Alfred Stern, dar şi de personalități cu făţişe opţiuni religioase, cum 
sunt, spre exemplu, Ernst Troeltsch (teolog protestant), Max Scheler 
(catolic), George Santayana (adept al catolicismului spaniol) etc. 

Stern se dovedeşte a fi însă ceva mai maleabil, poate că chiar 
mai precaut în aprecieri, fiindcă el consideră, spre deosebire de Hans 
Reichenbach, bunăoară, că „ar fi ridicol să se impute Sfântului 


14 Ibidem, p. 38. Alte opinii, convergente sau divergente, vezi în 
Raymond Aron, Dimensions de la conscience historique, Plon, Paris, 1961, p. 
32-44; Francis Fukuyama, Sfârşitul istoriei şi ultimul om, Editura Paideia, 
Bucureşti, 1994, p. 174-176; Francis Fukuyama, Sfârşitul istoriei?, Editura 
Vremea, Bucureşti, 1994, p. 48-49; Replici la Fukuyama (Allan Bloom), în 
op. cit., „52- 58. 

5 Alfred Stern, op. cit., p. 40. Peste veacuri, ideea de „ansamblu” în istorie 
şi de „semnificație” a istoriei avea să facă obiectul unor minuţioase preocupări ale 
unor reputați filosofi ai istoriei. În acest sens, drept dovadă, vezi Raymond Aron, 
Dimensions de la conscience historique, ed. cit., p. 16 şi urm. 

Cf. Alfred Stern, op. cit., p. 39. 

Augustin de a fi dat un răspuns naiv la chestiunea semnificației 
istoriei. Răspunsul său era conceput în stilul intelectual al timpului şi 
se înțelege că acel răspuns a putut să satisfacă timpul său. Incurajate 
de exemplul său, celelalte epoci vor da alte răspunsuri, mai puțin 
naive”. 

Este, într-adevăr, un punct de vedere realist, deşi nu-i deloc 
exclus ca în istoria ştiinţei, a culturii şi a filosofiei universale să existe 
şi răspunsuri sau măcar sugestii la unele probleme ce depăşesc cu mult 
epoca autorilor lor. 


2. Starea teologică, metafizică şi pozitivă a filosofiei istoriei 


În orice caz, înclinăm să credem că Stern are dreptate când 
observă că „filosofia istoriei a Sfântului Augustin aparţine, cu 
siguranţă, la ceea ce Auguste Comte numea starea teologică”, înainte 
de toate pentru motivul că el îşi „reprezenta efectiv toate formele 
istoriei ca produse de acțiunea directă a unor «agenți supranaturali». 
De altmiteri, această filosofie a istoriei conține mult mai puţină istorie 
propriu-zisă decât istoria biblică”!€ 

In continuare, începând mai ales cu secolul al XVIII-lea, 
„filosofia istoriei intră în faza sa modernă. Cine este acela care a 
fundat filosofia modernă a istoriei? După germanul Troeltsch, acesta a 
fost francezul Voltaire; după francezul Michelet, acesta a fost italianul 
Giambattista Vico. In ceea ce ne priveşte — precizează Stern — „noi 
suntem înclinați să gândim că fundarea filosofiei istoriei în sens 
modern este opera acestor două genii, care se completează în modul 
cel mai fericit”. 

Cu toate acestea, nu-i mai puţin adevărat că „Vico a avut 
prioritatea”, dacă nu omitem împrejurarea de referință că „în 1725 el 
va publica cartea sa... — Principii ale unei ştiinţe noi relative la natura 
comună a naţiunilor —, care constituie începutul secularizării filosofiei 
istoriei. Cum spune cu justeţe Friedrich Meinecke, această carte a lui 
Vico este un «novum organum» al gândirii istorice”. 

In esență, meritul său incontestabil constă în faptul că, deşi „va 
rămâne ataşat concepţiei creştine a istoriei, acceptând poziţiile 
fundamentale ale Sfântului Augustin şi ale lui Bossuet”, gânditorul 
napolitan a sesizat necesitatea „cercetării legilor naturale ale istoriei 
sau...«cursul natural al lucrurilor umane ele însele (il Natural Corso 
delle  medesine cose umane)», independent de intervenția 
supranaturală. Aceasta a fost cea mai mare descoperire a lui Vico, că 


16 Ibidem, p. 40. 

«lumea socială a fost în mod cert făcută de oameni», de unde rezultă 
că se poate şi că trebuie să-i găsim principiile în modificările 
inteligenţei noastre umane”. 

In celălalt caz, al filosofului francez Voltaire, se cuvine să 
remarcăm dintr-un început că o dată cu el „istoriografia şi filosofia 
istoriei intră definitiv în fazele lor moderne. Prin al său Eseu asupra 
moravurilor şi spiritului naţiunilor, Voltaire face o revoluţie în 
maniera de a scrie istoria, ca şi în aceea de ao interpreta”, 

În acest sens, există un acord aproape unanim că „prima idee nouă a 
lui Voltaire a fost de a face istoria civilizaţiilor şi nu a regilor”. În chip 
logic, de aici decurge cea de „a doua idee nouă a lui Voltaire, aceea a unui 
principiu selectiv, în mod conştient aplicat de istoric. Dacă Descartes a 
văzut în necesitatea unei atare selecții una dintre tarele istoriografiei, 
Voltaire a văzut una dintre aceste forțe, un mijloc de a supune întreaga 
interpretare a istoriei unui ideal, unei valori directoare”. 

In această perspectivă particulară, a epocii gânditorului francez, 
este bine să reținem că „valoarea directoare, idealul în virtutea căruia 
Voltaire interpreta istoria umanităţii a fost acela al filosofiei luminilor: 
idealul progresului umanităţii spre rațiune, libertate, toleranţă, pace, 
perfecțiunea spiritului î în domeniile artelor şi ştiinţelor” * 

Dacă am intra în detalii, fără îndoială că unele dintre judecăţile 
sale nu pot să nu suscite anumite controverse. Dar nu controversele 
sunt atât de importante, cât contribuţiile reale pe care Voltaire le-a 
adus la edificarea istoriografiei şi a filosofiei istoriei, cum este, de 
pildă, opţiunea sa de a face „istoria lumii şi nu a lumii occidentale 
singure”. Detaşându-se sau chiar depăşind „provincialismul istoric, 
Voltaire a făcut, de asemenea, un pas decisiv spre secularizarea totală 
a istoriei”, pentru că el este acela care va contesta „monopolul moralei 
iudeo-creştine şi va arăta că morala este posibilă şi fără creştinism” 
Mai mult, în comparaţie cu Sf. Augustin şi Bossuet, şi nu numai cu ei, 
filosoful iluminist „căuta să interpreteze evenimentele — istorice şi 
naturale — ca produse necesare ale legilor universale” 


ui i Ibidem, p. 4l. 

s Ibidem, p. 42. 

 Thidem, p. 43. Alte aprecieri la adresa filosofiei „luminilor”, vezi în 
Mircea Florian, Îndrumare în filosofie, ed. cit, p. 312 şi urm.; P. P. 
Negulescu, Destinul omenirii, vol. IV, Colecţia Filosofică „Cugetarea”, 
mera 1944, p. 141-202. 

„Alfred Stern, op. cit., p. 44. 

” Ibidem, p. 44-45. 

Deşi el recurge încă la termenul de providenţă, trebuie să se ţină 
totuşi cont că „providența la Voltaire nu mai este aceea a lui 
Bossuet... La el providenţa pierde caracterul său teologic şi se 
converteşte într-o forță metafizică. Asistăm deci, la Voltaire, la 
trecerea filosofiei istoriei de la starea teologică la starea metafizică”. 

Drumul deschis de autorul lucrării Secolul lui Louis al XIV-lea 
este continuat de Condorcet, dar la acesta „providența dispare din 
interpretarea filosofică a istoriei, iar «progresul indefinit» al umanității 
devine o forță naturală irezistibilă”? i 

Aşa încât, se poate spune că, datorită lui Condorcet , căruia i se 
alătură — dată fiind comunitatea lor de gândire — Turgot, Hume, 
Gibbon, Buckle, Taine şi Comte, „filosofia istoriei a atins starea 
pozitivă, care, după acesta din urmă, ar trebui să constituie starea 
definitivă a umanității”. 

Stern nu îmbrățişează însă întru totul opinia întemeietorului 
pozitivizmului (Auguste Comte), fiindcă el scrie mai departe că, „după 
ce a atins starea sa pozitivă cu Condorcet şi Hume, Buckle, Taine şi 
Comte, filosofia istoriei redevine metafizică cu Hegel şi teologică cu 
Toynbee, în zilele noastre”. 

În ambele cazuri, al lui Hegel şi Toynbee, autorul german intră 
adânc în miezul gândirii lor, sesizează subtil o suită de nuanțe, le 
reliefează particularitățile, consemnează diverse aprecieri — pro sau 
contra — la adresa filosofiei istoriei pe care au promovat-o ei, face 
pertinent o serie de asocieri şi disocieri cu alte mari personalități, cum 
sunt, spre exemplu, Augustin, Bossuet, Goethe, Cassirer, Sidney 
Hook, Gibbon, Fraser, Spengler etc. 

In ceea ce îl priveşte pe Hegel, disputa se desfăşoară, la urma 
urmei, în jurul ideii dacă filosofia istoriei a sa poate fi considerată ca o 
revenire la starea teologică sau, dimpotrivă, ea se dovedeşte a fi o 
reîntoarcere, pe un alt plan, la starea ei metafizică. 

Desigur, există destule motive în lumina cărora s-ar putea 
susține că, în fond, gândirea filosofico-istorică a lui Hegel este prin 
excelență o incontestabilă reactualizare a stării teologice a filosofiei 
istoriei, deoarece „«Dumnezeu guvernează lumea, declară el, iar 
conținutul guvernării sale, realizarea planului său este istoria 
universală». Pentru Hegel, de asemenea, istoria este «o teodicee, o 
justificare a lui Dumnezeu». Istoria universală..., de altfel, «este 


” Ibidem, p. 45. În legătură cu sensurile şi definirea termenului de 
metafizică, vezi şi Mircea Florian, Filosofie generală, Editura Garamond, 
Bucureşti, 1995, p. 150-151. 

Elogiat până şi de pesimistul Francis Fukuyama, Sfârşitul istoriei şi 
ultimul om, ed. cit., p. 57. 

desfăşurarea spiritului în timp», şi acest spirit este divin. La Hegel, 
spune Cassirer, «Dumnezeu nu are numai istorie; el este istoria». lar 
filosoful american Sidney Hook gândeşte că istoria, în înțelesul lui 
Hegel, este «autobiografia lui Dumnezeuy”. 

Stern nu se lasă totuşi convins de astfel de argumente şi consideră 
că „filosofia istoriei hegeliene reprezintă starea metafizică mai degrabă 
decât starea teologică a acestei discipline, căci Dumnezeul lui Hegel este 
abstract, el este absolutul sau ideea logică care există în primul rând ca un 
sistem de concepte precosmice, cufundat în sfera inconştientă a naturii, 
trezindu-se la conştiinţă în om sub forma spiritului subiectiv, realizându- 
se apoi în istorie ca spirit obiectiv, creând instituţiile sociale, dreptul, 
statul, etica etc. În cele din urmă, absolutul se reîntoarce la el însuşi, 
îmbogăţit şi perfecţionat ca artă, religie şi filosofie”. 

În virtutea acestei interpretări, într-adevăr nu lipsită de interes, 
analistul german desprinde concluzia că la autorul lucrării Prelegeri 
de filosofia istoriei “este deci vorba de forțe mai curând metafizice 
decât de agenți supranaturali, iar terminologia teologică a lui Hegel ar 
putea fi considerată ca o concesie semantică făcută ortodoxiei 
luterane, puternic sprijin al monarhiei prusiene pe care «filosoful 
statului prusian» voia să o susțină” 

Un alt argument invocat de Stern este acela că, în plus, 
„caracterul mai degrabă accidental al acestei terminologii se descoperă 
şi în faptul că, după Hegel, nu în religie spiritul absolut atinge 
supremul grad al cunoaşterii de sine, ci în filosofie, singura expresie 
«adecvată» a ideii absolute”. 

Spre deosebire de Hegel, gândirea lui Toynbee nu ridică nici un fel 
de îndoieli, pentru că, în mod cert, filosofia sa a istoriei este „o revenire 
totală la starea teologică”, de vreme ce, la el, bunăoară, „Dumnezeu nu 
este numai un fapt istoric, ci este supremul fapt istoric, iar religia este 
singurul subiect ce merită atenţia istoricului... Transformarea istoriei în 
teologie — iată cheia de boltă a întregii filosofii a istoriei a lui Toynbee”. 

Această reîntoarcere a filosofiei istoriei la teologie, cum o atestă 
îndeosebi gândirea contemporanului nostru Arnold Toynbee, ne 
permite să constatăm şi totodată să fim de acord cu ideea că „legea 


3 Alfred Stern, op. cit., p. 46. 

” În cadrul acestor dispute, prin comparaţie, vezi şi analizele dezvoltate 
asupra filosofiei istoriei a lui Hegel de Francis Fukuyama, Sfârșitul istoriei şi 
ultimul om, ed. cit., p. 58-63, şi de C. I. Gulian, Hegel sau filosofia crizei, 
Editura, Academiei, Bucureşti, 1970, p. 167-198. 

~ Alfred Stern, op. cit., p. 46-47. 
?5 Ibidem, p. 47. 

celor trei stări a lui Comte nu descrie evoluţia istorică a acestei 
discipline. Ea nu poate să claseze toate manifestările sale”, cu atât mai 
mult, cu cât materialismul istoric, de pildă, „nu este nici teologic, nici 
metafizic, nici pozitiv”. 


3. Clasificarea sistemelor de filosofie a istoriei în sisteme 
speculative şi sisteme critice 


De aceea, vădit resemnat, Stern consideră că este mai nimerit 
„să lăsăm deoparte orice tentativă de a găsi o lege ce descrie mersul 
istoric al filosofie istoriei, căci o atare lege probabil nu există”. Există, 
în schimb, posibilitatea să clasificăm „sistemele de filosofie a istoriei 
în două clase: sistemele speculative şi sistemele critice”. 

In principal, primul tip de sisteme se caracterizează prin faptul că 
ele „caută să stabilească o teorie generală a evoluţiei istoriei de la 
începuturi la sfârşitul său, caută să determine legile, scopul, sensul, 
valoarea” istoriei omenirii. În puţine cuvinte, am putea spune deci că 
aceste sisteme „se străduiesc să profetizeze cursul istoriei”, adică 
naşterea, evoluţia şi sfârşitul ei. Aşa se face că, dacă nu toate, „aproape 
toate marile sisteme de filosofie a istoriei — de la Sfântul Augustin la 
Hegel şi Toynbee — aparţin acestui tip speculativ”, de factură teologică. 

Impotriva acestor sisteme, cu „pretenţii teologice universaliste”, 
s-au ridicat numeroase voci, cele mai multe de un incontestabil 
prestigiu, s-au ridicat în primul rând „istoricii de profesie” — spre 
exemplu Jacob Burckhardt —, dar şi unii recunoscuţi teoreticieni, între 
care am aminti aici numele lui Karl R. Popper” şi H. I. Marrou. 

În legătură cu cea de a doua categorie de sisteme de filosofia 
istoriei, mai ales în comparație cu sistemele speculative“, în esență ar 


* Ibidem, p. 49. 

” Uneori însă uluitor de superficial în aprecieri. În viziunea sa, 
bunăoară, Hegel „este un scriitor indigest” şi fără talent. „Stilul său este «fără 
îndoială scandalos». Iar în privinţa scrierilor sale, el este la superlativ numai 
în remarcabila sa lipsă de originalitate... El a dedicat aceste reflecții şi 
metode de împrumut cu încăpățânare... unui singur scop: acela de a lupta 
împotriva societății deschise, slujindu-l astfel pe patronul său, Frederic 
Wilhelm de Prusia... Şi toată povestea lui Hegel nu ar merita de fapt să fie 
spusă, dacă nu ar fi avut consecinţe mai sinistre, care ne arată cât de uşor un 
clovn poate ajunge un «făuritor al istoriei”, apud Francis Fukuyama, 
Sfârşitul istoriei şi ultimului om, ed. cit., p. 302. 

Pentru formarea unei imagini cât mai complete asupra acestor 
sisteme, vezi şi Nicolae Berdeaev, op. cit., p. 23-85; Paul Ricoeur, Histoire et 
vérité, Editions du Seuil, Paris, 1955, p. 80-102; Nicolae Bagdasar, N. 
Berdeaev — filosof al istoriei, în „Revista de Filosofie”, nr. 3, 1968, p. 297- 

fi de reținut că aspiraţiile lor „sunt mult mai modeste: ele se limitează 
la determinarea condiţiilor logice, epistemologice şi axiologice ale 
istoriei. Cum spune Raymond Aron, analiza cunoaşterii istorice este în 
filosofia speculativă a istoriei ceea ce critica kantiană este în 
metafizica dogmatică”. 

Stern nu împărtăşeşte deloc acest punct de vedere, susținut de 
Aron, pentru motivul că „nu Kant a fost totuşi acela care a creat 
filosofia critică a istoriei. Critica lui Kant se limita la metafizica 
dogmatică a cunoaşterii şi a moralei, în timp ce filosofia sa a istoriei 
va rămâne speculativă, teologică, metafizică”. 

In sprijinul poziției sale, criticul german argumentează că 
filosoful de la Königsberg „a scris eseul său asupra istoriei universale 
în 1784, trei ani după ce a publicat a sa Critică a rațiunii pure. Acest 
eseu nu dezvăluie însă nici o ampretă a criticismului filosofic. Istoria, 
după Kant, este îndeplinirea unui plan prestabilit de o forță metafizică 
numită «natură» sau, uneori, «Providențăy. Ea este dotată cu 
«înțelepciune» (Weisheit), iar oamenii, deşi ignoră intenţiile acestei 
înțelepciuni a naturii, ei le realizează în mod inconştient. Până în acest 
punct, Kant merge pe calea trasată de Vico. Conţinutul acestui plan 
este acela care dă un caracter specific concepţiei kantiene asupra 
istoriei”. 

În interpretarea lui Stern, prin urmare, premisa de la care 
porneşte Kant este aceea că, „înzestrând omul cu rațiune şi libertate, 
natura «a voit» ca tot ceea ce, în om, depăşeşte existenţa sa animală să 
fie realizat prin el însuşi. Mijlocul folosit de natură pentru a forța omul 
să dezvolte toate dispoziţiile sale este, potrivit lui Kant, 
antagonismul”. 

Aidoma atâtor altor gânditori, cum este Heraclit, de pildă, 
autorul Criticii rațiunii pure „exaltă discordia dintre oameni, căci fără 
ea, ei ar deveni victime ale înclinării lor spre comoditate, spre 
lâncezeală. Dar, «din fericire», oamenii sunt posedați de invidie, 
vanitate, cupiditate, voință de putere. Fără aceste vicii, spune Kant, 
toate excelentele dispoziţii ale omului ar rămâne atrofice”. 

Cu alte cuvinte, teza invocată de filosoful german este aceea că 
la baza acțiunii oamenilor stau tocmai aceste vicii — înainte de toate, 
invidia — , iar datorită lor „omul învaţă să folosească rațiunea sa şi 


astfel el realizează gradual toate dispoziţiile sale””7. 


306; Matei Călinescu, Cinci fețe ale modernităţii, Editura Univers, Bucureşti, 
1995, p; 60-68. 
7 Alfred Stern, op. cit., p. 50. 

În ultimă instanță, s-ar putea deci spune că miezul gândirii 
kantiene, cel puţin aşa cum o prezintă Alfred Stern, îşi găseşte în 
fondul ei expresia în ideea că, „chiar această insociabilitate, care 
împinge oamenii la un bellum omnium contra omnes, îi forțează, în 
final, să realizeze o perfectă structură politică, în care libertatea 
fiecăruia poate să coexiste cu libertatea celuilalt”. 

Toate acestea denotă totodată că, „prin războaie distructive şi 
armamente costisitoare, natura constrânge oamenii şi statele să 
depăşească antagonismelor lor, «să iasă din starea anarhică a 
sălbaticilor şi să intre într-o ligă a națiunilor», garantând securitatea 
celui mai slab dintre state. Este aici o idee pe care Kant o va dezvolta 
mai târziu în lucrarea sa despre pacea eternă”. 

Deşi Stern o apreciază drept „frumoasă şi nobilă”, filosofia lui 
Kant asupra istoriei, conturată de el îndeosebi în minusculul eseu 
Ideea unei istorii universale cu intenţii cosmopolite, nu se dovedeşte 
totuşi a fi „o filosofie critică a istoriei”. 

Nu este aşa ceva, nu este ceea ce se pretinde sau se crede, 
întrucât, „considerând natura ca o forță metaempirică, ascunsă în 
spatele fenomenelor, atribuindu-i voinţă şi intenţii, înzestrând-o cu 
înțelepciune şi acordându-i un plan de a conduce prin cauze finale, 
Kant va transforma natura într-o putere metafizică ce dirijează istoria 
de o manieră teleologică. Schițând acest plan, Kant va prezenta o 
doctrină generală a istoriei încă de la începuturile sale, cu o evaluare a 
sensului său şi o prezicere asupra viitorului. În consecinţă, filosofia 
istoriei kantiene este metafizică, speculativă, teleologică, panoramică, 
profetică; ea nu este critică”. 

4. Epoca dogmatică, sceptică şi critică a filosofiei istoriei 

Un punct de vedere radical opus, evident că şi controversat, îl 
întâlnim la neokantianul Heinrich Rickert, care „a crezut că poate să 
distingă trei epoci ale filosofiei istoriei: o perioadă dogmatică, una 
sceptică şi una critică. In ea însăşi — remarcă Stern —, această diviziune 
nu ridică obiecţii; eu nu pot însă să accept felul în care Rickert o 
aplică, pentru că el nu consideră numai filosofia istoriei kantiene drept 
«critică», ci şi pe aceea a lui Hegel şi a lui Fichte”. 

O atare judecată — a lui Rickert —, fie că e de existenţă, fie că e 
de valoare, este inexactă, cum de altmiteri s-a şi demonstrat, fiindcă 
„filosofia istoriei hegeliene este prototipul unei doctrine teleologice, 
speculative, metafizice, panoramice şi, prin urmare, contrarul unei 


* Ibidem, p. 50-51. 

concepții critice”. Nici la Fichte, de asemenea, nu poate fi vorba de o 
filosofie critică a istoriei, de vreme ce şi el vede „istoria ca o evoluţie 
spre un scop ultim, anume ca sinteza raţiunii şi a libertăţii, dincolo de 
antagonismul lor în epoca luminilor”. 

Dată fiind această situaţie, de realitatea căreia el nu se îndoieşte, 
Stern conchide fără ezitare că „filosofia critică a istoriei este 
postkantiană, postfichteiană şi posthegeliană. Ea începe cu Dilthey”, 
pentru că el este primul gânditor care „va inagura, în 1883, perioada 
filosofiei critice a istoriei. El este acela care va răspândi termenul şi 
conceptul de «critică a raţiunii istorice». El a avut chiar intenția de a 
da operei sale principale titlul de ... Critică a rațiunii istorice, dar o 
va publica mai târziu ca... Introducere în ştiinţele spiritului” . 

Se prea poate să fie astfel, cum ne documentează acest 
perspicace autor; se cuvine însă să amintim aici totodată că există şi 
alte opinii, spre exemplu aceea a lui Henri See, care consideră că 
adevăratul întemeietor al filosofiei critice a istoriei este Cournot şi 
nicidecum Dilthey. 

In orice caz, nu este lipsit de interes să ne oprim totuşi asupra 
câtorva aspecte ale gândirii filosofului german, în mare parte invocate 
de Stern drept argumente concludente pentru teza sa, respectiv că 
„ceea ce Dilthey va imputa marilor sisteme speculative ale filosofiei 
istoriei va fi mai cu seamă ambiția lor de a determina sensul şi 
valoarea istoriei umane în ansamblul ei”. 

În eventualitatea, de altfel vădit discutabilă, că „filosoful istoriei 
ar fi tentat să găsească rădăcinile conceptelor de valoare şi de sens în 
conştiinţa de sine însuşi, el ar descoperi, după Dilthey, că «valoarea şi 
regula nu există decât în raport cu sistemul nostru de energii şi că ... o 
aranjare a realităţii nu poate să aibă niciodată o valoare în sine, ci doar 
o valoare în raport cu un sistem de energiiy”. 

Altfel spus, ceva mai limpede, gânditorul german lasă deci să se 
înțeleagă că „fiecare formulă prin care noi exprimăm sensul istoriei... 
nu este decât un reflex al vieţii noastre interioare. Chiar ideea de 
progres al istoriei îi pare că rezidă mai puțin în ideea unui scop 
obiectiv decât în ... experiența interioară a voinței noastre în luptă. 
Această experiență interioară noi o proiectăm în afară, în istorie, sub 
forma imaginii unui progres general”. 


? Ibidem, p. 51. Alte interpretări — asemănătoare sau poate că pe 
alocuri radical diferite — asupra filosofiei lui Kant, Fichte şi Hegel, vezi în 
Francis Fukuyama, Sfârşitul istoriei şi ultimului om, ed. cit., p. 57-63; 
Nicolae Bagdasar, Filosofia contemporană a istoriei, vol. I, ed. cit., p. XV- 
XXI. 

Uşor de anticipat, dar mai greu de acceptat în totalitatea ei, 
încheierea la care ajunge Stern este că, „negând un sens şi o valoare în 
sine, afirmând relativitatea ideilor de valoare, de sens şi de progres în 
raport cu sistemul nostru de energii psihice, Dilthey va rupe rădăcinile 
metafizice ale filosofiei speculative a istoriei” 

Este însă dificil de stabilit exact în ce mod este interpretată şi 
mai ales valorificată aici gândirea filosofului german. Pentru că, 
ținând seama de analizele de până acum, oricât de sumare vor fi fost 
ele, noi ne socotim îndreptățiți să credem că Dilthey pune un accent 
deosebit pe rolul psihologiei — al unei anumite psihologii (descriptivă 
şi analitică) sau al unei particulare trăiri şi înțelegerii” — în explicarea 
evenimentelor istorice. De altminteri, Stern însuşi recunoaşte că 
„unele tentative moderne de a explica evoluţia istorică de o manieră 
teleologică nu au făcut decât să justifice critica psihologică a filosofiei 
istoriei (subl. ns.) a lui Dilthey”. 

Or, tocmai examinarea comparativă a unor asemenea tentative 
produce multă nedumerire, una dintre acestea, bunăoară, fiind strâns 
legată de numele lui Nietzsche, gânditorul care „a căutat să 
interpreteze întreaga istorie a civilizaţiei occidentale pornind de la 
tragedia greacă până la sfârşitul secolului al XIX-lea ca tinzând spre 
reunificarea principiilor «apolinic» şi «dionisiac» în drama muzicală a 
lui Richard Wagner. Dar, câțiva ani mai târziu, după ce a rupt cu 
Wagner, Nietzsche şi-a dat seama de motivele pur subiective şi 
efemere ale interpretării sale teleologice a istoriei şi se va lipsi de 
tendinţa sa juvenilă de a înconjura idiolii săi «de o aureolă istoricăy”. 

Se ridică însă întrebarea: cum ar putea sau cum ar trebui să fie 
luată această constatare, de vreme ce, pe de o parte, încercarea făcută 
de Nietzsche justifică critica psihologică întreprinsă de Dilthey, iar pe 
de altă parte autorul lucrării Nașterea tragediei renunţă la motivele 
subiective ale interpretării pe care el o dă istoriei? 

Argumentarea lui Stern este cu atât mai greu de înţeles, cu cât el 
vede cu aceeaşi ochi şi tentativa lui Husserl, de pildă, de a da „o nouă 
filosofie speculativă, teleologică şi panoramică a istoriei. Este vorba, 
după el — continuă exegetul german —, de a dezvolta «ideea istorico- 
filosofică sau sensul teleologic al omului european». Motivele acestei 
întreprinderi au fost personale: situaţia lui Husserl, mult timp liderul 


* Alfred Stern, op. cit., p. 52. 

"O expunere destul de amănunțită şi de bun-simţ a filosofiei istoriei a 
lui Dilthey, vezi în Nicolae Bagdasar, Filosofi ìa contemporană a istoriei, vol. 
I, ed. cit., p. 4-29. 

admirat al filosofiei germane, într-o Germanie nazistă, care îl 
respingea ca evreu”. 

Intenţia sa, prin urmare, era aceea să demonstreze că „omul 
european s-a născut în Grecia, între al şaptelea şi al şaselea secol 
înaintea erei noastre, cu ideea unei «sarcini infinite». Înseamnă că 
aceasta caracterizează filosofia occidentală şi ştiinţa sa. Cu filosofia 
greacă, europeanul se transformă dintr-o ființă pur biologică într-o 
fiinţă spirituală, reprezentantă a unei «umanități cu sarcini infinite”. 

Un atare scop urmărit de fenomenologul german se legitima prin 
credinţa sa că civilizația şi implicit filosofia europeană se aflau într-o 
acută criză a existenţei lor, care „a permis ştiinţelor de a se consacra 
unui «obiectivism» fără limite, unui naturalism care uită rădăcinile 
subiective ale științei” 

Ieşirea din acest impas, socotea Husserl, nu era posibilă decât pe 
calea fenomenologiei transcendentale“, a filosofiei sale, singura în 
măsură „să depăşească obiectivismul spiritului ştiinţific modern şi, cu 
el, criza civilizaţiei europene — aceasta printr-o restaurare a priorității 
subiectului sau spiritului ca sursă a oricărei ştiinţe, inclusiv a ştiinţei 
naturii”. 

Intervenind aici, Stern produce şi mai multă derută, fiindcă el 
apreciază că „această interpretare husserliană a istoriei spiritului 
european, plecând de la filosofii greci până la fenomenologia 
transcendentală, se datorează unei perspective foarte personale, în 
raport cu ceea ce Dilthey numea «experienţa interioară a voinţei în 
luptă»”. În plus, autorul la care ne referim acum direct consideră că 
„această «teleologie a istoriei europene», pe care Husserl o va elabora 
în ajunul celui de al doilea război mondial, a fost în legătură intimă cu 
«sistemul său de energii», în luptă cu o lume istorică adversă”. 

In cele din urmă, destul de ambiguu, Stern conchide că „acest 
gen de filosofie speculativă, teleologică asupra istoriei tinde să 
eternizeze perspectivele personale ale unui filosof, adesea efemere şi 
condiționate de interesele sale momentane, şi să le prezinte drept 
scopuri obiective ale întregii evoluţii istorice”. 

La întrebarea, pe care şi-o pune el însuşi, „cum ar putea 
asemenea tendinţe să scape provincialismelor filosofice?”, răspunsul 
său este de-a dreptul surprinzător, anume că „filosofia critică a istoriei 
este chemată să demaşte acest fel de iluzii”*?, adică tocmai acele 


* Alfred Stern, op. cit., p. 53. 
* Pentru definirea acestei sintagme, în linii mari, vezi Edmund Husserl, 
Meditaţii carteziene, Editura Humanitas, Bucureşti, 1994, p. 191-197. 
* Alfred Stern, op. cit., p. 54. 

tentative — de genul lui Nietzsche şi Husserl — care şi-au propus să 
explice istoria de pe poziţii subiective, strict personale. Numai că, 
paradoxal, filosofia critică a istoriei a lui Dilthey, chemată să pună în 
lumină caracterul iluzoriu al unor astfel de tentative, este ea însăşi 
suspectă de subiectivism şi fireşte că şi de psihologism, de vreme ce se 
raportează pregnant şi în dese rânduri la „experienţa interioară”, 
„sistemul de energii psihice”, „voinţă în luptă” etc. 

Aşa încât, dată fiind această diversitate de opinii, de cele mai 
multe ori aprig controversate, ne vedem nevoiţi să aducem din nou în 
câmpul atenției noţiunea de istorie, căci de felul în care este ea 
înțeleasă şi explicată, măcar în parte, depinde şi clarificarea şi mai ales 
legitimarea filosofiei istoriei. 

În acest sens sau în această direcţie de reflecţie se cuvine să 
reamintim mai întâi că în ceea ce priveşte definirea istoriei ca ştiinţă 
discuţiile continuă, invocându-se mereu argumente dintre cele mai 
felurite, favorabile sau defavorabile. „Aceste argumente sunt de regulă 
de două tipuri: a) unicitatea obiectului; b) „Şaracterul intuitiv al 
reconstituirii imaginii de ansamblu a trecutului” 

Dacă primul tip de argumente nu pare să stârnească prea multe 
îndoieli, întrucât nu „pune sub semnul întrebării caracterul ştiinţific al 
analizei istorice”, cel de al doilea tip conturează o situaţie mai complicată 
şi mai complexă, pentru că el se află în strânsă legătură cu istoria 
tradiţională, nu rareori redusă la naraţiune sau povestire, ceea ce face ca 
dobândirea unei imagini de ansamblu să depindă de „mijloacele simțului 
comun” şi probabil de talentul fiecărui istoric cercetător. 

Pentru limpezirea sau chiar evitarea acestei situaţii, unii autori 
propun să se renunţe la „ideea unui model unic” de ştiinţă şi să se 
admită, în schimb, posibilitatea mai multor „tipuri distincte de 
ştiențificitate”. 

In această eventualitate, „culegerea faptelor istorice”, spre 
exemplu, ar putea fi considerată o primă operaţie ce demonstrează 
caracterul de ştiinţă al istoriei, deoarece „istoricul utilizează metode 
sistematice şi critice de obţinere a fa aptelor”, ca să poată ajunge astfel 
la „ansamblarea imaginii trecutului” 

Trebuie totuşi să menționăm şi desigur să şi reținem că, în cazul 
„Istoriei evenimenţiale tradiţionale, modalitatea în care se realizează 
ansamblarea diferitelor fapte într-o imagine generală a trecutului este 


“ Mai multe amănunte, deosebit de interesante, vezi în Paul Ricoeur, 
Eseuri, de hermeneutică, Editura Humanitas, Bucureşti, 1995, p. 147-153. 
`; Cătălin Zamfir, op. cit., p. 57. 
* Ibidem, p. 58. 

în mod clar preştiinţifică”*?, de unde rezultă, cel puțin la fel de clar, că 
„O istorie pur evenimenţială nu se poate ridica la rangul de ştiinţă în 
ceea ce priveşte realizarea imaginii de ansamblu” asupra 
evenimentelor istorice petrecute în timp. 

Depăşirea acestei dificultăți ar fi posibilă dacă s-ar apela la aşa- 
numita istorie socială, fiindcă ea promovează, o dată cu dezvoltarea 
sa, „metode sistematice şi controlate, de tip ştiinţific”, dimensiunea 
ştiinţifică a istoriei depinzând deci, în ultimă instanță, de metodologia 
folosită de istoric. 

Acestor două prime operaţii — culegerea faptelor istorice şi 
recurgerea la istoria socială —, ce sunt invocate pentru a demonstra 
statutul ştiinţific al istoriei, li se adaugă o a treia, respectiv actul 
explicativ. 

Cătălin Zamfir crede că în planul istoriei evenimenţiale actul 
explicativ nu este convingător, nu poate pretinde ştiinţificitate. Dacă 
se are însă în vedere „introducerea perspectivei istoriei sociale, 
utilizarea mijloacelor explicative ale ştiinţelor generale (sociologic, 
antropologie culturală, psihologie) modifică substanțial situația, 
asigurând explicaţiei istorice un caracter ştiinţific”. 

Dar cine stabileşte sau în virtutea căror criterii se poate decreta 
că o explicaţie ori alta în istorie are, într-adevăr, caracter ştiinţific? Se 
pare că obiectivitatea, de vreme ce se consideră că, în fond şi la urma 
urmei, „criteriul suprem al caracterului ştiinţific al unei discipline este 
cel al obiectivității”, scoasă în evidenţă, îndeobşte, de „constanţa 
rezultatelor”, pentru că, de regulă, „cercetători diferiți, utilizând 
aceleaşi tehnici de cercetare, ajung la rezultate similare”, uneori poate 
că chiar identice. 

Or, în viziunea autorului, tocmai aceste „tehnici sistematice de 
verificare a enunţurilor formulate de către istoric reprezintă un mijloc 
esențial de asigurare a obiectivităţii”, adică a caracterului ştiinţific al 
istoriei, fireşte că, implicit, şi al oricărei alte ştiinţe. 

Subtil şi se pare că şi inspirat, Cătălin Zamfir ţine însă să 
precizeze la un moment dat, fără dubii, că „obiectivitatea există ca 
ideal al practicii istorice”, de unde ar decurge teza, dacă l-am înţeles 
bine, că istoria nu este totuşi ştiinţă, ci doar are drept ideal să devină 
ştiinţă . 


35 Ibidem, p. 58-59. 
3 ` Ibidem, p. 59. 
” Câteva alte argumente împotriva istoriei ca ştiinţă, vezi în Nicolae 
Bagdasar, Filosofia contemporană a istoriei, vol. |, ed. cit., p. 210 şi urm. 

Dincolo de unele merite, pe care nu intenţionăm să i le 
contestăm, mai cu seamă dacă nu omitem contextul spiritual rigid de 
dinainte de 1989, nu încape deloc îndoială că demonstrațiile acestui 
autor nu stau toate integral în picioare, din mai multe considerente. In 
primul rând, pentru că el discută istoria ca ştiinţă numai în raport cu 
trecutul, nu şi cu prezentul şi viitorul. Apoi, întrucât deseori 
explicaţiile sale sunt excesiv de tehnicizante şi sociologizante, pe 
deplin valabile poate în cazul unui istoric-robot, străin de orice 
interese şi insensibil la dramele şi ororile istoriei. 

În cu totul alți termeni gândeşte A. D. Xenopol, bunăoară, care a 
fost o autoritate în materie de istorie şi filosofia istoriei. Astfel, 
pornind de la situaţia în care se afla istoria la sfârşitul secolului trecut, 
dar mai ales de la scopul urmărit de numeroasele lucrări editate în 
perioada respectivă, acela de a conferi istoriei un statut ştiinţific, 
Xenopol aprecia că este în mod cert necesar „ca şi istoria să fie 
întemeiată pe principiile de care se călăuzesc toate ştiinţele, anume ca 
ea să generalizeze fenomenele din care se alcătuieşte şi aceste 
generalizări să fie formulate în legi obşteşti, de caracter universal, cu 
ajutorul cărora istoria să poată, ca şi celelalte ştiinţe, să prevadă 
viitorul”. 

Ca element de referință, desprindem deci din acest text 
necesitatea actului generalizării, formularea unor legii universale, 
precum şi nevoia de anticipare a viitorului, toate laolaltă constituind, 
în rezumat, tot atâtea principii invocate de Xenopol în ideea definirii 
ori a reconsiderării istoriei ca ştiinţă. 

Toate aceste principii, susținea el, erau strict necesare, iar o atare 
necesitate provenea din volumul imens de fapte adunate de-a lungul 
timpului, care nu erau încă prelucrate în chip ştiinţific. Se impunea, de 
aceea, ca noi principii să scoată istoria din situaţia în care se afla şi „să 
o înalțe pe piedestalul ştiinţific, singurul pe care se poate întemeia o 
cunoştinţă serioasă şi adevărată a vremurilor apuse”. 

În virtutea acestor convingeri, teoreticianul român a criticat 
vehement felul în care a fost concepută istoria până la el, subliniind în 
consecință că „cea dintâi mare greşeală, comisă de toţi învățații, este 
aceea de a privi istoria ca o ştiinţă singulară, pe care o clasifică între 
ştiinţele morale, alături cu dreptul, morala, psihologia etc.” 

In realitate, istoria „este o ştiinţă foarte vastă, ce s-ar aplica 
aproape la toate cunoştinţele omeneşti”. Istoria, scrie răspicat 


* A. D. Xenopol, Scrieri sociale şi filosofice, Editura Ştiinţifică, 
Bucureşti, 1967, p. 217. 

Xenopol, este „o disciplină ce se îndeletniceşte cu dezvoltarea atât a 
lumii materiale, cât şi a celei intelectuale” sau spirituale. 

Aşa încât, potrivit concepţiei sale, se poate vorbi nu numai de o 
istorie „a tuturor manifestărilor spiritului (istoria politică, culturală, 
istoria artelor, a religiilor, a ştiinţelor, a dreptului, a moralei, a 
formelor economice, a filosofiei” etc., ci se poate vorbi, de asemenea, 
şi de „o istorie a organismelor, o istorie a dezvoltării Pământului şi 
chiar, ipotetic, o istorie a dezvoltării universului” „ opinie îmbrățişată 
întrucâtva şi de Adrien Naville, căci şi el considera că „istoria este în 
chip esențial monografică. Istoria completă ar fi monografia sau, să ni 
se îngăduie această expresie, biografia universului” 

Deşi se pare că Xenopol confundă totuşi istoria cu istoricitatea, 
istoricul român are însă perfectă dreptate când afirmă că „această 
dublă concepţie a lumii îşi are rădăcina şi explicarea în dualitatea 
formelor în care e turnat universul: spațiul şi timpul, forme reale şi 
existente în afară de mintea omenească, şi nu numai forme ale 
acesteia, cum o vrea Kant. Spaţiul se întinde în afară de noi şi timpul 
curge neatârnat de noi; fără această concepție fundamentală, istoria nu 
ar fi decât o uriaşă fantasmagorice” 

În lumina acestei concepții, împărtăşită într-adevăr de mai mulți 
istorici, moderni şi contemporani, Xenopol împarte faptele istorice în 
două mari categorii, respectiv în fapte succesive şi fapte de 
coexistență, avansând astfel ideea că istoria este o ştiinţă a „faptelor 
succesive” 

Spre deosebire de cele de coexistenţă, faptele succesive „nu se 
repetă niciodată în mod identic, ci ele sunt necontenit prefăcute prin 
curgerea timpului. Cu toate că şi faptele succesive pot înfățişa 
oarecare asemănări, acestea nu alcătuiesc partea lor esenţială, ci 
aceasta este constituită tocmai din elementele deosebitoare”. 

Gândirea lui Xenopol devine şi mai clară de îndată ce el 
conchide că „în coexistență predomneşte deci asemănarea, în 
succesiune deosebirea. Științele coexistenței vor fi sisteme de 
asemănări, ştiinţele succesive sisteme de deosebiri”. 


38 Ibidem, p. 218. 

* Adrien Naville, Classification des sciences. Les idées maîtresses des 
sciences et leurs rapports, Alcan, Paris, 1920, p. 174, apud Nicolae Bagdasar, 
Filosofia contemporană a istoriei, vol. I, ed. cit., p. 214. 

a ° A. D. Xenopol, op. cit., p. 219. 

Ibidem, p. 220. 

Diferite fiind faptele, diferite vor fi aşadar şi ştiinţele, după cum 
diferite vor fi şi principiile ce le călăuzesc, iar irepetabilitatea 
fenomenelor denotă imposibilitatea pentru istoric şi filosoful istoriei 
„de a închega în noţiuni şi judecăţi obşteşti producerea fenomenelor 
succesive, de a le formula în legi” “. 

Cu alte cuvinte, istoricul român era convins că generalizarea nu 
este posibilă decât pentru „noţiuni şi judecăţi asemănătoare”, pe de o 
parte, dar pe de altă parte el socotea necesar să atragă atenția că 
„fenomenele succesive, fiind totdeauna unice, nu se pot subsuma şi 
închega în formule obşteşti”, adică în legi. Ca atare, legile, „în felul 
acelora ce ocârmuiesc producerea fenomenelor coexistente, care se 
reproduc şi se repetă necontenit aceleaşi, nu pot fi formulate în istorie, 
şi încercarea de a ridica pe această cale istoria la rangul de ştiinţă este 
o zadarnică opintire”. 

Curios şi paradoxal, însă doar la prima vedere, pentru că 
Xenopol revine imediat şi face precizarea că „noţiunea de lege nu este 
cu totul străină disciplinei istorice. Trebuie numai bine precizat 
înțelesul şi întinderea pe care această noţiune poate să o aibă în 
istorie”. 

Nutrind speranţa originalității, autorul se arată astfel pe deplin 
încredințat că „o lege nu este şi nu poate fi decât rostirea, prin 
cugetare şi limbă, a fenomenului cum se manifestă o putere a 
naturii”, pentru ca apoi, în urma unor analize amănunțite, el să 
ajungă la concluzia că, în fond, „coexistenţa dă deci naştere la legi”, 
pe când „succesiunea la serii”. 

In eventualitatea că, ne previne Xenopol, totuşi „succesiunea 
înfăţişează şi dă legi, acestea sunt cu totul abstracte şi ocârmuiesc 
numai modul de lucrare al puterii, iar nicidecât producerea 
fenomenelor”. 

Aşa încât, după ce avansează ideea că istoria individualizează, 
idee întâlnită şi la alți teoreticieni, în sensul că istoria este „o 
cunoştinţă de fapte individuale”, istoricul român consideră că nu mai 
poate fi amânată întrebarea dacă o asemenea cunoștință este totuna cu 
ştiinţa sau dacă, dimpotrivă, „împreună cu Schopenhauer, trebuie 


4 Ibidem, p. 221. În culegerea Generalităţi cu privire la studiile 
istorice, 1911, p. 14 şi urm., Nicolae Iorga, se pare că mai puţin nuanţat decât 
Xenopol, aprecia şi el că în domeniul istoriei nu există legi, de genul acelora 
specifice naturii. 

% A. D. Xenopol, op. cit., p. 222. 

* Ibidem, p. 224. 

aruncată istoria afară din câmpul ştiinţei (Wissenschaft) în acela al 
simplei cunoştinţe ( Wissen)?” 

În mod sigur, răspunde el, până în prezent ştiinţa în genere a fost 
„definită ca un sistem de adevăruri generale sau mai bine zis 
universale”. Drept urmare, invocând această perspectivă, Xenopol se 
crede îndreptăţit să scrie că „mintea noastră protestează contra 
descalificării ştiinţifice a istoriei, pentru un temei foarte simplu: pentru 
că definirea ştiinţei a fost dată într-un chip prea îngust”*, în înțelesul 
că ea a fost limitată doar la ştiinţele naturii. 

Incheierea sa, ce se vrea a fi un fel de soluționare a problemei în 
discuţie, bineînţeles în măsura în care se consimte că „definirea ştiinţei 
ca sistem de adevăruri universale este deci prea îngustă”, fără îndoială 
că e firească, e logică, deoarece gânditorul sugerează că această 
definiţie „trebuie înlocuită cu o alta, care să corespundă adevăratei ei 
naturi”, a naturii ştiinţei în ansamblul său. 

Animat şi îndeosebi dominat de nevoia profesională de a atinge 
acest scop, Xenopol argumentează că „ştiinţa este un sistem de 
adevăruri dovedite, fie ele generale sau universale, fie ele singulare 
sau individuale... Dovada unui adevăr îl înalţă la ştiinţă; căci se ştie 
numai ceea ce este dovedit. Istoria nu ar fi o ştiinţă numai în cazul 
când nu ar putea dovedi adevărurile sale”. Dar, după părerea sa, 

evident controversabilă, realitatea este că, „cel puțin pentru faptele 
mari ale istoriei, dovedirea lor ştiinţifică este netăgăduită”* 

Ce sunt însă faptele mari în istorie şi mai ales în funcţie de ce 
criterii un istoric de profesie poate să stabilească cu certitudine că un 
fapt este mare sau mic? Faptele sunt mari pentru că pot fi dovedite sau 
ele pot fi dovedite fiindcă sunt mari? 

Singurul răspuns, în acest context, este că, în comparație cu 
ştiinţele coexistenţei, „în istorie faptele mari nu sunt subsumarea celor 
mici, ci rezultatul înlănțuirii lor, şi un rezultat poate fi cunoscut, deşi 
nu se ştie cum el a fost produs”. 

In orice caz, Xenopol rămâne ferm convins că demonstrațiile 
sale sunt temeinice şi ca atare nu există nici un fel de dubii că „Istoria 
este deci o ştiinţă, cu toate că nu va putea să prevadă viitorul”. 


45 „ Ibidem, p. 226. 
4 Ibidem, p. 227. 
at Ibidem, p. 228. O amplă analiză a operei lui Xenopol, ca istoric şi 
filosof al istoriei, vezi în Nicolae Bagdasar, Filosofia contemporană a 
istoriei, vol. I, ed. cit., p. 110-165. 
184 


Universitatea Spiru Haret 


Într-adevăr, istoria „poate să fie considerată ca o ştiinţă, dar o 
ştiinţă imperfectă — observă Henri See —, pentru că ei îi este imposibil 
să formuleze legi”, ceea ce nu ne împiedică deloc să aflăm „dacă 
istoria poate să ajungă la filosofie”"%, dacă adică se poate constitui şi 
legitima o filosofie a istoriei. 

Pornind de la teza lui Meyerson că filosofia şi ştiinţa se 
întrepătrund intim şi că prin urmare nu poate fi contestată legătura 
dintre ele, Henri See ridică următoarea întrebare: „apropierea atât de 
fecundă dintre ştiinţele naturii şi filosofie nu poate să fie la fel de 
fructuoasă şi între istorie şi filosofie?” 

Fireşte că da, apreciază autorul, „tocmai pentru că istoria este o 
ştiinţă mai puțin perfectă decât matematicile sau fizica. Ea ajunge mai 
repede la filosofie, deoarece efortul său constă esențialmente în a 
explica realitatea” 

Se pune chiar din nou întrebarea, cât se poate de logică, anume 
dacă pe drept cuvânt se poate vorbi despre o netă demarcaţie între 
aceste două discipline, între istorie şi filosofie? Înainte de toate, 
trebuie „să ştim ce se înțelege prin filosofia istoriei. Va fi aceasta o 
metafizică ce va plana deasupra fenomenelor istorice şi care va 
dispreţui nu numai studiul, ci şi cunoaşterea însăşi?”, sau, din contra, 
va fi „un procedeu pentru a ne reprezenta lumea în toată complexitatea 
sa, o Weltanschauung?, o concepție asupra lumii. 


5. Sinteza în istorie sau filosofia istoriei 


Referindu-se la Sinteza în istorie, cunoscuta lucrare a lui Henri 
Berr, See se detaşează critic de aceasta în unele probleme, însă el 
recunoaşte totodată că aici „există o idee fecundă”, respectiv ideea că 
„sinteza istorică (care nu este, în definitiv, decât filosofia istoriei) 
trebuie «să studieze, cu ajutorul faptelor, dar în mod teoretic, in 
abstracto, rolul cutărui ordin al cauzelor, al cutărui element 
explicativ», cu condiţia totuşi, vom adăuga noi, ca abstracţia să nu 
piardă niciodată contactul cu realitatea concretă”. 

Insuşindu-şi deci concepţia lui Henri Berr, în parte, See ne 
asigură de altfel că „filosofia istoriei poate să încerce sinteze mult mai 
vaste decât istoria..., poate să se consacre unor tentative explicative 


48 Henri See, Science et philosophie de l’histoire, Felix Alan, Paris, 
1928, >P; 235. 
Ibidem, p. 236. O suită de alte aspecte suplimentare, vezi în Emile 
Meyerson, De l "explication dans les sciences, vol. II, 1927, p. 172. 
Henri Sée, op. cit., p. 237. 

mai ipotetice” , situaţie în care ea va avea posibilitatea „să întreprindă 


comparații mai largi, fie în spațiu, fie în timp, puţin analoage cu acelea 
pe care Aa Me a nu se teme să le facă, însă ţinând totdeauna seama 
de contingenţe 

Câştigul ar fi atunci considerabil, fiindcă pe această cale s-ar 
putea ajunge la „studii comparate asupra diverselor revoluţii, 
transformări tehnice, mişcări sociale, instituţii politice şi juridice”, 
filosofia istoriei, prin urmare, având astfel sarcina şi competenţa de a 
„arăta legătura care poate să existe între istorie şi diversele ştiinţe ale 
omului (sociologie, economie politică, geografie umană, lingvistică 
etc.)”, opinie destul de apropiată, dacă nu cumva identică cu aceea a 
lui Cătălin Zamfir, întrucât şi el invocă necesitatea recurgerii la 
ajutorul sociologiei, antropologiei culturale şi psihologiei pentru a 
conferi explicaţiei în istorie un caracter ştiinţific. 

În raport cu aceste discipline, filosofia istoriei are însă 
capacitatea şi desigur că şi avantajul de „a se arăta mai îndrăzneață şi 
mai temerară; ea va prefera «drumurile» mai periculoase decât drumul 
lung în serpentină, pentru a ajunge mai repede pe culmi, de unde se 
descoperă perspectivele largi” 

Devenite parcă o obsesie pentru autor, câteva întrebări sunt 
reactualizate şi oarecum reformulate, întrebări de genul: „la urma 
urmelor, această filosofie a istoriei nu trebuie să fie ea considerată ca 
prelungirea directă a istoriei aşa-zisă «empirică»? De ce se admite o 
diferență netă de natură? Filosofia istoriei nu are ea interesul să se 
întreţină, în orice moment, cu sursa vie a lucrurilor istorice, chiar a 
lucrărilor de erudiție?” 

Cu atât mai îndreptățite sunt asemenea întrebări, continuă Henri 
See, cu cât vom fi de acord că tocmai lucrările de istorie pot să-i ofere 
filosofiei istoriei „acest imens contigent de fapte reale — şi iraționale — 
cu care ea trebuie să se bată pentru a le face inteligibile puțin”, câtuşi 
de puţin inteligibile. De altminteri, pentru filosofia istoriei „aceasta va 
fi cea mai bună manieră... de a servi istoricilor şi erudiților, orientând 
cercetările lor, de a penetra vederile de ansamblu asupra lucrărilor 


`l Ibidem, p. 239; vezi şi Henri Berr, La Synthèse en histoire. Son 
rapport avec la synthèse generale, Albin Michel, Paris, 1953, p. 27-34; 
Marin Badea, Pamfil Nichiţelea, Filosofia istoriei. Orientări şi tendințe 
ai pei Editura Politică, Bucureşti. 1982, p. 61-83. 
; Henri See, op. cit., p. 239-240. 
* Ibidem, p. 240. 

unora şi celorlalți şi, potrivit expresiei fericite a lui H. Pirenne, de a le 
da gustul «universalului»”* 

În orbita acestor analize susținute, intense, două idei se dovedesc 
a fi deosebit de importante, esenţiale, întâi că filosofia istoriei, aidoma 
filosofiei în general, aspiră spre universalitate — de aceea eforturile 
sale se concentrează în direcția formării unei imagini de ansamblu 
asupra obiectului supus cunoaşterii sau cercetării — şi apoi că „efortul 
nostru va trebui să constea în a apropia din ce în ce mai mult cele două 
discipline”, istoria şi filosofia, în aşa fel „încât întreaga muncă istorică 
şi chiar orice monografie erudită să poarte amprentele spiritului 
filosofic”. Ar fi bine, ar fi de dorit ca, în acelaşi timp, „orice încercare 
de filosofie a istoriei să se sprijine pe datele istoriei concrete”. Dacă se 
va proceda în acest mod, cu siguranță că cele două discipline vor putea 
găsi împreună o cale mai directă de comunicare şi de ajutor reciproc. 

Oricum, legitimitatea filosofiei istoriei nu poate fi serios pusă la 
îndoială, nici teoretic, nici practic. În afară de argumentele teoretice, 
în favoarea ei pledează, bunăoară, şi nevoia practică de a scăpa de 
povara erudiţiei, a lucrărilor de detaliu. Folosind o expresie a lui Paul 
Valéry, Henri Sée — pe bună dreptate — se întreabă: „cum să facem 
accesibilă «această infinită diversitate de fapte?»”” 

Deseori sesizată şi de alţi teoreticieni, încă de la începutul 
secolului nostru şi de către Xenopol, această situaţie, într-adevăr, a 
devenit treptat pentru istorici tot mai apăsătoare, mai ales după ce „au 
fost abordate noi domenii, altădată neexplicate — istoria economică şi 
socială, istoria ideilor, a artelor, a religiilor etc. Câmpul cercetărilor, 
totodată, a câştigat în lărgime şi profunzime”, adică pe orizontală şi 
verticală. 

Puşi de aceste împrejurări în fața unor dificultăți majore, în prim 
plan situându-se neputinţa „de a vedea marile linii ale istoriei 
generale”, unii dintre ei riscând să se expună „unei miopii din ce în ce 
mai periculoase”, istoricii, în chip natural, ar fi trebuit deci „să ceară 
filosofiei firul conducător care le lipsea” 

Bineînțeles că filosofia istoriei nu . poate şi nu trebuie să se 
transforme într-un fel de ghid universal, aievea unui judecător suprem. 
În nici un caz, ea nu trebuie să pretindă să „traseze program erudiților 
şi istoricilor, şi nici să proscrie ca inutile anumite cercetări, căci... 
cine ştie dacă cutare muncă, în aparență din pură curiozitate, nu va 


54 Ibidem, p. 241. 
iii „Ibidem, p. 242. 
* Ibidem, p. 243. 

dezvălui fapte ce vor dobândi un interes de prim ordin atunci când 
realitatea prezentă va pune noi probleme, înainte nebănuite, sau când 
noi cercetări vor deschide domenii de studiu despre care nu se avea 
până atunci nici o idee?” 

Criticându-l pe Auguste Comte, de pildă, care se situa pe alte 
poziţii, Henri See este de părere că, „în fond, studiul documentelor în 
istorie, ca şi experiența de laborator în ştiinţele fizico-chimice, ne 
descoperă colțuri de realitate, şi înseamnă că de aici trebuie să plecăm 
întotdeauna” , probabil că şi istoricii şi filosofii istoriei. 

În ultimă instanță, pledoaria acestui autor am putea spune că 
urmăreşte să pună în lumină necesitatea elaborării de sinteze, mai largi 
ori numai parțiale. „Dincolo, acesta va putea fi domeniul filosofiei 
istoriei propriu-zise — scrie el —, care va lucra de o manieră mai 
abstractă, mai deductivă, fără ca să piardă vreodată din vedere faptele 
concrete. Rezumatele pe care ni le va furniza, ipotezele mai mult sau 
mai puțin îndrăznețe pe care le va formula vor contribui la a ne face 
inteligibile faptele culese de istoria-ştiință, vor inspira ideea de noi 
grupări, noi comparații, vor suscita, de asemenea, noi cercetări” 

Henri Sée ține totuşi să ne prevină că el nu concepe „filosofia 
istoriei ca o pură logică ştiinţifică, asemănătoare ideii pe care şi-a 
făcut-o Stuart Mill despre filosofia ştiinţelor. Nu pentru că ea nu s-ar 
preocupa de chestiunile de metodă”, fiindcă ele sunt, indiscutabil, „o 
parte din sarcina sa, dar nu este singura” 

De aceea, gândirea sa preferă mai curând o filosofie a istoriei 
critică şi ştiinţifică, deoarece aceasta are avantajul, „pe de o parte, că 
se edifică pe toate datele concrete pe care i le poate aduce istoria- 
ştiinţă, iar pe de altă parte că poate să pătrundă mai uşor spiritul 
filosofic al lucrărilor istoricilor şi chiar erudiţilor; ea poate să opereze 
astfel o apropiere fecundă între cele două discipline”, „ istoria şi 
filosofia, care, din păcate, „prea adesea au rămas distincte” 

Autorul francez deplânge această infructuoasă situaţie şi crede 
că, într-o oarecare măsură, ea se explică şi prin faptul regretabil că 
goe istoriei a fost practicată cel mai adesea de filosofi şi nu de 
istorici” 


i z Ibidem, p. 244. 
58 Ibidem, p. 246. 
* Ibidem, p. 247. 
$9 e Ibidem, p. 248. 
6l Ibidem, p. 248-249. 

Este o remarcă pertinentă, interesantă, mai cu seamă că în ea se 
„ascunde” atât o culpabilizare motivată a multor istorici — de „ieri” şi 
de „astăzi” —, cât şi îndemnul de a depune toate eforturile pentru „a 
construi o filosofie a istoriei ştiinţifică”, care să poată să facă în aşa fel 
ca istoria concretă „să fie animată de un spirit filosofic cu adevărat 
fecund”. 

Aceste apropieri, consideră Henri See, nu vor fi însă posibile 
decât „dacă se concepe că sarcina istoriei-ştiință constă în principal în 
explicarea fenomenelor sociale”, căci ei îi aparţine dreptul „să le 
studieze”. 

Ne surprinde această opinie, vădit exagerată, exclusivistă şi 
nedreaptă faţă de celelalte discipline socio-umane. De altfel, nici nu 
ştim exact la ce anume s-a gândit autorul, de vreme ce într-un context 
anterior el ne vorbea dezinvolt despre diversele şi fireştile relaţii dintre 
istorie şi sociologie, economie politică, geografie umană etc. 

In schimb, mult mai inteligibilă ne apare sugestia sa că, în ceea 
ce priveşte filosofia istoriei, aceasta trebuie „să fie pe deplin 
dezinteresată”“?, în sensul lămuritor şi benefic că ea „va trebui să 
rămână străină de orice considerație patriotică şi de orice spirit de 
partid, politic ori social”. Tot atât de necesar este, de asemenea, ca 
filosofia istoriei să nu „fie ghidată de nici o concepţie sistematică a 
priori, cum s-a putut just obiecta doctrinei hegeliene sau teoriei 
pozitiviste — aşa cum a înţeles-o Auguste Comte —, ori iarăşi 
materialismul istoric al lui Karl Marx” 

Scopul său, mai mult sau mai puţin declarat, este se pare acela 
de a demonstra nevoia de a asigura obiectivitatea cercetărilor, a 
rezultatelor lor, pentru că, la un moment dat, Henri See subliniază 
apăsat că „filosofia istoriei trebuie să aibă categoric aceeaşi atitudine 
ca şi istoria-ştiinţă”. Şi totuşi, deşi i se cere filosofiei istoriei distanțare 
şi imparţialitate, el nu-i contestă acesteia o anumită utilitate practică, 
una indirectă, concretizată în admiterea ideii că lucrările elaborate în 
acest domeniu pot să servească politicii. Filosofia istoriei, conchide 
autorul, va putea deci să fie de folos politicii atâta timp Şi „cu atât mai 
mult, cu cât ea va rămâne cu totul independentă”* „ ceea ce, din 
punctul nostru de vedere, este extrem de anevoios, ca să nu zicem 
imposibil. 


© Ibidem, p. 249. 
J “i Ibidem, p. 249-250. 
6 Ibidem, p. 250. 

6. Legitimitatea filosofiei critice a istoriei 


Şi acum, în mod firesc, se ridică întrebarea: este sau nu posibilă, 
e sau nu legitimă o filosofie a istoriei? 

Este, răspunde fără ezitare Henri See, dar nu o filosofie a istoriei 
metafizică, de tip hegelian, complet străină de realitatea istorică 
concretă, şi nici o filosofie a istoriei pozitivistă, întrucât, la rândul ei, 
aceasta se „confundă prea exclusivit cu concepția sociologică”. 

Şi atunci, prin excludere, rezultă că unica filosofie legitimă a 
istoriei nu poate fi decât filosofia critică, în înţelesul pe care i l-a 
conferit Cournot, filosoful francez adept al calculului probabilităților 
care s-a străduit „să discrimineze în evenimentele istorice ceea ce este 
permanent şi ceea ce este accidental”. In esență, apreciază Henri See, 
concepția lui Cournot se particularizează prin faptul că ea „caută mai 
mult să explice evenimentele decât să le insereze în formule strâmte. 
Ea caută să coreleze filosofia istoriei cu istoria concretă”, cu istoria 
făcută şi îndeosebi cu istoria trăită sau nevoit suportată. Din nefericire 
pentru el, şi poate că nu numai pentru el, Cournot n-a avut însă un 
gând limpede şi precis despre semnificația sintagmei istoria-ştiință, 
cum avea să aibă, ceva mai târziu, Lacombe şi Seignobos, spre 
exemplu. 

Cu toate acestea, lăsând aşadar la o parte uşurinţa cu care trece 
peste obiecțiile aduse la adresa filosofiei lui Cournot, Henri See revine 
asupra întrebării dacă istoria este sau nu ştiinţă şi în completare face 
observaţia că ea nu poate nicidecum să fie pusă pe picior de egalitate 
cu fizica ori chimia, bunăoară, pentru că istoria nu este în stare „să 
formuleze legi în chip real”. Aceasta î înseamnă, implicit, că istoria 
este „incapabilă de previziune”, de anticipare a evenimentelor, a 
evoluţiei lor, a viitorului. Aproximativ la fel ca Ricoeur, el gândeşte, 
de asemenea, că în istorie „legătura de cauzalitate este şi mai dificil de 
a o determina. Nu se poate câtuşi de puţin să încercăm să observăm 
mutuala dependență a evenimentelor, să distingem tendințele, 
condiţiile de dezvoltare”. 

Invocând câteva dintre opiniile lui Meyerson privind ştiinţele 
naturii, Henri Se speră că a găsit totuşi soluţia salvatoare pentru 
definirea istoriei, a statutului ei ştiinţific, respectiv că „rolul ştiinţei nu 


z « Ibidem, p. 253. 
66 Ibidem, p. 254. 

constă doar în stabilirea de legi, ci totodată — şi chiar mai ales — în 
explicarea realităţii” 

Principial suntem de acord, dar rămâne absolut necesar de văzut 
ce ar trebui să înțelegem prin noţiunea de explicaţie”, în special, şi mai 
cu seamă prin ce se deosebeşte ea de povestire, narare sau naraţiune, 
de pildă, îndeosebi atunci când nu apelăm la legi şi cauze. 
Argumentarea că istoria, „înainte de toate explicativ..., merită numele 
de ştiinţă”, nu ni se impune sub nici o formă, nu ne convinge, deşi nu 
vrem să contestăm sau să diminuăm deloc subtilitatea şi substratul 
precizării sale că „ideea de evoluție ne-a servit drept piatră de 
încercare în această privinţă” 

În orice caz, Henri Se nu se îndoiește că istoria este ştiinţă şi ca 
atare filosofia istoriei, în mod logic, poate să fie privită ca prelungirea 
ei legitimă. În această situaţie, filosofia istoriei „va avea puţin mai 
multă libertate de acţiune decât istoria- -ştiință; ea va putea să acorde un 
spaţiu mai larg ipotezelor ..., să se hazardeze în sinteze mai largi, să 
recurgă încă mai mult la metoda comparativă”. 

Nefiind împovărată de erudiție, filosofia istoriei va avea astfel 
posibilitatea să meargă direct pe drumurile aspre ale cercetării 
veritabile. Desigur, ea nu se va putea dispensa total de lucrările de 
erudiție şi de istorie propriu-zisă; tocmai de aceea, originalitatea şi 
binefăcătoarea ei menire va fi să le imprime continuu un puternic 
spirit filosofic, adică să conştientizeze mai bine necesitatea de a da 


S Ibidem, p. 255. 

” Asupra termenului de explicație în istorie — căruia i se adaugă firesc 
şi acela de comprehensiune — s-au purtat şi se poartă încă numeroase şi 
complexe discuţii, unele dintre ele polarizându-se în jurul concepţiei 
logicianului finlandez von Wright. În acest sens, vezi Paul Ricoeur, Temps et 
récit, vol. I, Editions du Seuil, Paris, 1983, p. 235-255; Paul Ricoeur, Eseuri 
de hermeneutică, ed. cit., p. 133-153; Jerzy Topolski, op. cit., p. 369-401; 
Mircea Florian, Introducere în filosofia istoriei, ed. cit., p. 121-133. 

Henri See, op. cit., p. 255. Socotită a fi „marea categorie a istoriei, 
expresia procesului istoric în genere” (Mircea Florian, Introducere în 
filosofia istoriei, ed. cit., p. 198 şi urm.), ideea de evoluţie (vezi şi A. D. 
Xenopol, op. cit., p. 323-330) a cunoscut de-a lungul timpului diferite 
înţelesuri, nu rareori ea fiind fie confundată cu progresul (Mircea Florian, 
Recesivitatea ca structură a lumii, vol. II, ed. cit., p. 169 şi urm.), fie 
opunându-i-se analitic conceptul de decadență (Matei Călineascu, op. cit., 
p. 132-187). 

69 
mereu „acelora care se ocupă de istorie perspectiva de ansamblu”, 


căci numai în acest fel filosofia istoriei „va putea să le furnizeze 
îndrumări utile şi uneori să le orienteze cercetările lor”, ale istoricilor 
şi erudiților. 

În puţine cuvinte de încheiere pentru acest capitol, am putea 
spune fără teamă de exagerare că Henri See se arată a fi un optimist, 
un autor contemporan pe deplin încrezător în şansa filosofiei istoriei, 
aceea de a dobândi, „dincolo de interesul său speculativ, o utilitate 
practică”, cu atât mai mult şi mai firesc cu cât „imensele progrese 
realizate de ştiinţa istorică în secolul al XIX-lea — mai ales după 1850 
— şi în al XX-lea incită din nou spiritele să reflecteze la teoria istoriei. 
Filosofia istoriei — conchide el în termeni plini de speranţă — îşi va 
relua deci locul ce îi este în mod legitim rezervat, cu condiţia însă de a 
avea un caracter cu adevărat critic şi ştiinţific”! 


© Henri See, op. cit., p. 256. O tratare nuanţată şi documentată a 
rostului ipotezei, sintezei şi metodei comparative în istorie, vezi în Jerzy 
Topolski, op. cit., p. 255-406. 

pi Henri Sec, op. cit., 256-257. 
7l Ibidem, p. 257. 

V. ISTORIA, VALORILE ŞI PROIECTELE UMANE 


Unul din domeniile de primă mărime în filosofia modernă şi 
contemporană îl reprezintă filosofia valorilor sau teoria asupra 
valorilor, cunoscută îndeobşte şi sub numele de axiologie. 

Această disciplină filosofică şi-a făcut apariţia relativ recent, mai 
precis începând cu a doua jumătate a veacului al XIX-lea. Strâns 
legată de numele şi contribuţiile lui Hermann Lotze, Franz Brentano, 
Alexius von Meinong şi Christian von Ehrenfels”, precum şi de cele 
ale Şcolii de la Baden, ştiinţa valorilor a depăşit la scurt timp după 
apariție granițele Germaniei şi Austriei şi s-a răspândit uluitor de 
repede în Franţa, Belgia, Țările de Jos, Elveţia, Italia, Spania, Anglia, 
America etc., acolo unde „lucrările filosofice cele mai importante 
gravitează în jurul problemei valorilor” 

Câmpul filosofiei valorilor, cum vom constata mai departe, se 
interferează indiscutabil cu acela al istoriei şi filosofiei istoriei, arii 
tematice extrem de vaste şi de complexe, anevoios de abordat într-o 
formă exhaustivă. Din acest motiv, nu ne putem propune să ne 
ocupăm prioritar aici şi acum decât de influențele pe care teoria 
valorilor le exercită asupra istoriei, indirect şi asupra filosofiei istoriei. 

Este dar necesar să vedem mai întâi care sunt sau în ce constă 
trăsăturile esenţiale ale termenului de valoare, cu toate că până în 
prezent acest concept, în accepţia sa generică, continuă să aştepte 
ivirea unor noi şi prolifice raze de lumină. 

In viziunea lui Alfred Stern, spre exemplu, „individul se găseşte 
în faţa unei lumi ale cărei elemente fizice şi psihice sunt într-o stare de 
inegalitate de rang. Înseamnă că prin cuvântul «valoare» omul 
desemnează această inegalitate de rang. Semenii săi, de asemenea, se 


"O analiză de fond şi specializată asupra formării filosofiei valorilor, vezi în 
Louis Lavelle, Traité des valeures, vol. 1, P.U.F., Paris, 1951, p. 97 şi urm. 
T Ibidem, p. XI-XII. 

găsesc în fața acestei lumi, însă adesea el concepe de 2 altă manieră 
inegalitatea de rang... El are deci o altă lume de valori”? 

Această altă lume de valori denotă că oamenii percep şi 
evaluează diferit componentele fizico-psihice ale lumii în care trăiesc, 
în primul rând datorită diversității intereselor şi acțiunilor lor. „Pentru 
a evita ca fiecare să nu contracareze acţiunile celorlalți, oamenii şi 
grupurile de oameni tind să impună altuia propriile lor ierarhii. De aici 
lupta de idei, încăierările politice şi chiar războaiele ce caracterizează 
istoria umană”. 

Trebuie subliniat totuşi că de-a lungul timpului valorile au fost şi sunt 
încă definite în chipuri foarte diferite, bunăoară ca „entităţi metafizice 
absolute”, „expresie a unei existenţe ideale” , „calități ale obiectelor însele 
sau raporturi între obiecte”, „creaţii pur subiective” etc. 


1. Caracterul bipolar al valorii 


Încercând o anumită detaşare, Stern optează pentru ideea că, 
„fiind totdeauna reacţia unui subiect simţitor față de un obiect — real 
ori ideal —, valoarea îmi apare mai curând ca avânt un caracter bipolar. 
Aşadar — rezumă autorul —, eu definesc valoarea ca relaţia dintre 
obiecte şi subiectele care apreciază”. 

Această relaţie este posibilă, cel puţin după părerea sa, fiindcă 
„valorile sunt înrădăcinate în comportamentele psihice ce se ataşează 
oricărui obiect”, adică tocmai datorită „legăturii sale cu subiectul”. Cu 
alte cuvinte, numai în virtutea acestei relaţii, cu subiectul, „obiectul 
primeşte tonalitatea sa emotivă, care stă la baza valorii”. 

Aproape de la sine, rezultă, prin urmare, că geneza, existența şi 
definirea valorii nu pot fi gândite şi discutate decât în raport cu doi 
principali şi de neînlocuit poli: subiect-obiect sau subiectiv-obiectiv. 
Toate valorile îşi au originea în subiectivitate, zice Stern — şi ca el 
mulți alții —, dar aşa ceva „nu trebuie să ne facă să neglijăm factorii 
obiectivi, implicaţi în fiecare valoare”, după cum nu trebuie să 
omitem, totodată, că „aceaste trăsături obiective apreciate de subiect 
variază de la o epocă istorică la alta, de la o civilizaţie la alta”, poziţie 
destul de apropiată de aceea a reprezentanților istorismului. 


? Alfred Stern, op. cit., p. 79. 

? Ibidem, p. 79-80. 

” În una şi aceeaşi ţară sau în diverse ţări ale lumii (Germania, Țările 
anglo-saxone, America, Franţa, Țările latine, Ţările scandinave, Ţările slave 
etc.), cum ne documentează cu multă răbdare şi pricepere Louis Lavelle, 
op. cit., p. 106-154. 

Nu rareori şi nu puţini au fost aceia care au „definit valoarea 
unui lucru drept proprietatea sa de a fi dorit. Totuşi, sentimentele 
subiective ce stau la baza oricărei valori au un caracter mai complex”, 
în înţelesul că „aceste fundamente emotive ale evaluărilor noastre sunt 
dorinţe, preferințe, interese, atenţii, plăceri, sentimente de iubire sau 
de ură, de aprobare sau de respingere, de admiraţie sau de dispreţ; în 
cele din urmă, plictiseli, nemulțumiri, aversiuni şi alte reacții emotive 
pe care lucrurile ni le i inspiră” 

Ca evaluarea unui lucru s să se poată într-adevăr produce este însă 
nevoie şi de atitudinea noastră. Pentru că, scrie Stern, „poziția față de 
valoare este rezultatul unei luări de poziție a întregii noastre 
personalități şi mai cu seamă a facultății noastre de a judeca î în ceea ce 
priveşte diversele sentimente pe care lucrurile ni le i inspiră. În această 
luare de poziție, personalitatea poate să aprobe sau să respingă 
propriile sale sentimente. Inseamnă că de aici decurge poziția unei 
valori pozitive sau a unei valori negative, căci acestea sunt cele două 
calități fundamentale opuse ale oricărei valori”. 

De regulă, această luare de atitudine sau de poziție îmbracă 
forma „unei norme’”, care poate ori mai curând trebuie să fie şi ea o 
valoare, de vreme ce, „din punct de vedere logic, valoarea pozitivă sau 
negativă a unei acțiuni, a unei idei ori a unui lucru — crede autorul 
german — depinde de conformitatea sau de nonconformitatea sa cu o 
normă postulată”. De altmiteri, el este ferm convins că „singură 
această normă poate să confere validitate unei judecăți de valoare”, în 
funcție de care valorile pot fi departajate în pozitive ori negative. 

Lăsând acum la o parte atât expresia nefericit aleasă de „normă 
postulată” — care ne duce cu gândul la o probabilă definire a 
termenilor unul prin celălalt —, cât şi mai nefericita împărțire a 
valorilor în pozitive şi negative, dincolo deci de aceste apăsătoare 
nedumeriri ne apare limpede de ce Stern consideră că, „de îndată ce o 
anumită normă a binelui, a frumosului, a adevărului este postulată, ea 
serveşte de etalon pentru a determina caracterul pozitiv sau negativ al 
unei valori concrete date şi pentru a măsura gradul său. Va fi pozitivă 


* Alfred Stern, La philosphie de l’histoire et le problème de valeurs, 
C.D.U., Paris, 1957, p. 80. In legătură cu trăsăturile sau aspectele constitutive 
ale valorii, vezi şi Louis Lavelle, op. cit., p. 185-208. 

5 Alfred Stern, op. cit., p. 81. „Cuvântul normă — notează Lavelle sub 
influența lui Andre Lalande — evocă aproape întotdeauna ideea unei reguli în raport 
cu care se judecă valoarea unei acţiuni sau a unui lucru” (op. cit., p. 22). 

orice valoare conformă cu norma postulată şi negativă orice valoare 
neconformă cu această normă”. 

Servind de etalon, fireşte că norma nu poate să nu fie ea însăşi o 
valoare. Dacă aceasta este situația, reiese atunci că normele sunt un fel 
de „«valori de gradul întâi»”, în timp ce, prin comparaţie, „valorile 
cărora ele le servesc de etalon vor fi «valori de gradul al doilea”, 
ierarhizare vădit discutabilă, de altfel ca oricare altă ierarhizare a 
valorilor, deşi autorul lasă loc reflecţiei formulând opinia că „una 
dintre problemele cele mai esenţiale ale filosofiei valorilor este de a 
determina sursa normelor care servesc de etalon valorilor de al doilea 
grad”. De fapt, este un soi de invitaţie de a gândi dacă aceste norme au 
sau nu rădăcini în istorie, dacă „răsar ele din istorie sau sunt 
transistorice?”* . 

Deocamdată, adică în această lucrare, nu ne preocupă mai, mult 
analiza şi definirea acestor concepte, de normă şi de valoare”. Ne 
preocupă, în schimb, şi încă destul de serios, ideea că valorile sunt 
strâns legate şi adânc implicate în viaţa omenirii, în istorie, care, 
consemnăm din nou, „rămâne ataşată metodei individualizante, 
idiografice şi nu se angajează decât de o manieră ezitantă asupra 
generalizărilor””, spre deosebire de filosofia istoriei sau de sociologie, 
de pildă. 


2. Relaţia fapt istoric — valoare 


„Atitudinea rezervată a istoricilor față de cercetarea 
nomotehnică — remarcă Stern — se datorează mai multor factori”. Unul 
dintre aceştia, se pare că principalul, „este că în istorie faptele ne 
interesează în primul rând pentru ceea ce au ele specific, individual, 
iar în al doilea rând numai pentru ceea ce au ele în comun cu alte 
fapte. Motivul este că faptul istoric e purtător al unei valori specifice, 
care lipseşte faptelor naturale ce se repetă”* 


ê Alfred Stern, op. cit., p. 82. 

” Asupra conceptului de valoare, îndeosebi, noi ne-am pronunţat în 
lucrarea Fiinţă şi valoare în gândirea filosofică a lui Louis Lavelle, Editura 
Academiei, Bucureşti, 1979, p. 80-126. Exceptând unele aspecte de principiu, 
reclamate de împrejurări conjuncturale, extraştiinţifice, interpretarea pe care 
am dat- -o atunci termenului de valoare ne-o menţinem întocmai şi în prezent. 


| Alfred Stern, op. cit., p. 88. 
8 Ibidem, p. 89. 

Gândind într-o perspectivă vizibil diferită, dacă nu cumva opusă 
aceleia a lui Ricoeur, bunăoară, autorul la care ne referim 
argumentează că „o experienţă a unui fizician sau a unui chimist are 
preț, ea costă bani şi timp, dar ea poate să fie repetată în condiții 
asemănătoare şi poate să fie înlocuită de nu importă ce altă experiență 
care permite deducția aceleaşi legi generale”. Nu tot astfel putem să 
vorbim însă şi despre un fapt istoric, căci „un fapt istoric descoperit de 
istoric are valoare, datorită caracterului său unic; fiindcă el nu se 
repetă, el nu poate să fie înlocuit de un alt fapt istoric”. 

Neapărat se impune acum o precizare, în acest context, anume 
că nu orice fapt istoric are o valoare pozitivă. Spre exemplu, „rolul 
jucat de Hitler în istoria secolului nostru nu constituie, fără îndoială, o 
valoare morală pozitivă. Cu toate acestea, fiecare fapt privind 
activitatea istorică a lui Hitler constituie o valoare pozitivă pentru 
istoric” . 

Într-unul din capitolele anterioare ne-am ocupat de problema 
alegerii sau a selectării faptelor istorice, a desprinderii esenţialului de 
neesențial în istorie. Revenim şi adăugăm acum opinia ce încearcă să 
surprindă şi mai ales să scoată în evidenţă deosebirea dintre situația 
omului de ştiinţă şi situația istoricului în câmpul cercetării, în 
stabilirea esenţialului şi a separării lui de neesenţial. Dacă pentru omul 
de ştiinţă „esenţialul coincide cu generalul, cu ceea ce se repetă de o 
manieră uniformă în toate fenomenele unei anumite clase”, pentru 
istoric, susține Stern, situaţia se prezintă exact invers, în sensul că 
„singularul, care face obiectul studiului istoric, nu devine «esenţial» 
decât în raport cu o valoare; fără un atare raport cu o valoare, 
singularul ar pierde orice interes istoric şi nu ar fi decât un element 
indiferent al realităţii” istorice. 

Nu dorim să intrăm în discuții de amploare, în controverse poate 
interminabile, dar nu putem să nu atragem atenția, măcar în treacăt, 
asupra unor posibile paradoxuri supărătoare ce pot decurge din 
tratarea izolată a generalului şi singularului sau individualului. 
Primejdia apariției unor sufocante înfundături în explicarea istoriei, 
îndeosebi a relaţiei dintre obiectul istoric şi valoare, este cu atât mai 
mare cu cât profesorul german, invocând în exclusivitate singularul, ca 
unicul termen de referință valabil pentru istoric, ajunge la concluzia că 
„metoda individualizantă a istoriei nu este posibilă decât graţie unei 


? Ibidem, p. 94. 
197 


Universitatea Spiru Haret 


concepţii evaluatoare (&valuatrice) a obiectelor. În acest fel, raportul 
cu o valoare se descoperă ca principiul constitutiv al obiectului istoric, 
care îl distinge de toate celelalte obiecte reale. Istoria — cunoaştere nu 
există deci decât pentru a fi evaluată” "’. 

Sub influenţa Şcolii de la Baden , de unii în parte contestată, de 
alții în parte apreciată, Stern consimte la un moment dat că, potrivit 
concepţiei principalilor ei reprezentanți, mai cu seamă a lui Rickert, 
care a propus şi a apărat distincţia dintre natură şi cultură, „valoarea 
intră în definiţia însăşi a obiectului istoric, întrucât conceptul de 
valoare culturală este acela care constituie principiul selectiv al 
istoricului. El va alege ca esențiale toate evenimentele din realitățile 
publice (res publica) care se raportează la valorile culturale — pentru 
că ele contribuie la evoluţia acestor valori, la menţinerea lor, la 
amânarea sau retrogradarea lor. Contribuind din plin la retrogradarea 
valorilor culturale ale epocii noastre, Hitler este, aşadar, un fenomen 
esenţial al istoriei moderne şi constituie prin aceasta un obiect preţios 
pentru studiul istoric. Aceasta nu înseamnă însă că istoricul îl admiră 
sau îl iubeşte”. 

Nu împărtăşim deloc sau mai deloc argumentarea lui Stern, şi nu 
atât pentru ambigua sa împărţire a valorilor în pozitive şi negative, cât 
mai ales pentru că nu avem câtuşi de puţin convingerea că nici un 
istoric nu-l admiră şi nu-l iubeşte pe Hitler, în prezent, ca să nu mai 
amintim de viitorul imprevizibil. Poate că el are dreptate, într-adevăr, 
dar atunci se nasc multe suspiciuni asupra conceptului de valoare, a 
definirii lui, deoarece, în mod logic, se ridică întrebarea: cum este 
posibil ca ceva negativ — numai pentru că este unic, şi aceasta în chip 
provizoriu — să fie valoare, să fie prețuit, evaluat, însuşit, trăit, preferat 
etc.?! 

E treaba istoricului sau poate interesul profesiunii lui să 
stabilească şi să opteze pentru caracterul unei valori — negativă în plan 
moral, pozitivă în plan istoric, ca şi cum morala n-ar face parte din 
viaţa oamenilor şi ca atare şi din istorie. În orice caz, pentru mine ca 
individ, ca adept al unei culturi, valoarea nu poate fi decât pozitivă. 
Dacă nu, nu-i valoare, chit că orice valoare îşi are originea în 
subiectivitatea omului. În eventualitatea unei alte situaţii, contrare, ar 


1° Ibidem, p. 9%. 

O prezentare amănunțită asupra rolului acestei Şcoli în explicarea 
istoriei, vezi în Nicolae Bagdasar, Filosofia contemporană a istoriei, vol. I, 
Societatea Română de Filosofie, Bucureşti, 1930, p. 30-109. 

trebui să admitem că în viața omenirii a existat şi există inexorabil o 
subiectivitate pozitivă şi una negativă, sau o subiectivitate „bună” şi 
una „rea”, cum ne sugera Paul Ricoeur. 

Indiferent însă de felul în care ar putea fi interpretată gândirea 
lui Stern în privința relației valoare-istorie, cert este că el nu respinge 
prezenţa subiectivităţii în „ştiinţa istoriei” . De altmiteri, tocmai acesta 
este punctul în care autorul nostru se depărtează într-o oarecare 
măsură şi de Rickert, întrucât neokantianul german spera că prin tezele 
sale, îndeosebi prin includerea valorii în definirea obiectului istoric, ar 
putea fi asigurat „caracterul «obiectiv» al istoriografiei ..., 
independenţa sa în raport cu evaluările subiective, individuale ale 
istoricului”. Stern nu-şi însuşeşte deci acest punct de vedere, el nu 
crede că relativismul istoric ar putea fi depăşit, pentru că „valorile 
culturale, fiind ele însele produse ale istoriei, nu ar putea să scape 
relativităţii istorice”! şi subiectivităţii istoricului. 

Este drept, Stern se declară de acord cu observaţia lui Rickert că 
„istoricul nu trebuie să proslăvească sau să blameze ..., căci pentru 
aceasta ar avea nevoie de o scară de valori a cărei validitate nu ar 
putea să fie admisă a priori”, dar totodată el nu se îndoieşte că „mulți 
istorici nu respectă această regulă”. Or, în realitate, ea trebuie 
respectată, pentru că proslăvirea sau dezaprobarea sunt evaluări de 
ordin moral şi estetic, şi nu de ordin istoric. 

„Epitetele «esenţial» şi «neesențial», «important» sau «fără 
importanță» sunt evaluări, de asemenea, însă după părerea mea — 
adnotează autorul — acestea nu sunt evaluări morale, ci, în cazul 
istoricului, evaluări istorice; deoarece, dacă istoricul decide că un 
eveniment este «esenţial» sau «important», asta vrea să spună că el 
este pentru evoluţia istorică ulterioară”? 

In esenţă, convingerea declarată a lui Stern este că există mai multe 
tipuri de evaluări, în funcţie de diferitele sisteme de referinţă ale 
„agenţilor istorici”. Există evaluări „de ordin social, politic, moral, 
religios sau metafizic”, dar neîndoielnic există şi „evaluări pur istorice”, 
ele însele, la rândul lor, fiind condiţionate „istoric, social, existenţial”* 
etc. 

Dacă astfel stau lucrurile, înseamnă atunci că teza lui Rickert” nu 
poate fi primită, anume că în istoriografie ar fi posibilă atingerea unei 


11 Alfred Stern, op. cit., p. 97. 
2 Ibidem, p. 98. 
5 Ibidem, p. 99. 
Alte obiecții aduse la adresa concepției lui Heinrich Rickert, vezi în 
Nicolae Bagdasar, Filosofia contemporană a istoriei, vol. I, ed. cit., p. 108-109. 

obiectivități absolute, dincolo de orice perspective individuale, care 
sunt indiscutabil variabile. Nu este posibilă, în plus, întrucât istoricul 
nu are cum să facă abstracție de actul alegerii, al selectării faptelor 
istorice, iar „procesul selectiv al istoricului este fără echivoc evaluativ. 
Aceeaşi epocă istorică — argumentează autorul — poate să fie descrisă 
printr-o mare varietate de categorii sau de sisteme de interpretare, 
fiecare exprimând un anumit cod de valori. În consecință, una şi 
aceeaşi epocă poate să fie descrisă ca o luptă între pasiunile umane 
(Vico), sau între lenevie şi aviditate (Kant), sau între credinţă şi 
necredinţă — punct de vedere scump lui Goethe şi Carlyle, cu această 
diferență că poetul german îl va interpreta într-un sens laic, în timp ce 
scriitorul englez într-un sens religios, ca o luptă între forțele cerului şi 
ale infernului”. 

Dar nu-i mai puţin adevărat că una şi aceeaşi epocă „poate să fie 
cunoscută, totodată, ca o luptă între rațiune şi lipsă de rațiune — unghi 
preferat de Voltaire, sau între rațiune şi libertate (Fichte), sau ca un 
antagonism între individ şi societate, perspectivă interesantă pentru 
Wilhelm von Humboldt; sau ca o luptă între drept şi forță, între tiranie 
şi libertate, între naționalism şi internaționalism, între puterile 
spirituale și puterile laice, între clase exploatatoare şi clase 
exploatate”!*, cum a procedat, se ştie foarte bine, istorismul marxist. 

Exemplificând mai departe, de data aceasta într-un domeniu 
restrâns, Stern ne invită să ne reamintim, de asemenea, că în funcţie de 
„categoriile alese şi de selecţia faptelor apropriate istoriei politice 
poate să fie o istorie de idei (Hegel) sau de civilizaţii (Voltaire, 
Spengler, Toynbee, Huizinga), ori de clase (Marx, Engels, Lenin), de 
mari oameni sau de eroi (Fichte, Carlyle), ori de naţiuni (Ranke) sau 
de mod de a gândi (Denkweisen) şi de opinii (Jacob Burckhardt), ori 
de relaţii internaţionale (Renouvin) sau de religii, de realizări 
tehnologice, de principii economice etc.” 

Evident, nu s-ar putea spune că această atât de „mare libertate 
selectivă a istoricului” este — ori de acum încolo va rămâne — în afara 
oricăror discuţii. Și totuşi, este greu, dacă nu chiar imposibil să 
contestăm că „istoricul trebuie să facă o alegere printre categoriile 
istorice în mod logic posibile şi în mod empiric aplicabile, alegându-le 
pe acelea care, potrivit concepției sale personale, îi permit să dea 
explicaţia cea mai plauzibilă evenimentelor istorice”. 


14 Alfred Stern, op. cit., p. 100. 

Încheierea la care ajunge autorul nu ne surprinde deloc, fiindcă 
ne aşteptam — oarecum era firesc — ca în cele din urmă el să afirme 
deschis că toate „aceste selecţii sunt determinate de Eul istoricului”, 
de subiectivitatea sau de personalitatea sa. În acest sens, Stern susţine 
că „«a elimina eul pentru a face să vorbească istoria însăşi» — cum 
voia Ranke şi alți istorici ai secolului al XIX-lea — este o 
imposibilitate logică şi psihologică”, dat fiind faptul indiscutabil că, 
„în timp ce atitudinea savantului în ceea ce priveşte realitatea trebuie 
să fie dispensată de evaluare, istoria nu poate să fie scrisă decât de o 
ființă care evaluează”, iar actul evaluării presupune sau reclamă 
neapărat prezența personalității istoricului, el însuşi produs al 
societăţii în care s-a născut, trăieşte şi se ocupă de cunoaşterea istoriei. 

Ținând seama de caracterul bipolar al valorii, analistul german 
nu omite să observe însă că, într-adevăr, „unele dintre aceste evaluări 
reflectă anumite trăsături obiective ale realității istorice studiate”, dar 
există şi destule altele care „sunt pur «ideologice», simple raționalizări 
ale intereselor grupului nostru”"5, adică ale grupului din care istoricul 
face parte. 

Recapitulând succint, reținem deci că istoricul este nevoit să 
aleagă nu numai între faptele istorice, ca atare şi între valori, ci 
implicit şi între categoriile istorice, între schemele de interpretare, 
dependente de un anumit cod de valori, propriu lui. Toate acestea 
denotă că trebuie respinse „iluziile unei obiectivităţi absolute în 
istorie”, pentru că istoria, cum inspirat remarca şi Marrou, „«este un 
complex, un amestec indisolubil al subiectului şi obiectului»”, mai 
precis al subiectivităţii şi obiectivităţii. 

Aidoma obiectivităţii istorice, de care s-au ocupat în timp şi alți 
gânditori de prestigiu (Aron, Marrou, Ricoeur, Xenopol, Florian etc.), 
subiectivitatea istorică îşi are desigur şi ea limitele ei, în principal 
două, una de ordin logic şi una de ordin documentar. Prima limită este 
explicată de Stern prin invocarea autorităţii lui Max Weber, în 
viziunea căruia „valorile directoare care determină formarea 
conceptelor noastre auxiliare  (begriffliche Hilfsmittel) sunt 
subiective”, întrucât ele depind de „normele de gândire” ale 
cercetătorului şi de maniera în care acesta le foloseşte. Mai mult, Stern 
pare încântat că, „departe de a considera această intervenţie a 
principiilor axiologice selective ca o slăbiciune, Max Weber vede în 
ea o forță a istoriei, anume caracterul inepuizabil al conţinutului său 


'5 Ibidem, p. 101. 

.), oferind totdeauna noi aspecte susceptibile să stimuleze interesul 
pr) probabil al istoricilor şi filosofilor. 

Între prima limită (logică) şi cea de-a doua (a documentului) 
există o strânsă legătură, care ridică în fața istoricului destule 
dificultăţi, pentru că „între aceste limite se exercită alegerea sa”, în 
mai multe direcţii sau pe mai multe planuri. Pe scurt, este vorba de „o 
alegere printre faptele documente, o alegere printre posiblitățile logice 
de interpretare a lor, o alegere a categoriilor . . . şi o alegere printre 
proiectele istoriografice posibile, compatibile cu toate aceste date”. 

Deşi ceva mai înainte recunoştea istoricului o mare libertate de 
selecție, partenerul nostru de discuţii de filosofie a istoriei, profesorul 
german Alfred Stern — la ale cărui idei ne-am raportat insistent şi nu 
întâmplător ne vom raporta în acest ultim capitol mai mult decât în 
celelalte —, crede totuşi că „aceste alegeri nu sunt total libere, căci ele 
sunt determinate de sistemul de valori fundamentale prezent în spiritul 
istoricului de o manieră explicită sau implicită”. Deducem de aici că 
există, cel puţin în principiu, tot atâtea sisteme de valori fundamentale 
câți istorici există şi vor mai exista. Se pare că acesta este gândul 
autorului, de altfel, de vreme ce, pe de o parte, el notează că actul 
selectiv depinde de sistemul de valori fundamentale al istoricului, însă 
pe de altă parte, în acelaşi context, consideră că nici „aceste sisteme de 
valori nu sunt în mod liber alese, ci sunt, într-o largă măsură, 
rezultatul mediului social al istoricului şi al dezvoltării personalităţii 
sale în anumite circumstanţe istorice, geografice, culturale, naţionale, 
genealogice şi psihologice”, pentru ca în finalul frazei să revină şi să 
formuleze ambiguu opinia că „interpretarea propriei sale existenţe în 
lume, de asemenea, va fi condiționată de ansamblul valorilor 
fundamentale ce caracterizează personalitatea istoricului”. 


3. „Implicaţiile axiologice ale istoriei” 


În orice caz, odată stabilit acest cadru teoretic şi analitic, este 
timpul să vedem care sunt împrejurările sau faptele esenţiale ce 
probează „implicaţiile axiologice ale istoriei”. 

În acest sens, un prim fapt sau un prim aspect esenţial, ne 
asigură Stern, ni-l oferă constatarea că „istoria realitate este datoare 
unei neîntrerupte voințe de a ieşi dintr-un prezent considerat ca 
imperfect şi de a se mişca spre un viitor visat ca mult mai perfect. 


Ibidem, p. 102. 
1 Ibidem, p.103. 

Aceasta este opoziţia valorilor reale negative şi a valorilor pozitive 
imaginate şi afirmate de grupurile care trăiesc istoria”. 

Un al doilea fapt esenţial, apreciat a fi mult mai important decât 
primul, reactualizează ideea că „valorile intră în însăşi definiția 
obiectului istoric; acesta este raportul valorii directoare a proiectului 
istoriografic care distinge obiectul istoric de oricare alt obiect real, dar 
indiferent”. 

Următorul fapt esenţial, cel de-al treilea, ne solicită să ţinem 
cont că „există o multiplicitate de coduri de valori ce determină 
caracterul esenţial ori neesențial al evenimentelor istorice, coduri 
determinate de diferitele proiecte istoriografice care, la rândul lor, se 
manifestă şi într-o alegere specifică a categoriilor istorice şi a faptelor 
apropiate”. 

In sfârşit, cel de-al patrulea şi ultimul fapt esenţial invocat de 
acest teoretician german, cu scopul de a demonstra implicaţiile 
axiologice ale istoriei, se concretizează în observaţia că „alegerea 
originară a proiectului istoriografic şi a categoriilor ce îi corespund 
este expresia unei alegeri originare a anumitor valori fundamentale, 
proiect care, totodată, este el însuşi condiţionat din punct de vedere 
istoric, social şi existenţial”!5. 

Cu toate acestea, aşadar în ciuda admiterii unei prezenţe vizibil 
masive a subiectivităţii istoricului în cunoaşterea şi evaluarea istoriei, 
Stern, curios şi paradoxal, socoteşte că „aceste implicaţii axiologice 
ale istoriografiei nu echivalează în chip necesar cu subiectivitatea sa 
axiologică totală”. Nu în mod necesar, ci poate că doar întâmplător, 
din moment ce el acceptă totuşi că, „fiind relații ale obiectelor cu 
subiecte care apreciază, toate valorile sunt relative la subiect şi în 
acest sens sunt «subiective»? 

In curând, ne vom dumiri însă că majoritatea tezelor de bază ale 
acestui perspicace autor sunt cu mult mai profunde decât s-ar putea 
crede în primă instanţă, ele îşi au oricum tâlcul şi subtilitatea lor; ca 
atare, ele nu pot fi bine descifrate şi înţelese decât prin conexarea lor 
atentă şi răbdătoare. 

O astfel de teză, de pildă, este aceea că în mare măsură valorile 
depind de subiect, de capacitatea lui de selecţie şi de evaluare. Dar 
există şi valori independente, valori ce nu depind de particularitățile 
subiecţilor care apreciază, există adică şi aşa-numitele de el valori 


'5 /bidem, p. 105. 
9 Ibidem, p. 105-106. 

„Ssupraindividuale”. Următoarea sa clasificare, de altminteri, ne 
documentează că se poate vorbi despre: „|. valorile individuale, ce 
depind numai de particularităţile individuale ale subiecţilor care 
apreciază; 2. valorile colective . . ., independente de particularităţile 
individuale ale subiecţilor care apreciază, însă dependente de 
particularităţile colective ale grupurilor sociale care apreciază. 
Acestea din urmă sunt naţiuni, clase, partide politice, grupuri 
profesionale, familii etc.; 3. valorile universale, care ... sunt 
independente şi de particularităţile individuale ale subiecților care 
apreciază „și de particularităţile colective ale grupurilor care 
apreciază”. 

Nu, încape îndoială că această clasificare este cât se poate de 
generală”, probabil că, chiar premeditată în ceea ce priveşte forma în 
care se prezintă, dar ea îi serveşte lui Stern pentru a încerca să 
acrediteze ideea că „evaluările istoricilor se încadrează în aceste trei 
clase”, în aceste trei mari şi unice clase. Aşa încât, rezultă de aici că 
evaluările istoricilor „sunt în parte evaluări individuale, în parte 
evaluări colective, în parte evaluări universale. Dacă în opera unui 
istoric evaluările individuale înving celelalte două clase, această operă 
va fi mai personală. Dacă valorile colective sunt acelea care 
predomină, opera istoricului va fi mai discutată, în chip politic, mai 
«parțială». Dacă evaluările predominante în opera istoricului sunt de 
ordin universal, această operă va avea un caracter mai ştiinţific”?! 

Şi în acest context, fie că se detaşează critic de Mannheim, 
Durkheim, Rickert etc., fie că se apropie admirativ de Ernst Troeltsch 
şi Raymond Aron, Stern trăieşte însă un adevărat neastâmpăr al 
credinţei sale, el este parcă chinuit de nevoia de a reveni şi de a atrage 
mereu atenţia că relativismul istoric şi axiologic nu pot fi nicidecum 
evitate, „fiindcă veritabila problemă a civilizației este schimbarea 
perpetuă a conținuturilor calitative ale evaluărilor noastre, în pofida 
anumitor forme invariabile”? 

De pe poziţiile unui istorism vădit moderat, autorul ne invită 
deci să reflectăm cu toată seriozitatea şi eventual să fim de acord că 


% Ibidem, p. 106. 
O abordare complexă a sistemului diferitelor valori şi a clasificării 
valorilor, vezi în Louis Lavelle, Traité des valeurs, vol. IL, P.U.F, Paris, 1955, 
p. 3-70. 


2 >, Alfred Stern, op. cit., p. 107. 
? Ibidem, p. 108. 

„«instabilitatea axiologică a lumii noastre»” nu poate fi contestată, ci 
mai degrabă ea trebuie să fie înţeleasă şi explicată ca o consecinţă a 
„schimbării necontenite a conţinuturilor calitative ale valorilor 
noastre, în funcţie de istorie, de geografie şi de ambianța socială”. 

În concluzie, am putea dar spune acum că un alt scop al gândirii 
lui Stern, unul de principală referință, urmărit îndeaproape şi cu multă 
îndârjire, este acela de a convinge că valorile „se raportează totuşi, 
întotdeauna, la conţinuturi definite, care, ele însele, suportă influențele 
istoriei. De aici decurge că universalitatea anumitor valori nu este 
decât una de fapt, şi nu este independentă de mersul istoriei şi de 
diferitele ambianţe culturale, sociale şi ideologice create de această 
istorie . . . În fiecare epocă istorică, adică, există alte valori care sunt 
în mod universal acceptate şi care, din acest motiv, sunt independente 
de particularitățile individuale şi colective ale acelora care le 
afirmă” 

lată, însă, şi un alt punct de vedere, diferit şi chiar opus față de cele la 
care ne-am referit până în prezent în paginile acestui capitol. Este vorba, pe 
scurt, de concepția reputatului istoric român A. D. Xenopol, care respinge 
tranşant judecăţile formulate în domeniu, bunăoară, de Bernheim, 
Windelband, Rickert, Karl Adler, Grotenfelt etc. 

Astfel, dintr-un început, el constată cu o oarecare doză de ironie 
că unii „cugetători în câmpul teoriei istoriei cer pentru alcătuirea 
ştiinţifică a acestei discipline introducerea noțiunii valorii în 
organismul ei”. Ei bine, obiectează autorul, o asemenea solicitare 
este negreşit riscantă, intolerabilă, întrucât „această aplicare a noţiunii 
valorii asupra faptelor universului va fi totdeauna întovărăşită de o 
nuanţă de subiectivitate”. Or, istoricul veritabil, istoricul care îşi 
respectă profesiunea sa trebuie „să fie obiectiv; să nu amestece 
personalitatea lui în expunerea trecutului”. În eventualitatea că 
„această țintă nu ar putea fi ajunsă pe deplin, totuşi este pusă ca 
idealul istoriei”, 

Lăsând la o parte faptul că şi el reduce istoria doar la trecut, 
neluând în discuție nici măcar istoria prezentului, istoria care se face, 
Xenopol contestă prin urmare necesitatea invocării valorii în definirea 


3, Ibidem, p . 109. 

t A. D. SE rogi: Noţiunea valorii în istorie, în op. cit., Editura 
Ştiinţifică, 1967, p. 287. 
`> Ibidem, p. 297. 
% Ibidem, p. 290. 

obiectului istoric, a istoriei ca ştiinţă, motivând că valoarea, în fond, 
este o noţiune exclusiv morală, o noţiune subiectivă. 

Potrivit gândirii sale, valoarea nu poate fi de folos „istoriei 
pentru următoarele motive: 1) pentru că ea este străină domeniului 
logicii, fiind de natură morală; 2) pentru că ea nu poate fi absolută, iar 
ştiinţa nu se poate întemeia pe relativ; 3) pentru că este adeseori de 
natură neconştiută şi ştiinţa nu se întemeiază pe neconştiut, 4) pentru 
că ea este scoasă din singura dezvoltare a spiritului şi nu poate ca să se 
aplice la evoluţia întreagă”””, probabil că a lumii, în toate variantele ei. 

Este drept, argumentarea lui Xenopol se bucură de o anumită 
rezonanţă pozitivă, dar totodată, din păcate, ea „ascunde” şi destule 
aspecte discutabile, datorită mai ales exclusivismului unora dintre ele. 
Cert este însă că acest apreciat teoretician român s-a străduit să scoată 
temeinic în evidență necesitatea de a conferi istoriei un caracter de 
obiectivitate, de a înlătura, aşadar, pe cât posibil, subiectivismul din 
câmpul cercetării istoriei. In acest sens, deosebit de grăitoare ni se 
pare a fi observaţia sa că, „introducând ideea valorii în istorie, el (eul 
istoricului — n. ns.) este întărit, i se dă un rol precumpănitor şi se 
merge deci tocmai împotriva tendinței timpului nostru, care este de a 
desface pe cât mai mult istoria de elementul personal şi de a-i înti ări 
caracterul obiectiv, care deosebeşte cercetările în adevăr ştiinţifice” 

Fără să fie un istoric propriu-zis, Mircea Florian, la rândul său, 
consimte şi el că istoria poate şi trebuie să atingă un înalt grad de 
obiectivitate, dar — spre deosebire de Xenopol — filosoful recesivității 
consideră că „istoria implică valori, iar valorile realizate sunt «bunuri» 
culturale”? indubitabile. Referindu-se în principal la concepția lui 
Rickert, cu scopul mărturisit de a înțelege modalitatea în care „timpul 
face din realitatea istorică un fapt unic, irepetabil, ireversibil, original 
şi chiar imprevizibil”, Florian remarcă la un moment dat că timpul 
„explică «individualitatea» procesului istoric prin două condiţii: întâi 
este conţinutul lui calificat, adică prin anumite note caracteristice, de 
exemplu trăsăturile unei personalități istorice, cum este Ştefan cel 
Mare, sau caracterele unei epoci, cum sunt acelea ale Revoluţiei 
franceze; al doilea este ceea ce el (Rickert — n. ns.) numeşte 


27 Ibidem, p. 308. 
a % Ibidem, p. 300. 

2 Mircea Florian, Introducere în filosofia istoriei, Editura Garamond, 
Bucureşti, 1997, p. 43. 

Wertbezienhung («raportarea la o valoare») sau proprietatea de a fi un 
fenomen de cultură”. 

Detaşându-se de Rickert, implicit şi de alți autori care gândesc în 
termeni asemănători sau identici, de pildă Alfred Stern, filosoful 
român găseşte totuşi necesar să înlăture aici un echivoc, acela că 
„«raportarea la o valoare» nu înseamnă evaluarea, aprecierea sau 
judecarea de către istoric a unui fapt. Istoricul, ca orice om de ştiinţă, 
nu apreciază, ci constată (subl. ns.). Dar istoricul constată un fapt care 
se constituie prin aceea că el e necesar raportat la o valoare”. 

Aşa încât, pentru Florian nu există dubii că, bunăoară, „faptele 
politice se constituie numai fiindcă sunt raportate la o valoare politică, 
faptele juridice la valoarea dreptului, faptele religioase la valoarea 
sacrului, faptele ştiinţifice la valoarea adevărului, cele artistice la 
valoarea frumosului, cele tehnice la valoarea utilitaristă etc.”. 

Revenind la Rickert, de data aceasta de acord cu gânditorul 
german, filosoful recesivităţii ţine însă să precizeze că „valoarea, deşi 
ea însăşi e generală, individualizează obiectul la care aderă şi care 
devine astfel un obiect cultural. «Individualul nu poate deveni esenţial 
decât cu referință la o valoare, şi de aceea cu înlăturarea oricărei 
legături cu o valoare ar fi înlăurate interesul istoric al realităţii şi 
istoria» (Heinrich Rickert, Probleme der Geschichtsphilosophie, 1924, 
ed. a 3-a, p. 58)”. 

Cu toate acestea, invocând în context şi opiniile lui Ottmar 
Dittrich (Die Grenzen der Geschichte, 1905) şi Johannes Thyssen (Die 
Einmaligkeit der Geschichte, 1924), Florian rămâne ferm la 
convingerea că „unicitatea poate fi fundată nu numai printr-un 
conţinut calificat, dublat de o raportare la o valoare de cultură, ci şi 
prin simpla raportare la timp, prin poziția temporală, prin datare sau 
coeficient cronologic”. 

Întrucât are la bază conceptul de timp, această teză a filosofului 
român ne duce cu gândul la Clio, muza istoriei, al cărei atribut este 
clepsidra, care „nu simbolizează numai temporalitatea istoriei ca unul 
din elementele sale esențiale. Clepsidra ne reaminteşte, de asemenea, 
că timpul acordat actorilor dramei numită «istorie» . . . este măsurat”, 
pentru fiecare dintre ei. 


3 Ibidem, p. 48. Conceptul de valoare, îndeosebi raportul existență- 
valoare, este pe larg analizat de Mircea Florian în Recesivitatea ca structură 
a lumii, vol. I, Editura Eminescu, 1983, p. 358-374. 

3l Mircea Florian, Introducere în filosofia istoriei, ed. cit., p. 49. 

Prin clepsidră, se ştie foarte bine, grecii antici desemnau „un fel 
de orologiu care, în adunările greceşti, măsura timpul acordat 
oratorilor, prin scurgerea unei anumite cantități de apă ... dintr-un 
recipient în altul”. Târziu, abia în secolul al XIX-lea, „această idee 
ascunsă în mitul grec îşi va găsi expresia sa explicită în gândirea lui 
Hegel”, teoreticianul speculativ prin definiție care a încercat să 
demonstreze că „fiecare naţiune este expresia unui anumit «moment» 
în evoluţia «spiritului universal”, în înțelesul că „de îndată ce o 
națiune a exprimat ideea care o reprezintă, de îndată ce şi-a îndeplinit 
menirea, ea pierde drepturile sale şi cedează pasul unei alte națiuni”. 

N-ar fi exclus să existe în toate aceste consideraţii măcar o 
„fărâmă”de adevăr, de vreme ce, de-a lungul timpului, pe mai toate 
meridianele globului pământesc, incontestabil „au apărut şi au dispărut 
marile imperii ale babilonienilor, egiptenilor, grecilor, romanilor, 
spaniolilor, germanilor” etc. Tot aşa, în epoca noastră, cum constata şi 
Spengler, „proclamând declinul Occidentului, Europa a trebuit să 
cedeze Americii o parte din autoritatea sa, şi noi vedem deja — 
continuă Stern — că Asia se arată ca un nou gigant”, ca să nu mai 
vorbim de Rusia, care „realizează predicția lui Nietzsche, devenind o 
forță mondială de primă mărime”, încă viguroasă, în ciuda 
numeroaselor probleme cu care se confruntă după destrămarea 
Imperiului sovietic. 

Să reținem deci, întrucâtva de acord cu autorul german, că „toate 
aceste evenimente ale istoriei moderne, pe care grecii nu au putut 
câtuşi de puţin să le prevadă, justifică simbolul lor de clepsidră a lui 
Clio, măsurând şi limitând timpul acordat actorilor dramei istorice”"?. 

Foarte bine, dar cine sunt aceşti „actori” — nu toţi la fel de 
„talentați? — care „joacă” numai roluri dramatice pe scena istoriei — 
personalităţile (unii indivizi), colectivitățile sau naţiunile? Apoi, cine 
le acordă timp şi cine stabileşte limita timpului necesar îndeplinirii 
menirii lor: cumva spiritul universal hegelian ori trebuie să ne gândim 
la teoria ciclurilor istorice, „sugerată de procese cosmice şi vitale”, 
teorie destul de cunoscută în Antichitate şi mai cu seamă în epoca 
modernă, când „Nietzsche îi redă o actualitate entuziastă, aproape 
religioasă, sub formă de «eterna reîntoarcere», simbol al afirmării 
Vieţii triumfătoare'**? 


* Alfred Stern, op. cit., p. 36. 
5 Ibidem, p. 37. 
Mircea Florian, Introducere în filosofia istoriei, ed. cit., p. 202. 

Din nefericire, Stern nu-şi pune întocmai astfel de întrebări, deşi 
acestea (poate că şi altele) s-ar fi impus, cu atât mai mult, cu cât, 
într-un alt context, el dezvoltă o suită de analize deosebit de 
interesante privind condiția umană şi proiectele umane, ambele 
indispensabile existenței istoriei, indiferent de perspectiva temporală 
în care ne propunem să o înțelegem şi să o explicăm, respectiv trecut, 
prezent, viitor. În acest punct, al conjugării raporturilor dintre rolul 
„actorilor” şi timpul limitat acordat, pe de o parte, şi condiţia umană şi 
proiectele umane, pe de altă parte, opiniile sale, prin urmare, sunt 
neîndoielnic vulnerabile, în cel mai fericit caz doar discutabile. 

Şi totuşi, dincolo de această insuficientă corelare a gândurilor 
exprimate, Stern scoate la suprafață numeroase şi solide motive de 
reflecţie în ceea ce priveşte deosebirile dintre natura umană şi condiția 
umană, de care sunt strâns legate proiectele umane. Pentru a putea 
oferi termeni de comparaţie cu alţi autori, chiar cu aceia la care se 
referă el, vom încerca în continuare — atât cât ne va sta în putere — să 
rămânem cât mai apropiaţi şi mai fideli textului acestui fin analist al 
unor probleme contemporane extrem de dificile şi ca atare inevitabil 
controversabile. 


4. Proiectul colectiv uman de a trăi — proiect transistoric 


Din capul locului, trebuie să reamintim că în viziunea sa condiţia 
umană nu-i totuna cu natura umană, pentru că, în timp ce natura 
= . = * . e w . et, „d 
umană este schimbătoare, condiția umană, dimpotrivă, este 


" Prin intermediul autorității lui Hegel, care „credea că, în trăsăturile 
sale esenţiale, omul este nedeterminat, şi de aceea liber oricând să-şi creeze 
propria sa natură”, Fukuyama împărtăşeşte şi el opinia că natura umană este 
schimbătoare, argumentând că „natura dorinței omeneşti nu este dată odată 
pentru totdeauna, ci se schimbă în funcţie de diversele perioade istorice şi 
culturi” (Francis Fukuyama, Sfârşitul istoriei şi ultimul om, Editura Paideia, 
Bucureşti, 1994, p. 61-62). In schimb, eseistul englez Aldous Huxley 
gândeşte exact opus, anume că „«natura umană nu se schimbă sau, cel puţin, 
istoria e prea scurtă pentru ca oarecare schimbări să fie perceptibile . . . 
părțile fundamentale referitoare la pasiune, inteligență şi imaginație rămân 
neschimbate» ( 'ange et la bete, 1940, p. 118)”, apud Mircea Florian, 
Introducere în filosofia istoriei, ed. cit., p. 116. La rândul său, într-un alt 
context, Florian notează că „istoria mai ales europeană . . . ne documentează 
modificări colective remarcabile, profunde chiar, dar nu o transformare 
principială a omului, o răsturnare a naturii lui, ci numai o dezvoltare şi 
amplificare a caracterelor umane date embrionar de la început” (Ibidem, 
p. 145). 

invariabilă, fie numai şi în raport cu viaţa şi moartea, căci „oamenii 
din toate epocile, din toate civilizațiile şi din toate mediile sociale îşi 
propun să facă față acestei condiţii, în măsura posibilului. Acest 
proiect de a trăi, comun tuturor oamenilor din toate epocile şi din 
toate civilizațiile, arată că ei atribuie şi au atribuit întotdeauna o 
valoare pozitivă vieţii şi sănătăţii şi o valoare negativă suferinței şi 
morții. De aceea — precizează Stern —, noi am considerat aceste 
evaluări existenţiale, solidare proiectului de a trăi, ca valori 
transistorice, independente de epoci, civilizații şi medii socio- 
culturale”. 

Admiterea valorilor transistorice, numite de el şi existenţiale, nu 
înseamnă însă negarea valorilor instrumentale, care prin natura lor au 
caracter istoric. Din contra, între aceste două tipuri de valori există o 
strânsă legătură, în sensul că valorile existenţiale „constituie etaloane 
supraistorice şi obiective, ce permit să se măsoare gradele tuturor 
valorilor instrumentale istorice, de care se folosesc la realizarea 
proiectului transistoric de a trăi”. 

Ca o dovadă elocventă, în această ordine de idei, poate fi 
invocată, spre exemplu, „valoarea instrumentală superioară a 
civilizaţiei tehnico-ştiințifice, ca un mijloc neegalat în cursul istoriei 
pentru a alina suferința umană şi pentru a prelungi viaţa” oamenilor, 
una şi cealaltă, evident, exprimând „două scopuri esențiale ale 
proiectului transistoric uman de a trăi” 35. Cu uşurinţă se poate 
demonstra, de pildă, că „asepsia şi antibioticile sunt valori 
instrumentale mai înalte decât metodele antiseptice”. Cu alte cuvinte, 
se poate lesne demonstra că, „fiind valori transistorice, afirmate şi 
reafirmate în proiectul uman de a trăi, viața Şi sănătatea vor putea 
totdeauna să servească de etalon „pentru a măsura gradele valorilor 
instrumentale ale diverselor epoci” ” istorice. 

Oricât de sumar ar fi redate, aceste hotărâte judecăţi afirmative 
duc la concluzia, surprinzătoare şi neverosimilă pentru ansamblul 
gândirii lui Stern, că „istorismul nu mai poate deci să declare că toate 
valorile sunt fiicele respectivelor lor timpuri” şi că nu s-ar putea 
„dovedi validitatea lor transistorică”. Dimpotrivă, adevărul indubitabil 
este că există „câteva valori intrinseci existenţiale a căror validitate 
transistorică nu poate să fie negată, pentru că ea se exprimă în 


P z Alfred Stern, op. cit., p. 165. 

* Ibidem, p. 166. În legătură cu gradele şi polii valori, teme tratate 
într-o altă perspectivă, vezi şi Louis Lavelle, Traité des valeurs, vol. I, ed. 
cit., p. 227-247. 

acceptarea condiţiei umane de oamenii din toate epocile şi din toate 
civilizațiile”, condiţie indisolubil legată de „proiectul lor comun de a 
trăi”? cât mai mult şi cât mai bine cu putință. 

Or, tocmai acest proiect de a trăi viaţa şi de a fi sănătoşi, proiect 
adoptat în chip necesar de toţi oamenii şi în toate epocile, denotă că 
există istorie. Importanţa acestui proiect colectiv, aşadar, „constă în 
faptul că el este condiție ineluctabilă a întregii istorii. Atât timp cât 
oamenii vor menţine acest proiect comun, atât timp cât ei vor accepta 
condiția umană imuabilă şi îşi vor propune să-i facă față, istoria va 
exista”. 

Într-un scurt rezumat, reținem dar că în centrul atenţiei filosofiei 
istoriei şi al axiologiei lui Stern stă ideea că „proiectul uman de a trăi 
este acela care creează, iar îndeplinirea continuă a acestui proiect este 
condiția continuării istoriei”. Fiind un fel de „condiţie a priori a 
întregii istorii, proiectul uman de a trăi este deci în mod necesar 
transistoric, el nu este doar de facto. Astfel, valorile existenţiale pe 
care acest proiect le conține sunt şi ele necesarmente transistorice”. 

Viaţa şi sănătatea, ca valori existenţiale, nu sunt însă singurele 
valori ale omenirii. Împreună sau alături de ele „există o mulţime de 
alte valori, a căror afirmare ori negare nu este exprimată în proiectul 
transistoric de a trăi”, pentru că aceste numeroase şi diferite alte 
valori, se pare că impropriu numite de autor neexistențiale, „rămân 
supuse istoriei şi transformărilor sale”. 

Se impune deci să observăm din nou acum că între aceste două 
clase de valori există şi deosebiri, nu numai părți comune. Principala 
deosebire dintre ele „constă în aceea că valorile . . . existențiale sunt 
fundate pe postulate transistorice — cele afirmate în proiectul uman de 
a trăi —, pe când valorile . . . neexistenţiale se fundează pe postulate 
istorice. Dar această deosebire nu exclude trăsăturile comune valorilor 
existențiale, transistorice şi valorilor neexistențiale, istorice”. 

Explicaţia trebuie căutată în supoziţia — mai mult de ordin logic 
— că, „de îndată ce un postulat este adoptat şi instituit în normă — 
indiferent că acesta este un postulat transistoric sau istoric —, el 
serveşte de etalon pentru a determina calitatea pozitivă ori negativă a 
unei valori concrete date şi pentru a măsura gradul său. Căci singur 
postulatul adoptat ca normă poate să confere validitate unei valori şi 
unei judecăţi de valoare. Va fi pozitivă orice valoare conformă 


* Alfred Stern, op. cit., p. 165. 

postulatului adoptat ca normă şi negativă orice valoare în dezacord cu 
acest postulat”. 

In sprijinul argumentării sale, cu titlul de exemplu, Stern arată 
că, „pentru a putea califica o conduită de «bună» sau de «rea», un 
obiect de artă sau al naturii de «frumos» sau de «urât», o propoziţie de 
«rațională» sau de «absurdă», trebuie să am postulate normele de bun, 
de frumos şi de rațional, cu care conduita, obiectul de artă ori al naturii 
şi propoziţia în discuţie pot să fie comparate. Potrivit cu acordul sau 
dezacordul lor cu aceste norme, noi le vom atribui valori etice, estetice 
şi cognitive pozitive ori negative”. 

Dacă aşa stau lucrurile, dacă într-adevăr valorile nu pot fi 
definite decât în termeni de conformitate sau de neconformitate cu o 
normă postulată, înseamnă atunci că este neapărat necesar să revenim 
asupra normei, să insistăm mai mult şi să încercăm să înțelegem mai 
bine cine anume o postulează sau care este suportul ei existențial. 

Părerea autorului este că avem de-a face aici cu o problemă 
esențială a filosofiei valorilor, respectiv problema nevoii „de a 
determina sursa acestor norme postulate”. O atare nevoie se vrea a fi 
depăşită prin răspunsul său, unul singur şi destul de net, acela că 
„orice normă rezultă dintr-un act de voinţă . . . o voință individuală 
sau o voință colectivă”, în ultimă instanţă „o voinţă umană”. 

Prin urmare, dacă ne gândim la postulatele normative 
transistorice, implicit şi la valorile existenţiale, voința umană „se 
exprimă în acceptarea condiției umane de oamenii din toate epocile şi 
din toate civilizațiile şi în proiectul lor de a face față acestei condiţii 
umane în măsura posibilului. Constituind un fenomen transistoric, 
proiectul de a trăi se întemeiază pe un postulat transistoric, instituit în 
normă: viaţa şi sănătatea sunt valori pozitive; suferința şi moartea sunt 
valori negative; şi viaţa trebuie să fie trăită cu minim de suferință”. 

Dacă ne gândim însă la cealaltă clasă de valori, la valorile aşa- 
zise neexistenţiale, „voinţa care stabileşte postulatele lor normative 
este întotdeauna o voinţă în chip istoric condiționată. Ceea ce această 
voință istorică are în comun cu voința transistorică din spatele 
valorilor existenţiale este faptul că ea stabileşte norme, postulate 
normative ce servesc de etaloane celorlalte valori”. 


38 Ibidem, p. 169. 
* Ibidem, p. 170. 

Ideea principală în jurul căreia pivotează analizele lui Stern 
referitoare la raporturile dintre istorie şi valori” este deci aceea că la 
baza tuturor proiectelor omului stau actele sale de voință”. Datorită 
lor, omul îşi făureşte felurite proiecte, solidare între ele, fie că este 
vorba de proiectul de a trăi, transistoric, fie că este vorba de diverse 
proiecte istorice, relativ bine definite. 

Dar proiectele umane nu se realizează de la sine, indiferent dacă 
ele sunt istorice sau transistorice. Omul nu poate trăi cât de cât cum se 
cuvine punând mâinile împreună într-un oarecare loc din partea 
dorsală şi întrebându-se ce este lumea, ori doar  „plimbându-se” 
resemnat pe aleile rareori însorite ale istoriei. El trebuie să facă 
„ceva”, să acționeze „pentru a realiza proiectul şi pentru a trăi în 
conformitate cu norma postulată”. Omul nu acţionează însă la 
întâmplare, nu din interes şi nici din nevoi, ci în virtutea datoriei, 
susține autorul, iar datoria se fundează pe voinţă. „Întrucât proiectul şi 
postulatul normativ pe care îl implică sunt lucruri voite, urmează că 
datoriile noastre rezultă din voinţele noastre”, care sunt şi ele foarte 
diferite şi desigur că şi conflictuale. 


5. Diversitatea proiectelor umane 


Diferite fiind voinţele, fireşte că diferite vor fi şi proiectele 
oamenilor şi ale grupurilor sociale. Bunăoară, „medicii, avocaţii, 
savanții, profesorii, ziariştii, soldaţii, comercianții etc. se disting unii 
de alții prin diferitele lor proiecte colective, iar fiecare din aceste 
proiecte implică un alt cod de valori, dominat de un alt postulat 
normativ”. 

Diversitatea proiectelor umane, atât a celor colective, cât şi a 
celor personale, denotă dar că există şi o diversitate de coduri de 
valori. „Un om are, spre exemplu, un proiect ca tată, un proiect ca soț, 
un proiect ca membru al unei profesiuni, un altul ca membru al unei 
asociaţii, al unui partid politic etc. El participă, de asemenea, la 


"O suită de alte analize şi opinii asupra acestor raporturi, vezi în C. I. 
Gulian, Axiologie şi istorie, Editura Academiei, Bucureşti, 1987, p. 9-263; 
C.I. Gulian, Axiologie şi istorie în gândirea contemporană, vol. I, Editura 
Academiei, Bucureşti, 1991, p. 9-259. 

Pe această temă, a voinţei, s-a edificat o amplă filosofie, demnă de 
tot interesul. Un exemplu, grăitor, în acest sens, vezi în Paul Ricoeur, 
Philosophie de la volonte, Editions Montaigne, Paris, vol. I (1967) şi vol. II 
(1968), în două părți. 

° Alfred Stern, op. cit., p. 171. 

proiectul colectiv al naţiunii sale, al congregaţiei sale religioase, al 
clasei sale, al grupului minoritar căruia poate să-i aparţină etc.” 

In cele din urmă, împreună cu Stern, am putea spune că „fiecare om 
participă la proiectul speciei homo sapiens”, bineînţeles că în mai mare 
sau mai mică măsură, cu rezultate mai mult sau mai puţin spectaculoase. 
Participarea omului la un proiect sau altul, fie chiar şi la acela al speciei 
sale, nu înlătură însă total şi definitiv conflictele între valori, şi nu numai. 
Din contra, „pentru că fiecare din aceste coduri antrenează un alt cod de 
valori, conflictele dintre valori devin uneori inevitabile pentru individ; 
căci ceea ce este o valoare pozitivă, potrivit cu codul unui proiect 
determinat, apare ca o valoare negativă potrivit cu codul unui alt proiect, 
căruia un om determinat i s-a raliat”. 

Depăşirea acestei situaţii, evident dramatice, nu este posibilă 
fără pierderi, adică nu este posibilă decât „sacrificând celelalte valori 
pozitive, făcând parte unui cod de valori provenit dintr-un alt proiect”. 
lată de ce, argumentează autorul, „noi trebuie să acceptăm aceste 
pierderi tragice, care pun în relief precaritatea valorilor umane” sau 
fragilitatea lor. In orice caz, nu încape îndoială că „pluralismul 
proiectelor ce îmbogăţesc viețile individuale şi pun în mişcare istoria 
există cu acest preţ”, există mai bine-zis cu acest sacrificiu dramatic 
atât în plan axiologic, cât şi în plan istoric. 

Acest pluralism al proiectelor umane îl determină pe Stern să 
creadă că s-ar putea îndreptăţit vorbi, totodată, şi despre existenţa unui 
pluralism moral, fiindcă există în realitate o pluralitate de morale, 
individuale şi colective, morale ale unor profesiuni, ale partidelor politice, 
ale claselor, naţiunilor etc., în ultimă instanţă s-ar putea vorbi, la fel de 
îndreptăţit, şi despre ceea ce el numeşte morala umanităţii, morala 
universală, fundamentală, supraistorică, „condiţionată de unicul proiect 
comun tuturor oamenilor — acela de a face faţă condiţiei umane, proiectul 
de a trăi fără prea multă suferinţă. Codul de valori derivat din , proiectul 
universal uman de a trăi constituie morala fundamentală umană” 

În mod logic, decurge deci din toate acestea că, deoarece este 
„solidar acestui proiect, codul ce alcătuieşte morala umană trebuie să 
ia în considerare condiţiile obiective, biologice şi sociologice, 
necesare conservării vieţii umane în natură şi în societate. Altfel, viaţa 
umană nu ar : putea să fie conservată pe Pământ, iar istoria nu ar putea 
să continue” “, ci s-ar ajunge, într-adevăr, la un nedorit sfârşit 
„apocaliptic”. 


pa „ Ibidem, p. 172. 
“ Ibidem, p. 173. 

Invocând imuabilitatea condiţiei umane, proiectul transistoric de a 
trăi şi „codul de valori pe care acest proiect îl antrenează sub numele de 
morala fundamentală umană”, autorul german declară la un moment dat 
cu entuziasm, dar şi cu o vădită şi dezarmantă naivitate, că „noi am găsit, 
în sfârşit, etalonul supraistoric pentru a judeca valorile tuturor 
proiectelor istorice. Acest etalon supraistoric — speră el — ne permite să 
condamnăm, cu o validitate supraistorică, toate atacurile împotriva 
singurelor valori supraistorice care există: viaţa şi sănătatea umană, ca 
şi condiţiile necesare conservării lor pe Pământ”. 

Nu suntem neapărat adepţi ai legii talionului, ai acelui principiu 
penal sclavagtist ochi pentru ochi, dinte pentru dinte; nici nu credem 
însă că doar prin condamnări morale, de regulă abstracte, se vor putea 
produce schimbări profunde în comportamentul oamenilor în cursul 
istoriei sau că în viitor vor putea fi evitate noi atacuri la adresa vieții şi 
sănătății umane. Cu alte cuvinte, nu contestăm dreptul moral de a 
condamna nelegiuirile unor oameni, contestăm numai insuficienţa lui, 
întrucât fărădelegile istoriei nu vor putea fi niciodată împiedicate să 
apară sau să existe, nu vor putea fi niciodată blocate la timp doar pe 
cale morală, chiar dacă convenim la scară universală că, „în numele 
moralei noastre fundamentale supraistorice, noi suntem în drept de a 
pedepsi toate violările sfinţeniei vieții umane, toate asasinatele, toate 
cruzimile, toate suferințele impuse în mod intenţionat creaturii umane 
în nu contează ce epocă a istoriei”. 

Sigur că fiecare om are teoretic dreptul moral „de a condamna 
luptele impuse gladiatorilor romani, rugurile Inchiziției, camerele de 
gazare ale lui Hitler şi execuțiile secrete ordonate de Stalin; pentru că, 
oricare ar fi fost «concepțiile» unei epoci istorice sau ale unei 
civilizaţii date, viaţa şi sănătatea întotdeauna au fost apreciate ca 
valori pozitive, fiindcă oamenii voiesc întotdeauna să trăiască fără 
prea multă suferinţă. Ca atare, nici o cutumă, nici o tradiţie, nici o 
dogmă sancţionate de istorie nu au dreptul să fie împotriva valorilor 
supraistorice ale vieţii şi sănătăţii” oamenilor din toate timpurile şi 
de pretutindeni. 

Suntem întru totul de acord, căci este un adevăr incontestabil, 
îndeosebi în acest cadru strict limitat, dar nu putem să nu observăm că 
simplele condamnări morale — petrecute mai ales post factum — nu au 
curmat câtuşi de puţin repetarea de-a lungul istoriei a noi atrocități, 
unele şi mai abominabile. În acest sens, istoria contemporană, de 


* Ibidem, p. 174. 

pildă, ne stă mărturie de la un meridian la altul, pe întreg globul 
pământesc, unde continuă să se producă numeroase atacuri aproape 
concertate la adresa vieţii şi sănătăţii fiinţei umane, pe diverse căi — de 
la foame, frig, lipsă de apă potabilă, aer poluat şi până la embargouri — 
totale sau parțiale —, acţiuni teroriste, diferite experienţe nucleare, 
bombardamente ultrasofisticate etc. 

Astfel de agresiuni sunt cu atât mai degradante, cu cât viaţa şi 
sănătatea pot fi desemnate nu numai ca valori supraistorice, ci prin 
însuşi acest fapt şi ca valori existenţiale fundamentale, fără de care nu 
ar fi posibilă existenţa nici unui alt tip de valori. De altfel, filosoful 
german Nicolai Hartmann „a arătat că dacă viața organică este fundată 
pe ființa materială, dacă viața psihică este fundată pe viaţa organică şi 
viaţa spirituală pe viaţa psihică, atunci stratul inferior este întotdeauna 
cel mai puternic, iar stratul superior dependent de el. Aceasta nu 
înseamnă că stratul superior nu se bucură de o anumită autonomie, de 
o anumită libertate”. 

Aşa încât, împărtăşind ideea lui Hartmann, putem susține alături 
de Stern că „viaţa şi sănătatea sunt valorile cele mai puternice, pentru 
că ele formează fundamentul şi condiția tuturor valorilor superioare, 
adică valorile psihice, intelectuale şi spirituale dezvoltate în cursul 
istoriei în diversele civilizaţii” ale omenirii. 

Trebuie subliniat totuşi că, deşi sunt dependente, toate „aceste 
valori istorice superioare se bucură de o anumită autonomie, de o 
anumită libertate în ceea ce priveşte valorile vitale, existențiale, 
transistorice”", punct de vedere uluitor de asemănător cu acela amplu 
dezvoltat de Mircea Florian, creatorul termenului original de 
recesivitate”, termen menit să pună în evidență tocmai posibilitatea 
superiorității factorilor ce vin „după”, ce urmează factorilor 
fundamentali — puternici, dar nu supremi. 

Ca să putem reveni acum la proiectele umane, la raporturile 
dintre ele şi istorie, ni se pare util să reamintim mai întâi teza, larg 
dezbătută într-unul din capitolele anterioare, că „istoria este devenirea 
lucrurilor publice şi nu aceea a lucrurilor private. În consecinţă, 
proiectele istorice sunt întotdeauna proiecte colective”. 


4 Ibidem, p. 175. 

” Diferite alte corelaţii, delimitări semantice şi profunde analize asupra 
acestui concept de recesivitate, vezi în Mircea Florian, Recesivitatea ca 
structură a lumii, vol. I, ed. cit. p. 45-88; vezi şi Ioan C. Ivanciu, Natura şi 
sensul polarităţii recesive la Mircea Florian, în „Revista de Filosofie”, nr. 2, 
1994, p. 125-139. 

Se ridică însă din nou întrebarea: „care sunt colectivele ale căror 
proiecte determină istoria? Pentru Hegel, acestea sunt statele, pentru 
Marx acestea sunt clasele. Nu este exclus să fie ambele. Cu toate 
acestea, statul sau mai curând statul-naţiune ori statul naţional apare ca 
principalul realizator al proiectelor colective istorice”. 


6. Națiunea — „comunitate de valori şi de idealuri” 


Dar ce este un stat național sau o națiune? Răspunsurile şi mai 
cu seamă argmentările sunt dintre cele mai diferite, uneori fulminante, 
nu rareori opuse, de regulă exclusiviste şi chiar contradictorii. 

Pentru Ernest Renan, bunăoară, „o naţiune este un principiu 
spiritual şi nu un grup determinat prin sânge, limbă sau configuraţia 
solului”. Acest principiu spiritual, acest suflet colectiv, după opinia sa, 
este constituit din două aspecte esenţiale: „«unul, spune el, este în 
trecut, celălalt în prezent. Unul este posesiunea în comun . . . de 
amintiri, celălalt este consimțământul actual, dorința de a trăi 
împreună, voinţa de a continua să facem să valoreze ce s-a primit 
moştenire de la înaintaşi»”. Recurgând la o formulă devenită clasică, 
Renan susţine în cele din urmă că „«existenţa unei naţiuni este ... un 
plebiscit de zi cu zi»”, deci continuu. 

Aproximativ o jumătate de secol mai târziu, spanionul Jose 
Ortega y Gasset se declară în parte de acord cu Renan, în parte în 
dezacord cu el. Se declară de acord, spre exemplu, cu afirmaţia că 
„principiul naţiunii nu este nici sângele, nici limba, fiindcă 
comunitatea de sânge şi de limbă în Franţa, Anglia, Spania a fost un 
efect şi nu o cauză a unificării de stat”. În schimb, gânditorul spaniol 
nu este de acord cu ideea lui Renan că „existenţa unei naţiuni 
«presupune un trecut» 6 şi un prezent. Dacă existența unei națiuni 
s-ar reduce numai la trecut şi prezent, obiectează Ortega y Gasset, 
„nimeni nu s-ar preocupa să o apere împotriva unui posibil, atac . 
apărând națiunea, noi apărăm ziua de mâine, nu ziua de ieri” 

Cum se vede, în timp ce Renan pune accentul îndeosebi pe 
trecut, filosoful spaniol contemporan, exact opus, „insistă asupra 
viitorului, excluzând trecutul . . . nimic nu are sens pentru om decât în 
funcţie de viitor, declară el”. Viitorul unei naţiuni nu poate fi însă 
asigurat decât în măsura în care acţiunile oamenilor se desfăşoară în 
lumina sau pe fondul adeziunii lor la un proiect colectiv, pentru că „a 


4 Alfred Stern, op. cit., p. 175. 
{s Ibidem, p. 176. 
41 Ibidem, p. 176-177. 

avea un proiect comun înseamnă a voi a realiza un viitor comun ... 
Marea Britanie şi Statele Unite au un trecut comun, o limbă comună, 
un tip rasial comun. La fel Spania şi cea mai mare parte a ţărilor 
Americii Latine. Totuşi, Marea Britanie şi Statele Unite, Spania şi 
țările Americii Latine sunt naţiuni diferite. De ce? Fiindcă lor le 
lipseşte singurul lucru care, după Ortega, este esenţial pentru formarea 
unei naţiuni — viitorul comun 

Nu în aceeaşi termeni gândeşte Oswald Spengler, de pildă, de 
vreme ce el — în definirea naţiunii — se raportează prioritar la popor şi 
cultură, şi nu la trecut sau viitor, aidoma lui Renan şi Ortega y Gasset. 
În viziunea sa, remarcă la un moment dat Nicolae Bagdasar, „istoria 
universală nu este dar o istorie a popoarelor, ci este «istoria marilor 
culturi». Popoarele sunt doar formele sensibile în care se încorporează 
culturile, care ele sunt esenţiale”, şi nicidecum trecutul sau viitorul, 
cum se vor a fi convinşi Renan şi Ortega y Gasset. Despre o naţiune, 
prin urmare, nu se poate vorbi decât atunci când poporul a izbutit „să 
acorde ritmul devenirii lui cu ritmul culturii care-l stăpâneşte, când el 
a reuşit să-şi identifice menirea lui cu soarta culturii . . . Totdeauna «la 
baza unei naţiuni se află o idee» şi totdeauna naţiunile sunt acelea 
care, prin existenţa lor, constituie obiectul istoriei univerale”. Numai 
că acest obiect al istoriei universale — poporul ajuns „la conştiinţa de 
sine”, la rang de naţiune prin cultură — are o sferă de cuprindere 
extrem de restrânsă, pentru că el nu este format din toți indivizii unei 
națiuni, ci doar din unele „subiecte de cultură ..., cele mai viguroase”. 
Pe scurt, situându-se într-o altă perspectivă decât Hegel, Marx, Renan 
etc., Spengler consideră că „«orice națiune este reprezentată în faţa 
istoriei de o minoritate», şi nu de o majoritate sau de toţi membrii 
națiunii respective. 

La rândul şi la timpul său, Mircea Florian, dimpotrivă, apreciază 
că „istoria e totdeauna viaţa colectivă, a unui grup, a unei unități de 
mai mulți indivizi solidari ... Vorbim de istoria unei comunități, a unui 
popor, a unei ţări sau naţiuni ca şi cum s-ar înţelege de la sine că însăşi 
națiunea sau oricare altă comunitate ar evolua, s-ar schimba. Națiunea 
sau comunitatea în genere nu se schimbă, dacă raportăm schimbarea la 


48 
„9 Ibidem, p ; 177: 
1 Nicolae A Filosofia contemporană a istoriei, vol. I, ed. cit., 
p. 264. 
“ Ibidem, p. 265. 

însăşi gruparea în discuţie, dacă aşadar credem că subiectul ce se 
schimbă este comunitatea de viață””!. 

În această eventualitate, că națiunea nu se schimbă, trebuie să 
concedem deci, implicit şi la limită, că națiunea rămâne încremenită în 
proiect, rămâne perpetuu o națiune proastă, dacă este adevărat că 
prostia poate fi definită „ca «încremenire în proiect”? Cum 
proiectele determină istoria (Stern), pe de o parte, cum naţiunile sau 
colectivităţile umane făuresc proiectele şi rămân încremenite în ele, 
întrucât nu se schimbă, pe de altă parte, rezultă atunci că istoria însăşi 
este o imensă şi continuă prostie, fiindcă „prostia ca încremenire în 
proiect este prostia care face istorie şi care explică bună parte din 
istoria noastră” 

Care istoria noastră, a omenirii? Sau istoria noastră, a naţiunii 
române? Cum „bună parte” nu-i totuna cu „în bună parte”, înclinăm să 
credem că „ilustrul nostru contemporan” a avut în vedere, în 
exclusivitate, aşa- -zisa „parte proastă” a istoriei națiunii române, aceea 
a încremenirii în proiect, proiectul comunismului, care „se instalează 
dintr-o dată în prostia ca încremenire în proiect” 

Ei bine, adevărul este că nici o națiune nu rămâne încremenită în 
proiectul ei, nicăieri şi niciodată. Fiind ceva unic, națiunea ca atare nu 
se schimbă. Se schimbă însă indivizii şi o dată cu ei se schimbă şi 
națiunea. S-ar părea că ne aflăm într-un impas, pentru că „de o parte 
individul se schimbă, de alta numai colectivitatea de orice fel are 
istorie, cunoaşte evenimente, deci — în cele din urmă — se modifică sau 
suferă schimbări. Impasul — observă Mircea Florian — este sau numai 
verbal sau e alimentat de înrădăcinate prejudecăţi. Comunitatea ca 
unic este subiectul istoriei fiindcă este alcătuită din indivizi ce se 
schimbă ... Datorită împrejurării că indivizii suferă schimbări, se 
modifică şi grupul, şi se modifică în măsura în care indivizii 
alcătuitori au suferit prefacerile necesare. Aşadar, nu fiecare în parte 
face istoria, ci toţi laolaltă, întrucât formează o colectivitate”. 

Nu îmbrățişăm întru totul această opinie, nu suntem deloc 
convinşi că toți indivizii unei naţiuni fac istoria. Dacă totuşi astfel stau 
lucrurile, înseamnă atunci că prostia ca încremenire în proiect 


a z, Mircea Florian, Introducere în filosofia istoriei, ed. cit., p. 69. 
“Cbil Liiceanu, Apel către lichele, Editura Humanitas, Bucureşti, 


1993, 
N. Ibidem, p. 91. 
* Ibidem, p. 95. 
Mircea Florian, Introducere în filosofia istoriei, ed. cit., p. 69-70. 

(comunismul) este prostia colectivităţi, a întregii națiuni, inclusiv a 
acelora care detestă post factum un asemenea proiect, şi în acest caz 
critica prostiei — de altminteri eternă — este mai curând un fel de 
autocritică, dar la propriu nerecunoscută, din păcate. 

Vocaţia filosofului autentic, responsabil pentru analizele şi 
judecăţile sale de valoare, presupune detaşare, sânge rece, reflecţie 
senină şi riguroasă (Emile Brehier) asupra vieții şi istoriei oamenilor, 
şi nicidecum declaraţii partizane, dispreţuitoare, înalt aristocratice, 
îmbibate de un vizibil şi otrăvitor „venin politic”, ostile în cea mai 
mare parte unor fapte sau evenimente istorice reale, din ţara noastră 
ori de aiurea. 

Vom reveni şi vom aduce în discuţie şi alte păreri privind 
proiectul comunismului. Deocamdată, ne vom mulțumi să spunem 
deschis că noi nu am fost, nu suntem şi nu vom fi niciodată pe deplin 
de acord cu comunismul. Nu am fost, pentru că el nu a existat practic, 
ci doar pe hârtie, ca ideologie. Nu suntem, pentru că nu există. Nu 
vom fi, pentru că nu-i posibil cu actuala structură genetică a 
oamenilor. Comunismul este mult prea frumos ca să poată să existe 
vreodată, este numai un vis, o linie de orizont mişcătoare şi de aceea 
imposibil de atins. 

Atât cât există, simpatia noastră pentru — paradoxal — acest 
proiect himeric (consecinţă a ideologiei marxiste) este de altfel o 
„achiziţie” relativ recentă, născută dintr-o situaţie istorică de răscruce, 
principial determinată şi în continuu întreţinută de împrejurări socio- 
economice, politice, juridice, culturale şi spirituale total fariseice. Mai 
mult sau mai puţin istorice, aceste împrejurări, în fond, nu fac decât să 
ne confirme încă o dată că într-un fel se gândeşte şi se trăieşte într-un 
bordei şi în cu totul altfel într-un palat (Feuerbach). 

Să presupunem totuşi că definirea prostiei ca încremenire în 
proiect nu este o prostie, de vreme ce proiectele umane sunt libere şi 
diverse (Sartre). Dar sunt ele oare libere? În Evul Mediu, spre 
exemplu, un tânăr cu înclinații filosofice ori literare putea el oare să 
aleagă altceva decât cariera ecleziastică? Putea tânărul respectiv să nu 
rămână încremenit în proiectul său, să dea dovadă de un crescut IQ 
„(Intelligence Quotient, «coeficient de inteligență)” atâta timp cât 
cariera ecleziastică „era singura care, în această epocă a civilizației 
occidentale, oferea posibilitatea unei activități intelectuale”? În epoca 
noastră, de asemenea, un tânăr hindus, bunăoară, poate oare să opteze 


* Gabriel Liiceanu, op. cit., p. 90. 
220 


Universitatea Spiru Haret 


pentru un anume proiect dincolo de zestrea sa nativă şi de casta din 
care face parte? 

Să gândim însă şi în alți termeni, să ne întrebăm, de pildă, de ce 
tinerii americani „rămân încremeniţi” în proiectul lor, alegând carierea 
ştiinţifică? Opţiunea pentru un atare proiect ar mai fi posibilă dacă 
n-ar continua să existe această acerbă competiție economică, 
tehnologică şi militară între marile puteri ale lumii, SUA şi Rusia? 

Răspunsurile noastre nu se vor a fi axiomatice, dar nici nu pot să 
nu ţină cont de adevărul frecvent confirmat de viață că alegerea unui 
proiect este limitată, uneori extrem de limitată, în orice caz ea este 
condiționată biologic, social, istoric şi cultural. Cu alte cuvinte, 
„libertatea de a alege proiectele noastre ... nu poate să se exercite decât 
în cadrul posibilităților naturale şi istorice şi a evaluărilor în mod 
istoric dezvoltate într-o societate dată”, într-o colectivitate sau într-o 
națiune. 

De altminteri, însăşi definirea noțiunii de națiune stârneşte multe 
nedumeriri şi ridică tot atât de multe semne de întrebare. Am văzut 
deosebirile frapante de opinii dintre Renan, Ortega y Gasset, Spengler 
şi Florian. Lor li se adaugă, cu aceleaşi pretenţii de originalitate, 
aprecierea că, în general, „o naţiune este caracterizată printr-o anumită 
manieră de a evalua sau, altfel spus, o naţiune este o comunitate de 
valori şi de idealuri. Este aici — susţine Alfred Stern — propria mea 
doctrină asupra naţiunii, consecință a aceleia a lui Renan şi a lui 
Ortega, dar pe care nici unul, nici altul dintre aceşti gânditori nu au 
desprins-0”™. 

Principalul element de referință al acestei doctrine asupra 
națiunii, element „diametral opus aceluia al lui Ortega şi al 
fenomenologilor germani”, este deci unul de ordin axiologic. Dovadă, 
mai întâi, credința autorului că „există o solidaritate totală a 
proiectului — istoric sau transistoric — şi a codului de valori ce îi 
corespunde”. Apoi, dovadă precizarea sa că fiecare cod de valori „este 
caracterizat de un postulat normativ”, adică un postulat „adoptat ca 
normă printr-un act de voință, care poate să confere validitate tuturor 
valorilor ce fac parte dintr-un anumit sistem. Acest act de voință este 
solidar unui anumit proiect”. 

Aşa încât, dacă admitem un astfel de suport teoretic, dacă nu 
punem la îndoială faptul că „fiecare națiune este caracterizată de un 
proiect colectiv specific, de voința de a face ceva în comun, şi dacă 


5 Cf. Alfred Stern, op. cit., p. 146-147. 
*5 Ibidem, p. 178. 

acest proiect colectiv specific dă naştere unui cod de valori specifice, 
reiese atunci — potrivit concepţiei lui Stern — că națiunea este o 
comunitate de valori de-al doilea grad, de valori condiţionate de 
valoarea de primul grad afirmată în proiectul fundamental naţional”. 

Intr-o formulare restrânsă, însă cât se poate de limpede, am 
putea să conchidem acum — fără teama de a greşi — că la baza 
deducţiei de mai sus a acestui autor german stă convingerea fermă că 
numai „acela care a adoptat codul comun de valori de-al doilea grad, 
care caracterizează o națiune dată la un moment dat al istoriei, este 
dispus să facă sacrificiile necesare realizării proiectului colectiv al 
respectivei naţiuni. Dar faptul de a fi adoptat acest proiect colectiv 
arată, totodată, că se afirmă valoarea de primul grad, norma, pe care 
acest proiect o implică” 

Se ridică însă neapărat întrebarea: ce este un cod de valori, prin 
ce se caracterizează el, în principiu? „Un cod de valori — în viziunea 
lui Stern — este compus din două elemente: primul — norme afirmate 
într-un proiect definit. Noi le desemnăm ca valori de primul grad. Æl 
doilea — valori radiale (des valeurs rayonnees) şi instrumentale, valori 
ce decurg din amintitele norme. Aceste valori de-al doilea grad nu se 
dezvoltă decât în cursul timpului istoric, pornind de la norme solidare 
proiectului. Impreună, aceste două clase de valori formează codul de 
valori al unui sistem” 

Corelate între ele, toate aceste analize şi explicaţii duc logic la 
concluzia că „faptul axiologic primordial este deci proiectul colectiv”, şi 
nu atât valorile în sine sau codul de valori. În esență, motivul este acela 
că numai proiectul colectiv, „cu valorile sale intrinseci directoare, 
determină valorile radiale ale unei națiuni şi orientează valorile sale 
instrumentale în aceeaşi direcție”. Mai mult, autorul consideră că s-ar 
putea vorbi chiar „de un câmp de valori, creat de proiectul colectiv, căci 
prin funcţia acestuia din urmă de a orienta valorile radiale şi instrumentale 


i „Ibidem, p. 179. 

° Ibidem, p. 180. Traducere în limba română a expresiei des valeurs 
rayonnees este dificilă. Noi am preferat acest sens, de valori radiale, valori ce 
se difuzează sub formă de raze. Precizăm totuşi că „termenul «valeur 
rayonneey (Strahlwert) a fost propus de William Stern . . .. Un exemplu îi va 
clarifica semnificaţia: aviația nu este apreciată numai ca o valoare 
instrumentală . . . Ea este apreciată şi ca un nou conținut al vieţii personale ... 
Astfel, detaşată de persoană, aviația devine o parte, purtătoare a unei valori 
pe care persoana umană o face «rayonner» asupra componentelor sale — pe 
scurt, o valoare «rayonnâe»” (Ibidem, p. 180-181; în context, vezi şi W.Stern, 
Wertphilosophie, Leipzig, 1924, p. 44). 

în aceeaşi direcţie rolul său este comparabil cu acela al unui câmp 
magnetic”. 

lată dar doar câteva dintre argumentele în lumina cărora Stern 
crede cu toată puterea gândirii sale că „acest câmp al valorii create de 
proiectul colectiv fundamental este responsabil de maniera tipică de a 
evalua, care caracterizează membrii unei națiuni date; el determină 
ceea ce noi numim «stilul» evaluărilor lor. Dacă, spre exemplu, 
proiectul colectiv fundamental al unei naţiuni este eroic, întreg 
sistemul său de valori va avea un stil eroic. Dacă, din contra, proiectul 
colectiv al unei naţiuni este mercantil, întreg sistemul său de valori va 
fi impregnat de mercantilism. In acest caz, evaluările individuale vor 
avea loc într-un câmp al valorii mercantile”. 


7. Proiectele colective ale Germaniei, Statelor Unite şi Franţei 


Să luăm câteva exemple, mai bune sau mai rele, unele foarte 
rele, să apelăm deci la realitatea istorică şi cu ajutorul ei să încercăm 
să punem mai bine în evidență dependenţa codului de valori de 
proiectul colectiv al unei naţiuni. Să ne oprim mai întâi, bunăoară, la 
istoria naţiunii germane. 

Astfel, „în timpul celei de-a doua jumătăţi a secolului al XVIII- 
lea şi începuturile celui de-al XIX-lea, Germania clasicismului, 
romantismului şi filosofiei idealiste părea să aibă un alt proiect 
național decât acela pe care Goethe îl va cita în poemul său dramatic 
Pandora — proiectul de a domina lumea ideal, lumea gândirii şi a 
imaginației poetice”. 

Se ştie însă foarte bine că, la scurt timp, mai precis „în cursul 
secolului al XIX-lea proiectul național al Germaniei se va schimba 
radical, iar proverbiala ţară «a poeților şi gânditorilor» . . . devine 
națiunea «de sabie şi de sânge» a lui Bismarck, al cărei proiect 
colectiv a fost cucerirea militară şi dominarea prin forță”. 

Ulterior, după unificarea din 1871, „proiectul politico-militar al 
acestei națiuni se va amesteca cu un altul: acela de a depăşi toate 
națiunile europene în producţia materială, în industrie şi în comerț”. 
Drept urmare, notează Stern, „codul de valori al Germaniei s-a 
schimbat — evaluările materiale, cultul forţei şi al bogăției se substituie 
cultului ideilor”. 

Să mergem mai departe pe firul istoriei Germaniei, să ne 
apropiem de secolul nostru şi să reținem că, îndeosebi „după primul 
război mondial, un nou proiect colectiv a apărut în Germania: acela de 


6l Alfred Stern, op. cit., p. 181. 

a se retrage din civilizația occidentală, de a pune forța militară în 
serviciul cuceririi lumii, pentru a «întineri» prin ideea purității rasiale, 
prin detronarea intelectului şi stabilirea unei ierarhii a popoarelor «de 
stăpâni» şi a popoarelor «de sclavi»”. 

Ca şi în precedentele situaţii, desigur că „acest nou proiect 
colectiv va da naştere la un nou cod de valori, pe care majoritatea 
zdrobitoare a germanilor îl va adopta cu o precipitare îngrijorătoare, 
mai ales începând cu 1933”. Inedit în felul lui, „acest nou cod, care 
timp de doisprezece ani va guverna națiunea germană de o manieră 
totală, va proclama valoarea pozitivă a violenței şi valoarea negativă a 
dreptului; valoarea pozitivă a instinctului şi valoarea negativă a 
inteligenţei; valoarea pozitivă a unei ierarhii de stăpâni şi de sclavi şi 
valoarea negativă a egalităţii şi a demnității indivizilor şi naţiunilor; 
valoarea pozitivă a autocrației şi a obedienţei oarbe şi valoarea 
negativă a democraţiei şi a autodeterminării etc.” 

Deşi noi nu o agreăm, trebuie să recunoaştem totuşi că această 
clasificare generală a valorilor în pozitive şi negative îi serveşte de 
minune autorului pentru a demonstra aici dramatismul şi primitivismul 
unor împrejurări istorice ce s-au imprimat adânc în conştiinţa şi 
memoria omenirii. Pentru că, indiscutabil, având adeziunea entuziastă 
a unei bune părți a naţiunii germane, „transformând valorile din toate 
domeniile — valorile morale, estetice, sociale, religioase, politice, 
juridice şi cognitive — , noul cod german creat de proiectul colectiv 
numit «Naţional socialism» va schimba criteriul adevărului. Lumea 
civilizată va fi consternată atunci când chiar profesori universitari 
germani şi intelectuali de renume vor accepta formula adevărului zis 
«organic» al lui Alfred Rosenberg şi al lui Carl Schmitt — este 
adevărat ceea ce este util poporului german”. 

Aşadar, nu contestăm existenţa acestei guvernări cu capul în jos, 
a acestui proiect colectiv pe de-a-ndoaselea, dar nici nu credem că 
printr-o proclamaţie sau printr-un decret, violența, de pildă, ar putea să 
devină valoare pozitivă, iar dreptul o valoare negativă, literalmente. 
Oricum, problema departajării valorilor în pozitive şi negative rămâne 
cel puţin discutabilă, dacă nu posibil de respins. 

Că valorile nu pot fi decât pozitive, indiferent de vitregiile istoriei şi 
de modul în care sunt ele tălmăcite sau răstălmăcite la un moment dat, 
dovadă — şi nu este singura — că poporul german n-a rămas „încremenit” 
în proiectul „socialismului naţional”, adică nu a întors spatele pe termen 
lung sau definitiv dreptului, inteligenței, demnităţii, democraţiei etc. 
Dimpotrivă, după al doilea război mondial, o dată cu căderea 

hitlerismului, națiunea germană şi-a creat un nou proiect colectiv şi ca 
atare un alt cod de valori. Dacă avem însă în vedere actuala situaţie, de 
după „unificare”, „este prea devreme pentru a spune care va fi noul 
proiect colectiv căruia poporul german îi va consacra energiile sale şi care 
va fi codul de valori ce va decurge din el”. 

Deocamdată, putem spune că proiectul colectiv al fostei 
Germanii occidentale s-a limitat la „realizarea  «miracolului 
economic», faimosul « e cn OAE al cărui imperativ 
categoric este — Îmbogățiți-vă!”%? 

În termeni asemănători — bineînțeles cu diferenţierile şi 
nuanțările cuvenite de la caz la caz — se poate discuta şi despre 
națiunea americană, franceză, italiană, română, spaniolă, olandeză, 
engleză, rusă etc., etc. 

Dată fiind complexa şi uneori întinsa lor istorie, fireşte că nu ne 
vom putea ocupa de toate. Două exemple ne vor fi totuşi suficiente 
pentru a sublinia încă o dată ideea că deosebirile dintre codurile de 
valori trebuie căutate în deosebirile dintre proiectele colective. 

Aşa încât, în 1607, un grup relativ numeros de coloni se 
stabilesc în Virginia, atraşi de mirajul aurului. Întrucât nu-l găsesc, ei 
„se consacră agriculturii şi industriei, plantând tutun şi viță-de-vie şi 
fabricând sticlă, săpun şi mătase. Dar visul lor de căutători de aur nu a 
dispărut, şi un secol şi jumătate mai târziu a trebuit să găsească o 
realizare grandioasă”. 

În 1620, aproximativ, acestor coloni le-a urmat un număr de 
vreo sută de emigranţi, „victime ale persecuțiilor religioase din 
Anglia. Ei au părăsit Biserica anglicană pentru că aceasta conserva 
prea mult simbolurile cultului catolic. După doisprezece ani de exil în 
Olanda, aceşti «pelerini» emigrează în America de Nord” 

În principal, scopul acestor emigranţi era „de a-şi instrui copiii 
în limba lor şi de a practica religia în acord cu pia conştiinţă, fără 
să fie ofensaţi de ordinele guvernului englez””. Ei au mers atât de 
departe, încât au hotărât „să formeze un guvern autonom” „cu ajutorul 
căruia să-şi poată pune în aplicare proiectul lor. 

Câţiva ani mai târziu au sosit în America şi puritanii. Spre 
deosebire de pelerini, puritanii „nu au părăsit Biserica engleză, însă ei 
au conceput proiectul «purificării» de reziduurile catolice, într-o 
comunitate nouă, reprezentând o «aristocrație a dreptăţii»”. 


© Ibidem, p. 182. 
si “i Ibidem, p. 187. 
6t Ibidem, p. 187-188. 

Interesant este că, în scurt timp, toate aceste proiecte spirituale — 
cu precădere teologice şi morale — „au fost eclipsate de posibilităţile 
economice nelimitate pe care le ofereau bogăţiile incomparabile ale 
imensului continent virgin” până la acea dată. In acest fel, treptat, dar 
„din ce în ce mai mult, proiectul colonilor americani şi al mulţimii de 
emigranţi care s-a întâlnit cu ei devine prosperitatea în libertate, prin 
exploatarea bogățiilor naturale ale continentului american”. 

Ca să se poată realiza un asemenea proiect era deci „nevoie de 
un maximum de libertate de acțiune”. Dobândirea unei astfel de 
libertăţi nu era însă posibilă decât prin retragerea guvernului din 
domeniul economic, fiindcă „singură această neintervenţie putea să 
asigure americanului plăcerea rezultatelor muncii sale”. lată cum, 
datorită acestei plăceri sau acestei motivații a muncii, „pentru 
american cuvântul «freedom» sau libertate devine echivalentul lui 
«free enterprise», întreprindere sau liberă iniţiativă”. Ca o curiozitate, 
trebuie remarcat de altfel că „în Statele Unite numeroase sunt 
manualele şcolare care, fără să se preocupe de rădăcinile greceşti ale 
cuvântului «democrație», o definesc actualmente ca «free 
enterprise»”, ca liberă iniţiativă. 

În orice caz, această libertate de acţiune particulară este constant 
revendicată drept „valoarea instrumentală supremă a proiectului colectiv 
american”, ea este singurul mijloc ce face cu putință înfăptuirea proiectului 
„prosperității prin exploatarea bogățiilor noului continent”. Întrucât ea 
generează şi întreţine sentimentul independenței şi al forței indivizilor, 
această liberă iniţiativă este, totodată, şi „principala valoare radială a 
Statelor Unite”. In sfârşit, s-ar putea spune că „prosperitatea în această 
libertate este principala valoare intrinsecă a proiectului colectiv american, 
idealul său, norma sa”. 

Fiind indispensabile în procesul realizării proiectului colectiv, 
toate aceste valori (instrumentală, radială şi intrinsecă), aşadar, 
„determină întreg codul de valori american, modelează caracterul 
naţional american şi se manifestă chiar şi în evaluările cotidiene ale 
americanului de rând”*%. 

Spre exemplu, dacă unui cetățean american i se pune astăzi 
întrebarea: „«cât valorează acest om?», el răspunde întotdeauna 
indicând o cifră, o sumă de dolari”. Ce poate să semnifice sau ce 
consecință logică se poate desprinde dintr-un atare răspuns? Nimic 
altceva decât că „evaluarea cantitativă continuă . . . să domine în 


6 Ibidem, p. 188. 

Statele Unite, şi aceasta se explică . . . prin faptul că, în fond, proiectul 
colectiv al națiunii americane nu s-a schimbat” esenţial. 

Nu esenţial, dar s-a schimbat totuşi, mai cu seamă în literatură şi 
ştiinţă, urmare a unor conjuncturi istorice şi a numeroase influenţe pe 
care societatea americană le-a suportat în cursul acestui secol. 
„Schimbarea cea mai impresionantă — remarcă Alfred Stern — este 
apariția Statelor Unite ca o mare forță în domeniile ştiinţei şi 
literaturii. In zilele noastre, romanul american este citit şi comentat în 
cele mai mari centre culturale ale Europei şi ale Asiei şi este tradus în 
multe limbi. Piesele americane sunt prezentate pe cele mai bune scene 
europene, iar universităţile europene cele mai respectabile au creat 
catedre de literatură americană. Aceasta nu mai este considerată ca o 
anexă a literaturii engleze. In Franţa, un număr crescut de studenţi se 
consacră studiului literaturii americane”. 

De asemenea, îndeosebi în cea de-a doua jumătate a secolului 
nostru, Statele Unite au adus „contribuţii substanţiale în domeniile 
fizicii şi chimiei nucleare, în biochimie, în astronomie, genetică, 
medicină şi în alte domenii”. 

Destul de ciudat şi aproape de neînțeles rămâne însă faptul că 
„cea mai mare parte din aceste evenimente se petrec în marginea vieţii 
naționale americane, fără ca marea masă a poporului să ia notă de ele. 
Lăudându-se cu toate realizările materiale, cantitative ale naţiunii sale, 
americanul de rând nu este mândru de scriitorii săi şi — cel puțin 
înainte de lansarea sputnicilor — nu va arăta niciodată stimă pentru 
savanții săi. El cunoaşte scriitorii şi savanții săi mai puţin decât sunt ei 
cunoscuţi la Paris, Viena, Moscova şi Tokio”€ . 

leşirea din această indiferență, într-o oarecare măsură, s-a 
produs abia o dată cu lansarea primilor sputnici sovietici, când 
națiunea americană a trăit un adevărat şoc psihologic. Surprinşi de 
această situaţie inedită, americanii au dobândit atunci conştiinţa că, 
„pentru a supravieţui, civilizația americană trebuie să schimbe modul 
său de a evalua savantul şi profesorul. Dar acest lucru era o sarcină 
foarte dificilă, fiindcă el implica o modificare a codului de valori 
american, aşa cum acesta s-a dezvoltat în chip istoric pornind de la 
proiectul colectiv fundamental al națiunii” americane. 

Animaţi de dorința atingerii unui astfel de obiectiv, a modificării 
deci a codului de valori, numeroşi şi reputați ziarişti şi comentatori la 
radio au inițiat o amplă şi neobişnuită campanie în favoarea oamenilor 

de ştiinţă şi a profesorilor, pentru a-i face „mai acceptabili publicului 
american”. S-a mers atât de departe, încât la „27 ianuarie 1958 
Asociaţia Naţională Americană a Comentatorilor la Radio . . . îşi va 
soma membrii să-i îndemne pe americani «să respecte cultura şi ştiinţa 
şi să facă să apară ignoranţa ca demodatăy”. 

Deşi vor scădea treptat în intensitate, mai ales „după lansarea 
primul satelit american”, toate aceste eforturi ale ziariştilor şi 
comentatorilor la radio pun cum nu se poate mai bine în evidență 
„poziția inferioară a intelectualului în ierarhia valorilor a Statelor 
Unite”, poziție motivată sau explicată de altminteri de însuşi proiectul 
colectiv fundamental al națiunii americane, respectiv „prosperitatea 
prin exploatarea resurselor materiale ale continentului american”. 

Deducția autorului german, a cărui demonstraţie continuăm s-o 
urmărim cu mult interes şi scrupulozitate, este aceea că, „fiind un 
proiect mercantil, proiectul colectiv american stabileşte o ierarhie 
socială care plasează omul de afaceri, principalul purtător al 
amintitului proiect, deasupra tuturor celorlalte categorii sociale. În 
Statele Unite, nu numai forţa, ci şi prestigiul social al business 
executives — adică al preşedinţilor de consilii de administraţie ai 
marilor corporaţii — sunt de prim rang”. 

Ținând cont de aceste stări de fapt, indiscutabile, este lesne să ne 
dăm seama acum de ce „atitudinea publicului american nu implică 
recunoaşterea valorii intrinseci a savantului ori filosofului, ca surse ale 
ideii de valoare intrinsecă, căci o atare recunoaștere nu ar fi câtuşi de 
puţin compatibilă cu postulatele fundamentale ale proiectului colectiv 
american şi ale codului de valori ce decurge din el”. 

În comparaţie cu Statele Unite, Franţa prezintă o cu totul altă 
situație. „De două ori milenară, istoria Franţei este mult mai complexă 
decât aceea a Statelor Unite”*. Prin urmare, cu mult mai complexe şi 
într-un număr simţitor mai mare sunt şi proiectele ei colective. Practic, 
nu ne putem ocupa de toate, sunt prea numeroase. Ne vom ocupa doar, 
pe scurt, de ceea ce Alfred Stern numeşte principalul proiect colectiv 
al naţiunii franceze, „acela al răspândirii în lume a ideilor Revoluţiei 
ei de la 1789%*. 

Părerea autorului, în această perspectivă, este că „Revoluţia ar fi 
putut să se mulţumească să proclame drepturile cetăţeanului francez. 
Ea va proclama însă drepturile omului şi cetățeanului, nimic mai mult, 


S Ibidem, p. 191. 

6 Ibidem, p. 192. 

şi astfel Franţa a făcut prima revoluție supranaţională a istoriei. 
«Poporul francez votează libertatea lumii», spunea Saint Just. Aşa 
încât, sângele vărsat pe baricadele Parisului a fost vărsat pentru 
întreaga umanitate. Aceasta este ceea ce simte cea mai mare parte a 
străinilor care vin la Paris. Contemplând locurile istorice unde s-au 
derulat marile evenimente ale Revoluţiei franceze, aceşti străini îşi 
spun, într-o manieră emoţionantă: de te fabula narratur — această 
istorie care este povestită este istoria ta”. 

lată de ce, în Hermann şi Dorotheea, Goethe sugera cu entuziasm 
că, „datorită Declaraţiei drepturilor omului şi cetățeanului, Parisul ar 
merita, mai mult ca niciodată, «numele magnific de capitala lumii»”. 

Fireşte că şi în Declaraţia de independenţă a Statelor Unite şi-au 
găsit locul bine meritat „câteva principii universale, pline de nobleţe şi 
de demnitate”. Numai că, în esenţă, această Declaraţie nu viza decât 
coroana Angliei, nu era adică decât „un «eu acuz» pasionat al 
abuzurilor regelui englez ... In schimb, Declarația drepturilor omului 
şi cetățeanului era un mesaj al unei naţiuni adresat umanităţii. Ea încă 
este” un mesaj. 

Viabilitatea şi durabilitatea acestui mesaj al naţiunii franceze, 
perpetuarea în timp a proiectului său colectiv se datorează probabil 
„celor trei cuvinte ce constituie deviza Revoluţiei franceze: Libertate, 
Egalitate, Fraternitate”. Dintre acestea, apreciază Stern, egalitatea 
„este creaţia sa cea mai originală”. 

În acest sens, istoria ne documentează că „libertatea, într-adevăr, 
era instalată în Anglia cu mult timp înainte de a se manifesta în Franţa. 
Ea a cucerit America cu câţiva ani înainte de a triumfa în Franța. 
Egalitatea, dimpotrivă, este o cucerire a Revoluţiei franceze”. 

Fără îndoială, nu s-ar putea spune că „Franţa ar fi realizat idealul 
unei egalităţi totale”, dar ne socotim îndreptăţiţi să credem, ca şi autorul la 
care ne referim, că „în ierarhia scării valorilor franceze egalitatea ocupă 
un loc de prim rang” de la 1789 încoace. „Aceasta înseamnă că prin ideile 
enciclopediştilor şi prin înfăptuirea lor în marea Revoluţie, Franţa şi-a 
făcut intrarea sa în lumea modernă, iar majoritatea zdrobitoare a naţiunii 
se va identifica cu proiectul său de a face să triumfe aceste idei . . . 
Fiindcă ideea de egalitate este unul dintre postulatele normative cele mai 
importante ale acestui proiect colectiv, se înţelege că ea a avut o influenţă 
decisivă asupra formării codului francez de valori”, implicit şi asupra 
formării şi modelării conduitei cetăţeanului francez modern. 

Desigur că acest proiect colectiv al Franţei nu este nicidecum 
singular. Să ne gândim, bunăoară, la ambiția sa „de a fi stăpâna lumii în 
toate problemele gustului şi rafinamentului. Ea caută să dea lecţii despre 
ceea ce Pascal numea «spiritul geometric» şi «spiritul de fineţe». Graţie 
acestuia din urmă, francezii sunt maeştrii de primă mărime ai romanului 
ŞI ai teatrului psihologic”. 

Nu trebuie scăpat din vedere, de asemenea, că „Franţa caută să 
creeze un echilibru . . . între viața contemplativă şi viaţa activă, echilibru 
atât de necesar în această lume modernă atât de delirant activă”, activă 
până la paroxism. 

Indiferent de numărul, de amploarea şi de durabilitatea lor în timp, 
cert este însă că, împreună, „toate aceste proiecte colective s-au cristalizat 
în scara de valori a Franţei moderne””!, ţară devenită model de cultură şi 
civilizaţie pe harta geografică a lumii contemporane. 

In finalul acestor analize, consacrate proiectelor colective ale 
Germaniei, Statelor Unite şi Franţei, Stern ţine să conchidă sau mai bine- 
zis să sublinieze încă o dată că „o naţiune este o comunitate de valori şi de 
idealuri în dreapta măsură în care ea este sau a fost legată de un proiect 
colectiv şi de postulatele sale” fundamentale. 


8. Proiecte colective supranaţionale — revoluţia tehnico-ştiinţifică 
contemporană; capitalismul şi comunismul 


Cu toate acestea, extinzându-şi sfera reflecţiilor, el consideră că 
„națiunea nu este singura comunitate de valori şi de idealuri, deoarece 
istoria cunoaşte şi proiecte colective supranaţionale”, cel puţin începând 
cu evul mediu şi „mai clar în timpurile moderne”. 

In această privinţă, reflecţiile sale au ca principal punct de referinţă 
transformările ce s-au petrecut în viaţa omenirii după secolul al XVIII- 
lea, atunci când a avut loc, mai cu seamă în plan european, „o secularizare 
progresivă a valorilor”, în înţelesul că „un pluralism al valorilor se va 
substitui monismului medieval”. 

Cu alte cuvinte, tocmai aceste transformări vin şi explică de ce, 
treptat, pornind chiar de la Renaştere, „fiecare domeniu al valorilor 
dezvoltă propria sa ierarhie şi nu mai este subordonat domeniului 
valorilor religioase”, ceea ce denotă, totodată, că „proiectul colectiv ce 
unea naţiunile occidentale nu mai este religios, el nu mai implică acte 
religioase şi nu mai impune un stil de viaţă religios”. 

Dovadă că, în vremurile noastre, datorită acestor transformări 
epocale — cunoscute şi recunoscute —, „stilul de viaţă al unui catolic nu 


7! Ibidem, p. 194. 

mai diferă esenţial de acela al unui protestant, al unui izraelit sau al unui 
ateu. În acest fel, coexistenţa a diverse religii în aceeaşi ţară şi căsătoriile 
mixte devin posibile în lumea occidentală modernă”. 

Alta este însă situaţia în cazul naţiunilor orientale, în marea lor 
majoritate. La acestea, „codurile de valori ce guvernează viaţa cotidiană 
sunt întotdeauna esențialmente religioase, iar secularizarea lor nu 
progresează decât în mod lent. Antiteza lui Radhakrishnan, «religie 
orientală, gândire occidentală», poate să fie interpretată şi în acest sens 
că, în timp ce stilul vieţii occidentale, în zilele noastre, este guvernat de 
sisteme de valori seculare, fundate pe gândire raţională, stilul vieţii 
orientale este guvernat încă de evaluări religioase”. 

Un alt tip de proiect colectiv supranaţional, specific epocii 
contemporane, este tendinţa „de a realiza civilizaţia tehnico- ştiinţifică la 
scară mondială”. În cadrul acestui proiect colectiv, precizează la un 
moment dat autorul, „valoarea pozitivă a metodelor raţionale şi empirice 
este postulată ca normă”. La rândul ei, această normă „conferă o valoare 
instrumentală pozitivă tuturor mijloacelor proprii ce contribuie la 
înfăptuirea numitului proiect, şi o valoare negativă la tot ceea ce i se 
opune. Gradele acestor valori instrumentale sunt şi ele determinate de 
măsura în care sprijină realizarea proiectului unei civilizaţii tehnico- 
ştiinţifice universale”. 

În acest context, Stern face o dublă remarcă, de altfel bine venită, 
anume că, pe de o parte, toate naţiunile care participă la înfăptuirea unui 
atare proiect colectiv „sunt separate de codurile lor naționale de valori”, 
iar pe de altă parte „ele sunt unite prin codul supranațional al civilizaţiei 
din care fac parte, graţie contribuţiilor lor în comun la proiectul colectiv” 
tehnico-ştiinţific mondial. 

Una din particularităţile acestui proiect colectiv, dacă nu cumva 
particularitatea fundamentală, este deci aceea că el „tinde să unifice 
codurile diverselor naţiuni”, pe când celelalte proiecte contemporane, 
incontestabil opuse, „tind mai curând să le multiplice. Este vorba de 
proiecte colective fundate pe clase. Aceste proiecte, şi ele istorice, au un 
caracter supranaţional. Atunci când Marx lansa apelul său: «Proletari din 
toate ţările uniţi-vă!», clasele erau în chip exclusiv grupuri în interiorul 
naţiunilor. Astăzi, de asemenea, se poate spune că naţiunile sunt grupuri 
în interiorul claselor, căci acum naţiunile comuniste fac faţă naţiunilor 
capitaliste”. Numai că, în realitate, la aproximativ patru decenii de la data 
când profesorul german scria aceste rânduri, naţiunile comuniste nu prea 

mai fac faţă naţiunilor capitaliste, cel puţin în unele zone geografice şi 
geopolitice. 

In orice caz, la data respectivă, mai precis la începutul celei de-a 
doua jumătăţi a secolului nostru, aceste două tipuri de naţiuni, într-adevăr, 
se deosebeau prin proiectele lor colective şi prin codurile de valori ce 
decurgeau din ele. „Proiectul colectiv al naţiunilor comuniste — compara 
Alfred Stern la vremea aceea — se bazează pe realizarea la scară 
internaţională a unui ordin social fundat pe posedarea în comun a 
mijloacelor de producţie. În schimb, proiectul colectiv al naţiunilor 
capitaliste are la bază conservarea unui ordin social fundat pe posesia 
individuală a mijloacelor de producţie”. 

Fie că ne raportăm la un tip de naţiune, fie la celălalt, important este 
să reținem opinia că adoptarea sau ralierea la propriul proiect colectiv 
atrage după sine un anumit cod de valori instrumentale şi radiale. 
„Postulatul principal al proiectului comunist este că salvarea clasei 
muncitoare e valoarea morală şi socială supremă şi că salvarea întregii 
societăţi depinde de ea”, de clasa muncitoare. „Potrivit comunismului, 
această salvare nu poate să fie asigurată decât prin colectivizarea 
mijloacelor de producţie şi prin stabilirea unei economii planificate”. În 
acelaşi timp, „fiind considerate drept singurele căi proprii pentru a ajunge 
la colectivizarea mijloacelor de producţie, lupta de clasă şi revoluţia 
dobândesc o înaltă valoare instrumentală pozitivă. Totodată, ele devin 
valori radiale foarte elevate, dând aceluia care subscrie la proiectul 
colectiv al comunismului satisfacția morală de a servi o cauză dreaptă”. 

În ceea ce priveşte proiectul colectiv al capitalismului, trebuie să 
subliniem că „şi el se întemeiază pe un postulat adoptat ca normă şi, din 
acest motiv, antrenează la fel un cod specific de valori instrumentale şi 
radiale”. Dar, spre deosebire de postulatul principal al proiectului colectiv 
al comunismului, „postulatul principal al proiectului capitalismului este 
că salvarea societăţii e asigurată exclusiv de posedarea particulară a 
mijloacelor de producţie, care impune liberul joc al forţelor individuale”. 

Insuşi acest joc, apreciază autorul, „este considerat ca valoarea 
instrumentală cea mai elevată pentru a conserva posesiunea privată a 
mijloacelor de producţie. Concomitent, acest joc liber al forţelor 
individuale dobândeşte o valoare pozitivă radială, dând capitalistului un 
sentiment de suveranitate”. 

Bizuindu-se pe realismul şi luciditatea unor astfel de analize, vădit 
comparative, Stern ajunge în cele din urmă la concluzia că „în interiorul 
fiecăruia dintre aceste două sisteme orice valoare care face parte din codul 

său poate deci să fie derivată din postulatul adoptat, iar validitatea sa 
poate să fie verificată în raport cu norma postulată în acest proiect, normă 
ce serveşte de etalon”. 

Se pune însă întrebarea: cum poate fi demonstrată sau mai curând 
cum poate fi dovedită „inferioritatea ori superioritatea uneia sau celeilalte 
dintre cele două valori normative adoptate ca postulate şi ca etaloane în 
unul ori în celălalt dintre cele două proiecte colective antagoniste?” 

Un răspuns convingător sau măcar în parte mulţumitor pare a fi 
imposibil. Singura soluţie ce se întrevede, mai mult în plan logic decât în 
plan axiologic, ar fi probabil aceea de a găsi — dincolo de postulatele 
fundamentale ale comunismului şi capitalismului — „o a treia valoare 
normativă, care să poată servi de etalon comun valorilor normative ale 
celor două proiecte opuse. Dar unde este acest etalon comun?” — se 
întreabă iarăşi pe bună dreptate autorul. 

Complexitatea acestei situaţii istorice devine şi mai limpede de 
îndată ce admitem, de pildă, că „una dintre valorile normative cele mai 
ridicate postulată în proiectul capitalist este libertatea, îndeosebi 
libertatea economică, însă şi libertatea intelectuală şi morală. In schimb, 
una dintre valorile normative cele mai ridicate postulată în proiectul 
comunist este securitatea, mai ales securitatea economică, dar şi 
securitatea intelectuală şi morală — certitudinea împotriva îndoielii”. 

Şi atunci, împreună cu Stern, ne punem din nou întrebarea: cum s- 
ar putea dovedi că „libertatea este o valoare superioară securităţii, dacă 
milioane de oameni simt securitatea ca o valoare superioară libertăţii?” 
Nu este însă mai puţin adevărat, totodată, că „pare imposibil de a dovedi 
că securitatea e o valoare superioară libertăţii, de vreme ce milioane de 
oameni simt că libertatea — mai cu seamă libertatea spirituală — este 
valoarea supremă”. 

Instinctul de conservare, neputinţa sau slăbiciunea omului în 
general îndeamnă totuşi parcă mai mult spre securitate decât spre 
libertate. De altminteri, la ce bun libertatea, dacă nu este asigurată şi 
apărată securitatea?! Dar şi invers, la ce bun securitatea, dacă nu există 
libertatea, dacă ea trebuie cucerită continuu şi apărată mereu cu „dinţii 
încleştaţi” şi cu „mâna pe trăgaci”?! Ideal ar fi ca toţi oamenii să se poată 
bucura, deopotrivă, întotdeauna şi pretutindeni, atât de libertate, cât şi de 
securitate, nu numai de una sau de alta, nu doar unii sau alţii. 

Din păcate, distanţa dintre acest ideal şi realitatea istorică este mult 
prea mare pentru ca oamenii să o poată parcurge vreodată în întregime. 
Această distanţă, de fapt, este un fel de impas perpetuu al istoriei 
omenirii, impas pe care autorul încearcă să-l explice teoretic socotind că 
„fiecare dintre aceste două valori (libertatea şi securitatea — n. ns.) este 
intrinsecă, fiecare este o valoare de prim rang, servind de etalon celorlalte 

233 


Universitatea Spiru Haret 


valori, însă ele nu se măsoară după un etalon comun. Fiecare fiind 
ireductibilă, ele nu pot să fie dovedite, ci numai simţite”. 

Temeiul invocării actului simţirii umane stă în constatarea sa 
personală că „omul are tendinţa să postuleze ca norme valorile intrinseci 
pe care el le simte ca atare”. Cu relativă uşurinţă, de aici se poate deduce 
Că, într-adevăr, „dintre proiectele colective pe care i le oferă o epocă 
istorică dată, omul va alege deci pe acelea ce întruchipează valorile 
intrinseci în care el crede”. 

Nu este exclus ca Stern să aibă dreptate, măcar în unele privinţe, 
mai mult de ordin psihologic, dar oricum rămâne de văzut de ce oare 
milioane de oameni „simt” că libertatea e o valoare superioară securităţii, 
pe când alte milioane de oameni, din contra, „simt” că securitatea este o 
valoare superioară libertăţii? 

Un răspuns posibil, probabil inevitabil, pare a fi acela că actul 
Ssimţirii nu este unicul factor în funcţie de care se poate produce opţiunea 
pentru o valoare sau alta, bunăoară pentru libertate ori pentru securitate. 
De altfel, autorul însuşi este de părere că „există încă un alt factor 
susceptibil să influenţeze alegerea”, există adică şi „poziţia de clasă a 
aceluia care alege şi interesele clasei din care el face parte. Totuşi — 
consimte exegetul german —, acest factor nu este întotdeauna decisiv””. 

Nu este întotdeauna decisiv, de acord, însă pentru el nu încape 
deloc îndoială că „adeseori sentimentele noastre asupra valorilor nu sunt 
decât reflexele intereselor noastre”, după cum, uneori, interesele noastre 
nu exprimă decât atitudinea şi simţămintele pe care noi le avem faţă de 
anumite valori. 

Miezul reflecţiilor sale, prin urmare, se concretizează în ideea că nu 
poate fi radical contestat nici unul dintre aceste două mari proiecte 
colective supranaţionale, nici capitalismul, nici comunismul, pentru că 
„lonii umani sunt atraşi spre unul sau spre celălalt proiect, fie în virtutea 
intereselor proprii, fie urmând sentimentele lor asupra valorilor”. 

Aducând acum din nou în discuţie proiectul colectiv tehnico- 
ştiinţific contemporan, Stern consideră că „acest proiect este mai general 
decât acela al capitalismului şi al comunismului, înrucât el le îmbrăţişează 
pe amândouă”. Dată fiind această situaţie, sugerează autorul, proiectul 
tehnico-ştiinţific „ar putea deci să servească de etalon pentru a judeca 
valorile realizate de capitalism şi de comunism. Va apare ca o valoare 
superioară, sub acest unghi, acela dintre cele două proiecte colective 
antagoniste care va contribui cel mai mult la universalizarea civilizaţiei 
tehnico-ştiinţifice”. 


7 Ibidem, p. 198. 

Cu toate acestea, atrage atenţia Stern, nu trebuie omis faptul că 
proiectul tehnico-ştiinţific „nu implică decât valori intelectuale şi valori 
pragmatice, dar nu cuprinde valorile morale şi sociale. Deoarece, cum a 
arătat Aldous Huxley şi alţi scriitori, este posibil de a abuza de o 
civilizaţie tehnico-ştiinţifică în schimbul deprecierii omului la nivelul 
unui robot”. 

Indiferent de valoarea şi durabilitatea unuia sau altuia dintre aceste 
proiecte, toate condiţionate istoric, cert este însă că deasupra lor se 
situează proiectul colectiv uman de a trăi, proiect fundamental şi 
universal. „Acest proiect de a trăi, care este condiţia întregii istorii, e mai 
general decât acela al capitalismului, comunismului şi al civilizaţiei 
tehnico-ştiinţifice universale, căci el este comun tuturor aderenţilor la 
aceste proiecte colective”. 

Având în vedere analizele precedente, coroborate între ele, în 
diversitatea şi unitatea lor logică, putem dar spune şi chiar susţine în 
finalul acestui capitol că, „întrucât proiectul uman de a trăi este 
supraistoric, codul de valori ce decurge din el este deopotrivă de validitate 
supraistorică”. Aceasta înseamnă că subscriem integral la opinia autorului 
german că un astfel de cod de valori „poate să servească de etalon 
Supraistoric pentru a evalua valoarea proiectelor colective istorice, 
precum capitalismul şi comunismul. Fiindcă salvarea umanităţii este 
postulată ca valoare normativă atât de capitalism, cât şi de comunism, 
problema care se pune este de a şti care dintre aceste două proiecte 
colective concurente oferă cele mai bune garanţii acestei salvări şi 
conservării valorilor existenţiale fundamentale, care sunt viaţa şi 
sănătatea”. 

Cât se poate de precaut, cum trebuie să fie de altminteri orice 
analist flexibil, Stern evită să se pronunţe tranşant, mulţumindu-se să 
observe că doar istoria va fi în măsură „să răspundă la această chestiune”. 
Un asemenea răspuns pare a fi însă pe cale să se producă deja, dacă ţinem 
cont de evenimentele şi de schimbările ce s-au petrecut în ultimii ani în 
unele zone geopolitice ale lumii. Este totuşi prematur să se poată da un 
verdict asupra comunismului, ca ideologie, pentru că nimic şi nimeni nu 
va putea să anuleze vreodată nevoia oamenilor de securitate, nu mai puţin 
intens simțită decât nevoia lor de libertate. 

Sigur că situaţia concret istorică actuală este diferită de aceea în 
care teoreticianul german şi-a formulat ideile sale. Este o situaţie unică, 
curioasă şi paradoxală, este un fel de renghi al istoriei, o dovadă în plus a 
instabilității oamenilor. Dar tocmai această instabilitate ne confirmă că, de 


7 Ibidem, p. 199. 

vreme ce totul porneşte de la om, nimic nu va fi etern, stabil şi pe deplin 
satisfăcător, nici capitalismul, nici comunismul. Oricând şi oriunde va fi 
deci posibilă orice schimbare, în binele sau în răul speciei umane. Tot ce 
se naşte, trebuie şi merită să piară, de altfel. 

In orice caz, aidoma lui Stern, putem să ne exprimăm acum 
convingerea că „toate aceste analize ne conduc la definirea finală a 
istoriei ca o suită de tentative pentru a realiza proiecte colective şi 
valorile ce decurg din ele. Realizarea acestor proiecte cere în mod 
imperios munca. In acest sens — subliniază autorul —, noi suntem de acord 
cu Paul Schrecker atunci când desemnează munca drept «procesul istoric 
elementar”. 

Gândind atent şi imparţial asupra trecutului omenirii, în general 
asupra istoriei făcute, se cuvine să adăugăm însă că „experienţele istorice 
ale tuturor epocilor ne arată că proiectele colective nu pot să izbutească 
decât dacă ele răspund nevoilor grupurilor care le adoptă, dacă ele sunt 
compatibile cu interesele vitale ale grupurilor competitoare. Dacă aceste 
grupuri consideră că interesele lor sunt amenințate de proiecte colective 
străine, ele le vor opune rezistenţă. De aici va rezulta un conflict. In 
consecinţă, istoria se prezintă ca o ciocnire reciprocă de proiecte 
colective şi de coduri de valori ce li se corelează”. 

In eventualitatea că se caută şi chiar se doreşte sincer să se 
stabilească sau să se descopere totuşi un sens al istoriei, al succesiunii 
numeroaselor tentative de înfăptuire de proiecte colective, acesta „s-ar 
putea găsi în faptul că fiecare realizare a unui proiect colectiv ajunge la 
cristalizarea de noi valori. Astfel, istoria ar fi justificată atât cât ea 
îmbosățeşte patrimoniul de valori al umanităţii”. 

In rest, istoria nu numai că nu se justifică, nu oferă nici un motiv de 
satisfacţie şi de mândrie pentru specia umană, ci, dimpotrivă, ea 
conturează o imagine cât se poate de fidelă şi de cuprinzătoare asupra 
capacităţii distructive a fiinţei omeneşti, mai ales asupra a ceea ce 
Thomas Hobbes numea inspirat homo homini lupus est — omul este lup 
față de alt om — sau, şi mai edificator, bellum omnium contra omnes — 
războiul tuturor împotriva tuturor. 


7 Ibidem, p. 200. 

ÎN LOC DE ÎNCHEIERE 


Lucrarea Filosofia istoriei — Idei şi controverse — nu este 
destinată unui public anume. Ea se adresează tuturor acelora dispuşi să 
vadă cu ochii minţii agere drama vieţii umane, ridicată la „rang” de 
istorie, care nu se ştie precis ce este — ştiinţă sau simplă şi diversificată 
poveste. 

Din acest motiv, autorul lucrării s-a străduit să ocolească cu grijă 
atât riscul îngustimii „specialistului”, cât şi superficialitatea 
pretențiilor „aristocratului atotştiutor”. 

Această lucrare nu poate avea deci o încheiere propriu-zisă, ea 
nu şi-a propus adică să se constituie într-un fel de edificiu teoretic de 
amploare, în măsură să ducă la certitudini „absolute” sau măcar la 
unele concluzii „model” pentru aceste atât de vaste şi de complexe 
domenii ale istoriei şi filosofiei istoriei. 

Scopul ei fundamental — probabil inedit — a fost unul singur, 
acela de a demonstra — între anumite limite — că cel puţin în istorie şi 
în filosofia istoriei toate sau aproape toate ideile sunt controversate, 
dar nu întotdeauna şi nu toate controversele sunt cu adevărat şi mari 
idei, îndeajuns de fertile pentru a putea să facă — cât de cât — lumină în 
hăţişurile vieţii umane şi în acest imens labirint numit istorie. 

Datorită acestei situaţii — am putea să spunem perpetuă —, 
confuziile sunt inevitabile, ele mai mult se nasc decât mor în mintea şi 
în orientarea practică a oamenilor, la urma urmei ele se mişcă prolific 
tocmai pe terenul hrănitor al controverselor, nu rareori sterile, în dese 
rânduri partizane. 

În marea lor majoritate, controversele de acest gen gravitează în 
jurul unor chestiuni ce par a fi în continuare insolubile: de pildă, 
istoria este sau nu ştiinţă?; este ea unitară sau este duală?; cum poate fi 
evitată subiectivitatea în cercetarea istoriei?; istoria este o aventură sau 
o realitate trăită”; istoria este numai a trecutului sau există şi o istorie a 
prezentului şi a viitorului?; suferinţa şi violenţa au sau nu vreun rol în 
istorie?; există sau nu vreo legătură între faptul istoric şi valoare?; ce 
este valoarea, în special în istorie?; în funcţie de ce criteriu se stabilesc 

criteriile selecţiei în istorie?; care valoare este într-adevăr superioară 
una celeilalte, libertatea ori securitatea? 

Nu sunt singurele probleme controversate. Simpla lor formulare 
— oricât de sporadică ar fi — este însă suficientă acum pentru a ne putea 
da încă o dată seama că o lucrare consacrată istoriei şi filosofiei 
istoriei nu trebuie şi nu poate fi considerată încheiată; ea este şi trebuie 
să rămână o lucrare deschisă, aidoma istoriei însăşi. 

